
Scurt cuvânt lămuritor la volumul II 


P rimul volum din acest,jurnal de cărţi”, apărut în 2008, a fost 
întâmpinat cu căldură şi interes de cititori şi de critica de specia¬ 
litate. S-au adunat, în scurt timp, câteva recenzii, semnate de fol¬ 
clorişti de prima mână (Iordan Datcu, Ilie Moise, Ion Taloş), de 
critici literari recunoscuţi ca atare în breaslă (Aureliu Goci), de 
tineri cercetători (Carmen Nedelcu, Niculina Chiper) (vezi „Dosarul 
receptării”, infra p. 260-264). Acestor probe scrise trebuie adăugate 
şi mărturiile orale ale celor care au răsfoit volumul I: Al. I. 
Amzulescu, impresionat de asiduitatea cu care am urmărit mişcarea 
de idei din folcloristica românească, Ion Taloş şi Constantin 
Eretescu, doi dintre colegii noştri care, în ultimele decenii de înainte 
de 1989, au trăit în străinătate, bucuroşi să se regăsească în paginile 
cărţii şi, mai ales, să ia cunoştinţă de o serie de scrieri a căror 
apariţie le scăpase în depărtările unde se aflau, şi alţii. Şi mie mi-au 
scăpat, desigur, multe cărţi, fie că nu le-am găsit în librării, fie că nu 
le-a venit rândul în timp util pentru a fi prezentate în paginile 
publicaţiilor care şi-au arătat disponibilitatea de a mă găzdui. 

Pregătind spre tipărire acest al doilea volum constat că am citit 
şi am scris despre mult mai multe cărţi de folclor, etnologie, antro¬ 
pologie, cronicile respective rămânând uitate în pagini de reviste 
centrale, regionale sau locale, în publicaţii cu existenţă efemeră, în 
anuare şi anale. Recunosc că, la un moment dat, am încetat să ţin 
evidenţa recenziilor şi cronicilor, încât chiar mie îmi vine greu să 
reconstitui, acum, lista completă a acestora. Pentru perioada 1967- 
1994 există o listă cvasicompletă în Folclorişti şi etnografi români 
contemporani: Nicolae Constantinescu, „Revista de Etnografie şi 
Folclor”, tomul 41, nr. 3-4, 1996, p. 273-284, sub „IV. Cronici şi 

recenzii” fiind înregistrate nu mai puţin de 54 de titluri, din care o 
mică parte au fost reţinute pentru Citite de mine..., voi. 1,2008. 

Recitind, cu ochii şi cu mintea de acum, cele scrise cu 40 sau 30 
de ani în urmă mă încearcă o explicabilă emoţie, gândindu-mă la 
„anii noştri tineri”, la bucuria lecturii care nu m-a părăsit nicio clipă, 
la satisfacţia intrării în dialog cu autori pe care nu i-am cunoscut 
decât prin cărţile lor sau cu alţii cu care viaţa m-a pus în contact ne¬ 
mijlocit. Responsabilitatea scrisului era, şi faţă de unii şi faţă de 
ceilalţi, egală. în cântarul criticii mele au prevalat calităţile, deşi nu 
am practicat niciodată acel discurs encomiastic, excesiv laudativ, 
dominant adjectival, care minează credibilitatea gestului critic. Ra¬ 
reori am adoptat o atitudine polemică, niciodată denigratoare. S-a 
întâmplat ca punctul meu de vedere să nu fie agreat de autori; au re¬ 
zultat mici polemici, precum aceea, onorantă, declanşată de pro¬ 
fesorul Liviu Rusu de la Cluj, reprodusă în voi. I şi stinsă discret de 
redactorii de la „Gazeta literară”, admonestări verbale colegiale 
(„vezi că nu e chiar aşa...”) sau chiar încheieri amiabile ale colabo¬ 
rării. Ultimele prezenţe în paginile „Adevărului literar şi artistic” 
(Recuperări utile şi unele false atribuiri, anul XII, nr. 648, 7 ian. 
2003, p. 4 şi Dau un dolar pentru un „Iar” şi un „fluier de altar”. 
Idem, nr. 652, 4 februarie 2003, p. 4) exprimau un punct de vedere 
personal în legătură cu unele interpretări şi au făcut „ca să ne răcim 
împreună”, după acestea urmând o singură colaborare ( Cetăţeni, în 
devenire, ai Europei unite, Idem, nr. 665, 13 mai 2003, p. 6), în 
condiţiile în care şi colegiul de redacţie şi orientarea revistei 
suferiseră schimbări vizibile. 

Ideea de a aduna între copertele unei cărţi cronici şi cronicuţe, 
recenzii şi note apărute în presa perisabilă nu e nici nouă, nici 
originală. Criticii literari o practică de multe zeci de ani. Nici 
folcloriştii/etnologii nu fac excepţie. Aminteam, la un moment dat, 
de volumul Otiliei Hedeşan, Angoasele cititorului de antropologie. 
Editura Marineasa, 2006, un adevărat compendiu de folcloris¬ 
tică/etnologie/antropologie modernă. De curând am primit volumul 
lui Iordan Datcu, Cartea de etnologie. Editura MJM, Craiova, 2009, 
226 p., cuprinzând cronici şi articole publicate de acesta în revista 
„Răstimp” de la Drobeta-Tumu Severin, în intervalul 2002-2009. La 
Iaşi, profesorul Petru Ursache şi-a adunat cronicile din... „Cronica” 
într-un volum pe care nu l-am văzut. Şi exemplele pot continua. 

Cred că acela/aceia care îşi vor asuma, într-un viitor mai apro¬ 
piat sau mai îndepărtat, dificila sarcină de a scrie o istorie a folclo¬ 
risticii româneşti de la cota la care a lăsat-o Ovidiu Bârlea (1974) 
va/vor găsi în aceste notiţe scrise „la cald”, cum se zice, nu doar o 
bogată informaţie documentară, dar şi pulsul viu al unei/unor dis¬ 
cipline mature (observaţi că Otilia Hedeşan transcrie „angoasele 
cititorului de antropologie ”, iar Iordan Datcu a trecut, cu arme şi 
bagaje, pe teritoriul etnologiei (cf. şi opera sa magna. Dicţionarul 
etnologilor români, 1997, 2006, şi, mai înainte, Repere în etnologia 
românească, 2002). 

Folclor(istică), etnologie, antropologie sunt, în ultimă instanţă, 
discipline convergente, unite de obiectul lor comun de studiu - 
cultura populară, în variatele ei înfăţişări. Timpul va cerne sigur 
valorile, le va ordona în ierarhii de care cei care vin vor ţine sau nu 
vor ţine seama. Cronicarul şi-a făcut datoria de a le semnala, de a le 
da bilet de liberă trecere sau de a Ie pune pe o listă de aşteptare, în 
vederea confirmărilor dorite. El îşi poate considera misiunea 
îndeplinită şi poate zice, cu un oftat de uşurare, asemenea lui Ovidiu 
Bârlea, la finalul tratatului său de Folclor românesc, „Mulţumim lui 
Dumnezeu şi de bine şi de rău”. 

Tot mulţumiri se cuvine a fi aduse şi celor care, aici, pe Pământ, 
s-au ostenit să facă posibilă publicarea acestei cărţi - domnul 
Ciprian Ogrăzeanu, director al Centrului Naţional pentru 
Conservarea şi Promovarea Culturii Tradiţionale, doamna Oana Pe- 
trică, director adjunct şi responsabila Colecţiei „Anotimpuri cultu¬ 
rale” ajunsă acum la al şaselea volum, redactorilor de carte Mihaela 
Ciorcilă şi Mirela Mihăilă, Ministerului Culturii şi Patrimoniului 
Naţional, care a sprijinit financiar tipărirea ei. Iar cititorilor le do¬ 
resc o lectură plăcută, agreabilă - în măsura în care o carte de critică, 
fie ea şi folcloristică, poate crea astfel de stări - şi, în orice caz, 
instructivă. 


N. C. 
Iunie 2011 




I. Fundamente. întemeietori. 
Recuperări 




Mihai Pop în 

„Enzyklopâdie des Mărchens” 

Prestigioasa „Enzyklopâdie des Mărchens”. Handworterbuch 
zur historischen und vergleichenden Erzăhlforschung („Enciclopedia 
poveştilor”. Dicţionar istoric şi comparativ al cercetării naraţiunii), 
fondată de Kurt Ranke, cu sprijinul Academiei de Ştiinţe din 
Gottingen, conţine, în volumul 10, fascicula 3 (2002), col. 1190-1193, 
sub semnătura Iui Nicolae Constantinescu, articolul consacrat 
folcloristului român Mihai Pop, cu sublinierea, în acord cu profilul 
publicaţiei, a contribuţiilor acestuia în domeniul prozei (naraţiunilor) 
populare. Publicăm mai jos versiunea românească a textului pe baza 
căruia a fost redactat articolul de dicţionar. 

Pop, Mihai - n. Glod (Maramureş), 18.11.1907 - d. Bucureşti 
8.10.2000, etnolog şi folclorist român. 

Studii universitare la Bucureşti (1925-28); licenţa în filologie 
(1929) cu o teză elaborată sub conducerea lui Ovid Densusianu. Stagii 
de specializare în filologia slavă la Universităţile din Praga, Varşovia, 
Cracovia, Bonn (1929-34), unde are ca profesori pe M. Murko, P. G. 
Bogatârev, I. Horak, M. Tille, R. Jakobson. 

Doctor în filologie (1942) cu teza Cuvinte compuse de origine 
veche slavă bisericească în vechea limbă română scrisă (în limba 
cehă), lucrare elaborată sub îndrumarea ştiinţifică a Prof. M. Weingart 
şi susţinută, ulterior, cu Prof. I. Stanislav. Din 1963, docent în ştiinţe 
filologice al Universităţii din Bucureşti. 

Asistent la Catedra de Istoria Literaturii Române şi Folclor (1936- 
39), conferenţiar (1957-63), profesor (1963-75). 

La Institutul de Folclor (mai târziu, Institutul de Etnografie şi 
Folclor) din Bucureşti, lucrează, mai întâi, în calitate de coordonator al 
activităţii ştiinţifice (1949-1954), apoi ca director adjunct ştiinţific 
(1954-1965) şi, ulterior, ca director (1965-1974). Redactor-şef al 
„Revistei de Folclor” şi al „Revistei de Etnografie şi Folclor” (1964- 
1975> 

In semn de recunoaştere a marilor sale merite în dezvoltarea 
gândirii etnologice şi folcloristice modeme, Pop a fost ales Preşedinte 

al Societăţii Internaţionale de Etnologie şi Folclor, vicepreşedinte al 
Comitetului Naţional Român al Asociaţiei Internaţionale de Studii 
Sud-Est Europene, preşedinte al Societăţii Române de Antropologie 
Culturală (SACR); membru al ISFNR (International Society for Folk- 
Narrative Research) şi al Center for Advanced Study in the 
Behavioural Science din Stanford (SUA), membru corespondent al 
Societăţii Austriece de Antropologie, membru în Comisia de Folclor a 
Comitetului Internaţional de Slavistică, în Comisia de Folclor a 
Academiei Române şi în organisme internaţionale precum Consiliul 
Internaţional de Folclor (IFMC) din cadrul UNESCO, Comitetul 
Executiv al Asociaţiei Internaţionale de Studii Semiotice, Comitetul 
Executiv al Centrului de Semiotică şi Lingvistică din Urbino (Italia) 
etc. Profesor invitat la prestigioase universităţi din Europa (Marburg, 
1973; Paris 10 Nanterre, 1978) şi din SUA (Berkeley, 1974; Arin 
Arbor, 1975). 

Premiul Internaţional „J. G. Herder” (1967); Premiul Fundaţiei 
„Ethnos” (România) pentru întreaga activitate (1995). Membru de 
onoare al Academiei Române (2000). 

Participă la anchetele sociologice complexe organizate de 
Institutul Social Român condus de D. Guşti (1929-1936) la Drăguş 
(Făgăraş), Runcu (Gorj), Comova (Basarabia), Dâmbovnic (Argeş) 
etc. Colaborator, tot din 1929, al „Arhivei de Folclor a Societăţii 
Compozitorilor Români”, iniţiată de C. Brăiloiu. A condus, împreună 
cu Anton Golopenţia, grupul de cercetări sociologice în Plasa 
Dâmbovnic, judeţul Argeş (1939) (vezi Dâmbovnicul. O plasă din 
sudul judeţului Argeş, „Sociologie românescă” IV (1942), nr. 7-12, p. 
413-429). Preşedinte de onoare al Societăţii Studenţeşti de Etnografie 
şi Folclor (1971), a organizat şi condus anchetele de teren ale 
studenţilor, împreună cu tinerii cercetători ai Institutului, la Boişoara 
(Vâlcea), Sârbi (Maramureş), Voineşti (Covasna) etc. în asociere cu 
acad. Alexandru Rosetti şi acad. Tudor Vianu a coordonat activitatea 
Cercului de Poetică şi Stilistică (1964-70) (vezi artic. Perspective în 
cercetarea poetică a folclorului, în voi. Studii de poetică şi stilistică. 
Bucureşti, 1966). Membru activ al Cercului de Folclor de la 
Universitatea din Timişoara. P. a impus, într-o perioadă dificilă, de 
dogmatism şi restricţii ideologice, o metodă de lucru şi o viziune 
ştiinţifică nouă în studiile de folclor, creând, fără niciun dubiu, ceea ce 
se cheamă o şcoală în folcloristica românească. 

Un loc important în studiile de folclor ale lui P. îl ocupă nara¬ 
ţiunile populare în versuri şi în proză. Studiile lui privesc particu- 

larităţile naţionale ale repertoriului epic din arii de interferenţe cul¬ 
turale ( Elemente comune şi trăsături naţionale proprii în poezia epică 
din zona Carpaţilor, „Analele Universităţii Bucureşti”, seria Ştiinţe 
Sociale-Filologie, 13 (1964), 15-21; vezi şi Elements communes et 
traites nationaux specifiques de la poesie epique de la zone des 
Carpates, „VUI-eme Congres International des Sciences 
Anthropologiques et Ethnologiques”, Moskva, 1964;), dimensiunea 
istorică a naraţiunilor populare ( Caractere naţionale şi stratificări 
istorice în stilul basmelor populare, „REF” 10 (1965), nr. 1,3-11; vezi 
şi Caracteres nationaux et historiques dans le style des contes 
populaires, „Laogr ” 22 1965, 381-90; cf. şi versiunea germană, Natio- 
naler Charakter und hist. Schichtungen im Stil der Volksmărchen, în 
Karlinger, F. (ed.): Wege der Mărchenforschung. Darmstadt 1973, 
394-407). P. se ocupă, în continuarea cercetării morfologice a lui V. I. 
Propp, de studierea structurii basmelor {Metode noi în cercetarea 
structurii basmelor, „Folclor literar” I, Timişoara, 19675-12; vezi şi 
Aspects actuels des recherches sur la structure des contes, „Fabula” 9 
Bând, Hefî 1-3; Berlin, 1967, 70-7; cf. şi Karlinger, F. (ed.), op. cit., p. 
429-439; de asemenea, Die Funktion der Anfangs- und Schlusformeln 
im rumanischen Mărchen, „Volksuberlieferung”. Festschrift fur Kurt 
Ranke..., Gottingen, Verlag Otto Schwartz et co., 1968, p. 321-6), 
scoţând în evidenţă caracterul formalizat al creaţiilor orale (vezi Der 
formelhafte Charakter der Volksdichtung, „Deutsches Jahrbuch fur 
Volkskunde”, Akademie-Verlag, Bând 14, Teii I, 1968, p. 1-15). P. 
combină cercetarea morfologică cu perspectiva semiotică şi cu 
pragmatica, considerând „faptul folcloric ca act de comunicare” (vezi 
Le fait folklorique, acte de communication, „Acta Ethnographica 
Academiae Scientiarum Hungaricae”, Budapesta, Tomus 19 (1970), p. 
319-32) şi pune accent pe actul performativ, pe producerea textului 
(vezi de ex. Mioriţa. Performarea, receptarea şi reperformarea va¬ 
riantelor, „Folclor literar”. Timişoara, voi. V, 1983, p. 7-22; Perfor¬ 
marea şi receptarea povestirilor, „Memoriile Comisiei de Folclor” I 
(1987), Editura Academiei, 1990, p. 9-14). P. este preocupat de as¬ 
pectul contemporan al naraţiunilor populare, de raporturile dintre 
vechile credinţe mitologice şi povestirile personale {Câteva 
consideraţii în legătură cu legendele, în voi. Folclor din Ţara Loviştei, 
Râmnicu Vâlcea, 1970, p. 155-170) şi de modul în care evenimentul 
istoric real a fost consemnat de documentul scris şi de tradiţia orală {Le 
chant de colportage dans le folklore roumaine, „Lidova tradice”, 
Praga, 1971, p. 189-197). P. a studiat în profunzime şi marile mituri 



folclorice româneşti, Mioriţa, Meşterul Manole şi mitul marii treceri 
(vezi Le mythe du ‘Grand voyage' dans Ies chants des ceremonies 
funebres roumains, în voi. To honor Roman Jakobson. Essays on the 
occasion of his 70 th birthday, The Hague-Paris, Mouton, 1967, p. 
1602-1609). 

(„Adevărul literar şi artistic", nr. 644, 26 noiembrie 2002, p. 13) 


Şcoala folcloristică Mihai Pop 


A şa cum este îndeobşte acceptat, tripticul B. P. Hasdeu - Ovid 
Densusianu - D. Caracostea constituie adevărata coloană verte¬ 
brală a ştiinţei româneşti a folclorului. Meritele de întemeietor ale 
celui dintâi, de deschizător de drumuri ale celui de-al doilea, de fău¬ 
ritor al instrumentelor de lucru, ale celui de-al treilea, prin care, de 
fapt, se validează existenţa unei discipline ştiinţifice, au fost puse în 
lumină atât în sintezele de istorie a folcloristicii româneşti 1 , cât şi în 
studiile sau materialele speciale consacrate fiecăruia dintre aceştia 2 . 
In urma fiecăruia s-a constituit o direcţie sau o şcoală folcloristică 
şi, cu cât rădăcinile au fost mai adânci, cu atât rămurişul a fost mai 
bogat, încât nu e nimic exagerat în a considera, de exemplu, că 
Mircea Eliade, cu studiile sale de folclor, se revendică din 
enciclopedismul lui Hasdeu, sau că Ovidiu Bârlea urmează, în egală 

1 Vezi Gheorghe Vrabie, Folcloristica română, EPL, 1968; Ovidiu Bârlea, Istoria folcloristicii 
româneşti , Editura Enciclopedică Română, 1974. 

2 Vezi, cu titlu de exemplu, 1. C. Chitimia, B. P. Hasdeu şi problemele folclorului, în voi. Folclorişti 
şi folcloristică românească. Editura Academiei, 1968; Ovidiu Bârlea, B. P. Hasdeu şi folclorul, în 1. 
Muşlea - O. Bârlea, Tipologia folclorului din răspunsurile la chestionarele lui B. P. Hasdeu, Editura 
Minerva, 1970; Marin Bucur, Ovid Densusianu, Editura Tineretului, 1967; Ovidiu Bârlea, Prefaţa la 
D. Caracostea, Poezia tradiţională română. Balada poporană şi doina, Ediţie critică de D. Şandru. 
Prefaţa de O. B., 2 voi., EPL, 1969 etc. Mult după ce acest articol fusese redactat şi prezentat sub for¬ 
ma unei comunicări în cadrul sesiunii ştiinţifice a Comisiei de Folclor a Academiei Române din 1996, 
constat cu bucurie apariţia unei amplu studiu recuperator datorat tinerei cercetătoare Ioana Bot, D. 
Caracostea, intre folclor şi antropologie, A AF, XV-XVII (1994-1996), Editura Academiei Române. 
1997, p. 203-244; de asemenea, Ioana Bot, De la „personalitate" la „caracter". Evoluţia ideilor lite¬ 
rare ale lui D. Caracostea. O perspectivă diacronică. Argumente şi alegorii. Societatea de Ştiinţe 
Filologice din România, „Limbă şi literatură”. Anul XLII, Voi. I, 1997, p. 77-85. 

măsură, direcţia Densusianu şi direcţia Caracostea. Ar trebui, pentru 
ca tabloul devenirii ştiinţei româneşti a folclorului, până la 
jumătatea secolului XX, să fie complet, să amintim un al patrulea 
pilon de susţinere reprezentat de „Şcoala Sociologică de la Bucu¬ 
reşti”, prin cercetători de primă mărime precum Henri H. Stahl, 
Traian Herseni, Al. Dima şi, mai ales, pentru domeniul etnomu- 
zicologiei şi metodologiei culegerii de folclor, Constantin Brăiloiu. 
Să notăm, de asemenea, că toţi cei menţionaţi mai înainte au avut şi 
calitatea de dascăli, de profesori, primii trei la Universitatea din 
Bucureşti, al patrulea la Conservatorul de Muzică din Capitala 
României, adunându-şi ca atare discipolii dintre studenţii care le-au 
urmat, cu fidelitate, cursurile şi seminarele. De altfel, cu B. R 
Hasdeu începe chiar predarea folclorului la Universitate, unde ţine, 
în anul universitar 1892/93, Prelegeri de etnopsihologie, precizând, 
de la început obiectul etnopsihologiei care „se ocupă cu moravurile, 
literatura şi arta unui popor”, prin care înţelegem, fără îndoială, 
folclorul, iar în 1893/94 un curs de filologie comparată care poate 
fi socotit un prim compendiu de literatură populară, în care se ocupă 
de „Subdiviziunile literaturii bărbăteşti”, în special de strigături şi 
strigarea peste sat („Alimori”), de hore, de „danţul (poporan) şi 
etimologia lui”, de „doine”, de „colinde” etc. La rândul său, Ovid 
Densusianu statornicea, în bine-cunoscutul curs de deschidere 
Folclorul - cum trebuie înţeles, rostit la Facultatea de Litere a 
Universităţii din Bucureşti pe data de 9 noiembrie 1909, adică acum 
aproape 100 de ani, cadrele disciplinei folclorului, ţelurile şi 
metodele cercetării, atrăgând atenţia asupra dinamicii folclorului, 
asupra naturii vii a acestuia, amintind celor care, la vremea respec¬ 
tivă, uitaseră sau nu voiau să vadă acest lucru, că „cineva nu trăieşte 
numai din ce moşteneşte, ci şi din ce adaugă pe fiecare zi în sufletul 
lui, şi că aceasta este mai ales partea care merită să fie explorată”. 

Pe un fagaş apropiat merge şi D. Caracostea care, la rândul său, 
depăşeşte fragmentarismul, atomismul cercetărilor anterioare 
(„baladele nu sunt aspecte izolate”) şi subliniază importanţa relaţiei 
interpret-receptor („public”), de fapt a contextului situaţional în 
care are loc comunicarea, performarea, acesta condiţionând funcţia 
şi semnificaţia mesajului ca atare: „Astfel se defineşte sensul fie¬ 
cărei plăsmuiri, precum şi configuraţia totală văzută funcţional, po¬ 
trivit mentalităţii poporane” 3 . Reluată într-un alt loc, ideea capătă 


3 Idem. 



mai multă consistenţă şi pondere: „A vedea funcţional plăsmuirile 
poporane înseamnă a le integra în viaţa comunităţii aşa încât, din¬ 
colo de orice plăsmuire, să poţi intui rostul ei condiţionat de vârstă 
şi sex, situaţie socială, poziţie faţă de spaţiul care modelează optica, 
faţă de ritmul anotimpurilor legat de cel al sărbătorilor păstrătoare 
afle] străvechilor viziuni mitice etc. 

Deşi situaţi filosofic şi teoretic pe poziţii diferite, D. Caracostea 
şi C. Brăiloiu se întâlnesc sub aspectul tratării funcţionale a faptelor 
de folclor, al raportării lor la mediul social care le-a dat naştere, le 
păstrează şi le perpetuează. 

în continuarea acestor filoane atât de productive se înscrie 
întreaga activitate a prof. Mihai Pop, creatorul, spiritus rector al 
şcolii româneşti contemporane de folcloristică şi etnologie. 

Cele două volume de Folclor românesc pregătite pentru tipar de 
Alexandru Dobre împreună cu semnatarul acestor rânduri şi 
apărute, în 1998, la Editura „Grai şi Suflet-Cultura Naţională” con¬ 
dusă de Ioan Şerb (trecut şi el, între timp, în lumea umbrelor) urmau 
să fie înfăţişate autorului lor, Profesorul Mihai Pop, ca un omagiu 
cu ocazia celei de a 90-a aniversări a zilei sale de naştere (18 no¬ 
iembrie 1907), în toamna anului 1997. Dintr-o sumă de motive, 
despre care nu are rost să discutăm aici, cartea n-a apărut la ceasul 
cuvenit, dar, prin voia Domnului, patriarhul de atunci al folclo¬ 
risticii româneşti a putut să vadă, la 90 + 1 de ani, strâns între 
coperţile celor două volume masive (peste 700 de pagini) rodul 
muncii sale ştiinţifice de o viaţă. 

Nu e nicio exagerare să spunem, după ce urmărim, fie şi în 
liniile ei cele mai generale, biografia sa intelectuală şi ştiinţifică 
(asistent al profesorului D. Caracostea, în anii 1936-1939, scos din 
Universitate, în urma „reformei” din 1948, a revenit în învăţământul 
superior, fiind între 1957-1963, conferenţiar, din 1963 până la 
pensionare, 1975, profesor, şef de catedră, profesor consultant la 
Catedra de Etnologie şi Folclor a Facultăţii de Litere, şi, din 1954 
până în 1965, director adjunct ştiinţific, iar din 1965 până în 1974, 
director al Institutului de Etnografie şi Folclor al Academiei 
Române), că folcloristica românească din ultima jumătate de secol 
a stat sub semnul autorităţii ştiinţifice a Profesorului Mihai Pop. 

Toate marile proiecte ale Institutului de Etnografie şi Folclor 
(bibliografia, corpus-u\, „Colecţia Naţională de Folclor”) poartă 
girul său, după cum fixarea folclorului şi a etnologiei în curriculum 



facultăţilor filologice din întreaga ţară datorează enorm prestigiului 
său profesional şi ştiinţific. 

Profesorul Mihai Pop nu a fost, cum au încercat să impună 
ideea neprietenii Domniei-Sale (există şi din aceştia, deşi e greu de 
imaginat cum poate cineva să nu-1 iubească pe Profesor!), un 
„risipitor”, un „tip oral”, un „savant fără operă”. Dimpotrivă, el a 
lăsat urme vizibile în ştiinţa românească a folclorului, atât prin 
generaţiile de folclorişti şi etnologi pe care i-a pregătit ca dascăl, ca 
îndrumător de lucrări de licenţă şi conducător de doctorat (cineva 
mai harnic decât noi ar trebui să întocmească o listă a tezelor de 
doctorat conduse de Mihai Pop şi să publice referatele sale, adesea, 
cum ne-am convins şi la cele mai recente participări ale sale la 
susţinerea unor lucrări de doctorat conduse de el, superbe metatexte 
care depăşeau, prin profunzime şi subtilitate, tezele înseşi!), prin 
proiectele pe care le-a pus în lucru la IEF, şi nu mai puţin prin ceea 
ce a scris şi a publicat în cei peste 60 de ani de activitate ştiinţifică, 
dacă socotim ca bornă de început studiul Contribuţii la studiul 
limbilor speciale din Cornova: păsăreasca apărut în „Arhiva pentru 
ştiinţa şi reforma socială”, X (1932) (republicat în Folclor 
românesc, 1998, voi. II, p. 5-9). 

Pregătind pentru tipar, împreună cu dr. Alexandru Dobre, cele 
două volume, am parcurs, de mai multe ori, texte care îmi erau bine 
cunoscute, pe care le citisem cu toată atenţia la vremea când au fost 
publicate, pe care le auzisem, în versiunea lor orală, la cursurile 
Profesorului sau la întâlnirile ştiinţifice la care am luat parte 
împreună. Ei bine, impresia pe care mi-au lăsat-o, după fiecare 
dintre acele lecturi plicticoase necesitate de corectură, a fost una de 
prospeţime, de noutate, de vigoare, pe care, s-o spunem cu toată 
sinceritatea, nu o au alte scrieri de folclor contemporane cu acestea. 
„Noutatea, claritatea şi profunzimea” pe care le scoteam în evidenţă 
la o altă sărbătorire a Profesorului rămân calităţi de netăgăduit ale 
unei opere ştiinţifice care pare a fi devansat timpul, proiectându-se 
mai mult către viitor. Am adesea senzaţia, când citesc studii de 
ultimă oră din folcloristica americană sau europeană, că unele idei 
îmi sunt foarte familiare şi constat că le-am întâlnit la Mihai Pop. 
Nu vreau, desigur, să fac din dascălul meu de folclor un înaintemer- 
gător în sens protocronist, ci doar să subliniez extraordinara sa 
capacitate de a fi „la zi” cu ceea ce se întâmpla în folcloristica, etno¬ 
logia şi antropologia mondială, de a selecta şi de a urma direcţiile 



cele mai fertile, de a adapta la specificul folclorului românesc cele 
mai noi orientări şi tendinţe din ştiinţele umaniste şi sociale, la 
aceasta servindu-i nu numai inteligenţa scăpărătoare, dar şi formaţia 
sa de lingvist şi practica de sociolog, două puncte de sprijin extrem 
de solide pentru un cercetător al culturii populare. 

Fără să strălucească prin artificii retorice sau stilistice, discursul 
său ştiinţific se impune printr-o rigoare excepţională, prin ascuţimea 
gândului, prin „dicţiunea clară” a ideilor. Cuvântarea sa la primul 
congres de etnologie europeană care a avut loc la Paris în 1973 - 
Probleme generale ale etnologiei europene (retipărită, în limba 
franceză, în Folclor românesc voi. I, p. 266-283) îşi păstrează, după 
25 de ani, inalterată actualitatea. Reluate în studiul Romulus Vuia - 
etnografi 1975) (în op. cit., voi. I, p. 284-305) opiniile sale despre 
obiectul cercetării („culturile negramaticalizate”, adică „acea parte a 
culturii societăţii preindustriale şi a societăţii industriale care n-a 
ajuns la cunoaşterea teoretică a codurilor întrebuinţate în diferitele 
limbaje prin care ele se exprimă”, fără a le fi elaborat, deci, 
„gramaticile”, „cu toate că aceste gramatici există şi sunt folosite cu 
multă consecvenţă”) şi menirea etnologiei („Etnologia în ansamblul 
ei şi fiecare disciplină subiacentă, folosind procedee proprii de in¬ 
vestigare caută să determine codul de comunicare al fiecărui limbaj, 
gramatica lui, strategia pe care o foloseşte pe diferite planuri de 
realizare a mesajului - planul social, ceremonial, tehnic, artistic, 
cotidian etc. Ea trebuie să ţină seama nu numai de sincretismul de 
limbaje, ci şi de sincretismul de planuri ce exprimă un sincretism 
ideologic. Şi trebuie să studieze nu numai faptele ca atare, ci şi 
dinamica raporturilor lor în ansamblul macrosistemelor, mutaţiile în 
raport cu schimbările de funcţie”. Idem, p. 291-2) pot fi citate azi, 
ca şi mâine, fără ezitare. 

Fiind, adesea, cu un pas înaintea vremii lui, Mihai Pop a fost 
tratat cu o oarecare reţinere, dacă nu chiar cu ostilitate de către co¬ 
legii săi de generaţie (să ne amintim că Ovidiu Bârlea nu ezita să-l 
răstignească, într-un subsol de pagină, în Istoria folcloristicii 
româneşti, 1974, pentru proiectele sale poate prea îndrăzneţe şi de 
aceea nerealizate într-un timp dat, iar Petru Caraman îl vitriola în 
scrisori particulare, devenite prea curând publice, în timp ce Mihai 
Pop, la cursurile din anii 1960-64, când numele folcloristului ieşean 
nu putea fi rostit în public fără a fi chestionat pentru aceasta, ne 
vorbea, ca un adevărat Domn, cu un infinit respect despre Profe¬ 
sorul - simţeam majuscula! - Petru Caraman). Poate că respingerea, 

ignorarea sau acceptarea doar politicoasă, de către colegii de 
generaţie, a ideilor sale înnoitoare va fi avut, ca efect pozitiv, faptul 
că în jurul Profesorului Mihai Pop s-au grupat mai ales cei tineri, fie 
la Cercul de Poetică şi Stilistică girat de Domnia-Sa împreună cu 
alţi doi mari profesori ai vremii, academicienii Alexandru Rosetti şi 
Tudor Vianu, fie la Cercul de Folclor de la Facultatea de Limba şi 
Literatura Română, condus de profesor împreună cu mai tinerii săi 
colaboratori, Pavel Ruxăndoiu şi Nicolae Constantinescu, fie la 
Cercul de Folclor al Facultăţii de Filologie din Timişoara, unde se 
adunau anual, la celebrele colocvii organizate de regretaţii profesori 
Eugen Todoran şi Vasile Tudor Creţu, reprezentanţii noii generaţii 
de folclorişti din România, fie - nu mai puţin important - în 
cercetările studenţeşti de teren de la Boişoara (Vâlcea), Sârbi (Mara¬ 
mureş), Voineşti (Covasna) şi multe altele. Din emulaţia acestor 
întâlniri şi dezbateri s-a cristalizat o direcţie, o „şcoală folcloristică” 
Mihai Pop, cum o numesc, pe bună dreptate, fidelii săi de la Râm- 
nicu Vâlcea, dr. Gheorghe Deaconu şi dr. Ioan St. Lazăr, realizatorii 
volumului omagial purtând chiar acest titlu. 

Rămâne doar ca această şcoală să confirme şi să ducă mai 
departe învăţăturile magistrului, creatorului ei. Oricum, cu aceste 
două volume în faţă şi cu celelalte cărţi publicate de Profesor în 
minte, putem spune, reluând, cu sfială, o celebră formulă, că „pe cât 
se poate omeneşte prevedea” folcloristica românească va începe 
secolul al XXI-lea sub auspiciile gândirii şi operei Profesorului 
Mihai Pop. 

(în Şcoala Mihai Pop II. Volum dedicat Profesorului Mihai Pop la centenarul naşterii. 
Antologie de texte îngrijită de Ioan St. Lazăr. Editura Patrimoniu, Râmnicu Vâlcea, 2007, 

P- 8-13) 

Mihai Pop - arhitectura operei 
I. Idei fondatoare şi zgură ideologică 


P rejudecata cu privire la contribuţia ştiinţifică a Profesorului Mi¬ 
hai Pop, pe care el însuşi a întreţinut-o cu bună ştiinţă (îmi aduc 
aminte că, ori de câte ori îl întrebam ce mai scrie, ce a mai publicat, 
Profesorul îmi răspundea invariabil, cu un surâs maliţios: „Ce să 
mai scriu, dragă, eu abia am timp să citesc ce scrieţi voi!”), a fost 
aceea că a scris puţin, că nu are operă, că e un tip oral, că se risipeşte 
în lungi discuţii pe care nu se grăbea să le treacă pe hârtie. Dacă ar 
fi rămas la nivelul circulaţiei orale, părerea s-ar fi risipit în vânt sau 
s-ar fi pietrificat în vreo istorisire biografică cu sau fără haz, ca mul¬ 
te alte „amintiri istorice” despre personalităţi ale timpului. Dar ea a 
fost „ajutată” să se impună în conştiinţa publică, prin menţiunile, 
puţine, din Istoria folcloristicii româneşti de Ovidiu Bârlea, din 
1974, în care numele lui Mihai Pop apare, mai întâi, în calitate de 
autor al unui „Cuvânt înainte” la Ion Bârlea, Literatură populară 
din Maramureş , ediţie îngrijită şi studiu introductiv de Iordan Dat- 
cu, 1968 1 , apoi în calitate de îndrumător al colectivului care a rea¬ 
lizat cercetarea şi volumul Folclor din Ţara Loviştei (1970), citat, a- 
lături de publicaţia „Folclor literar” de la Timişoara, ca exemple de 
„încălcări flagrante” ale normelor de publicare a materialelor folclo¬ 
rice de către „aşa-zisele cercuri ştiinţifice” şi, pe aceeaşi pagină, la 
capitolaşul consacrat studierii folclorului în învăţământul superior: 
„în universităţi, folcloristica este susţinută în această perioadă de o 
echipă de renume care va da la lumină opere fundamentale, mai cu 
seamă că unii predau folclor de mai bine de două decenii” 2 . Aici, în 
dreptul cuvântului „fundamentale”, o notă de subsol în care se scrie: 
„în broşura Gottfried-von-Herder Preiss 1967 publicată de Stiftung 
F. V. S. zu Hamburg se afirmă că prof. M. Pop ar fi publicat [şi ur¬ 
mează textul în germană, tradus de noi] «o impunătoare operă lite¬ 
rară formată din 19 cărţi fundamentale apărute între 1932 şi 1966. 
Acestea se ordonează în cinci grupe tematice. în urma cercetărilor 


1 Vezi Ovidiu Bârlea, Istoria folcloristicii româneşti, Editura Enciclopedică Română, Bucureşti, 1974. 
p. 430. 

- Idem , p. 576. 

de teren din 1958, au fost abordate problemele limbii populare, ale 
artei populare şi ale obiceiurilor populare, iar din 1955 a apărut o 
grupă paralelă de lucrări metodice şi o a treia, din 1959, care s-a 
concentrat asupra fenomenelor actuale ale folclorului românesc. 
Premiatul nostru şi-a dezvoltat cercetările pe o astfel de bază solidă 
şi largă în sensul metodei comparative în cadrul unei a patra grupe 
de cărţi despre muzica populară românească, despre jocurile populare 
şi obiceiurile din ţara sa, confruntându-le cu lucrări similare ale altor 
popoare - pentru ca în sfârşit să realizeze în nu mai puţin de cinci co¬ 
municări din 1966 o prezentare a structurii generale a epicii populare 
balcanice şi, prin aceasta, a celei din Europa Centrală (p. 19)»”. 

Reproducerea, în limba germană, a textului prin care se susţinea 
atribuirea Premiului I. G. Herder lui Mihai Pop, în 1967, avea o evi¬ 
dentă intenţie minimalizatoare, dacă nu denigratoare, datele raportu¬ 
lui fiind puse, prin formularea echivocă („se afirmă... că ar fi publi¬ 
cat”), sub semnul întrebării. Decernarea Premiului Herder celui care 
era, totuşi, la vremea respectivă, directorul Institutului de Etnografie 
şi Folclor din Bucureşti, redactorul şef al publicaţiei „Revista de 
Etnografie şi Folclor”, profesor titular la Universitatea din Bucureşti 
nu era un simplu act de curtoazie din partea nemţilor, ci, mai degrabă, 
un gest de apreciere şi de deschidere către valorile culturii româneşti. 

De altfel, în chiar biografia spirituală a lui Mihai Pop, sfârşitul 
anilor ‘60 marchează o schimbare de orientare, de atitudine, de 
paradigmă, care nu poate fi separată de schimbările din climatul 
ideologic al vremii. 

Revenirea sa în viaţa ştiinţifică s-a produs în 1949, odată cu 
înfiinţarea Institutului de Folclor, al cărui coordonator ştiinţific a 
fost de la bun început. Ca autor de studii de specialitate a „rede- 
butat” (dacă se poate spune aşa) în 1956, când publică, în primul 
număr al „Revistei de Folclor”, studiul programatic Problemele şi 
perspectivele folcloristicii noastre 3 . 

Am evocat, pe baza mărturiilor unor părtaşi activi şi reconsti¬ 
tuirilor de arhivă, începuturile Institutului de Folclor şi ale „Revistei 
de Folclor” 4 arătând cum, odată cu schimbările impuse în viaţa 

3 Vezi Mihai Pop, Problemele şi perspectivele folcloristicii noastre , în „Revista de folclor”, anul I, nr. 
1-2, 1956, p. 9-35 (republicat în Mihai Pop, Folclor românesc, voi. I. Teorie şi metodă. Ediţie îngrijită 
de Nicolae Constantinescu şi Alexandru Dobre, Editura „Grai şi Suflet - Cultura Naţională”, 
Bucureşti, 1998, p. 1-32). 

4 Vezi Nicolae Constantinescu, Publicaţiile de specialitate - vectori disciplinari , în „CERC” (Cercetări 
Etnologice Româneşti Contemporane), voi. I, nr. 1, Iama 2005, p. 6-16. 

societăţii şi a culturii româneşti, după încheierea celui de-Al Doilea 
Război Mondial, cercetarea culturii populare traversează momente 
dificile, edificiile înălţate cu multă trudă de ctitorii disciplinelor 
etnologice de la noi aflându-se într-un pericol iminent. Momentul 
este evocat cu febrilitate de cei care l-au trăit: „După anii celui de- 
Al Doilea Război Mondial şi după grabnica şi tot mai silnica instau¬ 
rare, în anii 1945-1948, a regimului comunist în România, s-a pro¬ 
dus implicit şi noua... orientare «culturală», cu transformarea insti¬ 
tuţională, radicală, sub semnul «învăţăturii» marxist-leninist-stali- 
niste. Academia Română, cu întreaga ei tradiţie «burgheză», a fost 
practic desfiinţată şi reinstaurată peste noapte, în anul 1948, drept 
Academia RPR! Soarta cercetării folclorice, cercetare dorită şi ca 
orientare a înseşi culturii populare, s-a întâmplat să evolueze (de 
fapt, în chip necesar) în orbita nemijlocită a «frontului ideologic re¬ 
voluţionar». Aşa se face că însăşi întemeierea Institutului de Folclor 
s-a produs, de fapt, nu sub auspiciile şi sub aripa noii Academii, ca 
în cazul atâtor alte institute, ci sub directa oblăduire a Ministerului 
Artelor şi Informaţiilor (mai apoi Ministerul Culturii etc....)” 5 . 

Un „actor social” important în epocă reface în detaliu „cir¬ 
cumstanţele şi faptele esenţiale care au determinat totuşi reactua¬ 
lizarea, în noile condiţii social-politice, a cercetărilor dedicate crea¬ 
ţiei populare în ansamblul ei, a folcloristicii şi etnografiei, în spe¬ 
cial”, adică înfiinţarea, prin „Decretul Prezidial nr. 136 din 5 aprilie 
1949”, a Institutului de Folclor, „ca persoană juridică sub controlul 
Ministerului Artelor şi Informaţiilor” 6 . Acelaşi martor reproduce, pe 
bază de documente, obiectivele şi sarcinile noului institut („Cule¬ 
gerea şi studierea folklorului 7 ; iniţierea şi formarea cadrelor de 
folklorişti; stimularea interesului pentru folclor; organizarea de 
coruri şi fanfare populare, conferinţe, echipe artistice populare, con¬ 
cursuri şi manifestări populare; reproducerea cu mijloace tehnice 
adecvate a creaţiei de folklor...” 8 ), şi hotărârea de aprobare a apa¬ 
riţiei „Revistei de Folclor”, „publicată de Institutul de Folclor din 
Bucureşti” ca revistă a „tuturor folcloriştilor din RPR (=Republica 
Populară Română, pentru cititorii mai tineri) şi nicidecum un 
«Buletin al Institutului»” 9 , precizare importantă şi demnă de reţinut. 

5 Al. I. Amzulescu, „ Revista de etnografie şi folclor", periodic de specialitate al Academiei Române, 
în „Revista de etnografie şi folclor”, tom 41, nr. 1-2, 1996, p. 28. 

6 Pavel Ţugui, Despre dezvoltarea folcloristicii şi etnografiei româneşti in deceniul 1950-1960. în 
„Revista de etnografie şi folclor”, tom 39, nr. 3-4, 1994, p. 280. 

7 Am păstrat „folklor"/„folclor”, cum s-a tipărit textul în „REF” şi cum probabil era în documentul original. 

8 Pavel Ţugui, op. cit., loc. cit., p. 280. 

9 Pavel Ţugui, Idem. p. 283. 




Articolul-program amintit mai înainte rămâne un jalon esenţial 
în lansarea noilor cercetări de folclor în România postbelică. După 
ce reface, în linii generale, mersul folcloristicii în prima jumătate a 
veacului trecut, luând ca punct de pornire anul 1909 (se ştie de ce), 
Problemele şi perspectivele folcloristicii noastre fixează câteva re¬ 
pere teoretice ferme, evidenţiind contribuţiile lui Ovid Densusianu, 
Bela Bartok, Constantin Brăiloiu, ale sociologilor etc., reliefând, 
după un „tipic” impus de retorica discursurilor politice ale vremii, şi 
unele „neajunsuri”. Dar, spre deosebire de caracterul formal al „cri¬ 
ticii” şi „autocriticii” promovate de discursul proletcultist, Mihai 
Pop priveşte starea de moment a cercetării folcloristice româneşti cu 
un ochi critic şi relevă exact carenţele acesteia, cum ar fi persistenţa 
amatorismului, mai ales în culegerea textelor de literatură populară, 
care „continuă să se mărginească la simple notări după auz”, lipsa 
unei colaborări între specialiştii diferitelor domenii (literaţi, muzi¬ 
cologi), ceea ce impietează asupra cunoaşterii „integrale a faptelor 
de folclor”, aplecarea încă precumpănitoare către folclorul tradi¬ 
ţional, arhaic, în detrimentul folclorului viu, contemporan, a cărui 
cunoaştere ar duce la lămurirea „disputelor teoretice”, notează cu 
obiectivitate rămânerea în urmă a folcloristicii noastre cu „lucrările 
de mare cuprindere” care sunt corpus-ul folclorului românesc, cata¬ 
logul tematic , bibliografia şi atlasul folcloric care, „când nu sunt 
doar deziderate sau teme de discuţie, se opresc în faza începuturilor 
ori sunt realizate de specialişti cu perseverenţă, numai pentru anu¬ 
mite genuri” 10 . 

Următoarea secţiune a articolului-program e un mic tratat de 
folclor, ale cărui teze fundamentale vor reveni în studiile ulterioare 
ale Profesorului şi, în măsura în care au fost înţelese şi acceptate 
(căci ideile novatoare ale magistrului au întâmpinat, tacit sau ex¬ 
plicit, şi o oarecare rezistenţă), se vor regăsi în lucrările colabora¬ 
torilor săi de la Institut şi de la Universitate. 

în ultima sa parte, studiul insistă pe „perspective”, jalonând cu 
o remarcabilă clarviziune obiectivele majore ale acesteia: „corpusul 
folclorului românesc, bibliografia folclorului, publicarea colecţiilor 
valoroase ce se află în manuscrise şi republicarea materialului greu 
accesibil, catalogul tematic al prozei şi poeziei epice, atlasul fol¬ 
cloric, istoria critică a folcloristicii româneşti (subl. aut. în text)” 11 . 

10 Mihai Pop, Problemele şi perspectivele folcloristicii noastre (1956). în Folclor românesc I (1998), 
n. 11-12. 

1 Idem, p. 20. 

Simultan, folcloristul publică un număr de studii introductive, de 
comunicări ştiinţifice, note şi recenzii din care se alcătuieşte cuprinsul 
acestui al treilea volum din opera ştiinţifică a Profesorului Mihai Pop. 
Sunt câteva studii de-a dreptul înnoitoare, chiar dacă grevate de 
retorica vremii şi de ingerinţele ideologicului, alături de o serie de 
comunicări ştiinţifice, articole, cronici, note de lectură, necrologuri 
etc. în „Lista de lucrări” 12 sunt înregistrate, pentru perioada 1956- 
1969, 2 volume individuale şi 2 contribuţii într-un volum academic, 
33 de „studii şi articole”, 7 „cuvinte înainte, prefeţe, studii introduc¬ 
tive”, 35 de „note, recenzii, referate...”, ceea ce face un total de 79 de 
contribuţii, de întindere şi de valoare diferite, e adevărat, dar care 
există, contrazicând (sau, poate, într-un anume sens, confirmând) 
aprecierea din Istoria folcloristicii româneşti (1974). 

O reconstituire a climatului ideologic al vremii rezultată din 
scrutarea bibliografiei scrierilor de profil din anii imediat următori 
războiului şi instaurării „regimului democrat-popular” relevă pre¬ 
siunea sub care s-au aflat folcloriştii şi etnografii în acel „obsedant 
deceniu” când au fost obligaţi să facă unele concesii, de cele mai 
multe ori formale, în modul de abordare a problemelor sau de tratare 
a antecesorilor. 

Dominante, în primele intervenţii scrise ale lui Mihai Pop după 
revenirea sa în viaţa publică, sunt referirile la „folclorul nou” şi la 
„mişcarea artistică de amatori”. Să ne amintim că între „sarcinile şi 
obiectivele” noului Institut de Folclor se înscria şi „organizarea de 
coruri şi fanfare populare, conferinţe, echipe artistice populare, con¬ 
cursuri şi manifestări populare” 13 , aşa că folcloristul scrie despre 
Concursurile echipelor artistice de amatori, „Revista de Folclor” 
(în continuare RF), anul I, nr. 1-2, 1956, p. 308-309 şi despre Dez¬ 
bateri pe marginea concursului echipelor artistice de amatori, RF, 
anul IÎ, nr. 1-2, 1957, p. 201-202, promovează, fără entuziasm, 
volumele de „folclor nou” editate de colegi de-ai săi de la Institutul 
de Folclor sau de activişti de la Casa Centrală a Creaţiei Populare 14 . 
Rememorând, într-un interviu, după câteva decenii, episodul, Mihai 
Pop dezvăluie ceea ce ar putea fi acum doar bănuit, aproximat, din 
ceea ce era, la vremea respectivă, un adevărat război al manipulări¬ 
lor reciproce: „Pe urmă, a doua, ca să zic aşa, problemă care ni s-a 

12 Folclor românesc II (1998), p. 346-355. 

13 Cf. Pavel Ţugui, op. cit., loc. cit., p. 280. 

14 Vezi, de ex., Cântecul nou. Prefaţă la voi. Cântece populare noi. Antologie de Ligia Bârgu et al.. 
Editura Muzicală, 1959, „Cuvânt înainte” la Ion Socol, Cântecele fării, EPL, 1962, şi „Cuvânt 
introductiv” la Ion Meiţoiu, Folclor poetic nou , 1965, p. 7-21. 

pus atunci a fost dacă s-au făcut cântece noi, creaţii noi. Noi ştiam 
că se fac cântece noi populare, noi ştiam de la Brăiloiu că s-au făcut 
atâtea cântece în legătură cu primul război, şi Tache Papahagi a 
publicat, se ştia, nu? Deci, în mod firesc, era să fie cântece populare 
noi. Era o întreagă literatură, mai puţin de cântece, decât de stri¬ 
gături, dar care nu erau favorabile, fiindcă erau cântece ţărăneşti 
împotriva colectivizării. Totuşi, s-au găsit pe ici pe acolo, nişte poeţi 
populari care au făcut şi cântece noi...” 15 . Unul dintre aceşti „poeţi 
populari” a fost Ion Socol, un versificator destul de versat (întâm¬ 
plător am fost colegi de facultate, i-a fost, deci, student lui Mihai 
Pop, dar, după absolvire, în 1964, i-am pierdut urma), pe care, în 
prefaţa pe care i-o scrie, Profesorul îl caracterizează foarte exact: 
„Totuşi, volumul lui Ion Socol nu este o culegere de poezii populare, 
ci un volum de creaţii originale, de inspiraţie şi factură populară. O 
culegere de folclor ar trebui să reproducă cu multă scrupulozitate 
ştiinţifică poeziile populare în forma în care au fost auzite şi culese 
din popor. Ion Socol nu face acest lucru şi nici nu pretinde a-1 face. 
El mărturiseşte că a prelucrat materialul popular, trecând prin filtrul 
creaţiei sale poeziile populare auzite, îmbinând mai multe variante 
pentru a da o variantă nouă care îi aparţine, sau creând chiar pe idei 
pe care le-a întâlnit în popor şi a dorit să le vadă larg răspândite, 
cântece noi în stil popular” 16 . 

Textul cel mai amplu pe care îl publică Mihai Pop în această pe¬ 
rioadă este prefaţa la antologia Flori alese din poezia populară 
(1960). Acest studiu de mari dimensiuni venea după o serie de pre¬ 
feţe şi introduceri „de serviciu”, menţionate mai sus. Antologia Flori 
alese... fusese îngrijită în redacţie de Ioan Şerb, al cărui nume apare 
şi în caseta tehnică a volumului ca „responsabil de carte”. într-o evo¬ 
care recentă a distinsului editor care a fost Ioan Şerb, colegul său de 
redacţie de la Editura de Stat pentru Literatură şi Artă (ESPLA), 
Tiberiu Avramescu, dă câteva amănunte care ne ajută să plasăm şi 
antologia şi prefaţa în climatul plin de turbulenţe al vremii. „îmi 
amintesc - scrie editorul - că volumul se întorsese de la cenzură cu 
o seamă de observaţii-sugestii, care de obicei erau obligatorii”, între 
care, referitoare la o altă antologie, dar valabile şi pentru aceasta, 
observaţia că „«în lucrare se face simţită lipsa unor bucăţi literare 
care să abordeze problema alianţei clasei muncitoare cu ţărănimea 

15 Mihai Pop, Arhiva de folclor... la şura de fân, în Zoltân Rostâs, Sala luminoasă. Primii 
monografişti ai $colii gustiene, Editura Paideia, 2003, p. 316. 

16 Mihai Pop, „Cuvânt înainte" la Ion Socol, Cântecele ţării, EPL, 1962. 

muncitoare şi rolul conducător al clasei muncitoare. [...] Lupta PCR 
şi PMR contra exploatării şi pentru construirea socialismului nu se 
reflectă în lucrare. In capitolul «colectivizarea» nu se aduc exemple 
din lupta pentru întărirea economico-organizatorică a GAC (gospo¬ 
dăriile agricole colective) şi pentru întărirea proprietăţii obşteşti» 
etc. etc. (nota nr. 219 a Direcţiei Presei şi Tipăriturilor din 23 aprilie 
1960, cu o ştampilă ameninţătoare în dreapta sus: Confidenţial )” 11 . 
Pentru a răspunde „comandamentelor ideologice ale unei epoci de 
un tragic absurd, bântuită încă de fantoma proletcultismului 
agresiv” şi pentru a salva apariţia cărţii, editorii, antologatorul şi 
prefaţatorul florilegiului din lirica populară românească din 1960 au 
trebuit să facă o serie de concesii, atât în ceea ce priveşte selecţia 
textelor, mai ales în secţiunea consacrată „cântecului nou”, cât şi în 
susţinerea lui teoretică, în studiul introductiv. Aşa se face că în 
paginile destinate acestuia din „Prefaţă” se găsesc o serie de lozinci 
pe care eu personal (eram studentul profesorului, în anul I, 
1959/1960) nu l-am auzit să le fi rostit vreodată: „.. .cântecele mun¬ 
citoreşti de luptă sunt făurite de pe o clară poziţie de clasă şi aduc în 
folclorul nostru o nouă concepţie despre lume, suflu revoluţionar”; 
„Printre temele majore, dragostea de patrie şi recunoştinţa faţă de 
partidul conducător şi îndrumător pe drumul făuririi socialismului 
ocupă un loc de frunte şi capătă expresie în multiple şi variate 
imagini de calitate nouă”; „Aceste imagini sunt doar câteva din 
mărturiile care vorbesc despre rolul conducător al partidului în 
făurirea vieţii noi”; „în cântecele de astăzi, viaţa nouă în satele cu 
agricultură socialistă constituie una din temele principale” 18 . 

Mai amuzantă, dacă nu ar fi, în esenţa ei, tristă, este soluţia pe 
care o găsesc responsabilii din Editură pentru a nu pune în pericol 
apariţia antologiei: „Crezând că va trebui să renunţăm la tipărirea şi 
acestui manuscris, l-am întrebat pe Ioan Şerb ce putem face, pentru 
că majoritatea temelor de actualitate solicitate nu prea erau abordate 
de către «rapsozii populari noi» şi, prin urmare, nu aveam de unde 
prelua texte atât de imperios solicitate de tovarăşii de la cenzură. 
Mi-a răspuns, cu calmul său proverbial, imperturbabil, că lucrurile 
se vor aranja oarecum; va merge la Institutul de Folclor - unde era 
întotdeauna bine primit -, va comunica temele solicitate şi un «rap¬ 
sod popular nou», în trecere prin Bucureşti, va crea, ca urmare a 


17 Tiberiu Avramescu, O viaţă închinată cărţilor şi prieteniei, in voi. Iordan Datcu, Ioan Şerb. Poet. 
Editor. Folclorist, Editura Universal Dalsi, 2007, p. 114. 

18 Mihai Pop. „Prefaţă” la Flori alese din poezia populară, ESPLA, 1960, p. XLV-XLV1. 



sugestiilor primite, după o scurtă meditaţie în căutarea inspiraţiei, 
câteva cântece populare noi, care vor căpăta numere de ordine în 
arhiva Institutului şi citarea lor va căpăta astfel un caracter ştiinţific 
indiscutabil’ 19 . 

Interesant este că, la mare distanţă de momentul evocat de T. 
Avramescu şi, desigur, independent de acesta, Mihai Pop însuşi dă 
detalii despre modul de producere a cântecelor populare care 
ilustrează secţiunea VII din antologia din 1960, „Poezie lirică 
nouă”, textele de la nr. 646 la 763: „Şi atunci, pe lângă Institutul de 
Folclor, având în vedere aceste manifestări culturale în care fol¬ 
clorul era implicat, s-a făcut o orchestră populară «Barbu Lăuta- 
ru»... şi din partea cântăreţilor atunci a intrat în orchestra «Barbu 
Lăutaru» şi a cântat cu orchestra «Barbu Lăutaru», Maria Lătăreţu, 
care era o celebră cântăreaţă. Atunci Maria Lătăreţu - fiindcă se 
cereau cântece noi (subl. mea - N.C.) - a făcut un cântec pentru 
pace, care se cheamă «Hora păcii» şi care se cântă şi acum” 21) . 

Dacă aceste două mărturii ne lămuresc, într-o oarecare măsură, 
în legătură cu fenomenul „cântecelor populare noi” şi al „rapsozilor 
populari”, „cântăreţi ai vieţii noi” etc., reconstituirea climatului 
ideologic al vremii ne face să înţelegem prezenţa, chiar abundenţa, 
clişeelor proletcultiste din textul prefaţatorului şi al îngrijitorului 
ediţiei 21 . Iordan Datcu, un cronicar atent şi informat al vieţii ştiin¬ 
ţifice, etnologice şi folcloristice, româneşti, reface cu sagacitate ce¬ 
va din atmosfera „sufocată de dogmatism” a epocii, în care se fă¬ 
ceau auzite glasurile unor I. C. Gulianu, Ion Vlăduţiu, Ileana Vran- 
cea, aceasta din urmă autoarea unui articol „de direcţie”, Cu privire 
la unele studii despre folclorul literar, publicat în „Lupta de clasă”. 
Organ teoretic şi politic al C.C. al P.C.R., nr. 2, 1959, în care veş¬ 
tejea, „cu mânie proletară”, cum se zicea la vremea aceea, pe toţi cei 
care deviaseră, se abătuseră de la „linia partidului”, de la principiile 
învăţăturii marxist-leniniste. Nu scapă vigilenţei ideologului de 
serviciu de la „Lupta de clasă” nici Mihai Pop care, în „Revista de 
folclor” (1956, nr. 1), „nu era prea critic cu adepţi ai «gândirismu¬ 
lui» şi «etnicismului mistic», precum D. Caracostea, Ion Diaconu şi 


19 Tiberiu Avramescu, op. cit., loc. cit., p. 114. 

20 Mihai Pop, Arhiva de folclor... la şura de fân , în Zoltân Rostâs, Sala luminoasă. Primii 
monografişti ai Şcolii gustiene , Editura Paideia, 2003, p. 316-317. 

21 „Volumul de faţă este prima antologie care publică un bogat material folcloric nou. Cântecul 
popular nou - exprimând sentimentele populare faţă de evenimentele care au dus la schimbările din 
ţara noastră pe drumul construirii socialismului - cântă iubirea de patrie, de partid, de munca liberă în 
uzine şi gospodării colective etc.”, în „Notă asupra ediţiei”, semnată E.S.P.L.A, p. LIV. 

Gh. Vrabie” 22 . în asemenea circumstanţe, cei vizaţi îşi pun „cenuşă-n 
cap”; directorul Institutului, Sabin V. Drăgoi, şi secretarul ştiinţific, 
Al. I. Amzulescu, trimit un amplu material, publicat în numărul urmă¬ 
tor al revistei „Lupta de clasă” (5, 1959) în care îşi asumă chiar mai 
multe greşeli decât cele depistate de Ileana Vrancea şi îşi iau, conform 
retoricii vremii, angajamentul „să-şi ridice necontenit nivelul ideo¬ 
logic, pentru a aduce în sectorul nostru de activitate o contribuţie cât 
mai substanţială la cuceririle revoluţiei culturale din ţara noastră” 23 . 

Nici Mihai Pop nu se sustrage (nu se putea sustrage) acestui 
„ritual de purificare”, încât în două studii din acelaşi an, 1959, pune 
în discuţie problema „folclorului contemporan”. Dacă le citim 
astăzi, după aproape 50 de ani de la data când au fost scrise, ţinând 
seama şi de circumstanţele speciale care le vor fi influenţat, fără 
îndoială, cele două studii nu dau, totuşi, impresia de vetust, de 
depăşit, de rămas în urmă. Mai mult, cred, conţin judecăţi corecte, 
afirmaţii de bun simţ, susţinute cu argumente ştiinţifice, nu cu 
lozinci şi citate din „documentele de partid şi de stat” care dominau 
discursul ştiinţific (pseudoştiinţific), puternic ideologizat al epocii. 
Prefaţa la Flori alese... (1960) nu poate fi scoasă din acest context. 

Cu toate stridenţele pe care un cititor tânăr le sesizează, astăzi, 
cu crispare („...cântecele muncitoreşti de luptă sunt făurite de pe o 
clară poziţie de clasă şi aduc în folclorul nostru o nouă concepţie 
despre lume, suflu revoluţionar”; în ele „încep să apară timid sem¬ 
nele unei noi conştiinţe sociale”; cântecele noi „sunt mai directe, 
mai dinamice”, efect al funcţiei „mobilizatoare a cântecului de 
afirmare a vieţii de astăzi, de luptă pentru înfăptuirea ei” etc.), prefa¬ 
ţa din 1960 era, la acel moment, cea mai bună introducere în studiul 
liricii populare româneşti şi ea a figurat, ani buni, în bibliografia 
cursului de folclor pentru anul I la Universitate. Sintagmele „limbii 
de lemn” („poporul muncitor”, „clasele dominante”, „noua cultură 
socialistă”, „ritmul dezvoltării socialiste a culturii” - expresii culese 
din doar primele două pagini ale „Prefeţei” - obligatorii, mai ales la 

22 Cf. Iordan Datcu. Etnografia şi folcloristica in anii 1948-1958, în voi. Alte contribuţii la etnologia 
românească, Editura Universal Dalsi, 2005, p. 160; de aceeaşi perioadă se ocupă şi Constantin Eretescu 
în studiul Steaguri roşii pe ruine. Folcloristica românească in anii '50, în voi. Stima Apei. Studii de 
mitologie şi folclor. Editura Ethnologică, 2007, care notează că „Efectul pe care l-a produs apariţia 
articolului (Ilenei Vrancea - n.n. - N.C.) în rândul folcloriştilor a fost dramatic şi rapid" (p. 247). 

23 Cf. Iordan Datcu, op. cit., loc. cit., p. 167. 

24 Mihai Pop, Câteva observaţii privind cercetarea folclorului contemporan. RF. anul IV. nr. 1-2, 
1959, p. 57-66 şi Tradiţie şi înnoire in folclorul român contemporan, „Analele Universităţii «C. I. 
Parhon»”, Seria Ştiinţe Sociale - Filologie, Bucureşti, VIII (1959), nr. 15, p. 39-48. ambele în Mihai 
Pop, Folclor românesc, I, 1998, p. 55-75. 



început, pentru a înşela vigilenţa Cenzurii) nu afectează ideile teore¬ 
tice exprimate cu claritate. Autorul anticipează reproşul folclo¬ 
riştilor profesionişti de a nu fi dat şi componenta muzicală a textelor, 
considerând că o asemenea lucrare nu îşi avea, la vremea respectivă, 
publicul. Insistă pe calitatea cântecului liric de a fi „enciclopedia 
poetică nescrisă a vieţii poporului muncitor”. Face o distincţie nece¬ 
sară între speciile versificate integrate unor contexte ceremoniale şi 
cele nelegate de obiceiuri, pe de o parte, între comunicarea lirică şi 
cea narativă, epică, definind cântecul liric ca „un cântec pentru 
sine”. Explică, altfel decât se făcuse până atunci, caracterul colectiv, 
punându-1 în legătură cu „tradiţia”; aduce în discuţie „arsenalul ar¬ 
tistic tradiţional” aflat la dispoziţia creatorilor populari şi face o co¬ 
nexiune subtilă între elementele „formalizate”, cum le va numi mai 
târziu, şi utilizarea lor în procesul de creaţie în folclor; identifică fi¬ 
loanele lirice din poezia ocazională şi subliniază că aceste elemente 
„formează stratul cel mai vechi al liricii noastre populare”, trasează 
linia de demarcaţie dintre epic şi liric, propune o sistematică a sub- 
categoriilor liricii populare, pe criterii ferme, incontestabile (doina, 
cântecul tradiţional - propriu-zis, cântecul modem, cântecul mun¬ 
citoresc - cu o foarte fină sugerare, doar, a apropierii cântecului 
sătesc de cel orăşenesc, cântecul nou), şi o grupare tematică, pre¬ 
luată ca atare de cercetătorii de mai târziu. Cu toate accentele uneori 
prea apăsate asupra conţinutului social al liricii populare româneşti, 
exemplele alese şi comentariile care le însoţesc se pot cita şi astăzi. 

„Prefaţa” lui Mihai Pop la antologia Flori alese din poezia 
populară din 1960 (reluată în 1967) trebuie raportată şi la stadiul cer¬ 
cetării liricii populare până în acel moment. Un studiu masiv, datorat 
lui Tache Papahagi, avea să apară, printr-o coincidenţă, în acelaşi an 
cu ediţia a doua din Flori alese..., la aceeaşi editură şi având ca re¬ 
dactor de carte pe acelaşi Ioan Şerb. într-o scurtă notiţă finală - 
„Epilog” - Tache Papahagi face câteva precizări importante: lucrarea 
a fost redactată în anii 1947-1948, prima ei parte fiind un curs 
universitar („prost litografiat” - notează autorul) ţinut în acei ani. 
„Adaosurile explicative, documentare şi bibliografice făcute după 
1948, nu au modificat cu nimic osatura redactărei încheiate în men¬ 
ţionatul an” 26 . Nu ştim dacă Mihai Pop cunoştea cursul litografiat al 
fostului său profesor - întotdeauna când se referea la el îi zicea „Pro- 

25 Tache Papahagi, Poezia lirică populară , Editura pentru Literatură, 1967, 589 p. (redactor 
responsabil: Ioan Şerb). 

26 Tache Papahagi, op. cit., p. 583. 




fesorul”, ca şi lui Caracostea sau lui Densusianu, uneori şi „bătrânul 
Papahagi”, ceea ce indica o distanţare faţă de cel care făcuse studii de 
teren serioase chiar în Maramureşul natal şi ale cărui lecţii tânărul 
student le învăţase bine. Dar în 1960 optica fostului student, cu 
specializări la Praga, Varşovia, Cracovia, Bonn (1929-1934) 27 , unde 
îi audiase sau îi citise pe M. Murko, P. Bogatârev, R. Jakobson, şi cu 
importante stagii în campaniile sociologice ale Şcolii Guşti, alături, în 
primul rând de C. Brăiloiu, se schimbase. 

Ca atare, la nivelul discursului, sunt diferenţe sesizabile între 
felul în care scria „bătrânul Papahagi” (n. 1892 - m. 1977) şi fostul său 
student, trecut şi el, în 1960, de 50 de ani, nu numai sub aspectul 
ignorării aproape totale a aspectului comparatist, care domină 
stufoasa cercetare a lui Papahagi, ci şi sub aspectul unor poziţii 
teoretice distincte, de la orientarea etnopsihologică a celui dintâi la o 
poziţie sociologist-funcţionalistă, la cel de-al doilea. 

De notat că, reluat, după şapte ani, în ediţia din 1967, textul 
„Prefeţei” a suferit prea puţin modificări şi nu neapărat în sensul 
eliminării sau dezicerii de formulele anului 1960. Cum se explică 
această „consecvenţă”, ca să zicem aşa? Aici s-ar putea să fi inter¬ 
venit „lenea la scris” proverbială a Profesorului sau alte proiecte care 
îl vor fi îndepărtat de studiul liricii populare, pentru că în respectivul 
interval de timp - 1960-1967 - Mihai Pop a contribuit la elaborarea 
volumul I din tratatul de Istoria literaturii române 28 din al cărui 
comitet de redacţie, condus de acad. Al. Rosetti, în calitate de 
redactor responsabil, făcuse parte, alături de prof. univ. I. Pervain, 
ambii redactori responsabili adjuncţi, secretar fiind conf. Al. Piru. 
Tratatul era elaborat sub îndrumarea unui „comitet general de 
coordonare” al cărui redactor şef era acad. G. Călinescu. 

Intenţiile, obiectivele acestei sinteze de istorie literară, prima de 
după „Eliberare”, sunt prezentate succint în „Prefaţă” unde, sub sem¬ 
nătura colectivă „Comitetul general de coordonare şi Comitetul de 
redacţie al volumului I”, se scrie: „Partea întâi a prezentului volum e 
consacrată folclorului, întrucât în ţările româneşti, ca la mai toate 
popoarele, literatura populară este mai veche decât cea cultă, punctul 
de plecare şi modelul ei permanent. Partea despre folclor conţine o 

27 Mihai Pop, Arhiva de folclor... la şura de fân , în Zoltân Rostâs, Sala luminoasă. Primii 
monograjîşti ai Şcolii gustiene, Editura Paideia, 2003, p. 349: „In ’28 m-am dus la Praga, şi atunci am 
putui să profit şi de lingvistica structurală, şi de literatura rusă de specialitate care era acolo accesibilă 
- ceea ce la noi nu era şi de folcloristica funcţională şi aşa mai departe.. 

28 Istoria literaturii române. Folclorul. Literatura română în perioada feudală (1400-1780), Editura 
Academiei Republicii Populare Române, Bucureşti, 1964. 



expunere istorică generală insistând îndeosebi asupra literaturii 
populare orale din perioada feudală, rămânând ca în volumele 
următoare ale tratatului să se reia în discuţie piesele databile, la locul 
potrivit (ca de pildă folclorul nou de după 23 August 1944), în 
volumul al V-lea” 29 . 

în volumul I, Mihai Pop semnează, singur, capitolul „Vechi ates¬ 
tări istorice. Genuri şi specii”, p. 11-16, şi, în colaborare cu Dumitru 
Pop şi Valeriu Ciobanu, cap. „Poezia obiceiurilor”, p. 16-67. 

Din perspectiva cercetării folcloristice, mai interesante sunt 
menţiunile cu privire la „genurile şi speciile” folclorului. Trebuie să 
ţinem mereu seama de faptul că acest capitol de folclor se află în 
deschiderea unui tratat de istoria literaturii române, supervizat de G. 
Călinescu, autorul celebrei Istorii a literaturii române de la origini 
până în prezent (1941) şi semnatar, în încheierea secţiunii de lite¬ 
ratură populară, al studiului Arta literară în folclor, în deschiderea 
căruia lansează un atac violent împotriva „funcţionaliştilor” şi 
„sincretiştilor”, care ar face „dificultăţi tenace acelor care vor să gus¬ 
te literar poezia populară”. Constrângerilor ideologice, semnalate în 
comentariul nostru cu privire la „Prefaţa” de la Flori alese..., le iau 
locul, acum, unele constrângeri doctrinare, de doctrină literară sau de 
estetică a literarului. Niciunul dintre colaboratori la capitolul de 
„Folclor literar românesc” (Mihai Pop, Dumitru Pop, Valeriu 
Ciobanu, Gh. Vrabie, Ion Muşlea, V. Adăscăliţei, Comeliu Bărbu- 
lescu, Adrian Fochi, Sabina Stroescu, Al. Amzulescu, I. C. Chiţimia, 
Ovidiu Papadima, Emilia Comişel, P. Ruxăndoiu, M. Buga - în 
ordinea în care numele lor apar în cuprinsul respectivei secţiuni) nu 
ar fi îndrăznit să se „încontreze” cu Academicianul G. Călinescu, 
dominator, imprevizibil, „iute la mânie”. 

Cu toate acestea, fără să fie vorba, în niciun fel, de o frondă, de 
o opoziţie faţă de „cuvântul de ordine” care aparţinea inechivoc 
„divinului critic”, Mihai Pop tratează „genurile şi speciile” literaturii 
populare de pe poziţii folcloristice, încheind excursul introductiv 
astfel: „Creaţia populară fiind înfăţişată în cadrul unui tratat de 
istorie literară, este natural ca accentul să cadă asupra valorii ei 
poetice. [...] Totuşi, natura însăşi a anumitor creaţii populare, şi 
înainte de toate a poeziei cântate, care reprezintă o bună parte a 
poeziei noastre populare, cere ca în explicarea momentelor literare să 
atragem atenţia şi asupra caracterului sincretic, acolo unde cântecul, 
dansul sunt strâns legate de textul oral”. 

29 Idem. p. 7. 

Capitolul despre „Poezia obiceiurilor”, scris în colaborare de 
Mihai Pop, Dumitru Pop şi Valeriu Ciobanu, deschide o problemă de 
„paternitate” (dacă nu suntem, cumva, în faţa unei probe de „creaţie 
plurală”!) asupra căreia nu îmi propun să mă opresc acum. 

Anul 1964 a marcat, pentru folcloristica românească, mai multe 
izbânzi; alături de capitolul de „Folclor literar românesc”, comentat 
mai înainte, în acelaşi an văd lumina tiparului alte două lucrări fun¬ 
damentale, datorate lui Adrian Fochi, Mioriţa, şi lui Al. I. Amzu- 
lescu, Balade populare româneşti. 3 voi., EPL, 1964. 

Dar pentru Mihai Pop, experienţa colaborării la tratatul acade¬ 
mic de Istoria literaturii române era un capitol încheiat. Doi ani mai 
târziu vedea lumina tiparului volumul Studii de poetică şi stilistică, 
apărut sub îngrijirea unui Comitet de redacţie alcătuit din Tudor 
Vianu (decedat în 1964), Acad. Prof. Al. Rosetti şi Prof. Mihai Pop, 
Secretar - Sorin Alexandrescu, Editura pentru Literatură, 1966, care 
aduna, în cele 481 de pagini ale sale, studii şi articole elaborate de 
membrii Cercului de Poetică şi Stilistică adunaţi sub egida Centrului 
de Cercetări Fonetice şi Dialectale al Academiei R.S.R. în colaborare 
cu Institutul de Etnografie şi Folclor al aceleiaşi Academii. 
Semnează, alături de cele trei nume grele ale lingvisticii, esteticii 
literare şi folcloristicii româneşti, tineri cercetători (doar Boris 
Cazacu [1919-1987 - n.r.] şi G. Tohăneanu [1925-2008 - n.r.] făceau 
parte dintr-o generaţie intermediară, să zicem), universitari (Liliana 
Ionescu, Pavel Ruxăndoiu, Mihai Zamfir, Mihaela Mancaş, Virgil 
Nemoianu, Sorin Alexandrescu etc.) şi cercetători (Radu Niculescu, 
Sanda Golopenţia-Eretescu, Valeriu Rusu, Constantin Eretescu, 
Toma Pavel) dintre care unii au ales, în anii următori, calea exilului, 
făcând frumoase cariere ştiinţifice în ţările de adopţie. 

Secţiunea „Folclor” se deschide cu studiul lui Mihai Pop, Pers¬ 
pective în cercetarea poetică a folclorului^ 0 , contribuţie teoretică de 
mare însemnătate în orientarea studiilor româneşti despre literatura 
orală. Este un text esenţial care, alături de Caracterul formalizat al 
creaţiilor orale 31 , apărut un an mai târziu, indică o schimbare limpe¬ 
de în discursul ştiinţific al creatorului de şcoală din folcloristica ro¬ 
mânească de după război, o orientare cu adevărat „nouă”, o deschi¬ 
dere către orizonturile europene (vest-europene) şi americane via 
Moscova sau Petersburg, dacă avem în vedere descoperirea, de către 

30 Studii de poetică şi stilistică, EPL, 1966, p. 41-47, republicat în Mihai Pop, Folclor românesc, I, 
1998, p. 89- 94. 

31 „Secolul 20”. Revistă de literatură universală editată de Uniunea Scriitorilor din Republica Socia¬ 
listă România, nr. 5, 1967,p. 155-161, republicat în Mihai Pop , Folclor românesc, 1, 1998, p. 160-169. 



occidentali, a „scrierii profetice” a lui Vladimir Propp, Morfologia 
basmului (1928), şi a lingvisticii structurale, ale cărei principii fuse¬ 
seră atrase în câmpul cercetării folclorului de către R. Jakobson şi R 
Bogatârev în studiul lor, de asemenea profund înnoitor, Folclorul ca 
o formă particulară a creaţiei (1929). De fapt, autorii citaţi în artico¬ 
lul din 1966 sunt C. Brăiloiu cu Le vers populaire roumain chante 
(1954), G. Călinescu cu Arta literară în folclor (1964), text „cano¬ 
nic” la vremea respectivă, Roman Jakobson cu Lingvistică şi poetică. 
Aprecieri retrospective şi consideraţii de perspectivă, tradus în româ¬ 
neşte în 1964, Ladislau Gâldi, cu Esquisse d’une histoire de la versi- 
fication roumaine, 1964, şi CI. Levi-Strauss cu La structure des 
mythes din Anthropologie structurale, 1958. In studiul din „Secolul 
20” (1967), conţinând o secţiune intitulată „Introducere în structura¬ 
lism”, celor citaţi mai sus li se adaugă numele lui M. Bense, Klaus 
Baumgarten, A. B. Lord ş.a., iar în text se fac referiri la formaliştii 
ruşi (Trubeţkoi, Jakobson şi Bogatârev, N. A. Vesselovski, V. I. 
Propp), puţin cunoscuţi la vremea respectivă la noi, dar faţă de care 
Mihai Pop îşi va arăta o constantă aderenţă 32 . 

Cele două studii ale lui Mihai Pop, Perspective în cercetarea poe¬ 
tică a folclorului (1966) şi Caracterul formalizat al creaţiilor orale 
(1967), reprezintă o piatră de hotar în cercetarea folcloristică româ¬ 
nească. Noua direcţie a fost îmbrăţişată cu entuziasm de tânăra gene¬ 
raţie de folclorişti care se revendică din „Şcoala Mihai Pop”, dar chiar 
şi cei care nu-i împărtăşeau ideile au acceptat provocarea şi au încercat 
să ţină pasul cu ele, să se „alinieze” la noile orientări care vizau o 
reintrare „în rândul lumii”, după lunga perioadă de izolare a celor peste 
două decenii de „democraţie populară’, proletcultism, sovietizare etc. 

în deceniile următoare, ajutat de excepţionala sa longevitate şi 
de o claritate a gândirii care nu l-a părăsit până în ultimii ani de via¬ 
ţă, Profesorul a mai făcut câteva mişcări înnoitoare către semiotică, 
teoria comunicării, antropologie, contextualism, mişcări neosten¬ 
tative, dar sesizabile de oricine citeşte cu atenţie scrierile lui, nici atât 
de puţine cum susţin detractorii, nici prea multe, cum îi contrazic 
zeloşii săi apărători, dar - cu siguranţă - pline de sens, rezistente, 
fructuoase. Volumul acesta, care se opreşte înainte de anul 1970, vrea 
să fie un argument în acest sens şi un omagiu postum adus 
Maestrului la centenarul naşterii sale. 

(Prefaţă la Mihai Pop, Folclor românesc, voi. III. Ediţie îngrijită şi Notă asupra ediţiei de 
Nicolae Constantinescu, Adrian Stoicescu şi Rodica Zâne. Editura Universităţii din 

Bucureşti, 2007, p. 7-21) 

32 Vezi Ce este literatura? Antologie şi prefaţă de Mihai Pop. Note şi indici de Nicolae Iliescu şi 
Nicolae Roşianu, Editura Univers, Bucureşti, 1983. 

Dimensiunea europeană a gândirii 
etnologice româneşti: D. Caracostea şi 
P. Caraman 


C ă Academia Română a jucat un rol de prim rang în promovarea 
studiilor de folclor încă de la primele mijiri ale interesului 
conştient pentru această parte inalienabilă a spiritualităţii româneşti 
e un fapt de necontestat si demonstrat ca atare într-un important 
număr de studii mai vechi* şi mai noi 1 2 consacrate problemei. 

Că Academia Română, prin unii dintre cei mai prestigioşi 
membri ai săi, a iniţiat proiecte majore pentru cercetarea culturii 
populare {corpus- ul, bibliografii, tipologii, serii monografice etc.) 
constituie, de asemenea, o realitate bine cunoscută. 

Că sub cupola Academiei au fost consacrate, prin încununarea 
cu premiile înaltului for ştiinţific, unele dintre cele mai valoroase 
lucrări în acest domeniu se poate susţine simplu urmărind 
palmaresul premiilor academice din ultimii o sută şi ceva de ani. 

Ceea ce trebuie, poate, încă mai bine pus în valoare este carac¬ 
terul de pionierat al multor idei teoretice formulate de academi- 
cienii-folclorişti în discursurile lor de recepţie, ca şi în scrieri 
pregătitoare sau subsecvente momentului primirii lor ca membri ai 
Academiei Române, pionierat care - fără a cădea în exagerări 
protocroniste - atestă limpede racordarea gândirii folcloristice 


1 Vezi I. Muşlea, Academia Română şi folclorul, în „Anuarul Arhivei de Folclor” (AAF), 1, 1932; 
Idem, Bibliografia lucrărilor cu caracter folcloric şi etnografic publicate de Academia Română, AAF 
II, 1933; Ovidiu Bârlea, Academia Română şi cultura populară, în „Revista de Etnografie şi Folclor” 
(REF), nr. 5-6, 1966. 

2 Vezi Nicolae Constantinescu, Folclorul în discursurile de recepţie la Academie, „Analele 
Universităţii Bucureşti - Limba şi literatura română”, (AUB), anul XIX, nr. 1, 1970; Alexandru Dobre, 
Simion Florea Marian la Academia Română , „Memoriile Secţiei de Ştiinţe Istorice”, seria IV, II 
(1972), Editura Academiei, 1979; Idem, Alexandru Odobescu folclorist. Aspecte inedite, REF, tomul 
30, nr. 2, 1985; Idem, Academia Română şi folcloristica naţională, „Proverbium Dacoromania”, 2, 
Drobeta-Tumu Severin, 1987; Idem, Academia Română, promotoare a valorificării tezaunilui 
spiritual al poporului nostru, „Memoriile Secţiei de Ştiinţe Filologice, Literatură şi Arte”, Seria IV, 
VIII (1986), Editura Academiei, 1987; Idem, Folclorişti Ia Academia Română: Arlur Gorovei, REF. 
tomul 37, nr. 3, 1992; Idem, Constantin Brăiloiu la Academia Română, în „REF”, tomul 39, nr. 3-4, 
1994; Nicolae Constantinescu, Elemente de teorie folcloristică în discursurile de recepţie la Academia 
Română, „Memoriile Secţiei de Ştiinţe Filologice, Literatură şi Arte”, seria IV, tomul VIII, Editura 
Academiei, 1986. 



româneşti la cele mai avansate orientări din folcloristica europeană 
pe care, uneori, le chiar anticipează. 

Aşa cum este îndeobşte acceptat, tripticul B. P. Hasdeu - Ov. 
Densusianu - D. Caracostea constituie adevărata coloană vertebrală 
a ştiinţei româneşti a folclorului. Meritele de întemeietor ale celui 
dintâi, de deschizător de drumuri ale celui de-al doilea, de făuritor 
al instrumentelor de lucru, ale celui de-al treilea, prin care, de fapt, 
se validează existenţa unei discipline ştiinţifice, au fost puse în 
lumină atât în sintezele de istorie a folcloristicii româneşti 1 * 3 , cât şi în 
studiile sau materialele speciale consacrate fiecăruia dintre aceştia 4 . 

Am arătat, cu altă ocazie, cât de aproape au fost, ca mod de a 
gândi creaţia populară, folcloriştii şi etnologii români din anii ’30 ai 
acestui secol de şcoala funcţionalistă, cum se regăsesc, în scrierile 
lui C. Brăiloiu, Al. Dima, D. Caracostea ideile formulate de R. 
Jakobson şi P. Bogatârev în studiul lor fundamental, Folclorul ca o 
formă specială a creaţieii (1929) 5 . 

în ceea ce îl priveşte pe D. Caracostea, din stufosul său discurs 
de recepţie, Ion Bianu şi problemele bibliografiei române, rostit în 
şedinţa solemnă din 23 mai 1941, dar nepublicat în „Analele 
Academiei” la vremea respectivă, ci mult mai târziu, abia în 1982, 
după manuscrisul redactat şi revizuit de autor în mai 1948 6 reţinem 
doar capitolul al VlII-lea referitor la corpusul baladei populare/po¬ 
porane din care se degajă o parte a concepţiei sale despre folclor în 
general şi despre problema clasificării/tipologiei acestuia în general. 

Chiar dacă discursul de recepţie nu a fost publicat la data zicerii 
sale, ideile conţinute în acesta se identifică lesne în studii apărute 


1 Vezi Gheorghe Vrabie, Folcloristica română , EPL, 1968; Ovidiu Bârlea. Istoria folcloristicii 
româneşti, Editura Enciclopedică Română, 1974. 

4 Vezi, cu titlu de exemplu, I. C. Chiţimia, B. P. Hasdeu şi problemele folclorului, în voi. Folclorişti 
şi folcloristică românească. Editura Academiei, 1968; Ovidiu Bârlea, B P. Hasdeu şi folclorul, în I. 

Muşlea - O. Bârlea, Tipologia folclorului din răspunsurile la chestionarele lui B. P. Hasdeu, Editura 

Minerva, 1970; Marin Bucur, Ovid Densusianu, Editura Tineretului. 1967; Ovidiu Bârlea, Prefaţa la 
D. Caracostea, Poezia tradiţională română. Balada poporană şi doina. Ediţie critică de D. Şandru. 
Prefaţa de O. B., 2 voi., EPL, 1969 etc. Mult după ce acest articol fusese redactat şi prezentat sub 
forma unei comunicări în cadrul sesiunii ştiinţifice a Comisiei de Folclor a Academiei Române din 
1996, constat cu bucurie apariţia unei amplu studiu recuperator datorat tinerei cercetătoare Ioana Bot, 
D Caracostea. între folclor şi antropologie, AAF, XV-XVII (1994-1996), Editura Academiei 
Române, 1997, p. 203-244; de asemenea, Ioana Bot, De la „personalitate" la „caracter". Evoluţia 
ideilor literare ale lui D. Caracostea. IO perspectivă diacronică. Argumente şi alegorii, în „Limbă şi 
literatură”. Societatea de Ştiinţe Filologice din România. Anul XLII, Voi. I, 1997. p. 77-85. 

5 Vezi Nicolae Constantinescu, Un deziderat al cercetării folcloristice actuale: redefinirea 
conceptelor, „Memoriile Comisiei de Folclor”, tomul I (1987), Editura Academiei, 1990, p. 77-83. 

6 Ovidiu Bârlea, Prefaţa la D. Caracostea, Studii critice. Ediţie îngrijită, prefaţă, tabel cronologic şi 
bibliografie de O. B„ Editura Albatros, 1982, p. XII-XII1. 

imediat după rostirea acestuia, precum Ce ne este cântecul poporan 
care a văzut lumina tiparului în octombrie 1941, dar care, cert, a fost 
elaborat cu mult înainte, poate în aceeaşi perioadă cu discursul de re¬ 
cepţie, precum şi în scrieri care premerg cu mult discursul propriu-zis. 

Adoptând perspectiva organicistă („identificarea şi rânduirea 
lor [a baladelor - n.n. N.C.] trebuie să le înfăţişeze ca feţe multiple 
ale unei viziuni organice a lumii” 7 ) Caracostea depăşeşte fragmen- 
tarismul, atomismul cercetărilor anterioare („baladele nu sunt 
aspecte izolate”) şi subliniază importanţa relaţiei interpret-receptor 
(„public”), de fapt a contextului situaţional în care are loc comuni¬ 
carea, performarea, acesta condiţionând funcţia şi semnificaţia me¬ 
sajului ca atare: „Astfel se defineşte sensul fiecărei plăsmuiri, 
precum şi configuraţia totală văzută funcţional, potrivit mentalităţii 
poporane” 8 . Reluată în studiul menţionat mai sus, ideea capătă mai 
multă consistenţă şi pondere: „A vedea funcţional plăsmuirile popo¬ 
rane înseamnă a le integra în viaţa comunităţii aşa încât, dincolo de 
orice plăsmuire, să poţi intui rostul ei condiţionat de vârstă şi sex, 
situaţie socială, poziţie faţă spaţiul care modelează optica, faţă de 
ritmul anotimpurilor legat de cel al sărbătorilor păstrătoare a[le] 
străvechilor viziuni mitice etc.” 9 

Nu ştim cu certitudine dacă profesorul D. Caracostea avea ştiin¬ 
ţă, la data respectivă, direct, despre studiul menţionat al lui R. 
Jakobson şi R Bogatârev, apărut într-un volum omagial, în limba 
germană, în Olanda 10 , dar este sigur că ideile studiului celor doi 
„pluteau”, cum se spune, în aerul vremii. Astfel, dicotomia saussu- 
reană langue/parole, pe care se întemeiază studiul sus-amintit răz¬ 
bate evident din rândurile scrise în 1941 de academicianul de la 
Bucureşti: „După cum limba prezintă aspecte constante, dar în 
acelaşi timp, în fiecare clipă a vorbirii noastre, este şi o creaţiune 
individuală mereu reînnoită în care apar tendinţele de prefaceri 
viitoare, tot astfel şi cântecul poporan. Cercetarea materialului nos¬ 
tru se cuvine deci să ţie seamă deopotrivă şi de schema constantă, 


1 D. Caracostea, Ion Bianu şi problemele bibliografiei române, în voi. Studii critice , p. 164. 

8 Idem. 

9 D. Caracostea, Ce ne este cântecul poporan , în „Revista Fundaţiilor Regale",VIII (1941), nr. 10; 
republicat în D. Caracostea, Poezia tradiţională română , 1969, voi. II, p. 72-73. 

10 R. Jakobson - P. Bogatârev, Die Folklore als eine besondere Form des Schaffens, „Verzaameling 
van Opstellen door. Oud-leerlings en Bevriende Vangenooten” Donum Natalicium Schrijnen, 3, 
Nijmegen-Utrecht, 1929; trad. rom., Folclorul ca formă specifică a creaţiei, în voi. Ce este literatura? 
$coala formală rusă. Antologie şi prefaţă de Mihai Pop, Editura Univers, 1982, p. 462-472. 



tradiţională, dar şi de înnoirile individuale” ^. Regăsim aici clar 
exprimat principiul de bază al diferenţei dintre model şi variante şi 
dintre statutul creaţiei populare în raport cu creaţia cultă, „de autor” 
formulat, în 1929, de Jakobson şi Bogatârev în aceşti termeni: 
„Alături de actul de vorbire individual - parole după terminologia 
lui Ferdinand de Saussure - lingvistica modernă cunoaşte şi limba 
(langue), adică totalitatea deprinderilor însuşite de o anumită colec¬ 
tivitate cu scopul de a asigura înţelegerea vorbirii. în cadrul acestui 
sistem tradiţional al interacţiunilor verbale dintre oameni, vorbitorul 
poate introduce modificări de ordin individual; ele însă pot fi inter¬ 
pretate doar ca nişte abateri individuale de la limbă ( langue ) şi nu¬ 
mai în raport cu aceasta. Modificările respective devin fapte de lim¬ 
bă ( langue ) numai după ce colectivitatea, ca purtător al acestei limbi 
(langue), le sancţionează, însuşindu-le ca elemente de uz general” 12 - 
Pornind de la premise izbitor de asemănătoare, discursul 
ştiinţific al profesorului de la Bucureşti dezvoltă pe parcurs idei la 
fel de apropiate, mergând până la identitate cu cele ale lui Jakobson 
şi Bogatârev. Se insistă, cum am menţionat, asupra funcţionalităţii 
cântecului poporan (creaţiei folclorice, în general); chiar poezia 
lirică, „oricât de individuală ar părea, trebuie să fie privită 
funcţional” 13 - Chiar dacă, principial, Caracostea se separă de cei doi 
în ceea ce priveşte raportul artă/literatură populară („poporană”) - 
artă/literatură cultă, formula „între poezia poporană şi cea cultă nu 
este deosebire de esenţă, ci numai de grad” opunându-se, într-un fel, 
considerării folclorului „ca formă specifică a creaţiei”, savantul 
român anticipează, cu un deceniu şi jumătate, similitudinile limbă- 
creaţie populară şi relaţia individ-colectivitate, esenţială pentru 
înţelegerea specificului poeziei folclorice: „Dar, după cum limba, 
tot aşa şi poezia nu este numai expresie individuală, ci şi un bun 
social şi, ca atare, condiţionată de loc şi îngrădită în timp. /.../ 
Privită sub aspectul estetic viu, poezia poporană e plăsmuire 
individuală şi trebuie înţeleasă ca atare; privită ca bun social ea este 
dezvoltare, istorie şi trebuie să fie lămurită ca atare” 14 . 


11 D. Caracostea, Ce ne este cântecul poporan [1941], loc. cit., p. 71. 

12 R. Jakobson - P. Bogatârev, op. cit., loc. cit. p. 462. 

13 D. Caracostea, Idem, p. 71. 

14 Idem, Miorifa in Moldova, Muntenia şi Oltenia. Obiecţiile D-lui Densusianu. Totalizări [1924], în 
Poezia tradiţională română, 1969, voi. I, p. 193. 

Situarea comunicării de tip folcloric într-un context reprezintă 
o altă dimensiune majoră a modernităţii gândirii lui D. Caracostea. 
Performarea cântecului (epic, în cazul în speţă) presupune existenţa 
celor doi factori inalienabili ai comunicării - emiţătorul şi recep¬ 
torul: „Balada însă, ca întreaga epică, nu poate fi concepută fără 
două elemente: cântăreţul şi publicul. Acesta impune cântăreţului 
anumite limite din care nu poate să iasă, oricâtă putere de inven¬ 
tivitate ar avea” 15 . Este punctat cu precizie, aici, rolul colectivităţii, 
al „publicului” ca reprezentant al tradiţiei, în condiţionarea inter¬ 
pretului, ca purtător al inovaţiei, în termeni perfect omologabili 
celor din studiul amintit al lui R. Jakobson şi P. Bogatârev. Capa¬ 


citatea „publicului”, ascultătorilor de a limita inovaţia spre care ar fi 
tentat interpretul de balade sau de a-1 „corecta” în anumite ocazii 
(„Am cunoscut cazuri - scrie D. Caracostea - în care cântăreţul era 
rectificat la petreceri, semnalându-se fragmente care nu plăceau”) 
reprezintă tocmai o formă de manifestare a ceea ce autorii menţio¬ 
naţi numesc cenzura preventivă : „...existenţa unei opere folclorice 
presupune existenţa unei colectivităţi care să şi-o însuşească şi s-o 
sancţioneze. în cercetarea folclorului trebuie să avem permanent în 
vedere cenzura «preventivă» a colectivităţii (subl. aut.)” 16 . 

Să notăm aici că nici Cours de linguistique generale (Paris, 
1916) de Ferdinand de Saussure, nici studiul Die Folklore als eine 
besondere Form des Schaffens (1929) n-au avut un ecou imediat în 
epocă, fiind „recuperate” ceva mai târziu, de orientarea structura¬ 
listă, în anii ’50-’60 ai acestui secol, încât felul în care gândea D. 
Caracostea folclorul în anii ‘30-’40 indică o viziune de avangardă, 
o poziţie de antemergător, de deschizător de drumuri în folcloristica 
timpului. 

în favoarea dimensiunii europene a gândirii folcloristice/et¬ 
nologice a lui D. Caracostea pledează şi perspectiva din care sunt 
definite tipurile baladei poporane, „pornind de la situaţiile cele mai 


elementare şi urcându-se treptat la cele mai largi”. Avem aici, dacă 
nu un reflex direct, atunci o intuiţie afină cu aceea a lui Andre Jolles 
din Einfache Formen (1930), savantul român intuind, ca şi omo¬ 
logul său vest-european, transformările „formelor simple” din fol¬ 
clor în „formele dezvoltate” ale literaurii culte. Deşi numele lui 
Jolles nu apare în scrierile lui Caracostea, sintagma forme simple şi 


15 Idem, Ce ne este cântecul poporan [1941], în Poezia tradiţionala..., 1969, voi. II, p. 71. 

16 R. Jakobson - P. Bogatârev, op. cit., loc. cit. 



chiar denumirea unora dintre acestea apar explicit în text: „Un 
însemnat pas în investigaţiile de folclor literar a fost ideea de a 
cerceta morfologia formelor simple: povestiri tradiţionale, ceea ce 
germanii numesc Sage, legende, mituri, întâmplări memorabile, 
basme etc.” 17 . Mai mult, apărând poziţia lui Bedier cu privire la 
variante ca „forme ireductibile”, Caracostea se apropie simţitor de 
punctul de vedere al lui A. Jolles care găsea că „limba are o capaci¬ 
tate inerentă de a transforma cuvintele în forme, în împrejurări 
precise. Acest proces este o activtate mentală ( Geistesbeschafti- 
gungf cuvintele se cristalizează în forme centrate în jurul unor câm¬ 
puri semantice (. Bedeutungsfeld); un gen este transformat în altul 
nou, adesea mai complex, tip care corespunde ca înţeles cu un tip 
anterior” 18 . La rîndul său, savantul român punea problema în ter¬ 
meni tulburător de apropiaţi: „în studiul acestor forme simple... nu 
s-a luat de ajuns în consideraţie că, după cum limba nu este ergon, 
un nune stans, ci energie, tot astfel şi în formele simple trebuie să 
urmărim sâmburele creator în dezvoltarea lui” 19 . Şi, într-un alt 
context: „Ca şi limba, poezia poporană este energie creativă în sens 
de creativitate. De câte ori un cântăreţ sau un povestitor zice o 
creaţiune poporană, de atâtea ori este nu numai receptiv, purtător al 
unui bun tradiţional, dar şi plăsmuitor. în definiţia poeziei poporane, 
aceasta este una din caracteristicile esenţiale” 29 . 

Evident, în tentativa de a demonstra europenismul gândirii 
teoreticianului român nu putem face abstracţie de fundalul epocii, 
de ideile acesteia care se regăsesc pregnant în scrierile lui D. 
Caracostea. Dacă putem doar să presupunem o cunoaştere directă a 
formalismului rus sau a Cercului lingvistic de la Praga, direcţia 
morfologică , dominantă în lingvistica/stilistica/poetica europeană îi 
va fost desigur bine cunoscută profesorului bucureştean, care face 
trimiteri ample la studiile lui B. Croce şi mai ales K. Vossler, 
iniţiatorii noii metode, ca refuz al istorismului, pe care îl repudiază 
şi Caracostea 21 , dar şi al metodei Şcolii finlandeze, de care se 

17 D. Caracostea - O. Bârlea, Problemele tipologiei folclorice. Editura Minerva, 1971, p. 173. 

18 Cf. Dan Ben-Amos, Introduction la Folklore Genres. Edited by..., University of Texas Press, Austin 
&London, 1976, p. XXVIII. 

19 D. Caracostea - O. Bârlea, Problemele tipologiei folclorice..., p. 173. 

2(1 D. Caracostea, Mioriţa [Inedit - 1956, dar datând din 1915, căci, scrie autorul, „La data apariţiei 
primului capitol ( Mioriţa in Moldova, în «Convorbiri literare», 1915), întreaga lucrare era isprăvită", 
op. cit., p. 15], în Poezia tradiţională..., voi. I, p. 18. 

21 Pentru rolul lui K. Vossler in formarea autorului, vezi D. Caracostea, Mioriţa in Moldova, Muntenia 
ţi Oltenia..., în Poezia tradiţională..., voi. I, Nota 1, p. 174-175; vezi si trimiterea Ia Oskar Walzel, a 
cărui scriere Gehall und Gestalt im Kunstwerke des Dichters [1924], Idem, p.189. Nota 1, 2. 



dezice, de asemenea, deşi recunoaşte în „Antti Aame [pe] cercetă¬ 
torul care a făcut mult pentru studiul basmului şi a dat directive şi 
instrumente de studiu care au intrat în practica internaţională” 22 . 

Formaţia lingvistică a autorului îşi pune amprenta asupra stu¬ 
diilor folcloristice; explicarea variantelor din folclor prin trimiterea 
la raportul sunet-fonem, din fonologie, indică situarea cercetătorului 
român pe poziţii extrem de avansate: „Strict vorbind, chiar şi în 
graiul nostru zilnic, fiecare cuvânt nu e pronunţat de două ori la fel, 
este o variantă. Ceva mai mult: înseşi sunetele limbii prezintă varia¬ 
ţii, acelaşi sunet reprezentând felurite nuanţe, pe care le înregis¬ 
trează aparatul şi le distinge urechea experimentată. La fel şi în 
creaţiile folclorice, oricât de credincios tradiţionale ar părea. Cerce¬ 
tări asupra cântăreţilor şi povestitorilor poporani au dovedit că ace¬ 
laşi ins zice în chip felurit acelaşi basm sau aceeaşi baladă” 23 . Desi¬ 
gur, cum zice autorul însuşi, „chestiunea variantelor în folclor este 
gingaşă”, dar modul cum o tratează indică perfecta înţelegere a pro¬ 
cesului apariţiei acestora, a specificului lor în raport cu variantele 
din arta (literatura) cultă, deşi accentul cade, în ambele cazuri, asu¬ 
pra performerului, subliniindu-se „poziţia autoritară a cântăreţilor”. 

Relaţia dintre variante şi tipuri, esenţială pentru demersul clasi¬ 
ficator urmărit de autor, este, la rândul său, scrisă în termeni demni 
de reţinut. Influenţat, poate, de gestaltism- ul epocii, Caracostea 
transferă principiile acestuia din sfera psihologiei în sfera creaţiei, 
insistând asupra configuraţiei, sistemului poeziei poporane: „Bala¬ 
dele nu sunt aspecte izolate; de aceea, identificarea şi rânduirea lor 
trebuie să le înfăţişeze ca feţe multiple ale unei viziuni organice a lu¬ 
mii. [...] Cu toată multilateralitatea ei formală, provenită din faptul 
că adesea în ea trăiesc nediferenţiat felurite genuri ale poeziei, în 
definiţie trebuie să ne călăuzim de formele cele mai pregnante. In 
chip obişnuit, acestea înfăţişând o tensiune între doi agenţi, atât de¬ 
numirea, cât şi, mai ales, clasificarea trebuie să ţină seama de firea, 
poziţia socială a eroilor şi de natura conflictului. Astfel se defineşte 
sensul fiecărei plăsmuiri, precum şi configuraţia totală văzută func¬ 
ţional, potrivit mentalităţii poporane” (s. n.- N. C.) 24 . Căutând ele¬ 
mentul ordonator al configuraţiei, D. Caracostea se arată nemul- 


22 D. Caracostea, Balada poporană română. Curs ţinut în anul 1932-1933 , în Poezia tradiţională ...» 
1969, voi. II, p. 9. 

23 Idem, Mioriţa, op. cit., p.10. 

24 Idem, Ion Bianu şi problemele bibliografiei române , în Studii critice, 1982, p. 164. 



ţumit de rezultatele Şcolii finlandeze („Cât priveşte tipologiile 
iniţiate de A, Aame, acestea au ca scop recunoaşterea motivelor, nu 
organizarea lor pe un temei de diviziune unitar” 25 ), ca şi de cata¬ 
loagele întocmite pe alte criterii. Conştient de dificultatea alcătuirii 
unei tipologii în zona mişcătoare şi complexă a creaţiei artistice 
(„Este lucru gingaş să dai o sistematică în domeniul vieţii spirituale, 
mai ales când este vorba de lumea fanteziei”), Caracostea găseşte, 
totuşi, şi în acest spaţiu, anumiţi „factori organizatori”, indispensa¬ 
bili operaţiei de clasificare, indexare, tipologizare: „Constanta care 
în lumea animalelor şi a plantelor este speţa apare în domeniul crea- 
ţiunilor poporane sub forma de tip, o categorie în care asemănările 
sunt mai mari decât deosebirile” . în acest punct, academicianul 
din 1941 se întâlneşte cu un alt mare contemporan al său, Mircea 
Eliade, care comenta entuziasmat teoria clasificatoare a biologului 
şi speologului Emil Racoviţă, după care „la taxonimie ne peut etre 
que de la phylogenie appliquee”. „Făcând într-adevăr «istorie» natu¬ 
rală - comentează Mircea Eliade - doctorul Emil Racoviţă înlo¬ 
cuieşte noţiunea de specie prin aceea de neam. înlocuieşte o con¬ 
cepţie statică - distribuţia geografică (spaţiul) - printr-o concepţie 
dinamică: desfăşurarea neamului în timp” 22 . Rezervele formulate de 
D. Caracostea la adresa cataloagelor internaţionale de basme, de 
tipul celui realizat de Antti Aame, sau, pentru materialul românesc, 
de Adolf Schullerus îşi au temeiul tocmai în această viziune dina¬ 
mică asupra tipurilor în folclor: treceri dintr-o categorie în alta, 
transformări, modificări, într-un cuvânt - viaţă. „Atât ediţiile, cât şi 
studiile de literatură poporană, chiar şi cele mai bune străine, prezin¬ 
tă neajunsul că materialul, nefiind grupat unitar, tipurile nu se defi¬ 
nesc lămurit. încadrate însă în ansamblul lor firesc, figurile care 
uneori păreau stranii sau întâmplătoare, dobândesc ceva din înfăţi¬ 
şarea lucrurilor familiare şi îşi dezvăluie funcţiunea” 28 . O obsesie a 
autorului, sistemul clasificator propus în discursul de recepţie din 
1941, publicat abia în 1982, se configurase încă din cursurile mai 
vechi ale profesorului D. Caracostea şi căpătase o formă finală în 
Schiţă tipologică a baladei poporane româneşti, în „Langue et litte- 
rature”, IV (1948), care se află la baza studiului Problemele 


25 idem. 

26 Ibidem. 

21 Mircea Eliade, Speologie, istorie, folclor în Fragmentarium, 1939, republicat în Drumul spre 
Centru. Antologie alcătuită de Gabriel Liiceanu şi Andrei Pleşu, Editura Univers, 1991, p. 114. 

28 D. Caracostea, /. Bianu..., op. cit., p. 166. 



tipologiei folclorice (continuat de O. Bârlea şi publicat în 1971). De 
o noutate absolută, acest „principiu social” de clasificare a baladelor 
româneşti, rezultă „din însăşi natura fondului”: „Plecând de la 
formele cele mai simple şi ţinând seama de raporturile care există 
între «agenţi» şi situaţia pe care o ocupă în cadrul grupurilor sociale, 
constatăm că tipurile baladei pot să se grupeze astfel, din cauza 
complexităţii crescânde a raporturilor pe care eroii le întreţin cu cei 
care îi înconjoară Primul grup cuprinde diversele raporturi care 
unesc iubitul cu iubita, fata tânără cu flăcăul. Urmează grupurile 
părinţi şi copii; soţ şi soţie; frate şi soră; soacră şi noră; naş şi fin. 
Principiul unei clasificări sociale este tot atât de evident ca şi cel al 
unei complexităţi crescânde” 29 . El poate fi extins, cu folos, la întrea¬ 
ga creaţie folclorică şi chiar la cea cultă, cum o spune Caracostea 
însuşi: „Cu modificările şi întregirile arătate, sistemul clasificator se 
extinde la toate domeniile, atât ale poeziei poporane cât şi ale celei 
culte” 30 . Cât priveşte „deficienţa surprinzătoare”, constând în igno¬ 
rarea, de către folclorişti, dar şi de către criticii literari a „com¬ 
plexului familial”, sunt semne de îndreptare, venite mai ales din 
partea folcloriştilor orientaţi antropologic 31 , dimensiune de 
asemenea neglijată a operei lui Caracostea însuşi. 

Revenirea, periodică, la textele fundamentale ale disciplinei - şi 
discursurile de recepţie la Academia Română aparţin sigur acestora 
- departe de a le banaliza, constituie un exerciţiu de lectură dintre 
cele mai profitabile şi instructive, căci cu fiecare recitire, textul, 
chiar şi cel ştiinţific, îşi adânceşte sensurile şi descoperă altele noi, 
pe care lecturile anterioare nu le-au sesizat sau cărora nu le-au dat 
atenţia cuvenită. Examinat acum, la peste 55 de ani de când a fost 
pronunţat, discursul de recepţie al lui D. Caracostea, ale cărui idei 


29 Idem, Schiţă tipologică a baladei poporane româneşti (1948), în Poezia tradiţională..., 1969, voi, 
II, p. 384; vezi şi /. Bianu şi problemele..., în Studii critice, 1982, p. 165: „Alcătuind un repertoriu de 
toate tipurile baladei poporane române şi grupându-le conform naturii lor, aşa încât să avem o privire 
de ansamblu a imaginilor şi situaţiilor, tipurile se rânduiesc de la sine în grupuri, potrivit situaţiei 
sociale a agenţilor. Pornind de la situaţiile cele mai elementare şi urcându-ne treptat la cele mai largi, 
tipurile se organizează astfel [...]”. 

11 Idem, Doina. Origine - Artă - Clasificare, în Poezia tradiţională, 1969, voi. II, p.580; cf şi mai 
departe, p. 581: „întemeiat pe formele de viaţă reflectate în poezie, sistemul clasificator prezentat aici 
se extinde la toate domeniile poeziei, atât poporane, cât şi culte”. 

31 Vezi Nicolae Constantinescu, Relaţiile de rudenie în societăţile tradiţionale. Reflexe în folclorul 
românesc, Editura Academiei, 1987, în special Cap. 3, Reflexe ale relaţiilor de rudenie în folclorul 
românesc, p. 105-172; Idem, Relaţii şi conflicte familiale în poveştile lui Creangă, în „REF”, tomul 
34, 1989, nr. 6, p. 517-524; Idem, Tipologia lelaţiilor familiale în poveştile lui Ispirescu şi Creangă, 
„Memoriile Comisiei de Folclor”, tomul II (1988), Editura Academiei, 1992, p. 33-38; Idem. Corning 
of Age in Romania, ARV. „Nordic Yearbook of Folklore”, voi. 51, 1995, p. 87-93. 



din partea sa penultimă [VIII] sunt prezente în întreaga sa operă de 
folclorist, dezvăluie dimensiunea europeană, universală a gândirii 
savantului român, poate nu îndeajuns pusă în lumină, în orice caz 
puţin sau deloc cunoscută în afară, măcar că, la vremea sa, 
reprezenta un punct de vedere nou şi incitant, o contribuţie esenţială 
la folcloristica şi etnologia europeană şi internaţională, cărora 
savantul român le aparţine de drept. 

Aşezat, prin datele biografice, în rândul folcloriştilor şi etno¬ 
logilor români de notorietate din perioada cuprinsă între cele două 
războaie mondiale, Petru Caraman (1898-1980) a depăşit, biologic, 
epoca respectivă şi a împărtăşit, alături de mulţi contemporani ai săi, 
destinul tragic hărăzit intelectualilor autentici de către regimurile 
totalitare. Biografii săi cei mai autorizaţi (I. H. Ciubotaru şi Iordan 
Datcu, în primul rând) au scos la lumină mărturii şi documente care 
atestă „intransigenţa” şi „demnitatea” profesorului ieşean, iubirea 
lui pentru adevărul ştiinţific, intoleranţa faţă de impostură, devota¬ 
mentul dus până la sacrificiul de sine faţă de cultura populară româ¬ 
nească şi faţă de creatorul şi păstrătorul din veac al acesteia, poporul 
român. 

Om al epocii sale, Caraman a avut de înfruntat atât inclemenţa 
extremei drepte, de nuanţă fascistă, a vremii (vezi atitudinea sa în 
cazul asasinării de către legionari a lui Nicolae Iorga), cât şi, mult 
mai dureros, agresiunea totalitarismul de tip comunist, de inspiraţie 
sovietică, stalinistă. 

în planul folcloristicii, cele două sisteme totalitare s-au ma¬ 
nifestat aproape concomitent; paradoxul constă în faptul că atât na¬ 
ziştii, cât şi comuniştii din Rusia Sovietică au pornit revizuirile lor 
având aceeaşi ţintă - lucrarea lui Hans Naumann (Grundzuge der 
deutschen Volkskunde, 1922) în care era formulată cunoscuta teorie 
a „bunurilor decăzute” (gesunkens Kulturgut), repudiată, de pe po¬ 
ziţii diferite, şi de unii şi de ceilalţi. Doctrinarii sovietici nu puteau, 
evident, admite originea aristocratică a poeziei populare, insistând, 
în consens cu principiile de bază ale marxism-leninismului, pentru 
considerarea folclorului ca „expresia creatoare a clasei muncitoare”, 
echivalând, de data aceasta, „poporul” nu cu „naţiunea” (cum fă¬ 
ceau ideologii germani ai fenomenului), ci cu „păturile de jos”, cu 
cei „exploataţi”, cu „clasa muncitoare”. Ample citate din scrierile 
lui Marx, Engels, Lenin şi Stalin sunt aduse ca argumente de necom¬ 
bătut pentru susţinerea noii concepţii cu privire la folclor în care 



accentul cade, desigur, pe lupta de clasă, pe alianţa de nezdruncinat 
dintre clasa muncitoare şi ţărănimea colhoznică, pe glorificarea 
eroilor revoluţiei (Budionîi, Ceapaev), dar şi a „eroilor muncii”, a 
„stahanoviştilor”, a „spărgătorilor de norme”, mai târziu a luptăto¬ 
rilor din Marele Război pentru Apărarea Patriei, a partizanilor etc. 
Comunismul sovietic transforma, astfel, folclorul, creaţia populară 
într-un instrument al luptei ideologice, distorsionând realitatea şi 
construind noi concepte, străine spiritului culturii populare adevă¬ 
rate. (Vezi o sinteză în acest sens în Dorson, Folklore and Folklife. 
An Introduction, The University of Chicago Press, 1972, p. 16-20). 

Nu peste mult timp, această „lecţie” va fi predată, cu destul 
succes, şi în folcloristica românească de după război, când 
mercenari ai luptei ideologice sau chiar oameni de bună credinţă au 
îmbrăţişat, de voie sau de nevoie, doctrina de import şi i-au aplicat 
principiile în cercetarea folclorului românesc. Au scăpat de aceasta 
cei care au ales, de la bun început, calea exilului (Mircea Eliade, C. 
Brăiloiu, Oct. Buhociu), cărora li se vor adăuga, după ce au trecut 
prin experienţa naţional-comunismului românesc, mulţi alţii (Ion 
Taloş, C. Eretescu, Gabriel Manolescu, Paul Petrescu, Paul H. Stahl, 
Florica Laurenţiu, ca să amintim doar câteva nume). Dintre cei 
rămaşi, unii nici n-au avut posibilitatea să opteze, fiind încarceraţi şi 
sfârşindu-şi zilele în închisoare (Anton Golopenţia, Mircea 
Vulcănescu) sau scăpând cu viaţă, dar secătuiţi de forţa de a-şi duce 
la capăt o operă care se arăta a fi promiţătoare (H. Brauner, Emest 
Bemea). Alţii, indezirabili, au avut tăria să scrie pentru o posteritate 
care i-a recuperat, dar, vai!, destul de târziu (cazul P. Caraman şi 
chiar D. Caracostea, Tr. Herseni şi alţii). 

Există o serie de similitudini între destinul unor gânditori, ar¬ 
tişti, folclorişti, lingvişti sovietici şi acela al unor intelectuali români 
din perioada de după război. Există asemănări frapante, de exemplu, 
între destinul lui P. Caraman şi acela al esteticianului sovietic Mihail 
Bahtin, unele de ordin strict biografic (Bahtin s-a născut în 1895 şi 
a murit în 1975, faţă de Caraman născut în 1898 şi mort în 1980). Şi 
unul şi celălalt au fost exilaţi în propria ţară; ambilor li s-a interzis, 
vreme îndelungată, să semneze, Bahtin publicând unele dintre 
scrierile lui sub semnătura altor autori, ceea ce a creat desigur o 
oarecare confuzie, nerisipită total până astăzi, în legătură cu pater¬ 
nitatea unor scrieri şi a unor idei care aparţin, neîndoielnic, profeso¬ 
rului de estetică de la Saransk, capitala, pe atunci, a R.S.S.A. 



Mordvine; şi unul şi celălalt a scris cărţi care au aşteptat, decenii, în 
sertare, pentru a fi editate; ambii au simţit din plin lipsa contactului 
cu cititorii şi absenţa comunicării cu critica. Singulară, în mare mă¬ 
sură, opera lor pare a fi, până la un punct, şi efectul acestei singură¬ 
tăţi, acestei izolări, de care, desigur, nu se fac vinovaţi în niciun fel, 
dar pe care şi-au asumat-o. în această însingurare, în această frus¬ 
trare generată de lipsa confirmării (sau infirmării) sale de către cri¬ 
tică, Tzvetan Todorov crede a descoperi chiar sursa interioară, mo¬ 
bilul psihologic al teoriei bahtiene privitoare la discursul dialogic: 
„într-o epocă de suprapublicare febrilă, nu poţi să nu admiri hotă¬ 
rârea lui Bahtin, care dezvoltă timp de cincizeci de ani aceleaşi idei, 
tot închizându-le în dosarele sale. Dar ne putem întreba, de aseme¬ 
nea, dacă, în mare măsură, toată teoria dialogului nu este născută din 
dorinţa de a înţelege acest statut insuportabil, absenţa răspunsului”. 

Schimbând ceea ce este de schimbat, şi sunt multe de schimbat 
aici, opera lui Petru Caraman poate fi privită, şi ea, din această 
perspectivă, adică din punctul de vedere al comunicării sale cu 
folcloristica şi etnologia românească şi străină din epoca respectivă, 
în primul rând, în „absenţa”, pe drept cuvânt greu de suportat, a 
„răspunsului”. 

Să nu uităm că savantul ieşean - dar chiar această afiliere locală 
vorbeşte despre condiţia izolării cărturarului - îşi făcuse deja un 
nume în ştiinţa românească a folclorului dinainte de război, că unele 
dintre scrierile sale apăruseră în publicaţii ştiinţifice prestigioase ale 
vremii, dar cu o circulaţie redusă, totuşi, la mediile intelectuale, 
savante, şi intraseră într-un dialog fertil cu contemporanii. Primul 
exemplu care îmi vine în minte este legat de aşa-numita „polemică” 
dintre Caracostea şi Caraman cu privire la istoricitatea cântecului 
epic, al cărei punct de plecare îl constituie studiul Contribuţie la 
cronologizarea şi geneza baladei populare la români, „Anuarul 
Arhivei de Folclor”, Cluj, I, 1932; II, 1933, republicat în P. Cara¬ 
man, Studii de folclor. Ediţie îngrijită de Viorica Săvulescu. Studiu 
introductiv şi tabel cronologic de Iordan Datcu, Editura Minerva, 
Bucureşti, voi. 1,1987, p. 35-158. Editorul Iordan Datcu întocmeşte, 
aici, un adevărat „dosar al receptării” studiului din 1932-33 al 
savantului ieşean, consemnând cu acribia recunoscută, opiniile pro 
şi contra ale unor lingvişti şi filologi (D. Macrea şi Th. Capidan), 
sociologi (H. H. Stahl), etnologi (Mircea Eliade), folclorişti 
(necunoscutul I. Licea şi oponentul cel mai radical, profesorul D. 



Caracostea). Este urmărită, apoi, prelungirea controversei în legă¬ 
tură cu istoricitatea sau non-istoricitatea cântecului epic, stârnită de 
Contribuţie..., până în zilele noastre, cu menţionarea poziţiilor 
folcloriştilor G. Vrabie, N. Constantinescu, Al. I. Amzulescu. 
Impresia generată de această privire retrospectivă este aceea că 
„...în anumite privinţe studiul datează (ş.a.)”, nu în sensul de a fi 
anacronic, ci în sensul că este tributar vremii în care a fost scris, sta¬ 
diului de atunci al gândirii folcloristice, posibilităţilor de informare 
ale momentului - deşi din acest punt de vedere P. Caraman este un 
exemplu strălucit de perseverenţă în încercarea de exhaustare a 
surselor, de verificare până la detaliu a fiecărei informaţii. Notele 
„stufoase” care însoţesc studiile sale sunt un semn elocvent al 
comunicării operei lui Caraman cu contemporanii, dar şi cu 
predecesorii, cu aceştia din urmă, de la Hasdeu şi Odobescu până la 
Şăineanu, Densusianu, Candrea etc. aflându-se într-o strânsă relaţie 
de continuitate, de absorbire şi de decantare a valorilor. 

Pilduitoare, din punctul de vedere al exigenţei faţă de sine, în 
primul rând, dar şi faţă de ceilalţi sunt amplele recenzii la unele 
lucrări de specialitate, pregătite de Caraman pentru publicare, şi 
care s-au transformat în adevărate studii de sine stătătoare, după 
cum prefaţa lui Odobescu la Manualul vânătorului al lui Comescu 
a devenit un eseu de sine stătător, cunoscutul Pseudocynegetikos. 
Mai ales recenzia la cartea lui Antonin Vaclavik despre obiceiurile 
şi arta populară şi comentariile stârnite de un studiu al lui P. 
Bogatârev, Actes magiques, rites et croyances en Russie subcarpa- 
thique s-au transformat, cum arată Ovidiu Bârlea, în adevărate 
lucrări de specialitate, într-un „curs general de etnografie şi folclor” 
în care autorul „şi-a expus ideile fundamentale asupra domeniului” 
încât, sugera folcloristul, „acestea s-ar cuveni a fi publicate împreu¬ 
nă tocmai pentru că oferă panoplia ideilor călăuzitoare asupra do¬ 
meniului culturii populare răspunzând exigenţelor unui tratat 
general” (Bârlea, Efigii, Editura Cartea Românească, 1987, p. 173). 
Cu fineţe psihologică, Ovidiu Bârlea - el însuşi un singuratic - 
observă în acest dialog extins cu operele altora nevoia profesorului 
Caraman de a comunica cu ceilalţi, de a găsi, în părerile altora, 
suportul, fie şi polemic, al propriilor idei: „în general, opiniile 
contrare suscită reacţiile cuvenite, trezind din amorţeală propriile 
păreri, dar la profesorul Caraman procesul era mai adânc, de natură 
structurală” (Idem, 174). 



Din această trăsătură de ordin „structural” derivă o alta, anume 
oralitatea stilului scrierilor sale. Nu numai vocaţia profesorală, a 
omului de la catedră se citeşte în oralitatea scrierilor sale, ci şi 
frustrarea de a nu fi avut, vreme de cincizeci de ani, dreptul de a 
comunica direct cu un auditoriu, cu studenţii şi învăţăceii săi. De 
aceea, discursul său, adesea apodictic, are în minte un posibil 
destinatar, un cititor ipotetic, un ascultător/cititor imaginat, mai 
degrabă, de către autor, decât unul real. O lectură orientată în acest 
sens ar scoate, poate, la lumină, „portretul robot” al acestui cititor 
căruia i s-a adresat Caraman. 

Oricum opera lui intră, de asemenea, într-un dialog fertil şi cu 
posteritatea. Fără a crea o „şcoală”, căci i-au lipsit, cum am zis, con¬ 
diţiile, cadrul instituţionalizat şi elevii, Caraman are continuatori. 
Mai exact, aş spune, opera lui se dăruieşte posterităţii, oferind des¬ 
chideri nelimitate pentru a o continua, a o împlini sau a o regândi. 

Este adevărat că, publicate destul de târziu, unele studii ale lui 
P. Caraman au rămas necunoscute generaţiei imediat următoare, 
lipsind, astfel, o verigă dintr-un lanţ care, de n-ar fi fost rupt cu 
brutalitate la un moment dat, ar fi avut enorm de oferit folcloristicii 
şi etnologiei româneşti. Mă gândesc, de exemplu, la studiul 
magistral despre Cântecul nunului (voi. I, p. 195-364, adică aproape 
170 de pagini, dimensiunile unei cărţi, azi!). Tema ca atare a intrat 
în atenţia cercetărilor de folclor comparat, dar cei care au tratat-o 
(Dagmar Burkhart, 1968; Adrian Fochi, 1975; Sabina Ispas, 1995) 
au făcut acest lucru fără a fi cunoscut studiul lui Caraman, sau even¬ 
tual, ignorându-1. Am zis „magistral” pentru că aici autorul aplică 
fără niciun rabat principii metodologice ferme - epuizarea, în măsu¬ 
ra posibilului, a materialului; decuparea decisă a elementelor celor 
mai relevante ale tramei epice; compararea minuţioasă a felului în 
care acestea apar în diferitele, numeroasele, altminteri, variante şi 
versiuni naţionale avute la dispoziţie; raportarea permanentă a 
baladei la alte categorii folclorice; circumscrierea textului poetic la 
cadrul (contextul) ceremonialului nupţial etc. Rupt, practic, de 
mişcarea de idei din folcloristica universală, Petru Caraman 
construieşte singur şi dibuieşte, cu dificultate, desigur, noi căi şi 
modele de urmat. Captivat, fascinat în mare măsură de textul literar, 
cercetătorul a intuit importanţa extraordinară pe care contextul 
(cultural, în primul rând) o are în constituirea textului, altfel zis, a 
întrevăzut ceea ce abia „contextualiştii” deceniilor 6 şi 7 ale acestui 



secol au scos în evidenţă ca fiind major în înţelegerea folclorului. 
Subiectul 15 (21) din Catalogul subiectelor narative şi al 
variantelor de Amzulescu vorbeşte despre însurătoarea lui Iancu- 
Vodă cu fata Letinului bogat, naş fiindu-le Ştefan-Vodă. Tatăl 
miresei impune mirelui o serie de probe, de încercări, extrem de 
grele pe care le trece, în locul finului, naşul său. Dar, constată 
Caraman, în variantele sud-slave, cel sau cei care trec probele în 
locul ginerelui sunt nepoţii acestuia, fiii surorii sale. Rămâne 
deschisă întrebarea de ce aceştia şi de ce, în versiunea românească, 
nepoţii sunt înlocuiţi de naş. Cunoştinţele noastre de azi de 
antroplogie culturală ne îngăduie să dăm un răspuns sau să 
formulăm o ipoteză. Ii revine, însă, lui Petru Caraman meritul de a 
fi intuit chestiunea şi de a fi tentat un răspuns. 

Aflat într-un dialog limitat cu contemporanii săi de după război, 
învăţatul profesor ieşean ne surprinde prin mobilitatea gândirii, prin 
capacitatea de a inventa noi subiecte de studiu, prin acea „aviditate 
nesăţioasă - zice Ovidiu Bârlea oarecum pleonastic - spre noi 
câmpuri de desţelenit”. 

Necunoscută încă integral, opera folcloristică a lui Petru 
Caraman devine ea însăşi un incitant obiect de studiu şi punct de 
plecare pentru viitoare achiziţii. 

(Pentru prima parte vezi Dimensiunea europeană a gândirii etnologice româneşti: 
discursul de recepţie la Academie al lui D. Caracostea, „Studii şi comunicări de 
etnologie”, Tomul XII, 1998 (serie nouă), Academia Română. Institutul de Cercetări 

Socio-Umane Sibiu, Sibiu 1998, p. 18-25) 

I n absenţa unei istorii a folcloristicii româneşti aduse la zi - aceea 
a lui Ovidiu Bârlea, din 1974, s-a oprit, fatalmente, la începutul 
anilor ’70 ai secolului trecut - singurul instrument de lucru util, 
sursă de informare şi, în bună măsură, îndreptar valoric, rămâne 
Dicţionarul etnologilor români de Iordan Datcu, apărut în câteva 
ediţii succesive, din 1979 (Dicţionarulfolcloriştilor, în colaborare 
cu Sabina C. Stroescu) până în 2006. In această ultimă ediţie 1 , în 
„Cronologie (după anul de naştere)”, în deceniul 1907-1917 
figurează nu mai puţin de 107 nume, începând cu Traian Herseni 
(n. 18 febr. 1907) şi Mircea Eliade (n. 9 martie 1907) şi terminând 
cu Valeriu Ciobanu (n. 4 apr. 1917) şi Ovidiu Bârlea (n. 13 august 
1917). Este un deceniu extrem de productiv pentru folcloristica şi 
etnologia românească, cei născuţi în acest interval de timp înce- 
pându-şi activitatea în anii premergători celui de-Al Doilea Război 
Mondial şi continuându-şi-o după încheierea acestuia, în cu totul 
alte condiţii decât acelea în care şi-o începuseră. Ceea ce îi apropie 
pe o parte din ei este integrarea lor în echipele monografîştilor 
Şcolii Sociologice de la Bucureşti: Traian Herseni, Ion I. Ionică, 
Dumitru Şandru, Mihai Pop, dintre cei născuţi în 1907 2 , Ştefania 
Cristescu-Golopenţia 3 , Harry Brauner, Dumitru C. Amzăr (1908), 
Anton Golopenţia (1909), Octavian Neamţu (1910), Lucia 
Apolzan (1911), Ion C. Cazan (1915), Nicolae Dunăre, Anton 
Raţiu (1916), Ovidiu Bârlea (1917) ş.a. 

Câţiva se vor regăsi, urmându-şi destinul, în cadrul Institutului 
de Folclor, înfiinţat în 1949, ulterior Institutul de Etnografie şi 
Folclor, pentru o vreme Institutul de Cercetări Etnologice şi 
Dialectologice (Ovidiu Bârlea, Harry Brauner, Nicolae Dunăre, 


1 Iordan Datcu, Dicţionarul etnologilor romăni , Editura Saeculum I.O., 2006, „Cronologie (după anul 
de naştere)”, p. 944-953. 

2 Vezi Nicolae Constantinescu, Născuţi in '07: generaţie şi destin, in voi. Centenar Mihai Pop (1907- 
2007). Studii şi evocări. Ediţie îngrijită de Ioana Fruntelată, Adrian Stoicescu, Rodica Zâne, Editura 
Universităţii din Bucureşti, 2007, p. 9-17. 

2 Ştefania Cristescu-Golopenţia, Gospodăria in credinţele şi riturile magice ale femeilor din Drăguş 
(Făgăraş). Ediţia a Il-a. Cuvânt înainte şi Notă asupra ediţiei de Sanda Golopenţia, Editura Paideia, 
2002 . 



Mihai Pop), unde se vor fi întâlnit cu alţi congeneri - Paula Carp, 
Tony Brill, Romulus Vulcănescu, Sabina Cornelia Stroescu, 
Tiberiu Alexandru, Comeliu Bărbulescu etc. Un alt grup de 
cercetători, născuţi în acelaşi interval de timp, au activat în 
colectivul de folclor de la Institutul de Istorie, Teorie literară şi 
Folclor al Academiei, condus de G. Călinescu (Alexandru 
Bistriţianu, I. C. Chiţimia, Valeriu Ciobanu, Ovidiu Papadima, 
Gheorghe Vrabie) urmând, paralel, apreciate cariere universitare, 
ca şi Emilia Comişel, Gheorghe Pavelescu, Ion Brezeanu ş.a. 

O bună parte a numelor de mai sus (lista este mult mai amplă) 
se regăsesc în sinteza lui Ovidiu Bârlea din 1974, în „Partea a 
patra. Cercetarea instituţionalizată a folclorului”, mai ales în 
secţiunea „Cercetarea sociologică şi filozofică” unde se alocă 
spaţii generoase lui Alexandru Dima, Romulus Vulcănescu, Ion 
Ionică, Gheorghe Pavelescu, Mircea Eliade 4 . 

Dintre „monografişti”, doi sunt reţinuţi de Ovidiu Bârlea 
pentru acea galerie de portrete strânse între coperţile volumului 
Efigii - Constantin Brăiloiu şi Anton Golopenţia 5 , alegere nici pe 
departe întâmplătoare, experienţa comună cu cei doi având un rol 
covârşitor în formarea viitorului cercetător. Abnegaţia de culegător 
a celui dintâi este subliniată printr-o evocare anecdotică: la o 
înregistrare, Brăiloiu, bolnav, rămâne neclintit în camera unde 
cimpoierul Vania Munteanu cânta dintr-un instrument confecţionat 
din piele de capră neargăsită (subl. mea - N.C.), care, „după două- 
trei zile, duhnea ca un hoit”: „Cum nu se putea deschide geamul 
din cauza frigului (era prin noiembrie 1942 - subl. mea N.C.)... 
noi (în primul rând tehnicianul Gh. Abălaşei, poreclit de el Edison) 
ţâşneam mereu afară în pauzele înregistrărilor, în timp ce Brăiloiu 
a lucrat neconturbat toată ziua, până seara târziu, suportând 
duhoarea ca şi cum i s-ar fi anihilat sistemul olfactiv” 6 . Cei care au 
făcut cercetări de teren cu Ovidiu Bârlea ştiu că şi el avea, ca şi 
mentorul său, „o capacitate de dăruire totală”. Schimbând ce este 
de schimbat se poate spune că discipolul a pus în operă 
virtualitâţile metodologice ale maestrului: „Părea a fi sortit să 
demonstreze meticulozitatea culegerii folclorului, scoţând-o 


4 Ovidiu Bârlea, Istoria folcloristicii româneşti. Editura Enciclopedică Română, Bucureşti, 1974, p. 
537-544. 

5 Vezi Ovidiu Bârlea, Efigii, Editura Cartea Românească, 1987, p. 91-106 şi 202-214. 

6 Idem, p. 98. 

pentru totdeauna din apele diletantismului obtuz” 7 . De aceea, 
notează Bârlea, „Contribuţia capitală a lui Brăiloiu este în 
domeniul metodologiei. Datorită lui, metoda de culegere a fost 
dusă pe culmi neatinse, marcând un pas hotărâtor în istoria 
folcloristicii româneşti” 8 . 

în acelaşi sens, de la marele etnomuzicolog (dar şi, desigur, de 
la alţi maeştri) va fi deprins folcloristul tehnica investigaţiei de 
teren, ale cărei principii le va sistematiza în Metoda de cercetare a 
folclorului (1969), urmărit fiind de „efigia” lui Brăiloiu: „Când 
auzea câte o piesă rară, cu trăsături arhaice, tresărea pe dată, îşi 
înălţa capul dintre hârtii şi faţa lunguiaţă se lăsa străbătută de o 
luminozitate ciudată, în care pâlpâia flacăra unei comuniuni intime 
cu o lume stinsă, cu glasul muzical al unor strămoşi cine ştie cât de 
îndepărtaţi”. Tot de la el trebuie să fi moştenit „preţuirea aspectelor 
arhaice”, grija faţă de valorile patrimoniale, gândul „tezaurizării”, 
tentaţia „sintezei”: „C. Brăiloiu ar fi fost cel mai competent autor 
al unei sinteze asupra folclorului muzical românesc. Profunzimea 
lucrărilor publicate, îmbinată cu scrupulozitatea documentaţiei 
erau chezăşia sigură asupra temeiniciei unei asemenea lucrări 

Acest model trebuie să-l fi urmărit pe folclorist de-a lungul 
carierei, iar calităţile pe care i le recunoştea lui Brăiloiu 
(„profunzimea”, „scrupulozitatea documentaţiei”) se regăsesc în 
sintezele lui Bârlea, în primul rând în Folclorul românesc, I, 1981; 
II, 1983. 

Tot prin „grila” Brăiloiu îşi judecă folcloristul contemporanii. 
Chiar dacă multe dintre proiectele marelui etnomuzicolog nu au 
putut fi duse până la capăt, datorită vitregiilor istoriei (se ştie că 
Brăiloiu a ales, după Război, calea exilului), ceea ce a realizat el 
rămâne un model, o aspiraţie pe care generaţii de folclorişti de 
după el nu au împlinit-o. „Tezaurizarea muzicii populare din toate 
teritoriile locuite de români”, realizarea unui „depozit fonogramic 
al realităţii sonore româneşti”, „transcrierea” melodiilor „în note 
muzicale”, studierea şi clasarea lor, publicarea „în volume multe” 
erau etapele salvării tezaurului muzical naţional „din ghearele 
balaurului Uitare ” 9 . 


' Ibidem. 

8 Ovidiu Bârlea, Istoria folcloristicii româneşti, 1974, p. 513. 

9 Cf. Bârlea, Efigii, 1987, p. 101 -102.- 

Tot de la Brăiloiu trebuie să fi reţinut Ovidiu Bârlea şi teza cu 
potrivit căreia „o cunoaştere pur livrescă a folclorului rămâne 
veşnic imperfectă, trunchiată, lipsind tocmai condimentele care îi 
dau farmecul specificităţii” 10 . 

îmi aduc aminte că prin anii ‘70-’80 când funcţiona, cu bune 
rezultate, Asociaţia Studenţească de Etnografie şi Folclor, la toate 
colocviile acesteia, disputa era între „terenişti” şi „livreşti”, 
„folcloriştii de cabinet”, în rândurile acestora din urmă fiind 
incluşi mai ales bucureştenii, elevii lui Mihai Pop, dintre care s-au 
ales câteva vârfuri precum Ioan Petru Culianu, Silviu Angelescu, 
Irina Nicolau, Nicoleta Coatu şi alţii - cu menţiunea că şi I. P. 
Culianu a făcut, cât timp a stat în ţară, „teren”, ca şi ceilalţi 
menţionaţi mai sus, unii lucrând, după terminarea studiilor 
universitare, la I.E.F., chiar direct cu sau în orice caz în apropierea 
lui Ovidiu Bârlea. Lecţia despre necesitatea culegerii folclorului în 
mediul său „natural”, „de viaţă”, teoretizată în Metoda de 
cercetare a folclorului (1969) şi pusă în practică în chip desăvârşit 
în Antologie de proză populară epică, 3 voi., 1966, a avut ecoul 
scontat, după apariţia Antologiei... rigoarea culegerii şi transcrierii 
textelor folclorice crescând considerabil. 

între principiile cercetării de teren, Bârlea notează, la subca¬ 
pitolul „culegerea prin observaţie”, obligativitatea consemnării da¬ 
telor esenţiale ale „contextului” desfăşurării manifestării res¬ 
pective: „oficianţii obiceiului sau organizatorii prilejului, cu rolul 
fiecăruia, date asupra modului cum a fost organizat, apoi 
descrierea sumară a cadrului în care se desfăşoară, semnalând 
întotdeauna aspectele specifice ale acelui prilej etc.” 11 . Autorul se 
sprijină, în formularea acestui principiu, pe autoritatea lucrării lui 
Kenneth S. Goldstein, care „sistematizează astfel categoriile 
aspectelor ce sunt supuse observării: 1. The physical setting : 
indoors... outdoors; 2. The social setting... number, sex, age, 
names, status in community, role and status in the existing folklore 
context, relationship of individuals to each other, placement or 
position in the physical setting, general appearance and dress; 3. 
Interaction between participants ; 4. Performance; 5. Time and 
duration; 6. Sentiments expressed; 7. Miscellaneous observations; 


10 Idem, p. 99. 

11 Ovidiu Bârlea, Metoda de cercetare a folclorului, EPL, 1969, p. 106. 



8. The observer: observer’s role in context etc.” 12 („1. Cadrul 
fizic : înăuntru, afară; 2. Cadrul social, număr, sex, vârstă, nume, 
status în comunitate, rol şi status în contextul folcloric respectiv, 
relaţia indivizilor între ei, plasarea sau poziţia în cadrul fizic, 
înfăţişarea generală şi îmbrăcămintea; 3. Interacţiunea dintre 
participanţi 4. Performarea; 5. Timpul şi durata ; 6. Sentimentele 
exprimate; 7. Observaţii diverse ; 8 Observatorul : rolul 
observatorului în context etc.”). 

Lucrarea lui Kenneth S. Goldstein, din care citează aici Ov. 
Bârlea, îl situează pe autorul american în categoria „tinerilor turci” 
(young Turks ), alături de Roger Abrahams, Dan Ben-Amos, Alan 
Dundes, Robert Georges, aşezaţi în această ordine de Richard 
Dorson şi catalogaţi ca reprezentanţi ai contextualismului în stare 
incipientă: „What distinguishes this young generation of 
folklorists is their insistence that the folklore concept apply not to 
a text but to an event in time in which a tradition is performed and 
communicated. Hence, the whole performance or communicative 
act must be recorded.” 13 („Ce distinge această tânără generaţie de 
folclorişti este insistenţa lor asupra faptului că conceptul de folclor 
se aplică nu la un text, ci la o manifestare în timp în care o tradiţie 
este performată şi comunicată. Ca atare, întreaga performare sau 
act de comunicare trebuie înregistrată”). Toate aceste principii se 
regăsesc în amănunt, în admirabilele planuri de lucru ale campa¬ 
niilor Şcolii sociologice de la Bucureşti („cadrul fizic”, „cadrul 
social” etc.), de unde propensiunea folcloristului român pentru 
principiile cercetătorului american. Altminteri, „bătrânul” Bârlea 
(de fapt, în 1969 abia trecuse de 50 de ani!) nu ar fi cedat în niciun 
fel presiunii terminologice a „tinerilor turci” de pe Dâmboviţa, 
ceea ce ţine da natura lui sufletească; nu vom găsi aproape 
niciodată în scrierile lui termeni precum „text”, „context”, 
„performare”, „performer”, „comunicare”, şi chiar noţiunile de 
„structură”, „actanţi”, funcţii” - în sensul pe care îl dă termenului 
V. I. Propp - nu au o mare trecere în faţa folcloristului. Ca să dăm 
doar un exemplu, despre Radu Niculescu, unul dintre 
reprezentanţii de frunte ai noilor orientări în cercetarea textului 

*- Cf. Kennelh Goldstein. A guide forfield workers in folklore, London, 1964, p. 91-93, apud Ovidiu 
Bârlea, Metoda..., 1969, p. 226, nota 43. 

' 1 Richard M. Dorson, „Introduction. Concepts of Folklore and Folklife Studies”. in Folklore and 
Folklife. An Introduction. Edited by Richard M. Dorson, The University of Chicago Press, Chicago 
and London, 1972, p.45-46. 

folcloric, Ovidiu Bârlea scrie: „R. N., aplecat mai mult spre 
teoretizare, sagace analist al structurii folclorice, din păcate 
dezavantajat de stilul prea alambicat” 14 . Radu Niculescu este chiar 
excepţia fericită, singurul cercetător al generaţiei tinere de atunci 
căruia i se menţionează numele, deşi el făcea parte dintr-un grup 
indezirabil, constituit în Cercul de Poetică şi Stilistică păstorit de 
academicienii Al. Rosetti şi Tudor Vianu, secondaţi de Mihai Pop, 
care scosese, în 1966, un volum ce avea să redirecţioneze 
cercetarea literară şi folcloristică. în secţiunea „Folclor” semnau 
Prof. Mihai Pop, Liliana Ionescu, Ligia Bârgu-Georgescu, Monica 
Brătulescu, Pavel Ruxăndoiu, Radu Niculescu 15 , acesta din urmă 
cu studiul „Constante în structura cântecului epico-liric din 
Transilvania, Crişana şi Maramureş. Cântecul lui Vălean\ 

Atitudinea faţă de Radu Niculescu este neaşteptat de binevoi¬ 
toare, în timp ce pe Al. I. Amzulescu, cu doar câţiva ani mai tânăr 
decât Bârlea, pe care chiar el îl adusese la Institutul de Folclor, îl 
vitriolează cu mai multă sau mai puţină dreptate: antologia de 
balade din 1964 are un „nivel inferior”, autorul este un „diletant 
care nu a avut măcar curiozitatea să consulte catalogul „Aame- 
Thompson”, limitarea „arbitrară a bibliografiei” este „decepţio- 
nantă”, „nici clasificarea nu e subordonată unui singur criteriu” 
etc. 16 

Ce au făcut şi, mai ales, ce nu au făcut discipolii mai apropiaţi 
sau mai îndepărtaţi ai lui C. Brăiloiu este subliniat cu fermitate şi, 
cel mai adesea, cu obiectivitate de Ovidiu Bârlea, ca unul care, din 
1949, a lucrat în nou-înfiinţatul Institut de Folclor (Institutul de 
Etnografie şi Folclor), aducându-şi din plin contribuţia la îmbogă¬ 
ţirea Arhivei acestuia, în sensul tezaurizării, pe cât posibil exhaus¬ 
tive, a patrimoniului cultural naţional. Folcloristul nota, cu tristeţe, 
cu amărăciune, starea necorespunzătoare a etnomuzicologiei 
româneşti, la sfârşitul anilor ’80, deşi - scria el cu admiraţie pentru 
învăţătorul său - „acolo unde a lucrat Brăiloiu, brazda este adâncă, 
germinatoare de mlădiţe care ajung pentru înfruptarea 
urmaşilor” 17 . 


14 Ovidiu Bârlea, Istoria folcloristicii..., 1974, p. 576. 

15 Vezi Studii de poetică şi stilistică. Comitet de redacţie Tudor Vianu, Al. Rosetti, Mihai Pop, Editura 
pentru Literatură, 1966, p. 41-166. 

16 Ovidiu Bârlea, Istoria folcloristicii..., 1974, p. 555. 

17 Idem, Istoria folcloristicii..., 1974, p. 527. 



Cu toate premisele mai mult decât favorabile - în Arhiva 
Institutului de Etnografie şi Folclor exista, la sfârşitul anilor ’80, 
un stoc de „aproape 80.000 de melodii tezaurizate (30.000 de către 
C. Brăiloiu şi colaboratori până la finele celui de-Al Doilea Război 
Mondial, 10.000 de melodii din Arhiva fonogramică, iar restul 
după 1949 până în zilele noastre)” - „bilanţul transcrierilor” i se 
părea lui Bârlea, în 1987, „de-a dreptul catastrofal, dacă se ţine 
seamă că cercetarea muzicală însumează, după 1949 până în zilele 
noastre, vreo 700 (!?!) de ani-muzicologie în institutele de 
specialitate: se poate formula enunţul că rezultatele ştiinţifice sunt 
oarecum invers proporţionale cu numărul de ani-cercetare, iar 
etnomuzicologia românească se află într-unul dintre momentele ei 
deficitare” 18 . 

Nu pot decripta sensul celor „vreo 700 de ani de etnomuzi- 
cologie în institutele de specialitate” (cf. mai sus), pentru că nu 
sunt în posesia datelor concrete ale momentului elaborării Efigiilor 
publicate în 1987. 

Revenind la maeştri, să-l amintim, din aceeaşi galerie, pe 
Anton Golopenţia, amintit, în Istoria folcloristicii din 1974 o 
singură dată, într-o notă, la p. 383. Portretul din Efigii împlineşte, 
am putea spune, o datorie. Cu marele sociolog („Nu e nicio 
exagerare în afirmaţia că Golopenţia avut în cercul său o influentă 
comparabilă cu cea a lui Titu Maiorescu în sânul Junimii ” 10 ) 
Bârlea a fost în contact direct sau mediat în mai multe împrejurări; 
întâi în cercetarea din Plasa Dâmbovnic, în pragul începerii celui 
de-Al Doilea Război Mondial, dar pentru conducerea directă pe 
teren a campaniei Golopenţia îl alesese pe Mihai Pop, care, la 
rândul său îl selectase între echipieri pe Bârlea, apoi în campaniile 
de-a dreptul eroice din spatele liniei frontului, la românii din 
Ucraina, situaţi în satele „de la est de Bug”. 

Recenta reconstituire exemplară a acestei misiuni româneşti, 
către hotarele extrem estice ale românităţii, îl găseşte pe Ovidiu 
Bârlea printre echipieri, în diferite locuri, dar de cele mai multe ori 
dat ca „probabil” 20 . în orice caz, episodul cu Brăiloiu ascultându- 


18 Ibidem, Efigii ... 1987, p. 102. 

19 Ibidem, p. 203. 

20 Vezi Anton Golopenţia. Românii de la est de Bug , Voi. I-II. Volum(e) editat(e), cu Introducere, note 
şi comentarii de Prof. dr. Sanda Golopenţia, Editura Enciclopedică, Bucureşti, 2006, unde numele lui 
Bârlea apare menţionat de opt ori în studiul introductiv, apoi în documentele vremii de patru ori în voi. 
I şi de trei ori în voi. II. 



1 pe Vania Munteanu, „de 80 de ani, fost în tinereţe cioban în Cri- 
meea”, care cânta la un cimpoi din piele de capră netâbăcită, s-a 
petrecut „într-un sat mare de moldoveni”. întâlnirea fusese 
pregătită „la sugestia lui Anton Golopenţia” care „ştia că Brăiloiu 
e foarte satisfăcut dacă găseşte doină (e vorba de specia muzicală) 
şi cimpoi” 21 . De observat precauţiile cu care se înconjură 
folcloristul, pentru a nu da loc la interpretări. De altfel, tot atât de 
discret, notează şi sfârşitul marelui sociolog: „în septembrie 1950, 
familia era înştiinţată printr-o adresă că A. Golopenţia a decedat în 
urma unui t.b.c. galopant”. Cumplite vremi! 

Aşa că acum, sărbătorindu-1, evocându-1 pe unul dintre marii 
folclorişti români din a doua jumătate a secolului al XX-lea, 
trebuie să facem şi efortul aşezării lui în epocă, al relaţionării cu 
înaintaşii şi cu contemporanii, al stabilirii filiaţiilor, continuărilor 
şi deschiderilor de care nu doar Ovidiu Bârlea, dar şi ceilalţi 
congeneri le-au produs pe ogorul folcloristicii româneşti. 

(de văzut Metoda de cercetare... a lui Ovidiu Bârlea după 40 de ani, „Caietele 
ASER“ nr. 4, 2008, p. 13-22; Despre Ovidiu Bârlea, cu admiraţie şi respect, 
„Discobolul", Revistă de Cultură editată de Consiliul Judeţean Alba şi Centrul de Cultură 
„Augustin Bena", serie nouă, Anul XI, Nr. 121-122-123, ian-feb.mar. 2008, p.199-205) 


21 Ovidiu Bârlea, Efigii..., 1987, p. 98; fragmentul este reprodus şi în Românii de la est de Bug, 2006, 
voi. I, „Introducere” de Sanda Golopenţia, p. LV1-LVII, fiind însoţit de comentariile editoarei: ..Ovidiu 
Bârlea este, alături de Dan Duţescu, unul dintre membrii echipei I.R.E.B, cu privire la activitatea 
căruia nu avem aproape deloc informaţii. In minunatul portret pe care i l-a schiţat lui Anton Golopenţia 
în volumul Efigii..., el aminteşte doar, laconic şi prudent, de «anchetele statistice şi sociologice din 
1942 în satele de la extremitatea răsăriteană a Moldovei». Iar în textul despre C. Brăiloiu, sfiala 
explicabilă a referirii («un sat mare de moldoveni») ne împiedică să punem nume şi dată pe 
întâmplarea narată”. 

Jucăreaua vestitului folclorist Alexandru 
sin Amza ot Valea Stanciului - Oltenia 


O ricine are, fie şi sumare, cunoştinţe despre folcloristica românească 
din ultimii cincizeci de ani ataşează numele lui Alexandru I. 
Amzulescu (n. 4 decembrie 1921, Valea Stanciului, jud. Dolj) de cer¬ 
cetarea, cu precădere, a epicii populare româneşti în versuri. Balade 
populare româneşti, 3 voi., 1964, Cântece bătrâneşti, 1974; Cântecul 
epic eroic. Tipologie şi corpus de texte poetice, 1981; Balada familială. 
Tipologie şi corpus de texte poetice, 1983; Cântecul nostru bătrânesc, 
1986; Valori de patrimoniu ale cântecului bătrânesc din Oltenia, 2000 
sunt lucrări fundamentale, unice şi inegalabile într-un domeniu în care 
spirite ilustre ale culturii naţionale şi-au spus cuvântul, de la deschizătorii 
de drumuri, un Alecsandri sau Odobescu, la ctitorii marilor sinteze, un 
Hasdeu sau Iorga, şi de la aceştia la folcloriştii de profesie, specializaţi, 
precum profesorii D. Caracostea sau P. Caraman, ori, dintre 
contemporani, un Adrian Fochi, Mihai Pop sau Gheorghe Vrabie. 

într-o firească linie de continuitate cu marii săi înaintaşi, ale căror 
merite le-a scos întotdeauna, cu pioşenie, în evidenţă, Alexandru I. 
Amzulescu a reluat, pe baze documentare noi şi cu instrumentarul 
teoretic al sfârşitului de secol XX, marile teme ale baladei populare 
româneşti, între care la loc de cinste se află Mioriţa, despre care ilustrul 
folclorist a scris, de asemenea, pagini absolut remarcabile. Ar fi ne¬ 
drept să limităm aria preocupărilor şi realizărilor Domnului Amzulescu 
numai la acest domeniu, când opera sa se arată a fi mult mai cuprin¬ 
zătoare şi, lucru demn de semnalat, se îmbogăţeşte an de an, deşi, la 
fiecare nouă apariţie, dintr-un fel de cochetărie care îl prinde foarte 
bine, anunţă că aceea va fi ultima, adică, înţelegem noi, cea mai 
recentă, nu şi cea din urmă. 

Aşa că nu e de mirare să găsim în librării, aproape în fiecare din 
ultimii ani, o nouă carte a octogenarului folclorist. Despre obârşii ...et 
quibusdam aliisl. Editura Scrisul Românesc, Craiova, 2003. O carte cu 
totul specială, diferită de toate celelalte ale reputatului cercetător, 
înfăţişată şi ea, în dedicaţia către noi, drept „această ultimă (subl. aut.) 
ispravă (şăgalnică, şi vicleană!)”. Dedicaţia, pe şpaltul lucrării, şi în- 



semnările autorului pe exemplarul dăruit mie, dublate de o scurtă, dar 
hotărâtă lămurire verbală, dau cheia de lectură a acestui volum, în apa¬ 
renţă compozit - două studii de folclor, tot despre baladă, tratând două 
teme mai speciale ale epicii populare româneşti ( Trei păsări lebede albe 
şi Trei crai), o secţiune de „Versuri originale”, plus Capra cu clopoţel 
(Prelucrare în versuri a unei povestiri culese din Muscel. Ilustraţii de 
Ioana Constantinescu, Editura Tineretului, 1959, publicat într-un 
„Addendum”, la sfârşitul volumului Mioriţa şi alte studii şi note de fol¬ 
clor românesc, 2001), câteva pagini de memorialistică („Alte rânduri, 
alte gânduri...”) şi un „Cuvânt de încheiere, anevoios de sine lă¬ 
muritor, şi de toate cele mai sus scrise, de mine şi de Alţii - cărora aduc 
mulţumirile mele sincere şi pline de recunoştinţă...; sau, mai curând aşa 
zicând: Voroavă către iubitul (cunoscut şi necunoscut) cititoriu...” 

Chiar şi pentru cei familiarizaţi cu scrierile lui Al. I. Amzulescu, 
al căror stil, uşor retoric, plin de paranteze şi reluări, insinuant, pole¬ 
mic, patetic, le individualizează între ale confraţilor folclorişti, compu¬ 
nerile din volumul Despre obârşii... constituie o surpriză (poate mai 
puţin pentru cei foarte apropiaţi şi care le vor fi descoperit la vremea 
producerii lor, în cadrul unor întâlniri prieteneşti sau familiale 
restrânse, cum rezultă dintr-o notiţă la un mic pamflet politic, „alcătuit 
mental la 25.XI. 1989 şi comunicat atunci unor buni vecini şi prieteni” 
- era în preajma sau în timpul ultimului Congres al PCR: „Himalaya? 
Amazonul?/Comparaţii prea pitice/Evocând pe campionul/Revoluţiei 
mitice !/Precum Dânsul e şi Dânsa/Niagară a chimiei/Ce din leagăn 
fuse unsă/Ca regină-a Academiei.//Dar cu Zoe şi cu Nicu/Ce-am dori 
să toastăm?/Din coliva lui Tăticu/Şi-a Mămicii să gustăm!...”, ceea 
ce-mi aduce în minte o parodie la Topârceanu, spusă în timpul 
studenţiei mele de un coleg, oltean şi el, dacă nu mă-nşală memoria: 
„Şi de-o fi, ca-n recidivă,/Să-ţi suport iar toanele,/O s-ajungi de pe 
colivă,/Să-mi mănânci bomboanele!”). 

Deşi tema era gravă, Amzulescu o tratează într-o cheie minoră, 
ludicul fiind una dintre dimensiunile scrierilor sale din acest volum. O 
jucărea este şi basmul versificat, publicat în 1959, în care culegătorul de 
naraţiuni populare prelucrează, cu mijloacele scriitorului cult, o poveste 
cumulativă, perfect adecvată vârstei tinere, copiilor, care au multe de 
învăţat dintr-o astfel de istorisire în care „Şoarecele nu vrea să roadă 
puşca/puşca nu vrea să puşte lupii/lupii nu vor să mânce boii/boii nu vor 
să bea apa,/apa nu vrea să stingă focul,/focul nu vrea să arză 
bărdiţa/bărdiţa nu vrea să taie copăcelul/copăcelul/nu-mi dă clopoţelul!”. 



Aceeaşi ghiduşie însoţeşte şi compunerile serioase, profunde ale 
poetului din Valea Stanciului, multe cu caracter autobiografic şi 
zămislite la un prag al vârstei care, se vede, îl va fi marcat. Scrieri de 
sertar, de album de familie, versurile despre satul natal, despre părinţi, 
despre moşi şi strămoşi, despre soţie ( Parvulae uxori meae 
carissimae ), despre vârstă sunt revizitate de autor, comentate cu umor, 
după... 20 de ani, adnotate, precum „cântecele” Ţiganiadei lui 
Leonachi Dianeu de către Mitru Perea, „vestit cântăreţ”. Un dialog cu 
ursitoarele (Ad Parcas...), aşezat sub semnul greu al întrebării care ne 
bântuie pe toţi muritorii, dacă „fusul [...] cel amamic/Mai are încă 
fire”, rostit/scris la 60 de ani, este comentat, cu un fel de obidă 
argheziană din De-a v-aţi ascuns, la 80 de ani: „...dar Cloanţelor 
sfrijite, scofâlcite,/Voi, moaşe urgisite/Şi babe afurisite/Şi azi, la ani 
80,/.. ,/V-aştept la mine în odaie,/Bătrâne ciumăfaie/.. ./Şi-aştept acum 
neîndurătoarea voastră Soră, cu o coasă!”. 

Un sentimental lucid, Al. I. Amzulescu transcrie în versurile sale 
trăiri autentice, melancolii şi iubiri, tristeţi şi doruri pe care şi le 
reprimă fie prin umorul oltenesc, stenic şi ocrotitor, fie prin co¬ 
mentariile savante ale unui intelectual fin, filolog de clasă, hispanist de 
formaţie, această Violon d'Ingres ţinută mereu sub obrocul 
preocupărilor de folclorist care i-au umplut viaţa. Căci, scrie autorul în 
finalul cărţii: „Iar slovele acestei relatări şerpuitor-îmbâcsită (spre a nu 
zice confuză), mimează, de altfel voit şi căutat, cel puţin în intenţia 
mea, «stilul» adesea pretenţios-bombastic, ostentativ-patetic şi retoric, 
şi grandilocvent, şi gongoric întortocheat, oarecum caracteristic, al 
copleşitoarei şi preafrumoasei literaturi spaniole” care i-a servit drept 
model, împreunându-se cu tradiţia locurilor natale, Oltenia, într-o 
splendidă şi originală sinteză. 

Tehnica citatului, inserţia notaţiei savante, procedee modeme sau 
chiar postmodeme dau versurilor şi prozelor lui AI. I. Amzulescu o 
notă de sprinteneală, de vioiciune, de inedit. Este limpede că autorul, 
scriitorul, are în minte un cititor, un interlocutor căruia i se adresează 
şi de la care aşteaptă reacţii, opinii aprobatoare, cel mai adesea; vezi, 
în acest sens, Prolog i predoslovie, care se încheie cu o urare către 
cititori: JBog te veselit, iubite cititoriule...”. Schimbarea neaşteptată 
a registrelor stilistice, asocierile şocante (rimează, astfel, pe „bătrâne 
popă Tomo” cu... ,JLcce Homo \ aşază drept moto la o simpă Urare 
de An Nou celebrul vers al lui Horatius, „Eheu, fugace, Postume, 
Postume,/Labuntur anni...”, sau, dimpotrivă, îşi intitulează un poem 

despre trecere şi moarte Excelsior, excelsior (O Mateotis... - Vanitos 
Vanitatum), dar îl prefaţează cu versuri dintr-un cântec ceremonial de 
înmormântare şi îl agrementează cu citate folclorice - „dalbul de 
pribeag”, „încolăcit toiag”, „mândru verde brad”, „negru corb”, 
„pasărea-suflet”, „Vidra blândă”, „Lupul bunul” la care adaugă alte 
„toposuri” funebre, din mitologia antică - „barca lui Osiris şi Caron”, 
„şi negrul Acheron/şi Stixu-ntunecat/şi Lethele uitării” - concluzia 
fiind, în spiritul Ecclesiastului, „căci pulvis et umbra sumus”). 

Nu ştiu dacă Domnul Amzulescu, astăzi unul dintre patriarhii 
folcloristicii româneşti, titlu pe care nu i-1 poate contesta şi de care 
nu-1 poate deposeda nimeni, aspiră, neapărat, şi la gloria literară. 
Cert este că Alexandru sin Amza ot Valea Stanciului, Dolj, are 
condei, are cultură cu carul, are umor cât să facă faţă marilor tristeţi 
şi micilor neîmpliniri, sau măcar să le ascundă, are, mai ales, 
vigoarea intelectuală spre a ne da, an după an, încă una şi încă una 
din ultimele sale cărţi, pe care le aşteptăm cu drag. 

(„Arche”. Revistă de Etnologie şi Antropologie editată de Centrul Judeţean pentru 
Conservarea şi Promovarea Culturii Tradiţionale Dolj, nr. 1-2, 2004, p. 20) 


I. C. Chiţimia: cuprindere 
şi consecvenţă 


P rofesorul I. C. Chiţimia (1908-1996) şi-a construit, cu tenacitate şi 
modestie, un program ştiinţific coerent şi amplu, pe care, în ciuda 
unor împrejurări adverse (războiul, în primul rând, în timpul căruia a 
fost grav rănit, fiind tratat multă vreme în spitalele din Sinaia şi 
Bucureşti, dar şi unele inamiciţii din viaţa academică, universitară, la 
care face trimitere clară într-o notă la studiul Din vieaţa folklorică a 
unor cuvinte, „Cercetări Folklorice” I, 1947, p. 43: „în ascensiunea 
mea spre cultură, rar, foarte rar, am întâlnit pe intelectualul bun, blând, 
cinstit, înţelept şi drept; în schimb l-am văzut la tot pasul pe cel fals, 
nedemn şi laş, uneori crud până la răzbunare, profitor, lacom de 



6i 


îmbelşugare personală şi de vieaţă sgomotoasă. Nu era tipul acesta de 
intelectual, care să-mi fie reazem şi înălţare. Obosit, desamăgit, m-am 
pomenit coborînd spre sat...”), l-a dus până la capăt, încât, se poate 
spune, cred, că a părăsit această lume împăcat. 

Zic „cu modestie” pentru că aceasta era imaginea pe care „pan 
profesor”, cum îi spuneau colegii şi învăţăceii de la Catedra de sla¬ 
vistică, o lăsa tuturor celor cu care se afla în contact. De altfel, într-un 
Memoriu autobiografic întocmit în 1990, scria el însuşi, cu privire la 
activitatea civică, dar afirmaţia se poate extinde la întregul vieţii: „nu 
m-am grăbit să ies în faţă şi să parvin. Nici n-am crezut că merit”. Dar 
în fiinţa sa intimă nutrea, firesc, mândria de fi fost „primul «clăcaş» 
din sat ajuns la studii medii şi apoi superioare”; iar acest „primul” se 
poate regăsi şi în ctitorirea catedrei de slavistică şi punerea bazelor 
polonisticii în învăţământul superior de la noi, începând cu 1950, şi în 
calitatea de a fi fost primul secretar al Comitetului de redacţie al 
revistei „Studii şi Cercetări de Istorie Literară şi Folclor” („SCILF”) 
a Institutului de Istorie Literară şi Folclor (1952), şi în atribuţia de fi 
fost primul conducător de doctorat „pentru toate literaturile slave 
(afară de rusă şi sovietică)”, din 1967 până în 1990, cum se men¬ 
ţionează în acelaşi Memoriu, şi primul şef al nou-înfiinţatei catedre de 
polonă şi ucraineană, tot din 1967. Este posibil ca unele dintre aceste 
satisfacţii să fi venit destul de târziu şi să fi fost generatoare de 
frustrări şi disconfort, cum sugerează Dan Horia Mazilu în evocarea 
sa, căci, într-adevăr, gradul de profesor, calitatea de şef de catedră şi 
de conducător de doctorat i-au fost recunoscute abia în apropierea 
vârstei de 60 de ani (în 1967): „A aşteptat mult 1. C. Chiţimia 
(nelăsând să răzbată spre cei din jur nimic din obida acestei aşteptări) 
până când autorităţile s-au «milostivit» să-i acorde gradul de profesor. 
Lui, care avea acest grad, într-o universitate pe care a slujit-o toată 
viaţa, încă din momentul în care trecuse acel prag ce străjuia accesul 
spre sufletul lui Nicolae Cartojan” (D. H. Mazilu, I. C. Chiţimia 
(1908-1996), Societatea de Ştiinţe Filologice din România, „Buletinul 
Societăţii pe anii 1995-1996”, Bucureşti, 1996, p. 81). 

Cât priveşte împlinirea programului său ştiinţific, pe cât de 
amplu pe atât de coerent, profesorul I. C. Chiţimia a manifestat o 
consecvenţă şi o tenacitate demne de admirat, arătând un egal inte¬ 
res şi o egală competenţă problemelor de slavistică (de polonistică, 
în primul rând), de literatură română veche (cu o preocupare spe¬ 
cială pentru cărţile populare, văzute în relaţia lor cu literatura orală 

şi cu versiunile lor din celelalte literaturi) şi de folclor (folcloristică, 
folclor comparat, folclor românesc). Aşa se face că savantul este în 
egală măsură reclamat de fiecare dintre cele trei domenii şi recunos¬ 
cut ca atare, pe plan naţional şi internaţional. întâmplarea singură 
face ca în acelaşi an personalitatea sa ştiinţifică să fie prezentată în 
două lucrări lexicografice de referinţă: Enzyklopadie des Mărchen, 
2 (1979), col. 1364-1366 (articol semnat de Cătălina Velculescu) şi 
Dicţionarul folcloriştilor, EŞE, 1979, p. 133-135 (fişă de Iordan 
Datcu). La sărbătorirea învăţatului, cu ocazia împlinirii vârstei de 75 
de ani, a fost întocmită o bibliografie destul de completă (vezi Mihai 
Mitu, Profesorul I. C. Chiţimia la a 75-a aniversare, „Romanosla- 
vica”, XXII, 1984), iar peste cinci ani, Cătălina Velculescu adăuga 
o serie de titluri scăpate din vedere de către alcătuitorul bibliografiei 
din 1984 şi altele apărute în intervalul dintre cele două aniversări 
(vezi Cătălina Velculescu, Profesul I. C. Chiţimia la 80 de ani, 
„REF”, tomul 33, nr. 3, 1988, p. 251-260). Sigur că de atunci şi până 
în 1996 bibliografia cercetătorului se va fi îmbogăţit cu o serie de 
titluri noi a căror trecere în revistă demonstrează exact acea conti¬ 
nuitate şi consecvenţă de gând, de metodă şi de principii care 
guvernează întreaga construcţie ştiinţifică a profesorului Chiţimia. 

Astfel, tânărul savant îşi reia, după război, activitatea ştiinţifică, 
în domeniul folclorului, publicând, în revista „Cercului de Studii 
Folklorice”, „Cercetări foîklorice”, I, Bucureşti, 1947, p. 23-44, stu¬ 
diul Din vieaţa folklorică a unor cuvinte în care supune unei analize 
etnolingvistice o serie de cuvinte populare auzite în satul natal, Al- 
buleşti (Mehedinţi) sau în zona respectivă. Este vorba despre „pof- 
toreală”, „răpotinul ţăstelor”, „rugă”, „a zbici”, „la ţanc!”. După un 
număr de ani, încercând o teoretizare a metodei aplicate în studiul 
de început, reia problema în Necesitatea metodei filologice în stu¬ 
diile folcloristice, „Folclor literar”. Timişoara, voi. II, 1968, p. 73- 
78, republicat în voi. Folclorul românesc în perspectivă comparată. 
Editura Minerva, 1971, p. 68-72, iar ceva mai târziu revine, pe scurt, 
asupra metodei de interpretare a folclorului, folosind exemple din 
studiile anterioare (expresiile populare la pastele cailor şi colac 
peste pupăză) în comunicarea Aspecte ale metodologiei culegerii şi 
valorificării folclorului românesc, ţinută la Sesiunea interjudeţeană 
„Metodologia cercetărilor în domeniul folclorului”, Călăraşi, 1987 
şi publicată în „REF”, tom 34, nr. 5, 1989, p. 413-417). 



Cert este că „viaţa cuvintelor” populare şi raporturile lor cu 
anumite realităţi etnofolclorice l-au preocupat în permanenţă pe cer¬ 
cetător, care a revenit, frecvent, la această temă. In studiul din 1947 
demersul porneşte de la afirmaţia mitropolitului Simion Ştefan care 
formula, cu propriile sale vorbe, în Noul Testament de la Bălgrad, 
1648 („cuvintele trebuie să fie ca banii”), ceea ce se va numi mai 
târziu „teoria circulaţiei cuvintelor”, reluată şi adâncită de B. P. Has- 
deu, a cărui operă I. C. Chiţimia a studiat-o în profunzime, din nou 
printre primii (vezi B. P. Hasdeu şi problemele de folclor, „SCILF” 
nr. 1-4, 1952, p. 167-191; şi în voi. Folclorişti şi folcloristică româ¬ 
nească, EA, 1968, p. 37-72), şi la care face adesea apel. Frecvente 
sunt trimiterile la Etymologicum Magnum Romaniae, model de 
erudiţie, dar şi de metodă. Demonstraţia lui Hasdeu în legătură cu 
numele personajului Statu-Palmă-Barbă-Cot din basmele româneşti 
este supusă unei analize critice şi găsită „ingenioasă, deşi nu întruto- 
tul convingătoare 11 . Ceea ce atrage atenţia cercetătorului contempo¬ 
ran este aspectul metodologic: „Noi reţinem şi subliniem însă meto¬ 
da lui Hasdeu de a studia folclorul în strânsă legătură cu formele de 
limbă populară în care acesta este îmbrăcat. O asemenea corelaţie 
ştiinţifică luminează şi elementele de folclor şi fenomenele de lim¬ 
bă. Metoda poate fi aplicată cu succes şi astăzi” (Chiţimia 1968, 63). 

în fapt, autorul o aplicase în studiul din 1947 în care se ocupă, 
cum am mai amintit, de poftoreală, răpotinul ţăstelor, rugă, a zbici, 
la (and. Deosebit de complexă este demonstraţia cu privire la 
răpotinul ţăstelor, „sărbătoare populară, veche şi destul de răspân¬ 
dită pe vremuri”, „o sărbătoare cu fond păgân, pe care biserica n-a 
putut s-o îndepărteze din sufletul poporului”, care „în Albuleşti” 
(locul de baştină al lui I. C. Chiţimia - n.n. N.C.) „cade regulat, după 
expresia poporului, «la a treia marţi din Paşti», aşa cum o cunoştea 
episcopul Filaret şi cum cade şi în alte părţi” (Chiţimia 1947, 26- 
27). în buna tradiţie hasdeeană, cercetătorul acordă atenţie contex¬ 
tului etnografic şi spiritual al sărbătorii, oferind nu numai o descrie¬ 
re exactă a modului de confecţionare a ţăstului de copt pâinea (dar 
şi „mălaiul” ori de gătit anumite mâncări, cf. Idem, 28), ci şi coordo¬ 
natelor sacre, mitice, rituale ale momentului. Reţine astfel „tăcerea 
magică”: „La facerea ţăstelor însă nu e îngăduit să se dea femeilor 
care lucrează astfel de bineţe, fiindcă ţăstele vor crăpa” (Idem, 29) 
şi o corelează cu o altă situaţie în care se impune interdicţia de a 
vorbi: „Semnul tăcerii magice, întâlnit în cazul când femeia aduce 



de la fântână «apă ne-ncepută», fără să schimbe un cuvânt cu cei ce 
îi ies în cale, pare să se ivească şi aici: se respectă o muncă aproape 
sacră”. Se adaugă la aceasta, interdicţia de a executa alte munci în 
acea zi („Această muncă depusă la facerea ţăstelor este cinstită şi 
prin aceea că în ziua respectivă, a răpotinului ţăstelor, nu se lucrează 
altceva”), precum şi o serie de comportamente rituale precum stro¬ 
pirea pământului din care se fac ţăstele cu vin, masa rituală, darurile 
rituale: „...se întinde masă între participante cu cinste, cu bucurie, 
cu mâncări pregătite sub vechiul ţăst. Se dau uneori şi «turte» de 
pomană, coapte sub vechiul ţăst” (Ibidem), data fixă la care are loc 
(a treia marţi după Paşti). Toate aceste detalii etnografice/etnologice 
sunt premisele necesare încercării de aflare a originii numelui 
sărbătorii ( răpotinul ţăstelor ) pentru care slavistul I. C. Chiţimia 
emite ipoteza, altminteri tentantă, a derivării dintr-un vechi slav 
„rabotina”, cu sensul de „sclavie”, dar şi de „muncă”, sau dintr-un 
adjectiv substantivizat, „rabotănă”: „O astfel de formă slavonă 
(poate alta mai recentă) stă la baza termenului răpotin din «răpo¬ 
tinul ţăstelor», fiind vorba de «munca ţăstelor», devenită sărbătoare 
populară, datorită magiei” (Idem, 30) 1 . 

O altă expresie asupra căreia I. C. Chiţimia s-a oprit în studiile 
sale de etnolingvistică este la Paştele cailor sau la Paştele calului 
pe care o derivă, printr-un procedeu ingenios, dintr-un proverb „cu 
o formulare mai complexă, acesta descinzând la rândul lui dintr-o 
anecdotă, cu existenţă la noi şi la popoarele vecine, respectiv la 
bulgari” (Chiţimia 1971, 72-73). Autorul crede, deci, că de la for¬ 
mula bulgărească Traj, konijo, za zelena treva („trăieşte sau ţine-te, 
murgule, până la iarba verde") s-ar fi ajuns la expresia românească 
Să trăieşti, murgule, să paşti iarbă verde, şi, de aici, la Paşte, 
murgule, iarbă verde „în consecinţă, în paştile din la paştile calului 
nu avem de-a face cu o sărbătoare populară, ci cu o formaţie 
populară veche, derivată din a paşte: la paştile calului înseamnă 
deci «la păscutul calului». Este şi acesta un exemplu elocvent, 
conchide autorul, de necesitatea aplicării metodei filologice în 
analiza şi interpretarea unor creaţii folclorice care nu se limitează, în 
fond, numai la paremiologie” (Idem, 72). 


1 Ar fi interesant de comparat definiţiile celor doi termeni în cele mai recente instrumente de 
lucru avute la dispoziţie: Georgeta Stoica - Paul Petrescu, Dicţionar de artă populară, Editura 
Enciclopedică, Bucureşti, 1997, p. 474, Ţest, şi în Ion Ghinoiu, Obiceiuri populare de peste an. 
Dicţionar, Editura Fundaţiei Culturale Române, 1997, p. 165, Ropotina ţestelor (Ropotinul 
ţestelor) cu prezentarea lor în studiul lui I. C. Chiţimia. 



Studii mai noi de etnologie românească şi comparată, cantonate tot 
în spaţiul cultural sud-est european, găsesc, totuşi, sursa acestei expresii 
în complexul mitico-ritual al unor sărbători echinocţiale de primăvară. 

După unii cercetători, „Paştele Cailor” ar fi chiar numele 
popular care se dă sărbătorii de Sân Toader, întreaga săptămână de 
la începutul Postului Mare fiind astfel „saturată de reprezentări 
ecvestre unde se succed Joia iepelor, Sâmbăta de Sântoader şi 
Duminica de Sântoader” (Marianne Mesnil - Assia Popova, De la 
moşi la nou-născuţi: pâinile celor patruzeci de mucenici, în Eseuri 
de mitologie balcanică, Editura Paideia, Bucureşti, 1997, p. 314- 
316). Expresia la Paştele cailor, existentă ca atare la români şi la 
bulgari cu sensul „niciodată”, îşi are un corespondent în zicerea 
franţuzească ă la Saint Glinglin care, consideră autoarele, ar putea 
fi pusă în legătură cu „sunetul clopotelor” care, „potrivit credinţelor 
populare din Occidentul catolic, în această perioadă de post [...] 
zboară din clopotniţele lor” (Idem, 315). 

„Paştele Cailor” apare chiar ca o „sărbătoare cabalină cu dată 
mobilă (ziua de joi din a şasea săptămână care urmează după Paşti), 
sinonimă cu Joia Iepelor, când se crede că, pentru un ceas şi pentru o 
singură dată pe an, se satură caii de păscut iarbă” (Ghinoiu 1997,148). 

Ar fi de observat, deocamdată, că în timp ce pentru M. Mesnil 
şi A. Popova, expresia la Paştele cailor şi-ar afla contextul genetic 
într-o serie de sărbători de primăvară, legate de cultul calului şi 
centrate în jurul Sân Toaderului, situate înaintea sărbătorii Paştelui, 
după I. Ghinoiu aceasta şi-ar avea originea într-o sărbătoare 
populară numită chiar „Paştele cailor”, situată, însă, în perioada de 
după Paşti, simultană cu Ispasul, Joia Iepelor, Joia Verde (cf. Ghi¬ 
noiu 1997, 249). în raport cu informaţia avută la dispoziţie la 
momentul respectiv, I. C. Chiţimia (1971, 72) credea că o astfel de 
sărbătoare „nu există nici măcar în «calendarul babelor» şi deci de 
aici înţelesul de «niciodată»”. Constatarea cu privire la absenţa unei 
astfel de sărbători chiar şi în „calendarul babelor” este infirmată de 
cercetările ulterioare care o atestă „cu variante şi credinţe locale 
[...] pretutindeni în România” (Ghinoiu, Idem). Apare, astfel, o 
contradicţie logică: dacă sărbătoarea există, şi încă „pretutindeni în 
România”, de unde atunci sensul de „niciodată”? Autorul Dicţiona¬ 
rului de obiceiuri găseşte o explicaţie plauzibilă acestei aparente 
non-concordanţe în data mobilă a sărbătorii, „care putea varia, de la 
an la an, cu un mare număr de zile. Din acest motiv, importanţa 



sărbătorii s-a diminuat treptat, căpătând un înţeles peiorativ: a nu 
înapoia ceea ce ai împrumutat, a amâna până la «Sfântul Aşteaptă», 
a nu te ţine de cuvânt.” (Ibidem). 

Cele două explicaţii - una strict filologică, cealaltă etnologică - 
nu se resping, ci chiar se completează reciproc: echivalarea lui „la 
paştele cailor” cu „la păscutul cailor” (cf. Chiţimia) este susţinută de 
credinţa că de „Paştele cailor”, „pentru un ceas şi pentru o singură 
dată pe an, se satură caii de păscut” (cf. Ghinoiu). Unicitatea, scurti¬ 
mea, irepetabilitatea momentului pe durata întregului an ar putea 
adăuga şi ideea de dificultate a împlinirii, a ţinerii promisiunii, încât, 
odată pierdută ocazia, posibilitatea realizării se amână sine die. 

Fidel învăţăturii unor mari lingvişti şi filologi români - B. P. 
Hasdeu şi Ovid Densusianu, în primul rând -, dar şi Al. Lambrior, M. 
Gaster, I. A Candrea şi alţii, I. C. Chiţimia a fost consecvent în a 
susţine şi a impune metoda lingvistico-filologică în studiile de folclor. 
Insistenţa cu care i-a apărat validitatea în faţa metodelor mai noi, 
modeme la vremea respectivă, structuralismul şi semiotica în primul 
rând, nu însemna respingerea acestora, nu era un semn de imobilism' 
al gândirii ori o dovadă de cantonare într-un tradiţionalism desuet, ci 
doar o expresie a consecvenţei şi continuităţii prin care autorul se 
situa pe sine în seria cărturarilor români preocupaţi de folclor şi de 
limba populară: „Folclorul în general, precum şi folclorul poporului 
român oferă o mare bogăţie de creaţii, pentru a cărei studiere pot fi 
utilizate diferite metode, între care cea lingvistico-filologică rămâne 
valabilă şi absolut necesară” (Chiţimia 1971,73; cf. şi mai târziu: „Nu 
vreau să zic deloc că trebuie minimalizate metodele modeme de 
cercetare ştiinţifică. Ele sunt absolut necesare ca ştiinţă, care tinde 
spre cel mai înalt rang. Dar lângă ele pot vieţui metodele clasice, care 
nu trebuie desconsiderate şi aruncate între reziduuri de dragul celor 
dintâi, aşa cum se întâmplă uneori” (Chiţimia 1989, 416). De fapt, 
autorul însuşi depăşea uneori limitele interpretării strict filologice a 
faptelor de folclor sau de literatură populară, făcând adesea analize 
care se înscriu într-o direcţie apropiată de aceasta - este vorba despre 
aşa-numita metodă „cuvinte şi lucruri” {Worter und Sachen ) care se 
poate regăsi şi în studiile mai noi de etnolingvistică, de mitologie, de 
simbologie şi semiotică a folclorului. 

Un clasic al folcloristicii româneşti de după război, profesorul 
I. C. Chiţimia a lăsat în urma sa o operă de mare cuprindere şi de 
mare profunzime, la care cei ce vin se pot adresa cu toată încrederea. 



I. C. Chiţimia - Extent and Consistency 
Summary 

Professor I. C. Chiţimia (1908-1996), whose nineties anniver- 
sary was celebrated in 1998, left behind a comprehensive work, 
covering different area of Science (Slavonie philology, Polish 
studies, old Romanian literature, folkloristic, world literature etc.). 

As a folklorist, I. C. Chiţimia attempted to cover most of the 
genres of the Romanian folk-literature and sketched the main 
directions of the Romanian folkloristic. A follower of Ovid 
Densusianu’s philological method in folkloristic, he consistently 
employed it in his studies and continuously pointed out, in his 
works, its usefulness for the folklore studies. 

(Universitatea de Vest din Timişoara. Facultatea de Litere, Filosofie şi Istorie, „Folclor 

literar”, IX (1998-1999), Timişoara, 1999, p. 99-105) 


Ubi sunt... Plecaţi dar totuşi prezenţi. Profesorul 
Ion C. Chiţimia - 100 de ani de la naştere 


S ărbătorirea centenarului naşterii profesorului I. C. Chiţimia mi-a 
prilejuit, cum se întâmplă în astfel de ocazii, revederea celor 
spuse şi scrise de mine în 1998, când Cercul de Folclor al Revistei 
de Etnografie şi Folclor a organizat o şedinţă omagială cu ocazia 
celei de-a 90-a aniversări a naşterii Profesorului, plecat dintre noi cu 
doi ani înainte 1 . Constat, cu bucurie, că, după zece ani, cele zise 
atunci nu erau nişte aprecieri conjuncturale, ci reprezintă imaginea 
omului şi savantului I. C. Chiţimia aşa cum mi s-a întipărit mie în 
inimă şi în minte şi cum continuă să fie şi acum, mult după ce 
firavul său trup s-a dus în pământul prea nerăbdător să ne primească 
pe noi toţi cei trecători prin această lume. 


1 Vezi Nicolae Constantinescu, I. C. Chiţimia - cuprindere şi consecvenţă , Universitatea de Vest din 
Timişoara. Facultatea de Litere, Filosofie şi Istorie, „Folclor literar”, IX (1998-1999), Timişoara, 
1999, p. 99-105 ; în voi. de fată ante. 

Remarcam, atunci, modestia funciară care îl caracteriza şi pe 
care o scotea în evidenţă într-un Memoriu autobiografic întocmit în 
1990, unde scria el însuşi, cu privire la activitatea civică, dar afir¬ 
maţia se poate extinde la întregul vieţii: „nu m-am grăbit să ies în 
faţă şi să parvin. Nici n-am crezut că merit”. Dar în fiinţa sa intimă 
nutrea, firesc, ca oltean, ca mehedinţean, ca român, în ultimă instan¬ 
ţă, mândria de fi fost primul, „primul «clăcaş» din sat ajuns la studii 
medii şi apoi superioare”; primul, în calitate de ctitor al catedrei de 
slavistică şi de întemeietor al polonisticii în învăţământul superior 
de la noi, începând cu 1950; primul secretar al Comitetului de 
redacţie al revistei „Studii şi Cercetări de Istorie Literară şi Folclor” 
(„SCILF”) a Institutului de Istorie Literară şi Folclor (1952); primul 
conducător de doctorat „pentru toate literaturile slave (afară de rusă 
şi sovietică)”, din 1967 până în 1990, primul şef al nou-înfiinţatei 
catedre de polonă şi ucraineană, tot din 1967. 

Omagiindu-1, în 1983, la împlinirea vârstei de 75 de ani, un con¬ 
gener al său, şi coleg, timp de câteva decenii, la Institutul de Istorie 
Literară şi Folclor al Academiei Române, Ovidiu Papadima (n. 
1909), îl considera „unul din exemplarele umane cele mai carac¬ 
teristice şi mai grăitoare, ilustrând potenţialul imens de energii în 
care a putut exploda - cu toată vitregia împrejurărilor istorice, în se¬ 
colul nostru - forţa de viaţă acumulată de milenii a ţărănimii noastre. 
Născut în 22 mai 1908, în Albuleşti-Dumbrava din judeţul Me¬ 
hedinţi, I. C. Chiţimia a răzbătut prestigios în viaţa culturală a ţării 
prin însuşirile dintotdeauna ale acestei ţărănimi: energie şi perse¬ 
verenţă, sobrietate şi răbdare, muncă şi seriozitate, respect pentru 
carte şi o voinţă dură de a o stăpâni şi de a o face productivă, opti¬ 
mism în măsură să înfrângă toate încercările vieţii” (Ovidiu Papa¬ 
dima, Ion C. Chiţimia - la 75 de ani. Comunicare ţinută la Academia 
Română la 15.07.1983, publicată în voi. Evocări. Cu o Postfaţă de 
Pan M. Vizirescu şi o Fişă bibliografică de Liviu Papadima, Editura 
Agora, Iaşi, 1997, p. 122-127). 

Deşi tânărul Chiţimia optase, de la început, pentru studiile de 
literatură română veche, fiind unul dintre apropiaţii profesorului D. 
Cartojan şi ilustrându-se ca un demn continuator al acestuia, nici 
cercetarea folclorului literar nu l-a lăsat indiferent, dovadă revenirea 
sa în viaţa ştiinţifică românească de după război în cadrul Cercului 
de Studii Folklorice 2 în revista căruia, „Cercetări folklorice”, I, Bu- 


2 Am păstrat grafia vremii: Folklor, folklorice etc. 



cureşti, 1947, publică studiul Din vieaţa folklorică a unor cuvinte 
(p. 23-44), raportul Din activitatea folklorică şi etnografică în Po¬ 
lonia (p. 153-159), la care se adaugă, în rubrica, „Dări de seamă”, o 
recenzie la cartea lui Tache Papahagi, Paralele folklorice (1944) şi 
câteva însemnări despre „Tradiţie şi istorie” (cu privire la studiul lui 
I. Gh. Brătianu, Tradiţia istorică despre întemeierea statelor româ¬ 
neşti, 1945), despre „Enigme folklorice” (cu privire la două studii 
ale Măriei Holban apărute în „Revue du sud-est europeen” (1945), 
despre „motive de folklor în arta religioasă” (cu privire la studii pe 
această temă publicate de Maria Golescu în revistele vremii) (de 
notat că niciuna din cele două autoare la care se referă I. C. Chiţimia 
nu este reţinută de Dicţionarul etnologilor români întocmit cu atâta 
acribie de Iordan Datcu). 

Acestora li se adaugă studiile publicate, în anii ’50-’60 ai seco¬ 
lului trecut în revistele Institutului condus de G. Călinescu, „Studii 
şi Cercetări de Istorie Literară şi Folclor” şi „Revista de Istorie şi 
Teorie Literară”, adunate în două volume masive - Folclorişti şi fol¬ 
cloristică românească (E. A., 1968) şi Folclorul românesc în pers¬ 
pectivă comparată (Editura Minerva, 1971), borne teoretice de mare 
însemnătate în cercetarea folcloristică românească. Reţin, întru 
susţinerea acestei aprecieri, o notă a profesorului D. Caracostea cu 
privire la studiul Poezia populară narativă, „SCILF”, 1957, p. 643- 
647 3 : „I. Chiţimia, autorul acestui studiu, este un folclorist pregătit, 
ştie să meargă la izvor, are cunoaşterea limbilor înconjurătoare şi nu 
face parte dintre-acei ticluitori de marmelade pseudo-istorice şi 
pseudo-folclorice, în care se toarnă material de orice provenienţă, 
fără simţ critic. Iată de ce discuţia amintitului capitol poate fi utilă 
pentru ceea ce ne interesează aici: întemeierea criticei folclorice” 
(Dumitru Caracostea - Ovidiu Bârlea, Problemele tipologiei folclo¬ 
rice, Editura Minerva, 1971, p. 182). Nu ştiu dacă I. C. Chiţimia 
avea cunoştinţă de aceste aprecieri ale lui D. Caracostea, dar în 
„Preliminarii” la voi. Folclorul românesc în perspectivă comparată 
(Editura Minerva, 1971), în care este reluat studiul din 1957, sub 
titlul Balada populară românească în context european (p. 78-139), 
autorul scrie, în perfect consens cu D. Caracostea, inclusiv sub 
aspect stilistic: „In fond, nimeni nu va putea contesta existenţa unei 
grupe a baladelor legendare, cu elementele lor fantastice, după cum 


3 Este vorba despre I. C. Chiţimia, Poezia populară narativă: balada, „SCILF”, VI, 1957, nr. 3-4, p. 
643-647. 



nimeni n-ar putea nega grupa baladelor vitejeşti, aceea a baladelor 
de conflict social şi familial fiind şi ea o realitate, ultima grupă a 
baladelor istorice, incluzând numărul cel mai mic de piese, pentru 
că balada românească a fost înclinată spre sublimarea fondului 
istoric şi transfigurarea lui în metafore şi simboluri literare, aşa cum 
se întâmplă în La fântâna Gerului, reprezentând expediţia lui 
Malcoci-Oglu din 1499, în Podolia, şi spre deosebire, de exemplu, 
de eposul sârbo-croat, care conservă evidente urme istorice. Dar 
unii «cercetători» nu pot să-şi stăpânească impetuozitatea «ştiinţei» 
lor şi le place să se agite cu apariţii de estradă” (Chiţimia 1971, IX). 
Să observăm că atât de ponderatul Profesor Chiţimia nu-şi poate 
stăpâni iritarea şi marchează, în scris, pe unii „cercetători” şi 
„ştiinţa” lor cu ghilimele, punându-le astfel la îndoială calitatea de 
cercetător şi virtutea ştiinţei lor. Cine vor fi fost acei „«specialişti» 
(din nou cu ghilimele) înfumuraţi (deşi limitaţi la anumite sectoare 
ale folclorului) [care] n-au vrut să vadă aceste aspecte ale studiului 
comparat al baladei româneşti, ci s-au mulţumit să discute cu 
violenţe de limbaj, total neştiinţifice, mai ales clasificarea propusă 
pentru baladă, care rămâne totuşi valabilă, fiindcă nu există o 
singură modalitate de clasificare, iar clasificarea propusă de ei înşişi 
nu este mai bună, ba din contră, are încadrări care nu se susţin logic, 
ceea ce n-are sens să arătăm aici”? 

Iată-1 pe Pan Profesor în ipostaza de polemist, opozantul său 
fiind, ne dăm seama refăcând pe scurt istoricul studiilor despre epica 
populară în versuri de după Al Doilea Război Mondial, nimeni altul 
decât Al. I. Amzulescu, cel care îi „jumulea” zdravăn, „în lumina 
materialismului dialectic şi istoric”, pe antecesorii şi pe contem¬ 
poranii săi care continuau să susţină teoria originii aristocratice, de 
curte a baladei populare româneşti. între aceştia, alături de N. Iorga, 
P. P. Panaitescu, Alexandru Lambrior, şi I. C. Chiţimia care argu¬ 
menta nuanţat provenienţa sau răspândirea preponderentă a bas¬ 
mului în mediile populare, ţărăneşti, şi a baladei (a cântecului epic) 
în mediile aristocratice, cavalereşti, la curtea feudală. 

Al. I. Amzulescu se detaşează total de părerile lui Chiţimia 
scriind tranşant: „Nu putem fi de acord nici cu lucrarea lui I. C. 
Chiţimia în care, pe lângă alte teze false, se ajunge la idei ciudate în 
privinţa căilor diferite (! - semnul exclamării aparţine autorului) de 
apariţie a basmului şi a baladei” şi, după ce reproduce un amplu 
pasaj din studiul din 1957 al acestuia, conchide: „Cum se vede, 

lucrarea exprimă o poziţie şovăielnică şi în cel din urmă confuză, 
care îşi are izvorul în concesia pe care autorul o face teoriei apusene 
despre originea aristocratică a genului” (Al. I. Amzulescu, „Intro¬ 
ducere” la Balade populare româneşti, E.P.L, 1964, voi. I, p. 51-55). 
Evident, în contra „teoriei apusene” sunt citate „observaţiile judi¬ 
cioase ale cercetătorului sovietic V. I. Propp”, care publicase, în 
1955, „o importantă lucrare teoretică, operă de sinteză a cercetărilor 
întreprinse în Uniunea Sovietică, Eposul eroic rus, Editura Univer¬ 
sităţii din Leningrad”, din care citează câteva pasaje conţinând, 
neîndoielnic (pentru că nimeni nu se gândeşte să-i conteste autorului 
Morfologiei basmului calitatea de comentator sagace al fenomenu¬ 
lui folcloric) aprecieri despre epica populară în versuri puternic co¬ 
lorate ideologic: „Clasa dominantă nu-şi creează dintr-o dată cultu¬ 
ra, ci iniţial o împrumută de la păturile populare de jos, imprimân- 
du-i ideologia sa. Una din cele mai bune realizări ale culturii 
populare este eposul, şi eposul multor popoare a fost utilizat de 
vârfurile feudale şi impregnat de ideologia feudală” (Idem, p. 9, 54). 

Chiţimia răspundea acestui atac periculos abia peste şapte ani, 
adoptând, într-un fel, tonalitatea preopinentului, dar este de presupus 
că o astfel de lovitură putea avea consecinţe grave, în condiţiile 
ascuţirii luptei de clasă, ca să folosim o formulă caracteristică re¬ 
toricii vremii, şi a înfruntărilor în plan ideologic, de la sfârşitul ani¬ 
lor ‘50, asupra celui care o primea. I. C. Chiţimia era, de altfel, su¬ 
pus unui adevărat asediu critic, datorită adeziunii, altminteri justi¬ 
ficate, susţinute cu argumente temeinice, la teoria lui Alexandru 
Lambrior. Paznicii ideologici de serviciu la vremea respectivă ţineau 
sus „steagul partidului” şi îl incriminau pentru „abaterile” de la linia 
acestuia. Unul dintre aceştia, Ileana Vrancea, publicase un studiu- 
fanion, Cu privire la unele studii despre folclorul literar, „Lupta de 
clasă”, nr. 2, 1959, în care scria: „I. C. Chiţimia, în studiul despre Al. 
Lambrior... «s-a lăsat ademenit de teoriile reacţionare» ale celui 
despre care scria, care afirmase că balada populară s-a dezvoltat în 
vechime şi pe lângă curtea boierească” (Cf. Iordan Datcu, Etnografia 
şi folcloristica în anii 1948-1958, în voi. Alte contribuţii la etnologia 
românească, Editura Universal Dalsi, 2005, p. 160). 

La ceas aniversar, dincolo sau alături de omagierea pe care pro¬ 
fesorul o merită din plin, se impune încă o constatare, la care sunt 
convins Domnia-Sa ar fi subscris: nu este suficient să ne aducem 
aminte cu drag de cei care ne-au fost dascăli, învăţători, magiştri, nu 



e suficient să-i citim şi să-i cităm cu tot respectul cuvenit, trebuie să 
mai facem un gest, la fel de important sau chiar mai important decât 
atât - trebuie să-i reaşezăm în timpul lor şi să recuperăm tot ce este 
de recuperat pentru timpul nostru şi pentru timpurile care vin. Un 
clasic al folcloristicii româneşti de după Război, profesorul I. C. 
Chiţimia a lăsat în urma sa o operă de mare cuprindere şi de mare 
profunzime, la care cei ce vin se pot adresa cu toată încrederea. 

(Comunicare prezentată la Sesiunea omagială „I. C. Chiţimia - 100”. organizată de 

Academia Română, mai 2008) 


G. Călinescu - „folclorist” şi „etnolog” 


C ând nu este supus unei execuţii nedrepte, aşa cum se străduieşte 
să facă Ovidiu Bârlea în Istoria folcloristicii româneşti (1974) 
[„...Estetica basmului... comparată cu monografiile mai vechi ale 
lui Fr. von der Leyen, V. I. Propp, Fr. Panzer, M. Luthi, St. Thomp¬ 
son, L. Rorich se arată depăşită şi ne oprim la ea numai pentru că a 
fost proclamată de unii din afara disciplinei (subl. mea N.C.) drept 
un model de studiere a basmului. Călinescu nu a cunoscut decât 
studiul global scris de Bolte-Polivka în încheierea observaţiilor lor 
la variantele colecţiei Grimm. în genere, cunoştinţele sale asupra 
folclorului au fost aproximative. (...). Ultimul capitol, Critica bas¬ 
mului, vădeşte cel mai elocvent slăbiciunile lucrării...”], studiul 
Estetica basmului (publicat mai întâi în „SCILF”, anul VI, nr. 3-4, 
1957 şi anul VII, nr. 1-2, 1958, apoi în volum, EPL, 1965, apărut 
după moartea autorului) a fost luat cel mai adesea ca argument în 
favoarea includerii lui G. Călinescu în dicţionarele de folclorişti şi 
de etnologi români [vezi, de ex., Iordan Datcu, Dicţionarul etnolo¬ 
gilor români, Editura Saeculum I.O., 1998, p. 150-153: ,Jdstetica 
basmului reprezintă cea dintâi încercare din istoria folcloristicii 
româneşti de aplicare a criticii estetice la analiza unui gen folcloric. 
(...) St.(udiul) este o încercare originală de sistematizare caracte- 



rologică şi situaţională a universului fabulos... din basmul româ¬ 
nesc cu instructive incursiuni asociative în mitologia, basmologia şi 
literatura universală...”] şi chiar de impunere a ideii că autorul său 
s-ar înscrie între teoreticienii moderni ai folclorului [cf. Marian 
Vasile, Teorii folclorice româneşti în ultimele decenii (III), „REF” 
tomul 35, nr. 3-4, 1990, p. 280-282: ...,,G. Călinescu va fi tentat de 
investigaţii mai aplicate asupra literaturii populare, concepute ca o 
replică la adresa tendinţelor autonomiste care exclud criteriile 
criticii literare din metodologia cercetărilor folcloristice. Ideile sale 
sunt expuse mai întâi în Estetica basmului [a cărei] introducere e 
afişat polemică...”]. Dar a reduce contactul lui G. Călinescu cu lite¬ 
ratura populară, cu folclorul, sau cu cultura tradiţională în general 
numai la Estetica basmului înseamnă a sărăci însuşi edificiul 
creaţiei călinesciene de un capitol al său nu neapărat marginal şi nici 
simplu conjunctural. 

Trebuie spus, totodată, că niciuna dintre scânteietoarele sale 
observaţii şi niciunul dintre studiile rezultate din truda lecturii migă¬ 
loase a textelor nu poate fi tratat independent de contextul general al 
scrisului călinescian, de etapele creaţiei sale ştiinţifice, de orizontul 
ideologic şi de orientările estetice specifice fiecăreia dintre ele. 

Pare învederat faptul că literatura populară şi, cu atât mai puţin 
folclorul, în sensul complex pe care termenul îl dobândise în perioa¬ 
da când G. Călinescu începea construcţia marilor sale monografii şi 
sinteze, nu au stat în centrul preocupărilor istoricului şi criticului li¬ 
terar, esteticianului şi eseistului care marchează, prin personalitatea 
sa complexă, o epocă în cultura românească modernă. G. Călinescu, 
ca şi mulţi alţi teoreticieni şi exegeţi ai literaturii populare, a venit 
spre aceasta dinspre literatura cultă, „de autor”, iar în unele cazuri, 
studiul formelor verbale ale culturii orale i-a fost impus de cerce¬ 
tarea aprofundată a operei unor mari creatori culţi (Eminescu, 
Creangă), sau de obligaţii de serviciu, determinate de calitatea sa de 
director al Institutului de Istorie Literară şi Folclor şi de coordonator 
al volumului I din tratatul academic de Istoria literaturii române 
(1964). Dar , jocul” de-a culegerea de folclor în locurile de baştină 
ale unor scriitori [Cf. George Muntean, G. Călinescu şi folclorul , 
„REF”, tomul 34, nr. 5, 1989, p. 423: „într-o vreme s-a gândit că ar 
fi interesante sondajele folclorice realizate în localităţile din care 
proveneau o seamă de scriitori, credinţa lui fiind că ceva din atmo¬ 
sfera vieţii populare a respectivelor locuri trebuie să se fi infuzat în 



opera scriitorilor originari de acolo. (...) Ţin minte o asemenea 
investigare, efectuată la Plătăreşti, lângă Bucureşti, de unde se 
trăgea criticul Mihail Dragomirescu, fostul său profesor, şi alta la 
Dideştii Teleormanului, de care e legat Gala Galaction. (...) Un alt 
experiment pus la cale de el a fost acela de a culege folclor în 
circumscripţia lui electorală (Corbeanca, Săftica şi altele de lângă 
Bucureşti)” şi joaca de-a teatrul popular cu personaje fantastic de 
reale precum profesorii Chiţimia şi Vrabie va fi plăcut spiritului uşor 
histrionic al marelui critic, iar deschiderea sa către toate formele 
creaţiei umane, către cultură în general şi către cultura românească 
în special nu putea să nu-1 aducă şi în preajma culturii populare, a 
literaturii folclorice cu precădere. 

Astfel, în contextul analizei operei eminesciene, criticul a fost, 
s-ar putea spune, forţat, de chiar materialul supus investigaţiei, să 
formuleze unele aprecieri memorabile, devenite azi locuri comune 
ale exegezei poeziei lui M. Eminescu. Lui G. Călinescu i se 
datorează formula aparent oximoronică „folclor savant” sub care 
sunt aşezate poemele socotite, îndeobşte, „de inspiraţie folclorică”, 
precum Mai am un singur dor, La mijloc de codru des. Ce te le¬ 
geni..., Revedere. Despre primul dintre aceste poeme (Mai am un 
singur dor), comentatorul scria: „Cu înfăţişări calme, această com¬ 
punere are fundul adânc şi, trecând peste sentimentalitate, se 
coboară până în inima miturilor folclorice. Prin ea facem cunoştinţă 
cu un Eminescu fabricator de folclor savant”, şi mai încolo: „Este 
dar în poezia lui Eminescu o fină îmbinare de mitologie populară şi 
filosofie a nimicului, într-o formă care pare lineară, dar care e totuşi 
de o savantă împletitură. [...] Cea mai mare însuşire a lui Eminescu 
este de a face poezii populare fără să imite şi cu idei culte, de a se 
coborî la acel sublim impersonalism poporan”. în acest context 
apare şi paralela cu Mioriţa, care a făcut, de asemenea, carieră, mai 
ales în şcoală, pierzându-se, adesea, din vedere, observaţiile de 
ordin folcloristic, sau, poate, chiar etnologic ale autorului, precum, 
de exemplu, preeminenţa temei morţii în poezia populară („în afară 
de chemarea erotică, poezia populară nu mai are nicio temă mai 
esenţială decât moartea”), punct pe care îl va atinge, mai târziu, şi 
Mircea Eliade, care atribuia temei morţii calitatea de a impune o 
cultură: „Se ştie, de asemenea, că o cultură are cu atât mai multe 
şanse de a deveni universală cu cât îşi pune mai curajos problema 
Morţii” ( Destinul culturii româneşti [1953], în Profetism românesc. 

Editura „Roza Vânturilor”, 1990). Trebuie la fel reţinută notaţia în 
legătură cu locul îngropării prin care se infirmă, cu subtilitate, in¬ 
terpretarea lejeră, „leneşă” cu privire la „iubirea de natură” care i-ar 
caracteriza, în egală măsură pe poetul doritor să fie îngropat „la 
marginea mării” şi pe ciobanul care cere testamentar să fie înmor¬ 
mântat „în mijlocul stânii”. Căci, zice G. Călinescu, „La drept vor¬ 
bind, oriunde ar fi îngropaţi, morţii sunt în natură, iar dacă prin 
natură se înţelege fuga de aşezarea socială, nimic mai puţin natură 
decât mediul funebru al Mioriţei". Sigur, ar trebui reluat întreg 
pasajul, fiindcă, iubitor de paradoxuri, autorul poate să inducă în 
eroare la o lectură fugară. Cum, s-ar putea întreba cineva, oile şi 
câinii pe care îi invocă ciobanul nu sunt natural Călinescu răspunde 
imediat unei astfel de întrebări, observând că „Natura ciobanului nu 
e natură decât pentru noi, pentru el ea înfăţişează mijlocul lui social 
şi prozaic, din care nici în moarte nu voieşte să iasă...”. Autorul 
intuieşte exact ceea ce Ovid Densusianu şi D. Caracostea spuseseră 
deja, dar cu o audienţă ceva mai restrânsă, iar etnologii şi sociologii 
aveau să confirme nu mult după aceea, anume că „viaţa păsto¬ 
rească”, „ciobănia”, „stâna” reprezintă forme de organizare socială 
şi că, deci, „singurul dor” al ciobanului mioritic nu era propriu-zis 
„contopirea cu natura”, ci solidarizarea cu grupul social, cu pro¬ 
fesia: „Aşadar nu elementul geologic formează fondul Mioriţei, ci 
sentimentul fundamental că înconjurarea de către semenii săi, în¬ 
cleştarea de lucruri împiedică moartea de a ridica pe om spre gro¬ 
zavele goluri de dincolo.” [G. Călinescu, Opera lui Mihai Emi- 
nescu. Editura Minerva, 1970, p. 402-413]. 

Nu trebuie, fireşte, să-l judecăm pe G. Călinescu cu măsura cu 
care am judeca un antropolog sau un sociolog de profesie; ceea ce 
rămâne este supleţea gândirii şi intuiţia extraordinară, bazate, 
neîndoielnic, nu doar pe inteligenţă, dar şi pe ample şi profunde 
lecturi. Şi mai e un aspect: consecvenţa acestei gândiri. Fiindcă rela¬ 
ţia natură-cultură, temă majoră a antropologiei clasice, se regăseşte 
la G. Călinescu într-o conferinţă târzie, Civilizaţie şi cultură, în ter¬ 
meni asemănători celor din studiul despre opera lui Eminescu. Refe- 
rindu-se la natură, autorul nota: „Prin natură pură s-ar înţelege, din 
punct de vedere geologic, o geografie curat obiectivă, la care 
subiectul nostru nu are nicio participare decât ca organ contemplativ 
şi asupra căreia mâna omului nu se întinde deloc. Din punct de 
vedere uman, prin natură s-ar înţelege o viaţă instinctuală şi solitară, 



cu desăvârşire lipsită de orice stil. Dar acest lucru de fapt, cum am 
zis, nu-i posibil”. [G. Călinescu, Civilizaţie şi cultură, în voi. Aproa¬ 
pe de Elada, „RITL” Colecţia „Capricorn”, Supliment ‘85, p. 68] 
Inversând termenii obţinem o altminteri excelentă definiţie a 
culturii, văzută „ca partea făcută de om în natură” ( man-made part 
of nature), diferit de „o geografie obiectivă... asupra căreia mâna 
omului nu se întinde deloc”) şi ca rezultat al activităţii omului ca 
fiinţă socială, diferit de „instinctual şi solitar” din caracterizarea de 
mai sus a naturii. Iar exemplificările cu care conferenţiarul îşi sus¬ 
ţine teza constituie chiar părţile unui tratat de etnologie sau de antro¬ 
pologie culturală: agricultura („Să mergem pe câmp. Acolo ţăranul 
cultivă grâu, porumb. Aceste lanuri fac nişte pete geometrice, im¬ 
posibile în starea [de] natură, căci grâul nu creşte masiv dacă nu e 
cultivat şi ferit”), transporturile, căile de comunicaţie („De asemeni, 
drumurile, şosele[le], canalele, căile ferate”), aşezările şi adăpos¬ 
turile (,,...case[le], curţile, livezile [...] oraşele [chiar dacă] la noi 
sunt mai rare”), vestimentaţia („vedeţi foarte bine că noi ne înveş¬ 
mântăm, recurgem la o artificializare”), comportamentele („Noi 
chiar în nuditate ne artificializăm. Nu numai prin tăierea şi îngrijirea 
părului, a unghiilor, dar şi prin gest, prin mers, prin salut.” [Idem, p. 
68-69]. Iar când se afirmă că „natura omului este artificiul” se con¬ 
semnează, cu alte cuvinte, calitatea omului de a fi un „animal cultu¬ 
ral”. Sigur, toate aceste note de antropologie sunt subsumate „prin¬ 
cipiilor de estetică” ale autorului şi relevându-le acum nu vrem să 
cădem în eroare de a face din Călinescu un folclorist sau un etnolog 
de profesie. Merită însă să punem alături de notaţiile călinesciene un 
text mult mai recent şi infinit mai mult îndatorat gândirii etnologice 
modeme, de care criticul român pare a se fi apropiat anticipativ. Este 
vorba despre un eseu al lui Jacques le Goff închinat lui Claude Levi- 
Strauss, despre un roman de curte, „Yvain ou le Chevalier au Hon ”, 
scris pe la 1180, de Chretien de Troyes, a cărui analiză scoate la 
iveală o serie de opoziţii binare prin care cultura se diferenţiază de 
natură : „Yvain a ales natura sălbatică, adică pădurea cu datele ei 
imediate: un anume sistem vestimentar (veşminte sfâşiate şi în cele 
din urmă goliciunea), un anumit cod alimentar (alimentele produse, 
preparate, mai precis gătite au fost înlocuite cu alimente crude), un 
anumit model mental (memoria omenească este înlocuită prin reac¬ 
ţii spontane şi prin repetivitatea caracteristică existenţei sălbatice); 
Yvain a părăsit ceea ce se numeşte «cultură», adică un sistem social 

organizat, un sistem economic (producţia rurală: câmpuri, pămân¬ 
turi arate, grădini, apărate de periferii ale culturii, simbolizate prin 
gardurile de mărăcini); un sistem de locuinţe (corturi, case, pavilioa¬ 
ne) este înlocuit cu o vizuină în aer liber, la fel cum economia de 
pradă (vânătoarea cu arcul furat) înlocuieşte economia agrară” 
(Jacques le Goff, Levi-Strauss în Broceliande. Schiţă de analiză a 
unui roman de curte, în Imaginarul medieval, Editura Meridiane, 
1991, p. 224). Având în minte nu doar un singur roman de curte ci 
o întreagă literatură, poate chiar mai multe literaturi, esteticianul 
român ajunge, pe căi deductive, la o descriere a fenomenului numit 
„cultură” la fel de exactă şi de cuprinzătoare ca şi reputatul mentalist 
francez, ceea ce nu e puţin lucru. 

Ne-am oprit mai înainte la simpla semnalare a conceptului de 
„folclor savant”, în legătură cu poezia lui M. Eminescu, dar tot 
acolo găsim admirabile sugestii cu privire la o specie semi-cultă a 
folclorului, valorificată la nivel genial de către Poet, anume aşa-nu- 
mita „romanţa «cantabile»”. Exegetul face o distincţie netă între ro¬ 
manţă, a cărei „vulgarizare” (răspândire în popor, caracter popular, 
popularizare, probabil) „provine din aceea că ea nu e decât un 
schelet pentru poezie, fără cărnuri lirice proprii” şi cântecul popular, 
ţărănesc autentic socotit „expresia nemijlocită a unor sentimente 
proprii”, şi descoperă, cum numai el ştie să o facă, originalitatea 
tratării romanţei de către poetul naţional: „Eminescu a ales aşadar 
cel mai simplu gen, abstrăgându-1 de la coruperile lui cu putinţă. 
Curăţirea romanţei de impurităţile orăşeneşti nu se putea face decât 
prin două mişcări, şi tocmai pe acelea le-a ales poetul: coborârea 
întâi de toate la o sinceritate afectivă deplină, ca în poezia poporană, 
aşa încât compunerea să fie expresia (cum şi este) a unei stări 
istorice; ridicarea ei la modul cult printr-o frază eliberată de tirania 
unei posibile melodii muzicale, întemeiată pe figuri poetice”. [G. 
Călinescu, Opera lui Mihai Eminescu, ediţia citată, p. 382] 

Capitolul despre poveştile lui Creangă din ediţia a doua revă¬ 
zută (1964) a monografiei apărute în 1938 dă o serie de răspunsuri 
acuzelor pe care avea să i le aducă, mai târziu, Ovidiu Bârlea, în 
prezentarea studiului Estetica basmului (publicat, cum am spus, mai 
întâi în „SCILF”, 1957-1958). Călinescu probează aici că avea 
ştiinţă despre diferitele orientări şi direcţii din cercetarea basmului, 
că era familiarizat cu cercetările genetice şi structurale ale 
naraţiunii populare, că nu îi era, poate, străin nici chiar studiul lui V. 



I. Propp, Morfologia basmului (1928; trad engl. 1956), pentru că, la 
un moment dat, face referire la colecţia lui A. N. Afanasiev, Na- 
rodnâie russkie skazki (o ediţie din 1957!) care a servit ca bază de 
studiu pentru cartea lui Propp şi vorbeşte despre componentele bas¬ 
mului numite de el, în chip original, „şabloane”, cu un sens nu foarte 
depărtat de „funcţiile” propp-iene, ceea confirmă aprecierea lui 
Marian Vasile că autorul „nu e obtuz la specificul creaţiei populare, 
cum s-a acreditat în cercurile de specialitate”. Iar sugestiile de 
lectură a unora dintre basmele genialului humuleştean depăşesc cu 
mult modul comun de interpretare a acestora. Soacra cu trei nurori 
„e un tablou antropologic şi etnografic desăvârşit”; starea babei este 
explicată mitologic: ielele i-au luat gura şi picioarele, ceea ce e - 
zice G. Călinescu - „un fel de a stabili, folcloric, etiologia bolii”; 
„Folcloristic vorbind, povestea lui Harap-Alb e un basm din cele 
mai autentice şi cu şabloane, unele plurimilenare şi de o circulaţie 
euro-asiatică largă”; „Nu este, de altfel, situaţie din basmul nostru 
care să nu se regăsească în naraţiuni foarte vechi”; „Oricum am suci 
basmul lui Creangă, ca atare el nu cuprinde nimic inedit şi îl putem 
studia ca document folcloric” - sunt doar câteva extrase din mono¬ 
grafia menţionată [G. Călinescu, Ion Creangă (Viaţa şi opera), Edi¬ 
tura Minerva, 1978, p. 278-286] de la care se poate pomi pentru a 
construi noi edificii interpretative despre relaţia operei lui Călinescu 
cu literatura orală, cu folclorul, cu cultura populară, sau despre un 
Călinescu folclorist, etnolog ori antropolog. 

Nu ştim însă, şi nu vom şti, de altfel, niciodată, cum ar fi reac¬ 
ţionat el însuşi văzându-se tratat ca atare, fiind inclus în istoria fol¬ 
cloristicii româneşti şi mai de curând, în dicţionarele de folclorişti şi 
etnologi români. Şi totuşi, cu toate rezervele şi parti-pris- urile pe 
care unii dintre întocmitorii folclorişti ai unor astfel de sinteze o au 
faţă de scrierile cu atingere la această zonă a culturii româneşti ale 
lui G. Călinescu, nu li se poate nega autorilor lor efortul cu care au 
selectat argumentele întru susţinerea includerii marelui istoric şi 
critic literar, romancier şi poet, estetician şi eseist în panopticul 
cercetătorilor folclorişti şi etnologi. Iar opera lui G. Călinescu este 
departe de a-şi fi epuizat, în acest sens, oferta. 

(G. Călinescu - „folclorist"şi „etnolog", „Adevărul literar şi artistic”, nr. 475, 6 iulie 

1999, p. 10; vezi şi G. Călinescu şi literatura populară, „Analele Universităţii „Spiru 
Haret”. Seria Filologie. Limba şi literatura română, anul 1, nr. 1, 1999, p. 18-21) 

Trepte spre împlinirea unui impunător 

edificiu 


C u o admirabilă şi neistovită tenacitate, folcloristul şi editorul 
Iordan Datcu adaugă zi de zi noi piese la un edificiu care se 
arată a fi, încă de acum, mai mult decât impunător. Temeliile acestei 
construcţii exegetice de mari dimensiuni au fost aşezate cu decenii 
în urmă când, ca redactor la fosta Editură pentru Literatură (ulterior 
Editura Minerva) a făcut să vadă lumina tiparului zeci de cărţi de 
folclor, de literatură populară şi de folcloristică, a îngrijit el însuşi 
peste 40 de ediţii, recuperând opere fundamentale ale etnografiei şi 
folclorului românesc - culegeri, antologii, monografii de Ion Bârlea, 
Artur Gorovei, Gr. G. Tocilescu-Christea N. Ţapu, Sim. FI. Marian, 
Tudor Pamfile, Elena Niculiţă-Voronca şi cercetări extrem de pre¬ 
ţioase precum cele ale lui P. Caraman şi Adrian Fochi. Unele dintre 
aceste recuperări s-au transformat în studii erudite, cum sunt, de 
exemplu, Introducere în opera lui Petru Caraman, 1999 şi Gheorghe 
I. Neagu, etnolog, 2004. Acestora li se adaugă antologia TomaAlimoş 
care, precedată de un amplu studiu introductiv, a devenit monografia 
unui subiect epic situat, ca importanţă şi semnificaţie, în imediata 
vecinătate a marilor poeme-mit ale folclorului românesc, Mioriţa şi 
Meşterul Manole. „Complicitatea”, în sensul cel mai bun al 
cuvântului, cu istoricul literar, omul de carte şi directorul de editură I. 
Oprişan a făcut ca, după o nepermis de lungă aşteptare, volumul II din 
Bibliografia generală a etnografiei şi folclorului românesc (1892- 
1904) să vadă lumina tiparului la Editura Saeculum I. O., 2002, într-o 
ediţie îngrijită cu prefaţă de Iordan Datcu. Un an mai târziu apare 
Bibliografia folclorului românesc 1930-1955, realizată sub 
coordonarea lui Ion Muşlea şi publicată de aceeaşi Editură Saeculum 
I. O., într-o ediţie îngrijită şi cuvânt înainte de Iordan Datcu. 

Dar opera care încununează întreaga activitate ştiinţifică a 
editorului şi folcloristului Iordan Datcu, cu adevărat opus magnum 
al său este Dicţionarul etnologilor români , voi. I-II, 1998, voi. III, 
2001, acoperind peste două secole de cercetare a culturii populare a 
românilor, de la cronicari şi Dimitrie Cantemir până la tineri 

etnologi din ultimul val al etnologiei româneşti din secolul trecut (al 
XX-lea). Şi avem ştire că această panoramare va merge mai departe, 
cuprinzând şi primii ani ai celui de-al XXI-lea secol. 

Volumul Alte contribuţii la etnologia românească, Editura 
Universal Dalsi, Bucureşti, 2005, 200 p. dă o imagine a şantierului 
muncii ştiinţifice a prodigiosului autor. Studiul Iuliu A. Zanne şi 
„Proverbele românilor” indică implicarea afectivă a lui Iordan Dat- 
cu în proiectul de recuperare, prin retipărirea, într-o ediţie anasta¬ 
tică, a celebrului corpus paremiologic al românilor, la mai bine de o 
sută de ani de la întâia lui apariţie. Faţă de textul publicat ca prefaţă 
la voi. VI din Iuliu A. Zanne, Proverbele românilor.... Ediţie anasta¬ 
tică, Editura Scara. Asociaţia Română pentru Cultură şi Ortodoxie, 
Bucureşti, 2004, p. 5-18, sunt adăugate câteva detalii de ordin 
documentar, în primul rând corespondenţa cu Maria Holban, fiica 
lui Iuliu Zanne, pe care Datcu o evoca la lansarea cărţii. Atunci se 
lua hotărârea aşezării unei plăci comemorative pe casa unde a scris 
şi a murit paremiologul, recuperarea şi îngrijirea mormântului său 
din Cimitirul Bellu, instituirea unei zile a proverbului etc., dar - cum 
prea adesea se întâmplă la noi - toate aceste gânduri frumoase s-au 
ofilit datorită căldurii prea mari a entuziasmului festivităţii. însă, 
scripta manet, şi ce a scris Iordan Datcu despre „receptarea critică a 
Proverbelor românilor în presa vremii” rămâne ca o pagină solidă 
de istorie a folcloristicii româneşti. 

La fel de documentate, de atente la nuanţe sunt şi comentariile 
din fişa consacrată lui G. T. Kirileanu, cu un accent special pe cores¬ 
pondenţa dintre acesta şi Artur Gorovei, directorul revistei „Şeză¬ 
toarea”, dar şi cu alţi literaţi şi cărturari ai timpului, între care folclo¬ 
riştii basarabeni Gheorghe V. Madan şi Tatiana Găluşcă-Crâşmaru. 
Din corespondenţa cu Gheorghe V. Madan sunt reproduse 20 de 
scrisori, din aceea primită de la Tatiana Gâluşcă, 8, plus una de 
răspuns a lui Kirileanu. Dincolo de parfumul de epocă şi de „colora 
locală”, de sinceritatea lor emoţionantă, scrisorile celor doi basara¬ 
beni conţin informaţii de istorie culturală şi folcloristică extrem de 
preţioase. Astfel, cu titlu de exemplu doar, de reţinut este însemna¬ 
rea că folcloristul basarabean a înregistrat, pe cilindri de fonograf, 
cu George Breazul, în septembrie 1928, după data scrisorii, circa 
100 de cântece basarabene. Care a fost soarta acelor cilindri nu se 
ştie cu exactitate, deşi existenţa lor fizică este menţionată adesea de 
custozii de azi ai vechii Arhive a Compozitorilor Români, fără a se 



face precizări în legătură cu conţinutul celor salvaţi şi conservaţi. Ar 
fi, nu-i aşa, un moment de mare emoţie să putem auzi glasul folclo¬ 
ristului de la Truşeni la aproape 80 de ani de la înregistrarea lui pe 
cilindrii de ceară! Scurtele comentarii la cele două volume din 
memorialistica lui G. T. Kirileanu reţin pagini absolut memorabile 
despre personalităţi cu care învăţatul moldovean a fost în contact 
(familia regală, N. Iorga) şi despre destinul oamenilor de cultură 
români în anii de început ai „democraţiei populare”. Cărturarul de la 
Piatra Neamţ începuse, în paginile jurnalului său, încă de atunci, 
procesul comunismului! 

Sub forma unui „dosar al receptării” este redactat studiul despre 
Alexandru Dima şi conceptul de artă populară, probabil cea mai 
cuprinzătoare recuperare critică a lucrării din 1939, cu adevărat 
originală şi inovatoare, a esteticianului şi profesorului de literatură 
comparată de mai târziu, Al. Dima. 

Pagini dense de istoria folcloristicii româneşti contemporane, 
adică de după cel de-Al Doilea Război Mondial, scrie Iordan Datcu 
în studiul final al acestui volum, Etnografia şi folcloristica în anii 
1948-1958. Bornele temporale ale investigaţiei sunt impuse de chiar 
mersul evenimentelor politice, căci după abolirea Monarhiei, noul 
regim îşi impune cu mijloace nu odată violente punctul de vedere. 
Este epoca în care au loc „cele mai brutale ingerinţe în domeniul 
etnologiei, care vor avea consecinţe pe termen lung. Ca şi în 
domeniul literaturii, imixtiunea partidului comunist, dirijismul, con¬ 
trolul, supravegherea se manifestă şi în domeniul etnologiei. Sunt 
trasate sarcini, sunt aplicate sancţiuni (aspre critici în presa comu¬ 
nistă, în reviste ca «Lupta de clasă»). Sunt eliminate personalităţi 
ştiinţifice de seamă, sunt interzise cărţi” (p. 145). Ca un adevărat 
avocat onest al apărării, care nu le fusese îngăduită victimelor 
campaniilor de epurare comuniste, Iordan Datcu întocmeşte „dosa¬ 
rele” acestora şi respinge hotărât „capetele de acuzare” formulate 
împotriva lor („activitate antidemocratică, fascistă şi reacţionară”). 
Au avut de suferit cei mai mulţi dintre sociologi (Anton Golopenţia, 
Mircea Vulcănescu, morţi în închisorile comuniste, ca şi Barbu 
Slătineanu, Tr. Herseni şi Emest Bemea, condamnaţi la ani grei de 
puşcărie), în frunte cu mentorul lor, profesorul Dimitrie Guşti, fost 
preşedinte al Academiei Române, expropriat şi umilit, dar şi 
folclorişti şi etnografi de marcă precum D. Caracostea, R Caraman, 
Gh. Pavelescu, Ovidiu Papadima şi mulţi alţii. 

Pe cei care îl cunosc pe ponderatul, pe echilibratul Iordan 
Datcu, tonul din unele pasaje ale acestui studiu poate să-i surprindă 
prin vehemenţă şi oarecare încrâncenare. Atitudine explicabilă, 
desigur, prin gravitatea obiectului cercetării, aceasta fiind una dintre 
primele încercări de a supune unei analize critice globale fenomenul 
pe durata unei perioade determinate, corespunzând, grosso modo, 
„obsedantului deceniu” sau proletcultismului din literatura de autor 
şi din critica literară. încercări de supunere unei analize critice a 
fenomenului folcloristic românesc din anii de început şi de mai 
încoace ai perioadei comuniste s-au mai făcut. îmi amintesc că, pe 
la sfârşitul anilor ‘90, Centrul Naţional al Creaţiei Populare a orga¬ 
nizat, la Râmnicu Vâlcea, un Colocviu cu tema „Confiscarea ideolo¬ 
gică a folclorului în perioada comunistă”, cu luări de poziţie ferme, 
demonstrând ingerinţele masive ale ideologicului în cercetarea şi 
chiar în viaţa formelor folclorului, şi contestări la fel de violente. 
Contribuţia dr. Stelian Cârstean se intitula „Confiscarea" folclo¬ 
rului?, semnul întrebării indicând o îndoială reală în ceea ce priveşte 
posibilitatea de „confiscare” a folclorului adevărat, autentic. în co-' 
municarea mea, Lecţiile trecutului (Folclorul şi folcloristica în tota¬ 
litarism şi după) arătam că experienţa folosirii ideologice a creaţiei 
populare fusese trăită de toate popoarele „lagărului socialist”, adu¬ 
când în sprijin câteva observaţii de mare acuitate ale scriitorului ceh 
Milan Kundera (Vezi, pentru ambele studii, Ministerul Culturii. 
Centrul Naţional de Conservare şi Valorificare a Tradiţiei şi Creaţiei 
Populare. „Sinteze”, voi. 4, 1997, p. 21-32, volum în care mai sem¬ 
nează Marin Marian Bălaşa, Gh. Deaconu, Ioana Fruntelată, Corina 
Mihăescu, Ilie Moise, Nicolae Panea, Narcisa Ştiucă etc.). îmi 
amintesc, de asemenea, că, în aceeaşi ani, vorbind chiar în plen, la 
Conferinţa Internaţională de Balade de la Swansea (Ţara Galilor) 
(1996) despre acelaşi aspect ( Old Quests, New Answers. On Chan- 
ging Approaches to Ballad Studies ), am fost „contrat”, din sală, de 
o cercetătoare germană, care trăise în România acelor ani şi care a 
susţinut că, pe vremea când era la Institutul de Folclor, nu a simţit 
în niciun fel presiunea sau controlul Partidului Comunist asupra 
muncii de cercetare. împotriva unor asemenea lapsusuri ale 
memoriei şi împotriva acţiunii vinovate a uitării, studiul lui Iordan 
Datcu funcţionează ca un memento şi ca un antidot. 

(Apărut sub titlul Recuperări în „România literară". Anul XXXIX, nr. 40, 6 octombrie 
2006, p. 18; despre Iordan Datcu, Alte contribuţii la etnologia românească, 2005) 

O nobilă îndeletnicire: recuperator 
de valori culturale (I) 


I n vocabularul curent al limbii române, termenul „recuperator” a 
căpătat, pe lângă sensurile sale mai degrabă tehnice - recuperator 
de căldură, de materiale refolosibile etc. - şi unul negativ, legat de o 
„meserie” care s-a impus în vremurile tulburi ale tranziţiei, aceea de 
a recupera, de regulă prin mijloace violente, bani sau alte valori 
materiale (bijuterii, locuinţe, terenuri) de la creditori naivi sau de la 
„şmenari” versaţi, prinşi, totuşi, în menghina afacerilor oneroase şi 
incapabili să-şi plătească la timp datoriile. De fapt, dovadă că nimic 
nu e nou sub soare, funcţia aceasta exista chiar şi la strămoşii noştri 
romani, desemnându-i pe „judecătorii angajaţi în problemele de 
despăgubire, de restituire” (Cf. Noul dicţionar universal al limbii 
române, 2006), sens pe care DEX 1975 şi nici dicţionare specia¬ 
lizate de neologisme nu-1 înregistrează, de unde se vede că 
lexicoanele nu ţin întotdeauna pasul cu viaţa. 

La polul opus, ca finalitate, se situează o altă categorie de 
„recuperatori”, de data aceasta de bunuri culturale, fie ele materiale 
(sculpturi sau alte opere de artă scoase fraudulos/furate din muzee 
publice sau din colecţii particulare, mobilier, brăţările dacice, ca să 
dăm doar câteva exemple), sau imateriale, cel mai adesea, aduse sau 
readuse în atenţia publicului şi a cercetătorilor şi reintegrate astfel în 
circuitul valorilor naţionale. 

Către sfârşitul anului 2008 am primit, prin bunăvoinţa autorilor, 
câteva astfel de mostre de recuperări de o excepţională însemnătate, 
dar care, necomentate, riscă să rămână necunoscute şi să facă 
obiectul, peste ani şi ani, unei noi operaţii de recuperare. Cele pe 
care le însemnez aici vin toate de la Cluj, aducându-ne astfel aminte 
că Editura Dacia din oraşul de pe Someş iniţiase, în anii ‘80 ai 
secolului trecut, o serie „Restituiri”, îngrijită de Mircea Zaciu, serie 
ale cărei ecouri par a nu se fi stins cu totul. 

Gottfried Habenicht şi Ion Taloş pun la dispoziţia cititorului de 
azi, într-o ediţie critică, cu introducere şi bibliografie, 60 de cântece 
româneşti din colecţia Treufest Peregrin (1863) (Editura Argonaut, 



Cluj-Napoca, 2008). Este vorba, în traducerea românească a titlului 
german, despre o „Carte bănăţeană de cântece în succesiune variată. 
Culegere de cântece populare şi de societate germane, maghiare, 
româneşti, sârbeşti, croate, slavone şi cehe, aşa cum se aud zilnic. 
Adunate din circulaţia orală şi din izvoare tipărite de [Treufest 
Peregrin]”. După amănunţite investigaţii detectivistice, cei doi 
editori au reperat un exemplar al cărţii în Biblioteca Naţională Aus¬ 
triacă din Viena. Colecţia - ne informează Gottfried Habenicht şi Ion 
Taloş - cuprinde 250 de cântece germane, 65 maghiare, 64 sârbeşti, 
60 româneşti şi 61 croate, slavone (cu sensul, presupun editorii, „din 
Slavonia, regiune croată situată între râurile Sava şi Drava”, sau 
„slovene şi slovace”, cf. nota 2, p. 7) şi cehe. 

Lăsând deoparte fascinantele supoziţii cu privire la autorul 
acestei colecţii, enigmaticul Treufest Peregrin, un pseudonim, desi¬ 
gur, sub care Habenicht şi Taloş îl identifică, ipotetic, pe tipograful 
care a editat cartea, Karl Gustav Fork, al cărui nume este menţionat 
în josul paginii de titlu, colecţia prezintă un interes documentar deo¬ 
sebit. întâi, pentru că autorul, oricine ar fi fost el, dovedind o bună' 
orientare ştiinţifică, depăşeşte limitele momentului - suntem abia la 
începuturile interesului să-i zicem ştiinţific sau măcar cultural faţă 
de literatura populară, la noi şi în Europa în general. Intenţia lui 
anticipează cercetarea sociologică a folclorului, împins fiind la a- 
ceasta şi de situaţia specifică a Banatului, cu multiculturalismul lui 
evident, dar şi de un „instinct” de cercetător care îl face să reţină, 
pentru culegerea sa, cântecele „la modă” în zona respectivă, opera¬ 
ţie cu vădită tentă sociologică, care se va concretiza, câteva decenii 
mai târziu, în Chestionarul lui Th. D. Speranţia, din 1906, referitor 
la cel mai nou cântec popular şi la cel anterior lui, cunoscut într-un 
sat din cele 32 de judeţe ale vechiului Regat. Din păcate, răspun¬ 
surile la acest chestionar, păstrate în Arhiva IEF, nu au fost 
valorificate decât parţial (vezi Centrul de Conservare şi Valorificare 
a Tradiţiei şi Creaţiei Populare al Municipiului Bucureşti, Cântecul 
popular la modă în Bucureşti şi în judeţul Ilfov în anii 1905 şi 1906, 
text îngrijit de prof. Doina Prisecaru, Studiu introductiv de Al. 
Dobre, Colecţia „Restituiri”, Bucureşti, 1999). 

Chestionarul lui Speranţia anticipează studiile privind „bio¬ 
logia” faptelor de folclor, efectuate, la un alt nivel ştiinţific, de 
Constantin Brăiloiu, în anii ‘30 ai secolului al XX-lea (Vezi C. Brăi- 
loiu, Vie musicale d 'un village. Recherches sur le repertoire de Dră- 



guş/Roumanie/, 1929-1932 [1960], în C. Brăiloiu, Opere/Oeuvres, 
Prefaţă, traducere şi îngrijire de Emilia Comişel, Editura Muzicală, 
1979, voi. IV, p. 93-258). Fără să aibă nici intenţiile binevoitoare ale 
lui Th. D. Speranţia, nici rigoarea ştiinţifică a marelui etnomu- 
zicolog român C. Brăiloiu, culegerea lui Treufest Peregrin are 
meritul ei incontestabil, reţinând în paginile sale repertoriul de 
cântece zise în felurite ocazii de germanii, românii, maghiarii, sârbii 
etc. din Banat acum aproape 150 de ani. 

Cât priveşte cele 60 de cântece româneşti, readuse, acum, pen¬ 
tru întâia oară, în atenţia cititorilor, de către cei doi străluciţi cer¬ 
cetători ai folclorului românesc - Gottfried Habenicht şi Ion Taloş 
(fiecare ar merita o amplă fişă de prezentare, dar spaţiul nu ne per¬ 
mite să o facem) - ne dau o imagine, fie ea oricât de fragmentară, a 
„vieţii muzicale” (ca să reluăm sintagma lui Brăiloiu) dintr-o zonă a 
spaţiului cultural românesc, în deceniile 6-7 ale secolului al XIX- 
lea. Peste jumătate din ele sunt cântece de dragoste şi de petrecere 
(33), de jale şi funebre (12), patriotice (7), epice (2), trei au autori 
cunoscuţi, plus un cântec de joc şi unul instrumental etc. 

Eticheta mai cuprinzătoare sub care pot fi aşezate multe dintre tex¬ 
tele poetice reţinute (autorul nu transcrie şi partea muzicală, conside¬ 
rând, pe bună dreptate, că aceasta era bine cunoscută interpreţilor) este 
- cred editorii - aceea de „cântece de lume”, dar termenul german, „Ge- 
selleschaftslieder” = „cântece de societate” poate fi luat şi el în con¬ 
sideraţie, ţinând seama de secţiunea cântecelor patriotice (peste 10% 
din total), al cântecelor epice, între care un , jurnal oral” (în nota de la 
p. 62 editorii scriu „baladă populară nuvelistică”) necunoscut spe¬ 
cialiştilor, dar care s-ar apropia, prin conţinut, de subiectul V,, Aurica 
I” din „Inventarul alfabetic al subiectelor narative ale jurnalului oral 
românesc” alcătuit de Cornelia Călin (Editura Erasmus, Bucureşti, 
1993): „Fiind respins de Aurica, Gheorghe (Neculai, Ionel) se răzbună, 
ucigând-o. Tatăl fetei îl blestemă pe ucigaş”. Drama din cântecul bănă¬ 
ţean este plasată „în strada Făget”, iar victima. Elena, „în foc arun¬ 
cată/bine astupată”, este jelită de mama sa, care îi laudă frumuseţea şi 
îi incriminează pe „contrarii”, adică duşmanii, adversarii, care se fac 
vinovaţi de crimă, blestemaţi astfel: „D’zeu le plătească,/Fapta tiră- 
nească:/Când le-o fi mai bine,/Să moară ca tine,/Cu moarte amară,/De 
veste în ţară”. De observat, aici, soluţia grafică aleasă de tipograf pen¬ 
tru a transcrie cuvântul „Dumnezeu”, „D’zeu” fiind o variantă scriptu- 
rală, de nefolosit în cântare, unde, probabil, s-ar fi zis „’Mnezeu”. 

Editorii întâmpină destule dificultăţi în transliterarea textelor 
tipărite cu caractere latine, dar în alfabetul de tranziţie al anilor ’60 
ai secolului al XlX-lea, unele lecţiuni putând fi puse în discuţie. De 
altfel, cititorul poate să compare textul transcris aşa cum a apărut în 
volumul din 1863 cu versiunea în ortografia actuală, date în paralel, 
în ediţia Habenicht - Taloş. 

Dar, lăsând deoparte consideraţiile filologice, să vedem ce 
cântau românii din Banat la reuniunile lor, acum aproape 150 de ani. 
în primul rând, după cum arată şi ponderea din repertoriul publicat 
de Treufest Peregrin, cântece de dragoste şi de petrecere (33 de 
piese), cele mai multe de circulaţie naţională, atâta timp cât multe 
din ele se găsesc în culegerile contemporane ale lui Anton Pann, 
Alecsandri, în volumaşele ocazionale ale primilor noştri poeţi, la 
Văcăreşti, Conachi, C. A. Rosetti, D. Bolintineanu. Poetul de la 
Bolintin este prezent în volumul tipărit la Timişoara în 1863 cu o 
versiune „populară” a elegiei O fată tânără pe patul morţii, intrată 
în circulaţie prin Spitalul amorului (ediţia I, 1850) de Anton Pann şi 
regăsită de C. Brăiloiu, ca „verş” la mort, la Drăguş, în 1929. 

Dintre cântecele patriotice se remarcă Hora Unirii de Vasile 
Alecsandri, Deşteaptă-te, române, de Andrei Mureşanu, dar şi imnul 
Imperiului Habsburgic, „Doamne, ţine şi protege/Patria şi pe-mpăraf’, 
alături de alte compoziţii „la modă” în vremea aceea, precum textul nr. 
8, p. 26 la Peregrin, p. 54-56, la Habenicht-Taloş, variantă a unui 
cântec din Manuscrisul Ucenescu, textul nr. 266: „în astă seninare/Şi 
culme minunat/Am tras inelul care/iubita mi l-a dat.//L-am pus la ochi 
îndată,/Mă uit ca prin ochian,/Prin Dacia cea lată/La fiii lui Traian...”. 

Sigur, cum am spus, ponderea cea mai mare o au cântecele 
populare, „săteşti” sau „orăşeneşti”, care circulau liber între românii din 
cele trei provincii istorice ale ţării, dovadă, încă una, a unităţii culturii 
populare şi, prin aceasta, a popomlui român de la Dunăre şi Carpaţi. 

Operaţia de restituire a acestui florilegiu încântător de cântece 
româneşti în circulaţie în Banatul anilor ’60 ai secolului al XlX-lea 
merită toată preţuirea noastră şi poate fi un îndemn pentru 
scormonirea, pe mai departe, a arhivelor şi bibliotecilor în speranţa, 
cred eu justificată, că alte comori de spiritualitate românească vor fi 
scoase, într-o bună zi, la lumină. 

(„Sud”. „Revistă lunară de cultură editată de Fundaţia „Dimitrie Bolintineanu”, Bolintin 

Vale - Giurgiu -Bucureşti, anul 12, nr. 1-2 (114-115), ianuarie-februarie 2009, p. 19) 



O nobilă îndeletnicire: recuperator 
de valori culturale (II) 

S criam, cu câtva timp în urmă, în paginile acestei publicaţii: 

„Fericiţi părinţii cu asemenea urmaşi! Un exemplu de dăruire, de 
devotament filial greu de egalat, găsim în efortul de recuperare a 
operei ştiinţifice a iluştrilor săi părinţi, Anton Golopenţia şi Ştefania 
Cristescu-Golopenţia, depus, de-a lungul ultimelor decenii, de pro¬ 
fesor dr. Sanda Golopenţia-Eretescu, ea însăşi un merituos cercetător, 
lingvist, etnolog, folclorist, recunoscut ca atare în ţara de origine şi 
peste hotarele acesteia". (Vezi Nicolae Constantinescu, Părinţi şi 
copii (I), „Sud”, anul 11, nr. 5 (106), mai 2008, p. 16; Părinţi şi copii 
(II), Idem, nr. 6 (107), iunie 2008, p. 16 - despre moştenirea ştiinţifică 
a sociologului Anton Golopenţia; Cf. şi Nicolae Constantinescu, 
Citite de mine... Folclor, etnologie, antropologie, Colecţia 
„Anotimpuri culturale”, volum editat de CNCPCT, 2008, p. 255-261) 
într-o situaţie similară se află Ioana Bot, reprezentantă de frunte 
a tinerei generaţii de critici şi istorici literari, fiica regretatului 
folclorist clujean Nicolae Bot, a cărui operă o strânge într-un volum 
omagial şi recuperator la puţin timp după trecerea în lumea de 
dincolo a ilustrului său tată. 

îndrumător competent şi generos al generaţiilor de studenţi care 
l-au avut profesor, Nicolae Bot (1929-2008) a fost timp de aproape 
patru decenii cadru didactic la Facultatea de Filologie a Universităţii 
din Cluj, disciplina Folclor, şi, deşi nu a avansat prea mult în 
ierarhia universitară, a fost socotit, pe bună dreptate, de cei mai 
mulţi dintre studenţii lui, ca un adevărat Profesor. S-a spus despre 
Nicolae Bot (cum s-a spus şi chiar s-a scris despre Mihai Pop, al 
cărui doctorand clujeanul a fost, fără a-şi încheia vreodată teza, 
aşteptată de toţi cei care îi cunoşteau potenţialul ştiinţific, cu interes) 
că „n-a prea scris”, în sensul că nu a publicat foarte mult din ceea ce 
acumulase, în timp, din lecturi aprofundate ale literaturii de 
specialitate şi, mai ales, din contactul nemijlocit cu terenul, domeniu 
în care folcloristul clujean a fost un adevărat maestru. 

Să menţionăm că Nicolae Bot se înscrie şi el în rândul „recu¬ 
peratorilor”, publicând, în Seria „Restituiri”, apărută sub oblăduirea 

lui Mircea Zaciu, la Editura Dacia, Cluj-Napoca, volumul B. P. 
Hasdeu, Studii de folclor. Ediţie îngrijită şi note de Nicolae Bot. 
Prefaţă de Ovidiu Bârlea, 1979, şi mai târziu, Colecţia inedită de 
folclor a profesorului Teodor Murăşanu, în „Anuarul Arhivei de 
Folclor”, XII-XIV (1991-1993) şi XV-XVII (1994-1996). 

Volumul Studii de etnologie (Casa Cărţii de Ştiinţă, Cluj-Na- 
poca, 2008, 247 p.), îngrijit de Ioana Bot şi Ileana Benga (o altă re¬ 
prezentantă a „noului val din etnologia românească”), cuprinde stu¬ 
diile scrise şi publicate de autor de-a lungul timpului, într-o ordine 
aleasă de Nicolae Bot însuşi, care pregătea, cu minuţiozitatea carac¬ 
teristică, o ediţie definitivă a propriei opere, pe care nu a ajuns să o 
vadă publicată. Textele sunt grupate pe arii tematice, în acest prim 
volum fiind reţinute, cu precădere, studii despre obiceiurile agrare şi 
calendaristice: „Cânepa în credinţele şi practicile magice româneşti”, 
„Contribuţii la studiul cântecelor de seceriş”, „Contribuţii la 
cunoaşterea funcţiei colindelor”, „Funcţiile agrare ale colindatului”, 
„Dreptul cutumiar şi folclorul obiceiurilor”, „Obiceiuri agrare şi 
pastorale din zona Codrilor Sătmarului”, „Cântecele cununii”. Pre¬ 
faţa la volumul antologic Cântecele cununii , Editura Minerva, 1989. 

în afara ariei tematice strict delimitate se înscriu studiile „Şeză¬ 
toarea în zona Năsăudului” (1968), „Activitatea de folclorist a lui G. 
Sbiera” (1967), „Doina - poezie a destinului” (1987). Despre „Şeză¬ 
toarea în zona Năsăudului”, Iordan Datcu are cuvinte de laudă în 
Dicţionarul etnologilor români, Editura Saeculum I. O., 2006, no¬ 
tând că studiul „conţine cel mai însemnat coeficient de inedit din 
toate studiile de până atunci ale lui B., cercetătorul fiind obligat de 
complexitatea fenomenului folcloric radiografiat să înregistreze 
cvasitotalitatea folclorului zonei, şezătoarea incluzând repertoriu 
liric, jocuri dramatice şi de societate, practici magice”. Fenomenul 
complex al şezătorii stătuse şi în atenţia monografiştilor din Şcoala 
Gustiană, unul dintre ei, D. C. Amzăr, sintetizând, în Sociologia 
şezătorii, „Arhiva pentru ştiinţă şi reformă socială”, IX (1930), 
rezultatele cercetărilor din Runcu (1930) şi Drăguş (1929). în 
spiritul militant şi practic al sociologilor integraţi mişcării lui D. 
Guşti, autorul conchide că „şezătoarea poate deveni mijlocul speci¬ 
fic de ridicare culturală a satelor noastre”, în timp ce „orice altă cale 
este pierdere de vreme: cuvântări, discursuri patriotice ori morali¬ 
zatoare, conferinţe de orice fel...”. D. C. Amzăr aprecia că „Toate 
valorile culturii populare vii, constituind tradiţia lui spirituală - şi 



poporul nu cunoaşte decât cultura tradiţiei vii, care sporeşte treptat 
se moştenesc în mare parte prin şezătoare”. (Vezi Dumitru Cris¬ 
tian Amzăr, Sociologia şezătorii, în voi. Gând, cuvânt şi faptă 
românească. Ediţie îngrijită de Marin Diaconu, Editura Eminescu, 

2001, p. 208) 

După câteva decenii, bazându-se pe cunoaşterea la faţa locului 
a fenomenului, Nicolae Bot considera şi el că „şezătoare este un 
prilej de transmitere şi selectare a valorilor culturii populare, în 
funcţie de evoluţia mentalităţii şi a gustului”. Ar trebui poate ca, 
odată cu readucerea în atenţia studioşilor a acestui subiect, să repu¬ 
nem în discuţie statutul şezătorii, socotită de cei doi autori menţio¬ 
naţi mai sus ca un „obicei”, ca „datina cea mai importantă ca funcţie 
socială” în satul românesc (Amzăr), ca obiceiul care, „dintre obice¬ 
iurile noastre, are structura cea mai elastică” (Bot). Este şezătoarea 
un obicei, apropiat ca funcţie, „actori”, mod de realizare, de nuntă şi 
de înmormântare? Rămâne de văzut... Dar că şezătoarea a fost 
considerată de cei mai mulţi dintre folcloriştii şi etnografii români 
ca o manifestare tradiţională specifică satului românesc, ca o insti¬ 
tuţie a acestuia, nu există nicio îndoială. Să ne amintim numai că 
prima şi cea mai longevivă revistă specializată de folclor la români 
s-a numit „Şezătoarea”. 

Studiul documentar despre folcloristul bucovinean 1. G. Sbiera 
are şi el caracterul unei recuperări, abia la câţiva ani de la publicarea 
lui în „Revista de Etnografie şi Folclor”, în 1967, apărând volumul 
Poveşti şi poezii populare româneşti. Ediţie îngrijită de Pavel Ţugui, 
Minerva, 1971. 

Insolit, oarecum, dar mărturisind un „plan de lucru” bine contu¬ 
rat este studiul „Doina - poezie a destinului” (AAF, V-VII, Cluj, 
1987). Insolit, deoarece iese, într-o oarecare măsură, din linia preo¬ 
cupărilor constante ale autorului (obiceiurile agrare şi riturile fune¬ 
rare - acestea din urmă constituind substanţa volumul al II-lea), dar 
- totodată - ilustrativ pentru viziunea de ansamblu a autorului asupra 
culturii populare româneşti. Nicolae Bot susţine aici posibilul 
caracter ritual originar al doinei, iar prin accentul pus pe categoria 
tematică a cântecelor de soartă, de noroc, de jale, de înstrăinare, 
legătura cu moartea, înmormântarea, destinul postum al omului se 
impune de la sine. 

Corpul central al volumului Studii de etnologie de Nicolae Bot 
îl constituie contribuţiile sale la cercetarea obiceiurilor calenda- 



ristice/de peste an - colindatul şi colindele, precum şi cele agrare, 
care au făcut obiectul de studiu predilect şi al congenerului său, 
coleg la Facultatea de la Cluj, profesorul Dumitru Pop (1927-2007), 
care, cu lentoarea tipic ardelenească, şi-a adunat, totuşi, studiile într- 
un volum apărut în timpul vieţii, Obiceiuri agrare în tradiţia 
populară românească, 1989. 

Acum, prin frumosul gest de pietate filială al Ioanei Bot, ajutată 
de Ileana Benga, avem în faţă o parte din opera lui Nicolae Bot, unul 
dintre stâlpii de rezistenţă ai edificiului şcolii folcloristice clujene 
din a doua jumătate a secolului al XX-lea, ale cărei temelii se află 
hăt departe în lucrările unora dintre corifeii Şcolii Ardelene, se 
continuă prin admirabilele realizări ale unui Ion Muşlea sau I. 
Breazu, în perioada interbelică, prin discipolii mai apropiaţi sau mai 
depărtaţi ai acestora - Ion Taloş, Dumitru Pop, Nicolae Bot, Ion 
Şeuleanu, Virgil Florea, Ion Cuceu, continuaţi, la rândul lor, de cei 
din generaţia tânără şi foarte tânără precum Bogdan Neagotă, Ileana 
Benga, Camelia Burghele, Eleonora Sava... 

(„Sud”, anul 12, nr. 3(116), martie 2009, p. 16) 


O nobilă îndeletnicire: recuperator 
de valori culturale (III) 


L a lunga listă a celor care alcătuiesc „nucleul tare” ale Şcolii 
folcloristice de la Cluj, de la Dumitru Pop şi Nicolae Bot, trecuţi 
în lumea umbrelor, la Ion Taloş, Ion Şeuleanu, Virgil Florea, Ion 
Cuceu, din categoria maturilor, consacraţilor, şi de la aceştia la 
contingentul celor din generaţia tânără şi foarte tânără precum 
Bogdan Neagotă, Ileana Benga, Camelia Burghele, Eleonora Sava, 
se pot adăuga, eventual, şi alţii, la fel de merituoşi. 

Ilustrativ, prin consecvenţa şi priceperea cu care s-a aplecat 
asupra unor personalităţi ale culturii româneşti cu contribuţii de-a 
dreptul fondatoare în folcloristică, este profesorul Virgiliu Florea. 

Dovada că operaţia de restituire a operei unor mari înaintaşi face 
parte dintr-un proiect ştiinţific îndelung elaborat stă în faptul că teza 
sa de doctorat - Folcloristul Enea Hodoş, susţinută la Cluj, în 1974, 
în faţa unei comisii de specialişti de primă mărime în domeniu pre¬ 
cum prof. Dumitru Pop, conducător ştiinţific, prof. Mihai Pop, prof. 
I. C. Chiţimia şi dr. Ion Taloş, referenţi - are un astfel de subiect. 
Teza a fost publicată mai târziu la Transilvania Press, în 1995. Cu 
un an înainte apărea, sub egida Academiei Române, filiala Cluj, vo¬ 
lumul Folclorişti ardeleni. Colecţii inedite de folclor, cuprinzând 
studii minuţios documentate despre folclorişti (Dimitrie Cioflec), 
culegători (Augustin Bunea) şi culegeri de folclor (precum cele ale 
elevilor blăjeni - aici discipolul situându-se în continuarea magis¬ 
trului său, Ion Muşlea, care dăduse, cu ani în urmă, o ediţie critică a 
ceea ce este considerată a fi prima culegere de folclor poetic româ¬ 
nesc, înaintea celei a lui Vasile Alecsandri, datorată lui Nicolae Pau- 
leti, Cântări şi strigături româneşti de cari cântă fetele şi ficiorii ju¬ 
când ...în Roşia, în anul 1838, Editura Academiei, 1962). Pe aceeaşi 
linie se situează şi volumaşul Poezii populare din Câmpie, publicat 
de Virgiliu Florea „după un manuscris inedit”, Editura Cadran, 
Bistriţa, 1993. 

Dar contribuţia cea mai de seamă adusă de Virgiliu Florea la 
istoria folcloristicii româneşti o constituie recuperarea operei 
savantului Mozes Gaster. Sunt volume de documente organizate 
tematic, precum Prietenii români ai lui M. Gaster (1997), Scriitori 
români în arhiva M. Gaster de la Londra, Voi. I-II, 2007 şi altele. 
Efortul său de câteva decenii se materializează într-un dens studiu 
monografic, Dr. Mozes Gaster - omul şi opera, Editura Fundaţiei 
pentru Studii Europene, Cluj-Napoca, 2008, cuprinzând o serie de 
„reconstituiri biobibliografice” a căror valoare documentară şi 
interpretativă este inutil să o mai subliniem. 

Afiliat, în fond, aceloraşi mentori, Ion Cuceu, produce şi el 
câteva recuperări importante, precum, în primul rând, G. Vâlsan, 
Studii antropo-geografîce, etnografice şi geopolitice, Editura Fun¬ 
daţiei pentru Studii Europene (în continuare EFSE), Cluj-Napoca, 
2001 (cu o prefaţă de Andrei Marga). George Vâlsan este, prin 
studiile şi conferinţele sale - O ştiinţă nouă: etnografia, 1911/1927, 
Menirea etnografiei în România, 1924 - unul dintre „părinţii fonda¬ 
tori” ai etnografiei româneşti şi chiar mai mult decât atât, un vizio¬ 
nar, un deschizător de drumuri. Şi tot ca un gest de pioşenie faţă de 



Ion Muşlea, înaintaşul lor la Arhiva de Folclor din Cluj, Ion şi Maria 
Cuceu publică un amplu volum de Cercetări etnologice zonale 
(EFSE, 2004, 535 p.), realizate de acesta la Şcheii de la Cergău, în 
Ţara Oaşului şi pe Valea Gurghiului. Aş adăuga aici, ţinând seama 
de descendenţa familială, republicarea, de către Alina Branda, fiica 
etnologilor clujeni Maria şi Ion Cuceu, a unui studiu pe nedrept 
uitat, prima încercare de antropologie culturală modernă scrisă de 
un român, datorată lui Nicolae Petrescu, Primitivii. Organizare- 
Instituţii-Credinţe-Mentalitate (EFSE, 2001), apărută în 1944 şi 
nereeditată până în 2001 niciodată integral. 

Cu Alina Branda trecem nu doar la o altă generaţie, cea mai 
tânără, de etnologi, antropologi, folclorişti clujeni, dar şi la o nouă 
viziune asupra domeniului. Dar înainte de a-i menţiona, pe scurt, pe 
cei din noul val, îmi fac datoria de a-1 readuce în amintire pe 
profesorul Traian Mârza, de a cărui operă, risipită în reviste de 
specialitate sau în publicaţii locale, se ocupă continuatorul său la 
catedra de etnomuzicologie de la Conservatorul din Cluj, acum 
Academia de Muzică „Gheorghe Dima”, prof. univ. dr. Ioan Haplea, 
care îngrijeşte un volum de Studii de etnomuzicologie , apărut la 
Editura Arpeggione, în 2007. Traian Mârza (1923-1985) aparţine 
generaţiei vârstnice - Bot, D. Pop, Taloş - cu care a făcut echipă, în 
cercetările de teren din zona transilvană, care i-a stat aproape 
exclusiv în atenţie. Dovadă studiile despre „Lioara, un gen muzical 
inedit al obiceiurilor de primăvară din Bihor”, „Cântecul ceremonial 
al clăcii de tors din partea de nord a Munţilor Apuseni”, „Cântecul 
de cătănie din Bihor, o specie distinctă a liricii ocazionale”, „în 
legătură cu unele localităţi bihorene din care Bartok a cules muzică 
populară românească” etc. Desigur, folcloristului nu i-au fost străine 
încercările teoretice sau de sinteză, cursul său de Folclor muzical, 
elaborat în colaborare cu I. R. Nicola şi I. Szenik, EDP, 1963, fiind, 
cum zice editorul, „hrănitor încă şi pentru contemporani”. 

în „noul val” al folcloristicii/etnologiei/antropologiei româneşti 
îşi găsesc locul Bogdan Neagotă şi Ileana Benga, organizatori, în 
anul 2000, ai unui simpozion italo-român, la Roma, pe tema 
„Religiozitatea populară între antropologie şi istoria religiilor”, ale 
cărui acte (comunicări) au fost publicate într-un volum îngrijit de cei 
doi, apărut în 2001, la Presa Universitară Clujeană. între 
participanţi, nume de referinţă ale etnologiei/antropologiei italiene 
(Alberto Maria Cireşe, Vittorio Lanternari, Luisa Valmarin, 



Francesco Faeta etc.) şi româneşti (Lucia Berdan, Silvia Chiţimia, 
Lucia Cireş, Nicoleta Coatu, Nicolae Constantinescu, Sabina Ispas, 
Ion Taloş şi alţii). Pe linia recuperărilor, să menţionăm reeditarea, de 
către Bogdan Neagotă, a lucrării lui Sim. FI. Marian, Legendele 
Maicii Domnului. 

Un alt tip de recuperare propune tânăra universitară clujeană 
Eleonora Sava în cartea sa Explorând un ritual, Editura Limes, 

2007. Este un studiu extrem de original, reconstituind, din 
informaţii culese pe teren şi naraţiuni personale contemporane, un 
ritual neconsemnat, zice autoarea, de cercetările mai vechi de teren, 
de identificare a hoţilor sau răufăcătorilor prin uitatul concentrat în 
apele limpezi dintr-un hârdău (ciubăr) de către un grup de fete 
(fetiţe, pure, neprihănite, deci), acoperite cu un „lepedeu” (aşternut 
gros, cearşaf). Există numeroase practici mantice/de ghicit, consem¬ 
nate, ca atare, în scrieri etnografice, în documente din arhive, în 
presa locală sau naţională. Eleonora Sava strânge aceste informaţii, 
le relaţionează cu datele obţinute pe teren de ea sau de studenţii săi 
şi construieşte un discurs ştiinţific coerent, în care se poate vedea, 
eventual, lecţia Otiliei Hedeşan, de la Timişoara, cu studiile sale 
despre strigoi, de la sfârşitul anilor ’90 - începutul anilor 2000. 

La fel de bine alcătuită este şi lucrarea Unde bea apă curcubeul. 
1. Rituri magice din Ţara Oaşului, EFSE - Editura Napoca Star, 

2008, în care sunt valorificate materialele din arhiva Cercului de 
Etnologie şi Folclor al Facultăţii de Litere din Cluj, locul de muncă 
al autoarei. Şi aici se vede o linie de continuitate, pentru că 
respectivele culegeri s-au făcut sub îndrumarea profesorilor clujeni 
amintiţi mai înainte şi au fost, într-o bună măsură, concretizate în 
lucrări de licenţă conduse, cele mai multe dintre ele, de Nicolae Bot 
şi Dumitru Pop, iar zona investigată făcuse obiectul unor cercetări 
de teren solide întreprinse de Ion Muşlea, în anii ’30 ai secolului 
trecut şi publicate de acesta în „AAF”, nr. 1,1932, republicate de Ion 
Cuceu şi Maria Cuceu, în 2004, cum am menţionat mai sus. După 
40-45 de ani, tinerele studente de la Cluj adună un material plin de 
prospeţime provenind din localităţile Bixad (1974), Călineşti 
(1975), Certeze (1975), Gherţa Mare (1976), Moişeni (1975), Ne¬ 
greşti (1974), Racşa (1975), Turţ (1976), sistematizat în mai multe 
sfere tematice, din care cea mai bogată pare a fi aceea aşezată sub 
semnul lui Eros. Unele practici „de mărit” (de măritat) îţi dau, când 
le citeşti, fiori: „Dacă vrei să te măriţi cu-on fecior, să mulge ţâţă de 



la două surori ce au prunci - laptile să pune în prăjitură şi-i dai 
feciorului să mânce din prăjitură” sau „In palincă dacă-i dai, iei aşe, 
de la nouă unghii, razi aşe, de pe unghii. Nouă de la mânuri şi nouă 
de la pchicioare şi câte-on mnezuţ de păr de pe tot locuţu. Şi ale le 
arzi şi le faci farinuţă. Şi farinuţa-acee o pui apoi cu nouă pticuri cân 
ieşti cu menstruaţie şi le pui înt-o uieguţă şi le dai la cine-ţi place”. 

Găsirea, aducerea, legarea feciorului solicitau nu numai 
imaginaţia tinerelor fete, dar şi un ansamblu de cunoştinţe şi 
practici, transmise din generaţie în generaţie şi a căror eficienţă 
fusese verificată în timp. 

(„Sud”, anul 12, nr. 4(117), aprilie 2009, p. 13) 


Cuvânt înainte la Diavolul învrăjbitor al lumii 
de Tudor Pamfile 


D estinul operei ştiinţifice a folcloristului şi etnografului Tudor 
Pamfile (1883-1921) este, în bună măsură, identic cu acela al 
unora dintre marii săi înaintaşi (Sim. FI. Marian, în primul rând) şi 
contemporani (Elena Niculiţă-Voronca ori Elena Sevastos, de 
exemplu). Lăsate, în deceniile de comunism, din motive ideologice 
şi de politică culturală, într-un fel de „uitare respectuoasă”, scrierile 
folcloristului de la Ţepu au intrat, totuşi, viguros, în conştiinţa 
posterităţii, istoriile disciplinei 1 şi dicţionarele de profil 2 acor- 
dându-le locul ce li se cuvine. între meritele cercetătorului au fost 
reţinute completitudinea cercetărilor reflectate în rubricile revistei 
„Ion Creangă” (1908-1920), în care s-a adunat un material „extrem 


1 Vezi Gheorghe Vrabie, Folcloristica română. Evoluţie, curente, metode, EPL, Bucureşti. 1968. p. 
287-297; Ovidiu Bârlea, Istoria folcloristicii româneşti. Editura Enciclopedică Română. Bucureşti, 
1974, p. 404-408. 

2 Iordan Datcu - Sabina C. Stroescu, Dicţionarul folcloriştilor. Folclorul literar românesc. Cu o 
prefaţă de Ovidiu Bârlea, Editura Ştiinţifică şi Enciclopedică, Bucureşti, 1979. p. 319-324; Iordan 
Datcu, Dicţionarul etnologilor români. Editura Saeculum I.O., Bucureşti, 1998, voi. II, p. 133-136. 



de bogat şi valoros” 3 ; caracterul monografic al cercetărilor despre 
satul natal, Ţepu; „compartimentarea ...bine gândită” a prozei 
populare; culegerea totală, tendinţa spre exhaustare a materialului 
unei zone (unui sat, în cazul de faţă); „viziunea foarte largă” rele¬ 
vată de planul de lucru din introducerea la Povestea lumii de demult , 
caracterul documentar al culegerilor sale. Noutatea lucrării Indus¬ 
tria casnică Ia români (1910), socotită a fi, ca şi Agricultura la 
români (1913), „unică în literatura etnografică a popoarelor” nu 
poate fi pusă la îndoială. Toate acestea conferă scrierilor sale pere¬ 
nitate, ele câştigând interes „cu cât trece timpul”. I s-a recunoscut, 
nici nu se putea altfel, rolul de „animator”, în scurta sa viaţă Pamfile 
iniţiind numeroase proiecte pe care, cu forţe proprii, le-a dus la bun 
sfârşit, după cum a fost scoasă în evidenţă calitatea sa de polemist, 
aflat în dispute cu G. Pascu, Ovid Densusianu, Th. Speranţia şi alţii. 
Dar ceea ce prevalează asupra tuturor acestor calităţi şi merite este 
condiţia lui de culegător de materiale, „singurul sector şi, trebuie să 
recunoaştem, deloc neînsemnat, unde Pamfile a putut să-l concureze 
pe Artur Gorovei”, revista sa (este vorba despre „Ion Creangă”) 
căpătând astfel „chip de corpus” 4 . 

Ca etnograf i se recunosc pasiunea de esenţă romantică pentru 
cultura populară, interesul deosebit prezentat de lucrările sale 
despre ocupaţiile poporului român, ca şi cele despre obiceiuri şi 
sărbători, susţinute de „materialul etnografic bogat”, precum şi 
prioritatea în tratarea câtorva probleme importante din cultura 
materială a românilor 5 . 

Sigur, opera folcloristică şi etnografică a lui Tudor Pamfile nu 
poate fi scoasă din contextul epocii în care a fost elaborată, ea pur¬ 
tând pecetea timpului său. „Albina harnică a poporului român” (V. 
Bogrea), „epigon târziu al romantismului ştiinţific” (R. Vulcă- 
nescu), „un clasic al etnografiei şi folcloristicii româneşti” (Al. 
Dobre), „culegător şi sistematizator” în domeniul mitologiei (O. 
Papadima) - sunt doar câteva formule care îl caracterizează succint 
pe autor. Dar exegeza critică a reţinut şi părţile mai puţin izbutite ale 
acestei opere, judecată cumva de la altitudinea atinsă de cercetarea 


3 Aceasta a făcut obiectul tezei de doctorat elaborată de Dumitru V. Marin sub îndrumarea profesorului 
Mihai Pop şi apărută sub titlul Tudor Pamfile şi revista „Ion Creangă". Cuvânt introductiv de prof. 
univ. dr. Nicolae Constantinescu, Editura Cutia Pandorei, Vaslui, 1998 

3 Cf. Petru Ursache, ,, Şezătoarea " in contextul folcloristicii , Editura Minerva, Bucureşti, 1972, p. 
2018-210. 

5 Cf. Ion Vlăduţiu, Etnografa românească, Editura Ştiinţifică, Bucureşti, 1973, p.80-82. 



folcloristică şi etnografică din a doua jumătate a secolului al XX- 
lea. „Cărţile sale... s-au dovedit a fi, la examenul critic mai sever al 
folcloriştilor actuali (subl. mea - N.C.), minate de numeroase defi¬ 
cienţe, ca, de ex. - notează Iordan Datcu - nesistematizarea riguroasă 
a materialelor după specii şi localităţi, reproducerea textelor după 
memorie şi cu neinspirate îndreptări cărturăreşti, inexistenţa sau 
insuficienţa referinţelor despre informatori, caracterul factologic, 
descriptiv al culegerilor, al prefeţelor şi studiilor, mecanicismul 
interpretărilor, improprietatea terminologiei utilizate etc.” 

Grevate, neîndoielnic, de absenţa unei pregătiri teoretice de 
specialitate - folcloristica şi etnografia românească făceau abia 
atunci, la finele secolului al XlX-lea şi începutul celui de-al XX-lea, 
primii paşi către instituirea lor ca discipline ştiinţifice, bazându-se 
pe autoritatea unui deschizător de drumuri şi creator de şcoală în 
mai toate domeniile ştiinţelor umaniste şi sociale (l-am numit pe B. 
P. Hasdeu) - culegerile, studiile şi materialele publicate cu osârdie 
de Tudor Pamfile într-un interval de timp relativ scurt nu se 
situează, totuşi, sub standardul impus de figurile reprezentative ale 
timpului, de la Sim. FI. Marian şi Artur Gorovei la Lazăr Şăineanu 
şi Ovid Densusianu, ca să dăm doar câteva nume. 

Puţine sunt lucrările care au mai văzut lumina tiparului după 
moartea sa, între care Cântece bătrâneşti, doine, mustrări şi bleste¬ 
me. Din lucrările postume, Tecuci, 1926 sau Urări de bineţe 
româneşti (din ineditele lui T. P.), în revista „Tudor Pamfile”, nr. 1- 
4, 1925, iar în deceniile care au urmat, practic până în 1990, inclu¬ 
siv, deci, în cei aproape cincizeci de ani de comunism, recuperările 
din opera acestui important folclorist şi etnograf român sunt de-a 
dreptul insignifiante: o selecţie din Cântece de ţară , 1960 şi o alta 
din prozele sale, Basme, 1976, urmată de Şperlă Voinicul, Iaşi, 1978 
şi Bucureşti, 1986. Nici în planul exegezei lucrurile nu au stat mai 
bine, lui Pamfile închinându-i-se un singur studiu monografic, în 
1956 6 , studiu documentat şi corect în datele lui esenţiale, dar care 
are azi o valoare mai mult istorică. 

Abia după 1990 se poate vorbi de o temeinică lucrare de recu¬ 
perare a operei sale de folclorist şi etnograf, întâi prin republicarea 
scrierilor sale fundamentale ( Mitologie românească, în două ediţii, 
una foarte grăbită, creatoare de confuzii şi purtătoare de multe 
greşeli, datorată lui Mihai Alexandru Canciovici, 1997, a doua, mult 


6 Valeriu Ciobanu, Tudor Pamfile, „S.C.I.L.F”, anul V, nr. 1-2, 1956, p. 41-136. 



mai minuţios îngrijită de Iordan Datcu, 2000; Sărbătorile la români, 
în îngrijirea aceluiaşi exigent editor, 1997; Văzduhul după credin¬ 
ţele poporului român. Ediţie îngrijită şi cuvânt înainte de Antoaneta 
Olteanu, Editura Paideia, 2001), apoi prin editarea, după manu¬ 
scrisele rămase la Biblioteca Academiei Române, a altor două lu¬ 
crări extrem de importante - Dragostea în datina tineretului român, 
1998 şi Boli şi leacuri la oameni, vite şi păsări. După datinile şi 
credinţele poporului român, 1999, ambele puse în pagină, cu o bună 
ştiinţă a lucrului cu textul şi cu multă pasiune pentru fondul 
etnofolcloric românesc conservat în manuscrisele lui Tudor Pamfile, 
de către filologul Petre Florea. Să adăugăm la acestea şi monografia 
revistei „Ion Creangă”, elaborată de Dumitru V. Marin şi apărută în 
1998, pe care am amintit-o mai sus. 

Sigur că ceea ce s-a realizat în aceşti ultimi ani depăşeşte cu 
mult tot ce s-a făcut înainte, şi nu doar sub aspect cantitativ. Dar 
rămân încă multe de făcut din punctul de vedere al recuperării 
integrale a operei folcloristice şi etnografice a autodidactului de la 
Ţepu. Oricum, însă, fiecare dintre aceste reeditări sau recuperări 
reprezintă o nouă provocare, supunând studiile şi materialele 
respective unei noi lecturi. Poate că, luate izolat, fiecare în parte, 
studiile lui Tudor Pamfile nu impresionează şi nu conving în mod 
deosebit, dar dacă sunt privite în ansamblu, se poate găsi în ele o 
coerenţă, chiar un sistem de argumentare care dă acestor „felii” din 
viaţa poporului român - credinţe, datini, obiceiuri, sărbători, repere 
mitologice - o consistenţă şi un sens altminteri nebănuite. Aglome¬ 
rarea, aparent fără o disciplină clară, a unei mari cantităţi de material 
faptic, primatul acordat culegerii, consemnării şi publicării infor¬ 
maţiilor obţinute de el însuşi, pe teren, sau comunicate de numeroşii 
săi corespondenţi şi colaboratori, ori preluate din publicaţiile de 
profil ale vremii, s-ar putea să reflecte chiar intenţia autorului de a 
epuiza materialul, aspiraţia sa către exhaustiv, către totalitate, 
implicând, ca atare, o opţiune ştiinţifică. Este drept că această 
opţiune nu a fost niciodată formulată de autor în termeni riguroşi, 
dar ea apare în mărturiile sale şi, implicit, în realizările lui. Astfel, la 
un moment dat Tudor Pamfile afirmă: „...eu m-am mărginit la 
culegerea a cât mai multor informaţii din izvor românesc”. 

Culegătorul are şi avantajul de a privi fenomenele de cultură 
populară din interior. Această poziţie îi îngăduie să observe coerenţa 
sistemului culturii populare româneşti, corespondenţele dintre dife- 



ritele paliere ale acesteia, relaţiile care se stabilesc între compo¬ 
nentele ei fireşti. Din acest punct de vedere, lectura integrală a 
operei lui Tudor Pamfile, ţinând seama de trimiterile pe care autorul 
însuşi le face la propriile sale studii, oferă, poate, cheia înţelegerii 
unor fapte aparent disparate şi propune sugestii pentru viitoare 
investigaţii etnologice. Am arătat în alt loc 7 , referindu-mă la core¬ 
laţia pe care Pamfile o făcea între interdicţia de a asculta ce menesc 
Ursitoarele la naşterea unui copil şi interdicţia de a asculta vitele ce 
prezic destinul în noaptea Anului Nou că „astfel de trimiteri 
«încrucişate» sunt frecvente în scrierile lui T. Pamfile şi ele atestă 
faptul că autorul intuise calitatea de sistem a culturii noastre 
populare ; ori, mai precis, cunoaşterea acesteia în chip nemijlocit, 
direct, dinlăuntru, l-a făcut să o considere şi să o trateze ca atare, 
i-a impus o astfel de perspectivă teoretică”. 

Ca să ajungă la o astfel de poziţie, Pamfile nu a avut nevoie de 
impulsuri teoretice venite din afară, ci s-a bizuit pe cunoaşterea in 
situ a materialului românesc. Pentru că folcloristul se situa, faţă de 
cultura populară românească, mai degrabă pe poziţia unui insiderî 
decât pe aceea a unui outsider. Originea rurală, lipsa pregătirii stric¬ 
te de specialitate (deşi era la curent cu scrierile de profil din ţară şi 
din străinătate, după cum o atestă bibliografia lucrărilor sale şi pole- 
micile pe care le-a purtat în epocă), efectuarea culegerilor cu precă¬ 
dere în satul său natal îl ţin pe Pamfile mai aproape de statutul unui 
ins folcloric decât de acela al unui cercetător propriu-zis. Dacă ac¬ 
ceptăm identificarea lui (fie şi parţială) cu un purtător de folclor, 
atunci putem înţelege mai bine absenţa sau puţinătatea preocupări¬ 
lor teoretice savante, lipsa ori frugalitatea interpretărilor, pentru că - 
se afirmă - faptele de cultură ca texte „pot fi înţelese din două punc¬ 
te de vedere - al celui din interior şi al celui din exterior. Din punc¬ 
tul de vedere al insiderului textul are un înţeles integral, în timp ce 
din punctul de vedere al outsiderului, al investigatorului culturii, 
acesta este purtătorul unei funcţii integrale (subl. mea - N. C.)” 8 . 
într-adevăr, pentru purtătorii şi consumatorii de folclor din mediile 
culturale tradiţionale nu se pune problema interpretării, decodării, 
transpunerii într-un alt limbaj a mesajului transmis de textul 


7 Nicolae Constantinescu, Elemente de antropologie culturală in studiile şi cercetările lui Tudor 
Pamfile , Academia Româna, „Memoriile Secţiei de Ştiinţe Filologice, Literatură şi Arte”, Seria IV, 
Tomul VIII, 1986, p. 257-262. 

8 I. R Winner - Th. G. Winner, The Semiotics of Culural Texts, în „Semiotica”, 18:2, 1976, p. 109. 



folcloric, în sensul cel mai larg al cuvântului 9 , atâta timp cât acesta, 
aparţinând tipului de cultură „puternic semiotizat”, se caracteriază, 
după opinia lui I. M. Lotman, prin „coincidenţa interpretării şi 
clasificării sale de către receptor cu interpretarea şi clasificarea 
emiţătorului” 10 . De fapt, poate că mai exact ar fi să spunem că 
Tudor Pamfile se situează la limita dintre purtătorul tradiţional de 
folclor şi investigatorul, orientat teoretic, al culturii populare, pentru 
că, în afara înregistrării şi reproducerii cât mai fidele, cel puţin în 
intenţie, a faptelor, în scrierile lui se vede limpede şi efortul de 
sistematizare şi de interpretare a acestora. Argumentul cel mai solid 
îl constituie schema clasificatoare pe care o propune el, ca plan de 
culegere şi sistematizare a producţiilor folclorice, în debutul lucrării 
Povestea lumii de demult (1913), sub titlul O părere despre 
culegerile şi cercetările cu privire la viaţa poporului român. Merită 
mai cu seamă menţionat faptul că în centrul acestui ingenios plan de 
lucru se află omul, aşa cum este el prezentat în vechile credinţe, 
superstiţii, practici, legende, povestiri etc., de la începutul până la 
sfârşitul lumii, în relaţiile lui cu divinitatea, cu sacrul, cu forţele 
apropiate şi cu cele ostile, cu Cosmosul şi cu umanitatea. Omul, în 
„starea lui pământească”, de la naştere şi căsătorie până la trecerea 
în „lumea cealaltă” face obiectul acestei „antropologii” româneşti. 
Pamfile acordă, mai mult decât toţi predecesorii şi contemporanii 
săi, atenţie „stărilor obişnuite”, incluzând aici „sănătatea”, „munca”, 
„masa”, „petrecerile”, „somnul”, ca şi „stările sufleteşti mai rari” 
precum „dragostea”, „ura”, „supărarea”. 

Unde s-ar situa, din această perspectivă, fascicula Diavolul 
învrăjbitor al lumii. După credinţele poporului român apărută în 
seria editată de Academia Română, „Din vieaţa poporului român”. 
Culegeri şi Studii, XXV, 1914? Cronologic, volumul acesta vine 
imediat după Povestea lumii de demult (1913), conţinând amintitul 
„plan de lucru”, a cărui semnificaţie a fost relevată ceva mai înainte, 
fiind urmat de Cerul şi podoabele lui (1915), Văzduhul (1915) 11 şi, 
postum, Pământul (1924). Ca mod de expunere, volumul de faţă stă 
mărturie pentru multe dintre calităţile, dar şi slăbiciunile scrisului 
pamfilian. De notat ar fi, întâi, originalitatea temei alese, către care 

9 Vezi Nicolae Constantinescu, Conceptul de text folcloric, în „R.E.F.", tom 28, nr. 1, 1983, p. 38-45; 
Idem, Lectura textului folcloric, Editura Minerva, Bucureşti, 1986, p. 53-79. 

10 1. M. Lotman, Studii de tipologia culturii, Editura Univers, Bucureşti, 1974, p. 96-97. 

11 Vezi Tudor Pamfile, Văzduhul. După credinţele poporului român. Ediţie îngrijită şi cuvânt înainte 
de Antoaneta Olteanu, Editura Paideia, Bucureşti, 2001, 

a fost condus mai mult de instinctul său de cercetător, decât de vreun 
model din afară, deşi punctul de plecare, lasă să se înţeleagă 
Capitolul I al lucrării şi chiar subtitlul adăugat iniţial acesteia („cu 
prilejul unor cercetări streine despre «Femeia mai drac decât 
dracul» ”), îl constituie studiul francezului V. Bugiel, Une nouvelle 
populaire: La femme pire que le diable, apărut în mai multe numere 
din „Revue des traditions populaires”, la care se adaugă şi alte 
cercetări pe aceeaşi temă (Kunst, Polivka). Cărturarul tecucean se 
avântă impetuos într-un soi de dispută cu autorii străini, observând, 
pe bună dreptate, că ignorarea (sau necunoaşterea) materialului ro¬ 
mânesc văduveşte încercările de identificare a originii şi de trasare 
a eventualelor căi de difuziune a motivului în Europa de o verigă 
extrem de importantă. „Slabele-i mijloace” nu-i permit, totuşi, să 
ducă investigaţia de tip comparatist mai departe; intervenise, în 
acest sens, şi mentorul şi sprijinitorul său la Academia Română, Ion 
Bianu, care îi scria pe şpalt: „îţi înapoiez Diavolul D-tale. Cred însă 
că deloc nu se potriveşte acel adaos explicativ de titlu «cu prilejul 
etc.» Te rog să rămână suprimat” 12 . Bianu avea, desigur, dreptate,' 
cunoştea bine potenţele colaboratorului Academiei, judeca limpede 
felul acestei scrieri care cumulează, în capitolele III-IX ale sale un 
număr de peste 30 de texte - povestiri în proză sau naraţiuni ver¬ 
sificate -, pe tema imixtiunii diavolului în viaţa oamenilor, dimen¬ 
siunea comparatistă fiind cu totul estompată. 

Şi de data aceasta, materialul faptic şi intuiţia ştiinţifică îl 
conduc pe Tudor Pamfile la o ordonare logică a textelor, chiar la o 
tipologie tematică sau motivică, unele dintre „clasele” identificate 
de el având corespondent în tipologiile internaţionale. Astfel, po¬ 
vestirile adunate în Cap. IX, de exemplu, ilustrând tema „femeia-i 
mai drac decât Dracul” cu încheierea că „Dracul este pus sub 
papucul femeii - dacă nu chiar mai mult” se regăsesc ca atare în 
catalogul internaţional al poveştilor, The Types of the Folktale sub 
AT 1164-1164 D, în care „femeia se dovedeşte a fi un adversar prea 
dificil pentru Diavol”. Este drept că Aame-Thompson nu menţio¬ 
nează materialul românesc (3 variante) decât sub tipul 1164 The Evil 
Women Thrown in a Pit. Tipul Belfagor. „The ogre comes out, since 
he cannot remain below with her [K2325, T251.1.4]”, dar şi alte 
motive internaţionale se află bine reprezentate în naraţiunile con¬ 
semnate de Pamfile. Astfel AT 1175 Straightening Curly Hair 


12 Cf. Dumitru V. Marin, op. cil., p. 33, nota 38. 

[HI023.4] (îndreptarea firului de păr creţ) cu 45 de variante finlan¬ 
deze, 47 suedeze, 8 estoniene, 3 franceze, 2 sârbo-croate, una ru¬ 
sească etc. este perfect ilustrat de variantele adunate de Pamfile din 
corn. Făureşti, jud. Vâlcea („Se gândi cât se gândi a muiere şi găsi 
de lucru pentru Drac; îi dete un floc, ca să-i facă ce-o şti el, numai 
să-l facă drept, drept ca firul din mustaţa pisicii”), de la Anton Pann 
(„Iar femeia lui cum vede/Vremea fără a-şi mai pierde,/Merse-n 
pripă, se ascunse,/Un păr de subsori smulse,/Ieşi, i-1 dete în mână/Şi 
porunci ca stăpână/Zicând: - Apucă-ndreptează/ Acest păr întins să 
şază”), din colecţia de Poveşti a Elenei Sevastos, de la colaboratorul 
său M. Lupescu, din culegerea lui C. Rădulescu-Codin, îngerul Ro¬ 
mânului etc. Se poate spune fără teama de a greşi că întreprinderea 
lui Pamfile şi-a atins ţinta: a demonstrat că temele respective („Dia¬ 
volul unelteşte şi izbuteşte să sfărâme legăturile dintre doi soţi, prie¬ 
teni sau tovarăşi”; „dracul de babă”; „ispitirea Sf. Ilie care îşi ucide 
soţia şi copilul sau părinţii”; „dreptatea şi strâmbătatea” în care 
omul bun şi cinstit este recompensat, cei răi şi perfizi fiind pedep¬ 
siţi) se găsesc din plin în literatura orală şi scrisă românească, iar 
cunoaşterea versiunilor româneşti ar spori neîndoielnic şansele de a 
răspunde corect întrebărilor cu privire la originea şi circulaţia lor în 
spaţiul european. Din păcate - trebuie să o spunem - şansa lor de a 
intra în circuitul internaţional este minimă, atâta timp cât nouă ne 
lipsesc atât traducerile în limbi străine ale unor colecţii sau antologii 
fundamentale, cât şi cataloage ale basmelor, legendelor, baladelor 
româneşti într-o limbă de circulaţie universală, instrumente de lucru 
indispensabile, de care toate marile culturi dispun în prezent. 

Consultată astăzi, la 87 de ani de la întâia apariţie, lucrarea de 
faţă îşi păstrează partea sa de interes, întâi prin simplul fapt al adu¬ 
nării şi grupării celor peste 30 de naraţiuni, în centrul sau la 
periferia cărora se află Diavolul, în câteva din ipostazele sale posi¬ 
bile. Ca întruchipare a răului, Diavolul (Necuratul, Dracul) apare, la 
nivelul culturii populare tradiţionale, în diferite posturi, fiind 
valorizat ca atare în categorii folclorice distincte. în calitatea lui de 
Nefrate („Nefârtatul”), diavolul participă la crearea lumii, la facerea 
pământului, conlucrând cu Bunul Dumnezeu. în spaţiul legendelor 
cosmogonice româneşti. Diavolul (Satana, Nefârtatul) „e părtaş de 
fiecare clipă la viaţa lumii, începând chiar de la creaţie. Aici el n-are 
biblica misiune destructivă. Are mai mult tot una de creaţie, dar de 
creaţie negativă prin imperfecţia ei, prin modul cum contrazice ea 

armonia divină. Uneori gestul dumnezeiesc intervine şi integrează 
lucrul mâinilor Diavolului în armonia cosmică, dându-i şi lui 
armonie” 13 . Pamfile însuşi îl reţine pe acesta în lucrările sale 
Povestea lumii de demult (1913) şi Mitologie românească I Duş¬ 
mani şi prieteni ai omului (1916) pe care se întemeiază, de altfel, 
multe dintre studiile ulterioare pe această temă semnate de Mircea 
Eliade, Gheorghe Vlăduţescu, Romulus Vulcănescu, Mihai Coman 
şi alţii. 

Cu totul alta este poziţia diavolului în basm, unde - observă 
Lazăr Şăineanu - el joacă un rol „cu totul nevoiaş şi e adesea păcălit 
sau redus la neputinţă prin propria sa imbecilitate” 14 . Este vorba, 
desigur, despre clasa basmelor despre „dracul cel prost”. Tema, cu 
motivele adiacente (întrecerea dintre om şi diavol, acesta din urmă 
pierzând întotdeauna în faţa isteţimii omului) îşi avea ilustrarea cea 
mai la îndemână în partea a doua din Dănilă Prepeleac de I. 
Creangă. Tot sub „dracul cel prost” pot fi înseriate şi povestirile cu 
privire la „împărţirea recoltei” (AT 1030 - „The Crop Division”) în 
care cel păcălit poate fi un căpcăun, un urs sau un drac. Cunoştinţele 
de cultivator ale omului şi lipsa de practică agricolă a diavolului 
conduc la inevitabila păcălire a partenerului non-uman care se alege 
cu partea din jos a grâului (cucuruzului) (rădăcina nefolositoare) şi 
cu partea din sus a sfeclei (cartofilor) (frunzele necomestibile). T. 
Pamfile reţine şi el o variantă a acestei teme (Povestirea a patra din 
Cap. IX), cu observaţia că protagonistul nu mai este aici un om (ge¬ 
neric pentru specia om), ci o babă care nu doar că ia doi ani la rând 
partea bună a recoltei, dar îl şi bate crunt pe partenerul ei non-uman, 
trimiţându-1 în iad cu un greu blestem pe cap. Categorial, unele 
dintre aceste naraţiuni stau la limita cu snoava sau cu povestirile 
glumeţe. 

Tot într-o zonă de graniţă se situează şi povestirile despre 
femeia cea rea, care îi face viaţa amară diavolului însuşi. Când 
bărbatul îşi recuperează nevasta, scăpându-1 pe diavol de ea, acesta, 
drept recompensă, îl îmbogăţeşte: intră în fiica unui împărat şi iese 
la porunca omului, iar când refuză să-l mai slujească pe salvatorul 
său, acesta îl ameninţă cu aducerea femeii cicălitoare . Subiectul, 


13 Ovidiu Papadima, O viziune românească a lumii [1944], Ediţia a Il-a, revizuită. Cu o prefaţă de I. 
Oprişan, Editura Saeculum I.O., Bucureşti, 1995, p. 104-105. 

14 Lazăr Şăineanu, Basmele române... [1895], Editura Minerva, Bucureşti, 1978, p. 35. 

15 Cf. Lazăr Şăineanu, op. cit., p. 575: Machiavel, Povestea prea hazlie a arhidiavolului Belfagor. 

aparţinând tipului AT 1164 - The Evil Woman Thrown into the Pit. 
Belfagor, se află, de asemenea, între naraţiunile consemnate de 
Pamfile aici. La fel, sub AT 613 - Two Travelers (Truth and 
Falshood), catalogul internaţional al poveştilor înregistrează nu mai 
puţin de 16 variante româneşti 16 , dintre care unele au sigur 
corespondente în textele înregistrate de Pamfile în Cap. VII, texte 
care narează „vrajba care se iscă prin mijlocirea Necuratului - când 
acesta lipseşte, îndemnul lui se subînţelege - între doi fraţi sau doi 
prieteni, adeseori în urma unei neînţelegeri cu privire la dreptatea şi 
strămbătatea din lume”. 

Apologuri, legende medievale, parabole biblice, povestiri mo¬ 
ralizatoare sau hazlii, naraţiunile adunate în acest volum ilustrează 
o dată în plus calitatea de căpătâi a autorului - aceea de culegător. 
Deşi pornirea teoretică şi polemică din primele pagini se stinge 
treptat, lăsând cititorului de atunci şi de acum plăcerea lecturii 
literare a textelor - unele transcriind cu destulă fidelitate graiul şi 
formulele locale, altele uşor „îndreptate” urmând modelul greu de 
atins al genialului humuleştean, altele prelucrări ale unor scriitori 
populari precum Anton Pann şi Petre Dulfu - cartea de faţă nu se 
împotriveşte unei lecturi etnologice/antropologice. Ba chiar o 
stimulează. 

Mă gândesc, de pildă, la o temă de maximă generalitate, „dia¬ 
volul între natură şi cultură”, cum sună, de altfel, titlul unei teze de 
doctorat, elaborată de Ulrika Wolf-Knuts, de la Âbo Academi 
(Finlanda), la relaţia uman - non-uman, la perechea ordine - dezor¬ 
dine, la raporturile dintre cultura scrisă şi cultura orală, dintre 
tradiţia scripturistică şi cea populară, laică, sătească (v. de ex. 
povestirile despre Sf. Ilie şi diavolul, sau legendele despre femeile 
cu cap de drac) şi, nu mai puţin, la perspectiva dominant masculină 
din aceste texte, care ar putea atrage, pe bună dreptate, replica 
vehementă a feministelor de astăzi. Anticipând, parcă, o astfel de 
întâmpinare, Tudor Pamfile se disculpă oarecum scriind, la 
începutul Cap. VIII: „După mine, femeia, în povestirile de până aici, 
are un rol secundar şi, dacă totuşi i se dă un rost mai însemnat decât 


16 Vezi The Types of Folktale. A Classification and Bibliography. Antti Aame’s Verzeichnis der 
Marchetypen (FF Communication no. 3). Translated and Enlarged by Stith Thompson (Indiana 
University), Second Edition (FF Communication no. 184), Helsinki, 1964; pentru alte ipostaze ale 
diavolului în naraţiunile de tip folcloric, vezi Ovidiu Bârlea, Mică enciclopedie a poveştilor româneşti, 
Editura Ştiinţifică si Enciclopedică, Bucureşti, 1976, articolul DRAC. 

Dracului, aceasta se datoreşte aparenţei şi maliţiozităţii bărbăteşti 
care, pe tărâmul anecdotei, vrea să facă din femeie un «Drac mai 
drac decât Dracul». Că este ceva adevărat în această socotinţă a 
bărbaţilor nu-i locul discuţiei aici; dar că aceasta este adevărată, 
după materialul literaturii noastre populare, ca şi după a[l] altor 
naţiuni - nu mai rămâne nicio îndoială”. Imaginea negativă a femeii, 
desprinsă din povestirile adunate în acest volum, n-ar fi una fun¬ 
damentală, zice autorul, ci s-ar datora mai mult jocului aparenţelor 
şi „maliţiozităţii bărbăteşti" reflectate în registrul satiric sau 
umoristic („pe tărâmul anecdotei”). Cu tot vagul acestor aprecieri, 
ceva tot se poate reţine - anume că, fără să ni se spună expres, toate 
naraţiunile strânse aici provin de la informatori bărbaţi, culegăto¬ 
rul însuşi fiind bărbat, crescut şi trăitor în mediul cazon, militar, prin 
excelenţă masculin, în care, se ştie, primează anecdota, gluma de o 
anumită factură. Dar cum nu ştim şi nu vom şti niciodată exact când, 
în ce împrejurări, în ce context, către ce audienţă, cu ce scop au fost 
spuse aceste naraţiuni, oprim aici consideraţiile în legătură cu tema 
masculinitate-feminitate în povestirile despre femeia care l-a albit 
pe dracul. 

Vii încă, circulând pe cale orală sau în scris în diferite medii, în 
anii de la începutul secolului al XX-lea, naraţiunile acestea ne spun 
multe despre cei care le-au creat şi vehiculat în timp, despre 
structura şi principiile morale ale societăţii româneşti, despre 
mentalitatea omului de la Carpaţi şi Dunăre de acum o sută de ani şi 
de mai de demult. 

(Cuvânt înainte la Tudor Pamfile, Diavolul invrăjbitor al lumii. După credinţele 
poporului român, Ediţie îngrijită de Antoaneta Olteanu, Editura Paideia, Bucureşti, 2001, 

P- 5-15) 

II. Etnologice 



►6 

Sărbătorirea lui Jean Cuisenier la Braşov 


L a împlinirea vârstei de 80 de ani, etnologul francez Jean 
Cuisenier (n. 9 februarie 1927), una dintre figurile proeminente 
ale etnologiei europene, fost profesor la Universitatea din Tunis, 
director de cercetare la Centrul Naţional de Cercetări Ştiinţifice 
(C.N.R.S) din Franţa, director al Centrului de Etnologie Franceză şi 
al Muzeului Naţional de Arte şi Tradiţii Populare din Paris, a fost 
sărbătorit la Muzeul de Etnografie din Braşov prin vernisarea unei 
expoziţii itinerante realizate de Frankisches Freilandmuseum - Bad 
Windsheinm şi Universitatea din Bamberg - Germania, reprezentată 
la Braşov de prof. univ. dr. Barbel Kerkhoff-Hader. 

în cuvântul său de deschidere, dr. Ligia Fulga, directorul 
Muzeului de Etnografie Braşov, a formulat, în manieră academică, 
o adevărată laudatio, scoţând în evidenţă poziţia de prim rang pe 
care profesorul Cuisenier o deţine în etnologia europeană şi 
mondială, subliniind, totodată, contribuţiile majore pe care acesta 
le-a adus în cercetarea şi punerea în valoare a „terenului” românesc. 
„Lumea Carpaţilor româneşti - scrie Ligia Fulga în pliantul editat cu 
această ocazie - subiect de studiu actual pentru universităţile din 
Europa, devine înţeleasă, explicată, vizualizată graţie discursului 
său profesional performant care a contribuit la consolidarea unei 
imagini asupra culturii româneşti în Europa”. Ideea a fost întărită de 
prof. dr. Barbel Kerkhoff-Hader de la Universitatea din Bamberg 
(Germania), iniţiatoarea proiectului acestei expoziţii itinerante, 
oferită cu generozitate, spre prezentare, Muzeului din Braşov. 

Jean Cuisenier este, fără îndoială, un nume de referinţă în 
etnologia europeană, sintezele sale Ethnologie de l’Europe (1990) 
(trad. rom. Etnologia Europei, 1999) şi La tradition populaire 
(2005) (trad. rom. Tradiţia populară, 2005) figurând în bibliografia 
obligatorie a oricui este interesat de acest domeniu. Dar până a 
ajunge la ele, Profesorul a elaborat şi a publicat ample cercetări 
monografice precum Economie et parente, leurs affinites dans le 
domain turc et le domain arabe (1975), L’Art populaire en France 

(1975), L’Architecture rurale francaise Nord-Pas-de-Calais (1989), 
Les Noces de Marko, le rite et le mythe en pays bulgare (1999), 
cărora trebuie să le adăugăm studiile consacrate spaţiului cultural 
românesc, Le feu vivant. La parente et ses rituels dans les Carpathes 
(1997) şi Memoire des Carpathes (2000) (trad. rom. Memoria 
Carpaţilot: România milenară: o privire interioară , 2002). 

Contactul intens şi repetat cu „terenul” românesc din 
Maramureş, Bucovina (Nordul Moldovei) şi Oltenia i-a fost facilitat 
cercetătorului francez de Profesorul Mihai Pop, a cărui amintire 
luminoasă stăruie în sufletului acestui „străin apropiat”. Prin Mihai 
Pop l-au cunoscut pe Jean Cuisenier etnologi români din diferite 
generaţii, dintre care unii l-au însoţit pe teren (între aceştia, o mare 
absentă, regretata Irina Nicolau) sau l-au vizitat în Franţa, 
beneficiind de călduroasa lui amiciţie. Mulţi dintre ei au venit la 
festivitatea de la Braşov şi i-au prezentat sărbătoritului omagiile lor. 
Nu au lipsit de la această sărbătoare dr. Georgeta Stoica, c.s. I dr. 
Sabina Ispas, membru corespondent al Academiei Române, prof. 
univ. dr. Nicolae Constantinescu, dr. loan Godea, dr. Sanda Lario- 
nescu, dr. Şerban Anghelescu, cercetător Paul Drogeanu, dr. Nora 
Rebreanu Sava. Toţi aceştia, plus Anca Manolescu, Costion 
Nicolescu şi Corina Iosif, îşi puseseră, mai înainte, pe hârtie, 
gândurile, tipărite într-un frumos pliant şi postate pe simezele 
Muzeului, alături de exponatele foto, întregind, în felul acesta, 
impresiile şi cunoştinţele despre cel omagiat cu care vizitatorii vor 
părăsi Muzeul. Şi-au alăturat glasul şi au împărtăşit emoţia întâlnirii 
cu un adevărat Maestru al etnologiei europene reprezentanţii 
Centrului Naţional al Creaţiei Populare, director Oana Petrică şi c. 
s. dr. Corina Mihăescu, muzeografi, cercetători şi cadre didactice 
universitare precum prof. dr. Ion Opriş, dr. Răzvan Ciucă, conf. dr. 
Narcisa Ştiucă. 

Alocuţiunea sărbătoritului a fost un adevărat regal. Ca şi în 
discursul rostit cu ocazia primirii titlului de Doctor Honoris Causa 
al Universităţii din Bucureşti, cu doi ani în urmă, publicat în revista 
„CERC”, volumul I, nr. 1, iama 2005, p. 17-21, şi aici, la Braşov, 
Profesorul Jean Cuisenier a adresat un adevărat omagiu celui care, 
cum am spus, i-a facilitat etnologului francez contactul cu terenul 
etnografic românesc şi i-a indicat chiar căile de acces către acesta - 
Profesorul Mihai Pop, care era, în vremea când cei doi s-au 
cunoscut, director al Institutului de Etnografie şi Folclor din 

Bucureşti şi preşedinte al Societăţii Europene de Etnologie şi 
Folclor, ale cărei baze au fost puse la Paris, în 1971. 

Evocarea mai vârstnicului său prieten şi îndrumător urmează, în 
mare, cele spuse despre acesta în Memoires des Carpathes, Pion 
Terre Humaine, 2000 ( Memoria Carpaţilor. România milenară: o 
privire interioară. Traducere în limba română de Ioan Curşeu şi 
Ştefana Pop, Editura Echinox, Cluj, 2002, p. 66-67): „îl cunoşteam 
pe Mihai Pop prin Claude Levi-Strauss. înnodasem o relaţie în 
Japonia, la 1968, la Congresul mondial de ştiinţe antropologice, 
unde ne reprezentam fiecare ţările. [...] Cu părul alb, dar cu privirea 
sclipitoare de inteligenţă, cu vorba precisă, dar cu accente delicios 
puse şi întoarse, Pop era, pe atunci, deja în vârstă, mai în vârstă 
decât mine cu douăzeci de ani. Te seducea prin propria-i persoană, 
nu mai puţin prin cultura lui şi prin incredibilele sale capacităţi 
lingvistice. îl regăsisem de câteva ori în lumea internaţionalizată a 
universităţilor şi a muzeelor, la Chicago, New York, Urbino sau 
Moscova. Şi mai ales la Paris, unde a condus primul Congres 
internaţional de etnologie şi folclor european, pe care îl organizasem 
cu ocazia inaugurării Muzeului Naţional de Arte şi Tradiţii 
Populare, în 1971. [...] Dacă alesese să mă ducă în Maramureş, 
împreună cu câţiva dintre colaboratorii lui, nu era Iară motiv, aveam 
eu să descopăr progresiv: ne găseam în centrul nevralgic al Europei, 
într-unul din nodurile cele mai strânse ale istoriei şi ale 
contradicţiilor. Şi tocmai acolo se născuse el.” 

Experienţa românească s-a concretizat nu numai în cele două 
volume masive amintite mai sus, dar şi într-un număr considerabil 
de studii particulare şi, ceea ce este încă mai important, se regăseşte 
în sintezele sale teoretice. Astfel, pentru a ilustra capitolul „Tradiţii 
populare şi formă rituală” din cea mai recentă carte a sa, La 
tradition populaire, P.U.F., 2005 ( Tradiţia populară. Traducerea de 
Nora Rebreanu Sava, Casa Cărţii de Ştiinţă, Cluj, 2005), Jean 
Cuisenier alege cazul românesc al riturilor funerare: „în ţările de 
tradiţie creştină ortodoxă, ritualul religios se îngrijeşte mai mult de 
procesul trecerii de la viaţă la moarte, prin faptul că oferă forme 
pentru a asigura nu numai secvenţa centrală a ritului liminal printr- 
un serviciu bisericesc, ci şi secvenţele de separare şi cele de 
agregare”, acestea din urmă revenind membrilor familiei şi celor din 
jur. „Acolo se perpetuează, nu fără variaţii locale şi unele 
transformări apărute de-a lungul timpului, obiceiuri precum 

înzestrarea mortului cu obiecte simbolice, care să-l ajute în călătoria 
de dincolo de mormânt şi în înfruntarea pericolelor, sau priveghiuri 
cu jocuri funebre şi bocete jelite, strigate ori cântate. Acolo se 
păstrează memoria textelor de o vechime imemorială, cum e 
Cântecul Zorilor, în care se găsesc concentrate marile mituri 
referitoare la călătoria sufletului în lumea de dincolo. încât ne putem 
întreba: ce e mai de admirat: transmiterea de-a lungul timpului a 
miturilor în contextul lor ritual original, sau adecvarea acestor texte 
la o cerinţă socială care se reînnoieşte, totuşi, din generaţie în 
generaţie” (p. 65). Provocatoare, întrebarea îşi aşteaptă răspunsul. 

La fel de ilustrative pentru demersul său ştiinţific sunt şi 
multele imagini foto, parte folosite ca ilustraţii în cărţile sale, parte 
aşezate acum pe simezele Muzeului din Braşov. Sunt fotografii în 
care exactitatea, acuitatea privirii etnologului se îmbină cu fina 
sensibilitate a unui adevărat artist. Fiecare fotografie poate privită ca 
un mic eseu etnologic, în centrul imaginii situându-se „omul 
românesc”, ca să folosim o expresie preluată de la filosoful Mircea 
Vulcănescu, „omul românesc” de la sfârşitul secolului al XX-lea - 
începutul celui de-al XXI-lea, aflat în acţiune, la muncă, sau în clipe 
de răgaz, acasă sau pe câmp, la stână, în pădure, în momente de 
bucurie şi exuberanţă sau în clipe de tristeţe şi reculegere, la nuntă 
sau la înmormântare. 

Alături de studiile sale ample despre terenul românesc, alături 
de articolele de specialitate consacrate aceluiaşi spaţiu etnofolcloric, 
fotografiile lui Jean Cuisenier, pot fi considerate/sunt adevărate 
documente etnologice purtătoare ale unei informaţii culturale 
preţioase, îmbrăcată într-o haină artistică extrem de expresivă. 


(„Caietele ASER” nr. 2/2006 [2007], p. 321-324) 



Omul românesc în imagini 


in 


S trădanii uriaşe au făcut cărturarii români în ultimii trei sute de 
ani şi mai bine, începând cu Miron Costin şi Dimitrie Cantemir, 
cu corifeii Şcolii Ardelene, continuând cu aceia care au pus umărul 
la constituirea culturii româneşti modeme, şi mai departe, cu Emi- 
nescu şi Blaga, cu Hasdeu şi Mircea Eliade, cu Ovidiu Papadima şi 
C. Noica, pentru a scoate la lumină şi a arăta „celorlalţi” ceea ce li 
s-a părut lor a fi „specificul naţional”, „ethosul românesc”, „profilul 
spiritual al poporului român”, sau, cu vorbele de astăzi, mărcile 
definitorii ale identităţii grupului etnic din care facem parte. In toată 
această lungă istorie a căutării semnelor identitare care îi 
diferenţiază pe români de celelalte neamuri, mai apropiate sau mai 
depărtate în spaţiu sau ca mod de fiinţare, folclorul, cultura populară 
au fost chemate constant la bară, pentru a depune mărturia, s-ar zice 
cea mai credibilă, a felului în care „omul românesc” se vede, se 
înfăţişează pe sine. Vasile Alecsandri scria acum 150 de ani: 

„Am multă sperare într-acest neam a cărui adâncă cuminţie e ti¬ 
părită într-o mulţime de proverburi, unele mai înţălepte ca altele; a 
cărui închipuire minunată e zugrăvită în povestele sale poetice şi 
strălucite ca înseşi cele orientale; al cărui spirit satiric se vădeşte în 
nenumărate anecdote asupra tuturor naţiilor cu care s-au aflat el în 
relaţie; a cărui inimă bună şi darnică se arată în obiceiul ospeţiei pe 
care l-au păstrat cu sfinţenie de la strămoşii săi; al cărui geniu în 
sfârşit luceşte atât de viu în poeziile sale alcătuite în onorul faptelor 
măreţe”. 

Cumpătare („adâncă cuminţie”), spirit creator, fantezie 
(„închipuire minunată”), luciditate şi simţ critic („spirit satiric”), 
bunătate, ospitalitate, omenie („inimă bună şi darnică”), în fine „ge¬ 
niu”, toate aceste trăsături se găsesc sau sunt susţinute de productele 
folclorice: proverbe, poveşti, snoave, obiceiuri, poeme eroice. 

După aproape un secol, gânditorul Mircea Vulcănescu căutând 
contururi pentru Dimensiunea românească a existenţei (1943) scria: 

„Pe plan spiritual, tot ceea ce există are un profil absolut: o 
efigie imperială; sau nu este. Altfel zis, dacă noi existăm într-adevăr 

nu numai ca o colectivitate biologică, dar şi ca fiinţă spirituală, nu 
se poate să nu avem o faţă a noastră proprie, un chip neasemănat de 
a răsfrânge lumea aceasta a lui Dumnezeu la care să voim să 
reducem pe toate celelalte, care chip ne este, oarecum, justificarea 
existenţei noastre deosebite pe lume, în marea cea mare a făpturilor 
lui Dumnezeu”. 

Fără a se revendica direct din această viziune privitoare la „di¬ 
mensiunea românească a existenţei”, dr. Sabina Ispas, directoarea 
Institutului de Etnografie şi Folclor „C. Brăiloiu” al Academiei 
Române, şi colaboratorul său, artistul-fotograf Emanuel Pârvu, au 
selectat, din cele peste 150.000 de clişee şi fotografii existente în 
arhiva sus-numitei instituţii, 86 de imagini alb-negru pe care le-au 
publicat într-un grăitor album numit Omul românesc. Sintagma 
aparţine tot filosofului, sociologului şi etnologului Mircea Vulcă- 
nescu, fiind titlul unui studiu al său din 1937, din care a fost reţinut 
un extras, citat în scurtul Argument cu care se deschide cartea şi 
reprodus pe coperta a IV-a, sub portretele lui D. Guşti şi C. Brăiloiu. 
Portretele-standard ale celor doi reprezentanţi de seamă ai Şcolii 
Sociologice de la Bucureşti sunt bine-cunoscute specialiştilor şi 
recunoscute lesne de aceştia, dar greu de identificat de către nespe- 
cialiştii în mâna cărora ar ajunge albumul; aceştia găsesc indicaţia 
respectivă pe contrapagina foii de gardă, inclusiv datele biografice 
esenţiale, care îi aşază în timpul care i-a consacrat şi căruia ei îi 
aparţin. Utile, în acest sens, ar fi fost şi informaţiile în legătură cu 
Mircea Vulcănescu, ale cărui legături cu „monografiştii” nu sunt 
lipsite de importanţă, mai ales că albumul, scos la Editura „Viitorul 
Românesc” în condiţii grafice excelente, poartă, pe coperta întâi, in¬ 
scripţia „Şcoala Sociologică Dimitrie Guşti”, în deplin acord cu 
fotografia Bunica şi nepotul, care înfăţişează o femeie mai în vârstă, 
cu un băieţel de câţiva ani în braţe, într-un lan de grâu - fotografie 
realizată la Drăguş, în 1929, de Iosif Berman (1892-1941), fotogra¬ 
ful oficial, s-ar putea spune, al campaniilor desfăşurate de monogra- 
fişti în diferite zone ale ţării. Treisprezece din cele 86 de imagini 
aparţin acestui artist fotograf care a însoţit echipele studenţeşti ale 
lui Dimitrie Guşti în principalele lor anchete - la Drăguş (Făgăraş) 
şi Runcu (Gorj) cu siguranţă, după cum rezultă din informaţiile date 
de autori. Cu câţiva ani în urmă. Muzeul Ţăranului Român publica 
în suplimentul revistei „Martor” nr. 3,1998, un „foto album” consa¬ 
crat în întregime artistului fotograf Iosif Berman, cuprinzând o scur- 



tă biografie a acestuia şi nu mai puţin de 265 de fotografii aflate în 
arhivele Muzeului Ţăranului Român şi Muzeului Satului din Bucu¬ 
reşti, plus alte câteva din colecţia personală a fiicei artistului, Luiza 
Berman. O confruntare a fondului de fotografii din arhiva Institu¬ 
tului de Etnografie şi Folclor cu acela aflat în posesia celor două 
muzee afine ar fi făcut, poate, posibilă identificarea autorului unora 
dintre multele clişee cu autor necunoscut din albumul Omul româ¬ 
nesc (practic din 86 de poze, doar 47 au autorul cunoscut, iar în ca¬ 
zul unora, de ex. A. A. Chevallier, se cunoaşte numele, dar nimic de¬ 
spre om şi despre ocaziile în care a realizat fotografiile respective). 

Gândit şi pus în pagină de un folclorist cu mare experienţă ştiin¬ 
ţifică şi rafinat gust artistic, albumul se deschide cu un cortegiu fune¬ 
rar („Ultimul drum”) şi se încheie cu o „Horă de pomană”, ambele 
fotografii realizate de Iosif Berman, între aceste limite desfaşurându- 
se scene din viaţa „omului românesc” surprins la diferite vârste, de la 
copilărie la senectute, şi în diferite ipostaze, în timpul muncii sau în 
timpul sărbătoresc. Selecţia este desăvârşită şi reproducerile 
excelente. Dar dacă ar fi să aleg una, m-aş opri asupra imaginii de sub 
numărul 36, reprezentând o horă din Runcu, jud. Gorj, cu autor 
necunoscut şi fără dată. Este vorba nu despre jocul popular „hora”, ci 
despre hora satului, o adevărată instituţie în satul românesc 
tradiţional. Fotograful surprinde, într-o imagine panoramică, nu nişte 
chipuri, ci nişte tipuri : în prim-plan - fruntaşii satului, în straie 
ţărăneşti; la mijloc - lăutarii; în spatele lor - jandarmii, apărătorii 
ordinii, şi notabilităţile, oficialii, în haine „nemţeşti”; mai departe, 
închipuind hora care va începe, flăcăii şi fetele satului, în costumul de 
sărbătoare local, ţinându-se de mâini şi aşteptând semnalul pentru a 
intra în vârtejul jocului; iar pe fundal, primăria, câteva case şi livezile 
de pe dealuri într-un început incert de primăvară; nu lipseşte nici 
prostul satului, aflat acolo unde nu-i era locul, alături de două femei 
rătăcite şi ele, lângă grupul de bărbaţi din prim-planul imaginii. 

Adevărat document de istorie socială, fotografia face parte din 
echipamentul tehnic al cercetării etnografice. Constatând că 
„fotografia îi permite scrierii etnografice (instrumentată sau nu) să 
evite capcanele şi iluziile gândirii dogmatice, al cărei specific constă 
în a fi afirmativă, uniformizatoare şi, într-o oarecare măsură, mono- 
focalizată”, Franţois Laplantine (.Descrierea etnografică) pledează 
pentru utilizarea judicioasă a fotografiei în anchetele etnografice şi 
subliniază avantajele acesteia: 

„Plecaţi în căutarea celei mai riguroase descrieri etnografice, nu 
putem limita fotografia la statutul de unealtă. Pentru că ea este mai 
mult decât atât. Ea nu este numai instrumentală, ci şi operatorie [...] 
Fotografia... ne dă o lecţie fără egal de scriere. Ea ne învaţă că 
putem face să varieze profunzimea câmpului vizual între prim-plan 
şi infinit, că însăşi luminozitatea face obiectul unei acomodări, că 
niciodată nu există o singură viziune/vedere posibilă, ci o viziune 
clară şi o viziune confuză, o viziune precis conturată şi o viziune 
fără contururi, o viziune directă şi o viziune oblică... A descrie 
înseamnă întotdeauna a descrie privind lucrurile dintr-o perspectivă: 
de aproape, de departe, din faţă, pieziş, lateral...”. 

Imaginile adunate în albumul Omul românesc arată că foto¬ 
grafii atraşi de peisajul etnografic românesc şi etnografii/folcloriştii 
mânuind un aparat foto în anchetele lor de teren au înţeles şi au 
aplicat în practică, fie conduşi de un infailibil instinct artistic, fie 
împinşi de solida cunoaştere a domeniului lor de studiu, principiile 
de bază ale folosirii tehnicii fotografice în cercetarea etnologică. 

(„Adevărul literar şi artistic”, nr. 590, 23 oct. 2001, p. 13) 


O aventură intelectuală: Cultura 
populară românească la Smithsonian 
Folklife Festival 


A ventura” a început cu un an şi jumătate în urmă când 
Smithsonian Institution, una dintre cele mai prestigioase 
instituţii de cultură americane, a invitat România să participe la 
ediţia din 1999 a celebrului Folklife Festival, organizat în fiecare an 
pe National Mall, din Washington D.C., Capitala S.U.A. Fundaţia 
Culturală Română şi-a asumat, de la început, responsabilitatea 
enormă, sarcina dificilă, greu de întrevăzut în adevăratele ei dimen¬ 
siuni în primele clipe, de entuziasm şi euforie, de a organiza pârtiei- 



parea României la acest grandios festival în cadrul căruia diferite 
spaţii culturale din Statele Unite ale Americii şi din alte colţuri ale 
lumii se reprezintă, oferă publicului propria lor imagine despre 
propria lor cultură, în 1999 onoarea prezenţei pe Mall fiind împărţi¬ 
tă de statul american New Hampshire, Africa de Sud şi România. 

Prima întâlnire cu partenerii americani, cu organizatorii de fapt 
ai Festivalului, cu dr. Richard Kurin, directorul Festivalului, în 
persoană, a arătat foarte clar că pe cei care se angajaseră la construi¬ 
rea programului românesc pentru vara lui ‘99 îi aşteptau luni de 
muncă încordată, de reflecţie ştiinţifică profundă, de regândire a 
propriilor categorii, concepte şi reprezentări, de luptă cu preconcep¬ 
ţiile personale şi cu acelea ale partenerilor de proiect deopotrivă. 
Căci trebuie spus limpede că dacă pentru partea română, prezentă 
pentru prima şi, pe cât se poate prevedea, cel puţin la nivelul 
generaţiei actuale, ultima dată la această manifestare, totul era ceva 
nou, necunoscut, misterios chiar, pentru partea americană, implicată 
de trei decenii în organizarea acestui Festival, unele lucruri 
incomprehensibile pentru mulţi dintre noi, aveau o limpezime care 
excludea orice neclaritate. 

Să luăm, de pildă, chiar forul organizator, Smithsonian Institu- 
tion, care nu este un simplu institut de cercetare, cum s-a şi tradus 
adesea, ci o instituţie, un organism complex, o fundaţie întemeiată 
în 1846 şi consacrată „dezvoltării şi difuzării cunoaşterii” în rândul 
umanităţii. în interiorul acestui trust se află cel mai mare complex 
muzeal din lume şi se desfăşoară cercetări ştiinţifice şi programe 
educaţionale în domeniul ştiinţelor, artelor şi umanităţilor. La Smith¬ 
sonian Institution lucrează 5000 (cinci mii) de angajaţi, iar muzeele 
sale sunt vizitate de peste 25.000.000 (douăzeci şi cinci de milioa¬ 
ne!) de vizitatori anual. în interiorul Instituţiei Smithsonian funcţio¬ 
nează Centrul de Programe Folklife şi de Studii Culturale a cărui 
„filosofie” - se specifică într-un pliant de prezentare - „este de a uni 
cercetarea savantă de înaltă calitate cu un puternic serviciu public şi 
cu dimensiunea educaţională”. Toate aceste obiective ale Centrului 
se realizează explicit prin Festivalul Culturii Populare Americane 
(Festival of American Folklife ), iniţiat în 1967 şi care a devenit, în 
timp, „un model naţional şi internaţional al prezentării, pe baza cer¬ 
cetării ştiinţifice, a tradiţiilor culturale vii, contemporane”, scopul 
acestuia fiind de a da posibilitatea oamenilor „să comunice şi să se 
înţeleagă unii cu alţii”. 

în astfel de cadre clare, cu obiective ferme, Festivalul American 
de Cultură Tradiţională Vie (o posibilă traducere pentru americanul 
folklife, „viaţa poporului, viaţă populară, ceea ce trăieşte în popor”) 
a crescut în timp, devenind cea mai importantă, cea mai mare, cea 
mai complexă manifestare de acest fel din întreaga lume. De aceea, 
a fi prezent pe National Mall, în Washington D.C., la sfârşitul lui 
iunie-începutul lui iulie, incluzând, obligatoriu, ziua de 4 Iulie, 
sărbătoarea naţională a poporului american, reprezintă o şansă, un 
privilegiu, dar şi o imensă responsabilitate. Dintre culturile euro¬ 
pene, în ultimii zece ani, au fost prezente aici doar cea franceză 
(France and French-Speaking North America , 1989) şi rusă (Rus- 
sian Roots/American Branches, 1995), prin descendenţii americani 
de aceste origini, şi direct, cultura populară din Republica Cehă 
(1995) şi din Ţările Baltice (1998), în 1999 fiind rândul României. 

Se înţelege că pentru participanţii non-americani la Festival 
(uneori, poate chiar şi pentru aceştia) primul pas, şi nu cel mai 
simplu, este de a se acomoda cu cerinţele acestuia, care - trebuie 
repetat - este un „festival american”, organizat pe pământ american,' 
de o instituţie americană, pentru publicul american, cu bani (în cea 
mai mare parte!) americani. Dacă pentru mulţi est-europeni ideea de 
festival păstrează încă nişte conotaţii negative (vezi de pildă, 
„Festivalul Naţional al Muncii şi Creaţiei Cântarea României ”, sau 
festivalurile de cântece şi dansuri organizate pe plaiuri morave, de 
data acesta, şi evocate cu sarcasm de Milan Kundera în romanul său 
Gluma), pentru vestici şi pentru americani îndeosebi, festivalul este 
un concept lămurit demult şi susţinut de o realitate pregnantă. O 
spunea clar, cu decenii în urmă, antropologul Margaret Mead, o 
somitate în materie: „Festivalul este o sărbătoare de la oameni la 
oameni, în care noi toţi suntem participanţi - când ca organizatori, 
când ca sărbătoriţi, când ca spectatori, ca gazde şi ca oaspeţi, ca 
prieteni şi vecini sau ca străini care aflăm că putem vorbi aceeaşi 
limbă a bucuriei împărtăşite”. Lucrând în fiecare an cu alte grupuri 
de participanţi, responsabilii programului de la Smithsonian 
Institution nu obosesc în a repeta adevărurile la care ei ţin şi pe care 
ţin să le impună şi celorlalţi. Trebuie spus că în fiecare an, cu ocazia 
fiecărui Festival, se editează o carte, un volum, a cărui primă 
secţiune cuprinde punctele de vedere ale gazdelor, aşteptările lor de 
la festivalul în desfăşurare, obiectivele acestuia. Studiul central al 
volumului pe 1999 este scris de dr. Richard Kurin, director la 



Smithsonian Center for Folklife and Cultural Heritage, care - dintru 
început - reaminteşte ţelurile originare ale Festivalului: „sprijinirea 
oamenilor de a-şi păstra propria lor cultură, vie şi în bune condiţii”, 
obiectiv care se realizează prin „parteneriatul substanţial cu 
oamenii, comunităţile şi instituţiile reprezentate”, acordându-se cea 
mai mare atenţie celor care cântă, performează, fac demonstraţii, 
lucrează ca meşteşugari, discută şi reflectează asupra propriei lor 
culturi, în raport cu alte forme mediatice de comunicare. 

Tot în acest articol-program se găsesc trimiteri clare la concep¬ 
tul de folklife, căruia am încercat mai sus să-i găsesc un corespondent 
în termeni lingvistici. Richard Kurin aminteşte că termenul a fost 
preluat de la folcloristul Don Yoder, care-1 folosise pentru Pennsyl- 
vania Folklife Festival, încă în 1967, şi a dobândit o accepţiune 
„legală” în 1976 prin Folklife Preservation Act elaborat de Congresul 
S.U.A. care defineşte folklife ca „totalitatea creaţiilor bazate pe 
tradiţie ale unei comunităţi culturale, exprimate de către un grup sau 
de către anumite persoane şi recunoscute ca reflectând aşteptările 
unei comunităţi în măsura în care ele reflectă identitatea culturală şi 
socială a acesteia; standardele şi valorile sale sunt transmise oral, 
prin imitaţie sau prin alte mijloace. Formele sale sunt, printre altele, 
limba, literatura, muzica, dansul, jocurile, mitologia, ritualurile, 
obiceiurile, meşteşugurile, arhitectura şi alte arte”. Nu-mi propun să 
comentez aici această definiţie; adaug doar că ea a fost preluată, tale- 
quale, de către UNESCO în Recomandarea către Statele membre de 
apărare a culturii tradiţionale şi a folclorului, din 1989, Recomandare 
despre care nu prea se ştie la noi, măcar că România este membru al 
UNESCO, bine reprezentată în organismele Comitetului. 

întemeiată pe o îndelungată experienţă, viziunea americanilor 
despre festivalul lor de folklife/folclor a fost impusă tuturor celor 
implicaţi în proiect, fără putinţă de împotrivire. Cuvintele-cheie ale 
acestui proiect sunt cultură, patrimoniu cultural, creaţie, 
conservare, pe care le regăsim în chiar titlul articolului semnat în 
acelaşi volum de Diane Parker, director, de mai mulţi ani, al 
Smithsonian Folklife Festival. Se subliniază, în acord cu mai vechea 
opinie a lui Alan Lomax, că „ţelul acestui festival nu este de a-i face 
pe americani să se simtă mândri de folclorul lor şi nici de a pune la 
cale o acţiune care să facă plăcere Washingtonului sau Instituţiei 
Smithsonian, ci de a furniza sprijin pentru marele fluviu al tradiţiilor 
orale care se risipeşte şi se corupe pe întreaga planetă”. Rezultă clar, 



pe de o parte, funcţia practică a întregii manifestări, care lasă deo¬ 
parte, fără niciun echivoc, orice urmă de festivism, accentul căzând 
pe conservarea, in situ, dar şi în arhive, documente etc. a 
patrimoniului cultural al umanităţii alcătuit din părţile selectate 
pentru a fi prezente la Festival. 

La fel de importantă, în producerea Festivalului, este coopera¬ 
rea între organizatori şi invitaţi, aceştia din urmă fiind chemaţi să 
imagineze felul în care să-şi prezinte propria cultură şi să-şi prezinte 
propria lor moştenire. „Festivalul - scrie la rândul său Richard Kurin 
- nu se referă la teatralizarea folclorului sau la reprezentarea 
ideosincretică a moştenirii culturale. Privilegiind comunitatea 
culturală, Festivalul caută legături între expresia artistică şi culturală 
şi viaţa economică şi civică a membrilor săi”. Găsim aici un răspuns 
la criticile, care n-au întârziat să se manifeste, în legătură cu selecţia 
grupurilor şi persoanelor care au reprezentat România la 
Smithsonian Folklife Festival, critici vizând reprezentativitatea, 
autenticitatea, frumuseţea şi alte criterii, de luat în seamă, dacă ar fi 
fost vorba de un alt festival. Pentru acesta, însă, dominant a fost 
criteriul relaţiei dintre „expresia artistică şi culturală şi viaţa econo¬ 
mică şi civică a membrilor săi” (cf. mai sus), apartenenţa, deci, a 
grupurilor de dansatori sau de obiceiuri, la o anumită comunitate, în 
interiorul căreia tradiţia a fost învăţată, este păstrată şi perpetuată, 
fără intervenţia unor „foruri” şi chiar a unor „specialişti” (instruc¬ 
tori, regizori, televiziuni) din afară. Prezenţa primarilor, învăţăto¬ 
rilor, profesorilor, directorilor căminelor culturale, funcţionarilor 
din administraţia locală în formaţiile respective a reprezentat un 
criteriu important în alegerea lor. 

Este evident că nu toate „comandamentele” impuse de orga¬ 
nizatori se potrivesc tuturor statelor, provinciilor sau ţinuturilor 
invitate la Smithsonian Folklife Festival. De aceea, când privim 
retrospectiv la prestaţia reprezentanţilor României la ediţia din 1999 
a Festivalului, aprecierea nu poate fi decât pozitivă. Sigur, cei care 
pot să se pronunţe în perfectă cunoştinţă de cauză despre aceasta 
sunt organizatorii americani ai festivalului, specialiştii şi, nu în 
ultimul rând, sutele de mii de vizitatori care s-au oprit în faţa 
standurilor, corturilor, scenelor unde s-au produs artiştii, cântăreţii şi 
dansatorii, meşterii populari, artiştii plastici, gospodinele care au 
pregătit preparate culinare tradiţionale româneşti. 



Ca unul implicat direct în proiectarea programului românesc de 
la Smithsonian Folklife Festival cred că specialiştii (folclorişti, etno¬ 
grafi, etnologi, muzeografi, coreografi etc.) din universităţi, institute 
de cercetare, muzee, centre ale creaţiei populare din ţară (Comeliu 
Bucur, Nicolae Constantinescu, Mihai Dăncuş, Zamfir Dejeu, Irina 
Nicolau, Ioan Opriş, Georgeta Roşu) şi-au făcut cu prisosinţă datoria, 
între ei şi profesioniştii în management şi logistică de la Fundaţia 
Culturală Română existând o strânsă şi colegială cooperare. 

Nu e mai puţin adevărat - şi acest lucru trebuie de asemenea 
subliniat - că responsabilul american al programului românesc, 
tânărul etnomuzicolog Colin Quigley, s-a dovedit a fi o alegere 
foarte bună. în primul rând pentru că are o pregătire ştiinţifică de 
specialitate, ceea ce i-a îngăduit să dialogheze cu partenerii români 
ca de la specialist la specialist. în al doilea rând, la fel de important 
ca primul, pentru că a venit spre cultura populară românească fără 
multe dintre prejudecăţile frecvente la occidentali, dar cu dorinţa de 
a învăţa şi de a înţelege cât mai bine cultura pe care urma să o 
prezinte conaţionalilor săi şi pe care a sfârşit prin a o iubi. Aceeaşi 
impresie mi-a lăsat-o şi profesorul Charles King, titularul Catedrei 
de Studii Româneşti „Ion Raţiu”, de la Universitatea din 
Georgetown, consilierul curatoruîui programului românesc, bun 
cunoscător al realităţilor istorice româneşti şi propagator al valorilor 
noastre culturale în S.U.A. 

Festivalul s-a încheiat de mult. Ecourile lui nu s-au stins încă, 
deşi răsunetele sunt destul de vagi (am consemnat doar câteva inter¬ 
viuri în presa scrisă şi la radio cu unii participanţi), iar unele voci su¬ 
nă fals (mai ales datorită neînţelegerii de către unii ziarişti a sensului 
real al acestui festival). Singur Ambasadorul S.U.A. la Bucureşti, dl. 
James Rosapepe, cel mai fidel susţinător al programului românesc, 
pe durata pregătirii acestuia şi a desfăşurării lui la Washington, 
continuând să pledeze pentru a face cât mai bine cunoscută această 
experienţă intelectuală unică în felul ei pentru cei care au trăit-o. 
Ceea ce se înscrie chiar în strategia pe termen lung a Festivalului 
care nu se încheie niciodată în ultima zi de pe Mall. El continuă, 
trebuie să continue; la Smithsonian Institution şi Acasă. Mai ales 
aici, unde uriaşe latenţe urmează a fi activate, folosind această 
experienţă unică, stimulatoare, plină de învăţăminte. 

(„Adevărul literar şi artistic”, anul VIII, nr. 486, 21 septembrie 1999, p. 11; vezi şi O 
aventură intelectuală: cultura populară românească la Smithsonian Folklife Festival, 

„Limbă şi literatură”, voi. II, 1999, p. 113-116) 

„Unde ni sunt amatorii?” 
Cercetări de folclor în judeţe 


M ult timp după înfiriparea folcloristicii ca disciplină autonomă 
şi după instituţionalizarea cercetării, luată sub oblăduirea 
Academiei şi a Universităţii, munca de teren, culegerea, publicarea, 
chiar studierea culturii populare în variatele ei înfăţişări au rămas în 
seama „amatorilor”, a „învăţătorilor-folclorişti”, care au constituit 
chiar o direcţie, consemnată ca atare în istoria acestei ştiinţe, 
învăţători, preoţi, funcţionari rurali, elevi şi studenţi au trudit, din a 
doua jumătate a secolului al XlX-lea până la sfârşitul celui de-al 
XX-lea, şi continuă să o facă şi acum, pentru a scoate la lumină 
„comorile poporului”, „mărgăritarele Banatului”, „flori de pe 
câmpie”, „trandafiri şi viorele”, „firişoare de aur” - toate titluri ale 
unor colecţii realizate de aceşti amatori , care spun ceva despre 
poziţia autorilor lor faţă de creaţia populară. Chiar şi cea dintâi 
revistă specializată de folclor, „Şezătoarea” (1892-1929), era rodul 
pasiunii unui grup de intelectuali provinciali, în frunte cu Artur 
Gorovei, avocat la Fălticeni, după cum revista „Ion Creangă” de la 
Bârlad, aflată în directa descendenţă a „Şezătorii”, era editată de 
Tudor Pamfile, ofiţer în armata română. „Izvoraşul” de la Bistriţa- 
Mehedinţi, „revistă de muzică, artă naţională, folclor şi teatru 
sătesc” apărea prin eforturile singulare ale preotului-învăţător Gh. 
N. Dumitrescu-Bistriţa, „Comoara satelor” de la Blaj era editată de 
profesorul de matematică şi fizică Traian Gherman, autor al unui 
important studiu despre Meteorologia populară , publicat întâi în 
revista sa, apoi (1928) în volum, revista „Tudor Pamfile” apărea la 
Dorohoi prin grija preotului D. Furtună, şi multe altele. 

Cei mai mulţi dintre aceşti amatori şi-au dobândit poziţii ferme 
în istoria etnografiei şi folcloristicii româneşti, devenind nume de 
referinţă, dacă nu în calitate de teoreticieni, deşi observaţii strălucite 
traversează scrierile lor, în mod sigur în calitate de culegători, de 
înregistratori fideli ai fenomenelor culturii populare din toate 
ţinuturile româneşti. 

După război, în anii „democraţiei populare” şi mai ales în 
totalitarismul din „iepoca de aur”, cultura populară şi cercetarea ei 
neacademică au fost subsumate mişcării artistice de amatori, culturii 
de mase, componente de bază ale culturii oficiale de partid şi de stat, 
a cărei expresie supradimensionată a fost Festivalul Naţional 
„Cântarea României”. Cât rău şi cât bine a făcut „Cântarea Româ¬ 
niei” folclorului românesc rămâne, încă, de văzut, căci o evaluare 
riguroasă a consecinţelor acestei mişcări de mase dirijate de partid 
nu au făcut nici sociologii, nici etnologii. Cert este că n-au lipsit, în 
judeţe, oameni care să aplice în practică un principiu înţelept de 
viaţă, „zi ca ei şi fă ca tine”, şi care au izbutit, astfel, să împace „şi 
capra, şi varza”, adică să aducă omagiul lor fierbinte „conducă¬ 
torului iubit” şi, paralel, să continue munca înaintaşilor de culegere 
şi conservare a tradiţiilor locale, a cântecelor şi jocurilor populare, a 
basmelor şi legendelor, a baladelor şi obiceiurilor tradiţionale. A 
rezultat astfel un număr însemnat de volume de folclor, apărute prin 
Casele Judeţene ale Creaţiei Populare, cunoscute mai mult pe plan 
local, dar având, unele dintre ele, o importanţă naţională. Este 
demnă de reţinut, în acest context, iniţiativa dr. Stelian Cârstean, de 
la Centrul Naţional al Creaţiei Populare, care şi-a propus să realize¬ 
ze bibliografia generală şi comentată a acestor cărţi, care altfel riscă 
să rămână prea puţin cunoscute publicului larg şi specialiştilor. 

Cu un suport instituţional mai solid, deşi cu bani mai puţini, 
centrele judeţene ale creaţiei populare au continuat, în ultimii zece 
ani, această mişcare, publicând cu sârg colecţii şi studii de folclor 
local. Câteva recente apariţii, în posesia cărora am intrat prin 
bunăvoinţa autorilor, mi-au reţinut atenţia. 

Mă opresc, mai întâi, la o lucrare rezultată din colaborarea 
dintre un cercetător profesionist de la Centrul Naţional al Creaţiei 
Populare, dr. Narcisa Alexandra Ştiucă, şi Inspectoratul pentru 
Cultură al Judeţului Bacău. Intitulată Transcrieri infidele. File din 
istoria orală a unui sat, lucrarea se prezintă ca „un experiment” a 
cărui esenţă constă, cum apreciază în prefaţă Ioana-Ruxandra Ivan, 
în recompunerea istoriei aşezării (satul Fundătura, judeţul Bacău) 
din „naraţiuni personale despre experienţe trăite”. Cu o bună ştiinţă 
şi practică a cercetării de teren, folclorista îi lasă pe interlocutorii săi 
să se „spovedească”, să se destăinuie, să transforme în poveste 
evenimente trăite direct şi intens - războiul, prizonieratul, 
instaurarea puterii comuniste, raporturile cu autorităţile, cu aparatul 

birocratic etc. Cei patru povestitori - Gheorghe Adam, de 99 de ani 
la data anchetei, o adevărată arhivă vie a satului şi a secolului, 
învăţătorul Spirache Florea din Muncelu, „om cu cârti, om cu ştiinţî 
di viaţî”, cum îl caracterizează cel dinainte, Gheorghe Mâşcă, fost 
deţinut politic, şi Ioan Spânu, luptător pe front şi prizonier de război 
nu sunt povestitori, transmiţători de basme, legende sau povestiri 
învăţate de la alţii, auzite în şezători sau la moară, deşi cunosc şi 
astfel de naraţiuni. Ei retrăiesc, dirijaţi cu dibăcie de cercetător, 
momente din viaţa lor, întâmplări, unele dramatice, altele hazlii, dar 
semnificative pentru existenţa fiecăruia, remarcabile, notabile - 
calitate care le face să merite a fi povestite, spuse, făcute publice. 
Studiile de istorie orală - o direcţie relativ nouă în sociologia şi 
etnologia românească - îşi adaugă, prin cartea realizată de Narcisa 
Alexandra Ştiucă, o frumoasă reuşită. 

Tot sub semnul experimentului stă şi broşura Sus în slava 
cerului. Colinde din satul Oltina (Centrul Judeţean al Creaţiei 
Populare Constanţa. Seria Monografică dobrogeană, Editura Ex 
Ponto, Constanţa, 2000), semnată de harnicul folclorist dobrogean 
dr. Gheorghe C. Mihalcea. Este probabil pentru prima oară când 
repertoriul de colinde al unei localităţi este cercetat în amănunţime, 
de la cele mai vechi atestări, datând de la sfârşitul secolului al XIX- 
lea, în răspunsurile la chestionarele lui Nicolae Densuşianu (1893- 
1897), până în ultimele decenii ale secolului XX. Pe urmele Tatianei 
Crâşmaru-Găluşcă, revenită de mai multe ori în localitate (1936, 
1956, 1963) şi ale lui Nicolae Constantinescu şi Vasile Gusciac, 
autori ai culegerii Sub zare de soare. Folclor poetic din Oltina, 
1973, preotul profesor doctor în folclor Gheorghe C. Mihalcea a 
cercetat localitatea în două rânduri - 1982 şi 1994 - înregistrând 
aproape întreg repertoriul de colinde cunoscut, încă, la vremea 
respectivă, în această localitate dobrogeană de pe malul Dunării. 
Folosind metoda anchetei directe de teren, culegătorul obţine de la 
vechii colindători informaţii preţioase, care îl conduc către 
reconstituirea obiceiului în formele lui arhaice, originare, şi a 
repertoriului general de colinde al satului: „După Sfântu’ Nicolae 
începeam... şi făceam colindele în fiecare seară..., masa la 
(mil)joc..., cana cu apă pe masă, şefu’ de ceată, care ştia mai bine 
colindele, sta în capu’ mesii şi conducea toată seara pe unii de-o 
parte de masă, pe alţii d-ailaltă, colindam... şi iera atent totdeauna 
un «unkeş» care iera «plătit» să fie atent să nu sărim v’un colind..., 



acesta vedea dacă ţinem bine colindele..., şi dă-i colinde, dă-i 
colinde, până la Crăciun. Nu beam, nu ne duceam la cârciumă - la 
fete nici poveste... Noi aveam douj’patru de colinde, aşa am apucat 
de la ăi bătrâni, aşa trebuia să le-nvăţăm pe toate, că nici nu ştiai 
cine-ţi cere v’un colind mai rar şi te da omu-afară dacă nu-i colindai 
cererea...”. în această primă cărticică sunt reproduse jumătate din 
cele douăzeci şi şase de colinde din Oltina, culese de Gh. C. Mihal- 
cea, un viitor tom urmând să cuprindă restul de colinde şi transcrie¬ 
rea lor muzicală. Preocupat mai mult de latura arhaică a textelor, de 
valoarea lor de document paleoistoric, autorul dă şi câteva 
importante detalii cu privire la contextul zicerii lor, la „beneficiarul” 
sau „destinatarul” urării, adesea neglijat de culegerile mai vechi. 

Semnale constant bune primesc din Mehedinţi, unde tradiţia 
cercetării monografice a folclorului zonal, ilustrată strălucit de 
regretatul Pavel Ciobanu, este continuată şi astăzi. Placheta Liliac 
de la Ponoare, editată de Centrul Judeţean al Creaţiei Populare 
Mehedinţi, Drobeta-Tumu Severin, 2000, îi are ca autori chiar pe 
Pavel Ciobanu, profesor de meserie, pe Isidor Chicet, inginer de 
formaţie, autor dramatic şi poet, directorul centrului, şi pe Ilie 
Mărţuică. Ce mi se pare interesant aici este faptul că multe melodii 
şi texte au fost înregistrate în cadrul unui festival de folclor care se 
va fi desfăşurat, înainte de 1990, sub egida „Cântării României”. 
Fără să-şi propună o astfel de abordare, autorii mehedinţeni deschid 
o cale de explorare a relaţiei dintre folclorul autentic, local, şi 
folclorul performat pe scena unui festival naţional. 

Tot de la Severin ne-a parvenit şi studiul consistent despre 
Elemente toponimice din Mehedinţi scris de profesorul Ion. M. 
Ungureanu. Colaborator permanent al publicaţiei „Răstimp”. 
Revistă de cultură şi tradiţie populară, editată de Consiliul Judeţean 
şi de Centrul Judeţean al Creaţiei Populare Mehedinţi, autorul, 
doctor în filologie, nu este, desigur, un amator, cum o demonstrează 
şi studiul de faţă, expresie a unei pasiuni de o viaţă, dar şi a asumării 
principiilor şi metodelor cercetării ştiinţifice celei mai avansate. 

O ultimă menţiune pentru o reeditare : G. Dem. Teodorescu, 
Petrea Creţul Şolcan, lăutarul Brăilei. Conferinţă ţinută la Atheneu, 
Duminică 11 Martie 1884, 2 ore p. m. Centrul de Creaţie Brăila 
reproduce cu fidelitate această celebră conferinţă, printre cele dintâi 
încercări de definire a profilului unui rapsod popular la noi. Text 
fundamental al folcloristicii româneşti, ca şi colecţia Poezii 

populare române (1885), în care repertoriul lăutarului Petrea Creţul 
Şolcan ocupă o semnificativă parte, conferinţa lui G. Dem. 
Teodorescu, prea puţin cunoscută, chiar şi folcloriştilor de profesie, 
invită la o lectură proaspătă şi, vă asigur, profitabilă. 

Sigur că producţia editorială a centrelor judeţene ale creaţiei 
populare este mult mai bogată. Am consemnat aici doar câteva 
lucrări care mi-au fost accesibile. Mi se pare că o dezbatere pe 
această temă ar fi binevenită. Ce părere aveţi? 

(„Adevărul literar şi artistic”. Săptămânal de cultură şi atitudine, 
anul X, nr. 556, 20 febr. 2001, p. 13) 


„Iar noi locului ne ţinem...” 


N u e nicio îndoială că procesul globalizării a început cu mult 
timp înainte de sfârşitul secolului al XX-lea, constituindu-se 
într-o direcţie energic susţinută, chiar impusă, de statele puternic 
industrializate şi bogate ale lumii de azi. Deşi se afirmă cu tărie că 
integrările de tot felul şi, implicit, procesul globalizării, mondia- 
lizării ar privi mai ales, dacă nu exclusiv, domeniul economicului, 
neavând, deci, atingere cu zona culturii, care şi-ar păstra sau ar 
trebui să-şi păstreze nealterată individualitatea, identitatea, 
specificul, miza integrării economice, politice, militare fiind chiar 
conservarea identităţii, realitatea este cu totul alta, vizibilă cu ochiul 
liber, incontestabilă. „MacDonaldizarea”, „cocacolizarea”, viaţa în 
automobil cu celularul la ureche, cumpărăturile la supermarket, 
comunicarea prin Satelit, intemetul sunt aspectele concrete, la nivel 
material şi economic ale „integrării”. Să adăugăm cinematografele 
drive-in, telenovelele şi soap-operas care au invadat posturile de 
televiziune comerciale, grupurile şi formaţiile de muzică rap sau 
reggae, dance sau hip-hop, difuzate pe numeroase posturi de radio, 
pe casete audio şi video, pe CD-uri etc. Toate acestea nu pot să nu 
aibă un impact uniformizator asupra culturii/culturilor lumii. 

Chiar cultura populară, tradiţională, folclorică sau etnografică, 
socotită a fi marca inconfundabilă a identităţii unui popor şi scoasă 
la lumină, în „eonul naţionalităţilor”, tocmai cu scopul de a impune, 
în spaţiul polarizat al Europei secolului al XlX-lea, tinerele naţiuni 
din sud-estul, dar şi din centrul şi nord-vestul continentului, a fost 
supusă, în timp, unei acţiuni dacă nu de uniformizare, în orice caz 
de ştergere a diferenţelor. Este adevărat că folclorul, cultura 
populară în ansamblul său, au găsit în sine forţa de a rezista 
„influenţelor” sau chiar agresiunii culturii oficiale sau culturii de 
consum la care a fost şi este supusă de decenii bune. 

în sprijinul acestei afirmaţii vine teancul de monografii locale 
care s-a adunat pe biroul meu, cărţi realizate de oameni ai locului, 
în ultima vreme, poate ca un răspuns, deşi neexplicit formulat, la 
ameninţările globalizării despre care vorbim. Câteva dintre aceste 
monografii vin din nordul Moldovei şi mi-au fost puse la dispoziţie 
de distinsul meu coleg profesorul Constantin Dominte, eminent 
lingvist, orginar el însuşi din acel spaţiu spiritual românesc. Autorii 
studiilor monografice sau culegerilor de folclor consemnate mai jos 
sunt cercetători, etnografi şi muzeografi de profesie, folclorişti cu 
vechi state de serviciu în acest domeniu, profesori iubitori de folclor 
şi de locurile natale. Astfel, Dumitru Rusan şi Marcel Zahaniciuc 
scriu despre Zona etnografică Câmpulung Moldovenesc (1996), 
Filon Lucău-Dănilă şi Dumitru Rusan despre Fundu Moldovei. O 
aşezare din ocolul Câmpulungului bucovinean (2000), prof. 
Avramia Dolinski şi Gheorghe Dolinski despre Arbore. Străveche 
vatră de etnografie şi folclor (2001); prof. Graţian Jucan semnează 
culegerea De sub Muntele Rarău. Folclor din ţinutul Câmpu¬ 
lungului Moldovenesc (2000), iar prof. Gheorghe Ţigău publică La 
pârâul dorului. Literatură populară de pe valea Bistriţei şi din 
împrejurimi (2000). Din Mehedinţi am în faţă lucrarea lui Cornel 
Boteanu, Izverna, o vatră străveche din plaiul Cloşani (fia.), iar din 
Argeş, cartea semnată de Constantin G. Dinu, Niculina N. Dinu şi 
Elena C. Stănescu, Boţeşti. Pagini din istoria unei vechi aşezări de 
moşneni (2000). 

Fiecare dintre monografiile zonale sau locale amintite se 
caracterizează printr-o atentă documentare, accentul fiind pus în 
egală măsură atât pe relevarea trecutului îndepărtat al unităţii 
studiate, cât şi pe prezentul acesteia, pe evocarea personalităţilor 
istorice ale căror destine s-au intersectat cu acelea ale localnicilor şi 
pe relevarea acelor fii ai locurilor care fac faima regiunii. Listele cu 

directorii, învăţătorii şi profesorii care au slujit şcolile din Fundu 
Moldovei şi din Arbore, cu primarii, adjuncţii de primar, notarii 
(începând cu 1894), preoţii (începând cu 1782), directorii de cămin 
cultural din Boţeşti - Argeş, succintele profiluri ale unor artişti şi 
artizani locali vorbesc convingător despre bogata viaţă spirituală a 
fiecăruia dintre spaţiile investigate, confirmând zicala românească 
„Omul sfinţeşte locul”. După cum secţiunile destinate prezentării 
ocupaţiilor, meşteşugurilor, portului, arhitecturii, obiceiurilor 
locale, mostrele de folclor literar, muzical, coregrafic din 
monografiile în chestiune, ca şi amplele culegeri de literatură 
populară semnate de Graţian Jucan şi de Gheorghe Ţigău dau 
măsura unei culturi populare săteşti vie şi viguroasă încă, în ciuda 
vicisitudinilor de tot felul la care a fost expusă. 

Pentru că s-ar putea spune că, pe o anumită porţiune a istoriei 
lor multiseculare, ţinuturile Ţării de Sus sau ale Moldovei de Nord, 
ale Bucovinei, încorporate în Imperiul Austriac multinaţional, s-au 
confruntat cu tendinţele de globalizare ale timpului respectiv, după 
cum în deceniile de după Al Doilea Război Mondial au suportat 
constrângerile culturii oficiale impuse de regimurile totalitare 
comuniste. 

în ambele împrejurări, programatic sau nu, se urmărea 
ştergerea diferenţelor. Ceea ce nu s-a întâmplat, totuşi, graţie, pe de 
o parte, trăiniciei şi consistenţei de sistem a culturii populare 
tradiţionale româneşti, şi, pe de altă parte, mulţumită generaţiilor de 
intelectuali locali care şi-au pus energiile şi cunoştinţele lor în slujba 
comunităţilor săteşti din care proveneau sau care i-au adoptat ca 
adevăraţi fii ai satului. 

Deşi monografia Fundu Moldovei. O aşezare din ocolul 
Câmpulungului bucovinean se deschide cu articolul Principiile 
culturii poporului semnat de Dimitrie Guşti şi apărut în publicaţia 
„Cultura poporului”. Revista asociaţiei învăţătorilor din judeţul 
Cetatea Albă, nr. 3-4, 1934, nu direcţiei Şcolii Sociologice de la 
Bucureşti aş ralia cercetările la care ne referim (de fapt, chiar cartea 
lui Filon Lucău-Dănilă şi Dumitru Rusan se referă doar tangenţial la 
ancheta efectuată acolo de monografişti, în 1928, şi valorifică doar 
parţial rezultatele obţinute de aceştia sau de cei care i-au continuat - 
mă gândesc la Ovidiu Bârlea care a publicat un adevărat corpus de 
basme populare culese de la un povestitor de excepţie din Fundu 
Moldovei, Gheorghe Zlotar), ci unei mişcări mai vechi, cu înce¬ 
puturile mai devreme, cunoscută în istoria disciplinei drept „direcţia 

învăţătorilor-folclorişti”. învăţători, preoţi, intelectuali de la ţară 
s-au aplecat cu căldură şi înţelegere asupra folclorului localităţilor 
în care trăiau şi au dat la iveală masive colecţii de folclor sau mono¬ 
grafii locale extrem de preţioase. Efortul lor era unul antiglobalizant 
avant la lettre, căci temerea lor privea tocmai efectele pe care 
civilizaţia modernă (oraşul, drumul de fier, maşinismul) ar fi putut 
să le aibă asupra culturii populare, asupra tradiţiilor şi datinilor 
moştenite de la străbuni. Strângând cu osârdie pentru a scăpa de la 
pierzare patrimoniul cultural local, ei au făcut un serviciu enorm 
comunităţilor pe care le reprezentau şi folcloristicii (etnografiei, 
etnologiei) în ansamblu, prin crearea unui tezaur arhivistic, docu¬ 
mentar, de mare valoare, deschis cercetărilor prezente şi viitoare. 

Datoria faţă de locurile natale sau de adopţie, cultul străve- 
chimii (să notăm că „vechi”, „străvechi” apar în subtitlurile 
monografiilor despre Arbore, Izvema şi Boţeşti) sunt mobilurile 
care i-au îndrumat pe autori spre realizarea acestor admirabile mo¬ 
nografii şi culegeri: „Lucrarea de faţă, prima încercare de mo¬ 
nografie a Izvemei - scria preotul Haralambie Tudor într-un Cuvânt 
înainte la proiectata sa cercetare, inclusă în cartea publicată de 
Cornel Boteanu -, reprezintă omagiul locurilor unde m-am născut şi 
am trăit, un prinos de adâncă recunoştinţă adus moşilor şi 
strămoşilor care au trăit şi au muncit cu îndârjită dragoste pentru 
glia strămoşească, pentru o viaţă liberă pur românească. Scrisă în 
spiritul adevărului, lucrarea prezintă fidel viaţa unui ţinut 
subcarpatic ce-şi duce firul istoric până în timpul dacilor, ca un 
documentar viu, sub toate aspectele conservat de un tradiţionalism 
specific ţinutului”. „Moşi”, „strămoşi”, „glia strămoşească”, „viaţă 
liberă pur românească”, „timpul dacilor”, „conservat”, „tradiţiona¬ 
lism specific ţinutului” s-ar putea să nu dea bine, să nu sune cum 
trebuie pentru avocaţii integrării, europenizării, mondializării şi să 
sune discordant în raport cu discursul postmodem actual. 

Pornite din iniţiative locale sau strict personale, asemenea lu¬ 
crări sunt, totuşi, purtătoarele unui mesaj destul de clar: oricât de 
agresiv ar fi tăvălugul globalizării, mondializării, ştergerii diferenţe¬ 
lor, micile comunităţi locale par să aibă forţa de a-şi conserva iden¬ 
titatea, desigur nu chiar cu certitudinea codrului eminescian care îşi 
clama eternitatea („Iar noi locului ne ţinem/Cum am fost aşa rămâ¬ 
nem”) în raport cu efemeritatea omului „schimbător, pe pământ ră¬ 
tăcitor”, dar cel puţin pe durata previzibilă a timpului în care trăim. 

(„Adevărul literar şi artistic”, nr. 592, 6 noiembrie 2001, p. 11) 

Zmei şi celulare la Boişoara 


I n Boişoara - Vâlcea am păşit pentru prima oară în 1968 când, în 
fruntea unei echipe alcătuite din studenţi şi cadre didactice de la, 
pe atunci, Facultatea de Limba şi Literatura Română a Universităţii 
din Bucureşti şi din cercetători de la Institutul de Etnografie şi 
Folclor, Profesorul Mihai Pop relua, după câteva decenii, anchetele 
de teren, urmând modelul aplicat cu mult succes în perioada 
interbelică de echipele studenţeşti din cadrul Şcolii Sociologice de 
la Bucureşti întemeiată şi condusă magistral de D. Guşti. Sigur, 
condiţiile erau acum cu totul altele; satul românesc începuse să-şi 
schimbe înfăţişarea, sub presiunea timpului împins spre un înainte 
nebulos de tăvălugul istoriei pus în mişcare de mecanismele „puterii 
populare”, perfecţionate, rafinate de gândirea „creatoare” a „marelui 
strateg” a cărui stea începuse să se înalţe. 

Suntem în iulie 1968; peste exact o lună, trupele Tratatului de la 
Varşovia (mai puţin România) aveau să invadeze Cehoslovacia, dar 
în Ţara Loviştei nimeni nu-şi putea trimite gândul dincolo de munţii 
şi gruiurile care o închid ca pe o cetate. Pe atunci „lampa lui Ilici” 
nu ajunsese încă în casele boişorenilor, de radiouri sau televizoare 
nici vorbă, la primărie exista un telefon cu manivelă, iar drumurile, 
de-a lungul văilor, erau străbătute, la pas, de carele cu boi, coborând 
fânul de la polog. 

Poate că tocmai această relativă izolare, care dă spaţiului 
respectiv o notă de marcată individualitate, l-a determinat pe 
Profesor să aleagă, ca un nou început al cercetărilor complexe de 
folclor, Ţara Loviştei, mai exact satele Boişoara şi Găujani, 
considerate de Ion Conea, monograful zonei, „inima însăşi a 
Loviştei”. Investigaţiile s-au extins şi în cel de-al treilea sat al 
comunei, Bumbuieşti, trecând şi spre Titeşti, unde are loc, anual, un 
mare târg de Sfântul Ilie, mutat acolo, de pe munte, de la „Faţa 
Sântilie”, ne încredinţează legenda, în urma răpirii, de către zmei, a 
unei fete lângă care se prinseseră în joc, luând înfăţişarea de feciori. 

Cercetarea din 1968 a fost un succes şi a fost urmată de altele, 
în cadrele abia înfiripate ale Societăţii Studenţeşti de Etnografie şi 

Folclor, „sponsorizată”, dacă putem să folosim acest termen la modă 
azi, de UASCR - organizaţia studenţilor afiliată Uniunii Tineretului 
Comunist. Pe plan local, întreaga acţiune fusese susţinută de 
proaspeţii absolvenţi ai Facultăţii, repartizaţi la Râmnicu Vâlcea, 
Gheorghe Deaconu şi Ioan St. Lazăr, ataşaţi sincer de folclor şi de 
profesorul lor. Taberele studenţeşti de folclor erau rezultatul folosirii 
inteligente a unei comenzi ideologice care cerea atunci îmbinarea 
învăţământului cu cercetarea şi producţia. Şi beneficiul a fost, într- 
adevăr, triplu: arhiva I.E.F. s-a îmbogăţit cu un material cules în chip 
profesional, studenţii au învăţat de la cercetători experimentaţi (M. 
Pop, C. Eretescu, Cornelia Tăutu, Iosif Herţea, Marin Buga) tehnica 
investigaţiei de teren, aplicând în practică, îndrumările teoretice din 
abia apărutele lucrări de profil ale lui Mihai Pop (1967) şi Ovidiu 
Bârlea (1968), Centrul Judeţean al Creaţiei Populare Vâlcea a 
deschis un culoar către cercetarea ştiinţifică, utilizată ca suport 
pentru activitatea de valorificare scenică şi propagandistică a 
culturii populare. Volumul Folclor din Ţara Loviştei (Boişoara) 
apărut la Râmnicu Vâlcea în 1970 sub îngrijirea devotată a lui Gh. 
Deaconu şi Constantin Eretescu era şi a rămas dovada palpabilă, 
documentul viu al experienţei din 1968. 

Am revenit în Boişoara după peste 30 de ani, în iulie 2001, cu 
un grup de studenţi de la Etnologie şi Folclor, secţie nou creată, în 
urmă cu patru ani, urmând, deci, să dea prima promoţie la sfârşitul 
anului universitar 2002/2003, apoi în decembrie, acelaşi an, 
interesaţi fiind de fenomenul colindatului la începutul mileniului III, 
şi în august 2002, în preajma Sărbătorii Sfintei Mării, considerată de 
etnologi un prag în trecerea timpului, anunţând apropierea toamnei. 

De fapt, cele trei „descinderi” în Boişoara, realizate în cadrul 
unor contracte de cercetare C.N.C.S.I.S ale Catedrei de Etnologie şi 
Folclor de la Facultatea de Litere a Universităţii din Bucureşti, au 
avut în primul rând o finalitate didactică, urmărind să-i familiarizeze 
pe viitorii specialişti în etnologie şi folclor cu tehnicile muncii de 
teren, să aplice în practică ceea ce au învăţat teoretic la cursurile de 
profil, să-şi dezvolte abilităţile de comunicare cu oamenii locului, să 
cunoască pe viu, la faţa locului, procesele şi mutaţiile care au loc la 
nivelul culturii populare, tradiţionale, săteşti la acest început de veac 
şi de mileniu. Aceasta cu atât mai mult cu cât cei mai mulţi dintre 
studenţii noştri provin din mediul urban, majoritatea din Capitală, 
încât iniţierea a început de la întâii paşi pe uliţele satului cu 

stabilirea diferenţelor dintre raţe şi gâşte şi cu temperarea extazului 
la vederea celui dintâi curcan adevărat, cu pene înfoiate, ciucure şi 
mărgele roşii la gât, altul decât cel gătit de mama în cuptorul 
aragazului pentru masa festivă de Revelion. 

Cercetarea din 1968 găsea folclorul din Boişoara într-o formă 
destul de bună, dovadă antologia de texte poetice şi muzicale 
publicate în volumul din 1970, ilustrative pentru obiectivul propus: 
„Pe această linie a continuităţii - scria Mihai Pop în Cuvânt înainte 
- cercetarea noastră s-a îndreptat deci în Ţara Loviştei spre acele 
straturi ale folclorului care, transmise de veacuri, deţin şi astăzi 
mărturiile literaturii medievale româneşti şi, ca reflectare literară, 
date importante despre nivelul de civilizaţie la care într-un anumit 
moment al Evului Mediu a ajuns aici societatea românească”. 
Folclorul era chemat să susţină ideea de continuitate a românilor pe 
aceste plaiuri, de permanenţă în vatra strămoşească, nu doar din 
perioada medievală, dar chiar de pe vremea dacilor şi a romanilor 
care, pe drept cuvânt, au lăsat urme în aceste locuri. Sunt puţini 
boişoreni, din orice generaţie ar fi şi cu orice nivel de cultură, care 
să nu-ţi vorbească despre „comoara lui Decebal”, la dezgroparea 
căreia au săpat, fără succes, Niţu P. Ion zis „Tarzan” şi fiul, Niţu I. 
Ion, prin anii ‘60, care susţine că tatăl său avea chiar o hârtie 
semnată de Ceauşescu în care i se spunea „Te duci şi sapi!”. 

Fondului local de legende sau de povestiri îi aparţin şi 
naraţiunile, mai mult sau mai puţin şlefuite, despre fata lui Simion 
Duroi care a intrat la comoară, şi-a umplut poala cu bani de aur, dar, 
la ieşire, „Cân’ s-a tras a călcat cu picioru’ pă o «clapă». Şi atunci a 
scăpat mâna după şorţ ş-au căzut banii toţi în pragu’ uşii. Ş-a ieşit 
de acolo mută...”. Motivul are o circulaţie universală, dar el a fost 
autohtonizat, localizat, fiecare interlocutor putând arăta cu precizie 
Jgheabul”, stânca unde se află comoara şi numi aproape aceleaşi 
personaje care au trăit experienţa traumatizantă a pătrunderii într-un 
spaţiu interzis. 

O altă reprezentare mitologică frecvent întâlnită în folclorul din 
Boişoara este zmeul, fondului local de tradiţii aparţinându-i un 
Cântec de alungat zmeii, cunoscut în numai două variante, culese de 
la aceeaşi informatoare, Maria Timiş, din Boişoara, în 1965 şi 1968, 
şi numeroase povestiri superstiţioase despre zmeul-zburător, care 
bântuie, sub înfăţişarea unui flăcău chipeş, femeile văduve sau 
fetele singure. Reprezentarea era atât de puternic păstrată în 



mentalul colectiv încât doctorul Andrei Pandrea, care a contribuit, 
prin cartea sa Medic la Boişoara. la creşterea prestigiului localităţii, 
şi-a intitulat o culegere de eseuri şi amintiri La vânătoare de zmei. 

Ioana Iosif, cu care am stat de vorbă în 1992, într-o scurtă an¬ 
chetă de numai o zi, şi apoi, cu studenţii, în vara anului 2001, era 
convinsă de existenţa acestuia, îl văzuse, zice că arăta „ca o bârnă 
lungă, ca un brad de foc, la un cap cu o căpăţână ca o găleată, numai 
scântei, foc, a trecut drept peste casă şi s-a băgat sub pod în vale”, 
„a intrat într-o salcie”, şi indică exact direcţia în care năluca se în¬ 
dreptase. Conversaţia mea, din 1992, cu Ioana Iosif s-a întrerupt 
brusc, la ora 18, când, adresându-se unei nepoate, a spus: „- Maria- 
no, filmu’! Hai, fa, c-a-nceput Dallas- u’”. După nouă ani, în 2001, 
discursul ei se raţionalizase radical, fiind dispusă să relateze mai 
degrabă poveşti din viaţă, realiste, încercările mele de a o readuce la 
repertoriul înregistrat (notat) înainte rămânând fără rezultat. 

Deşi din punct de vedere geografic satul nu şi-a schimbat foarte 
mult configuraţia (aceleaşi uliţe urmând firul apei sau vechi drumuri 
urcând spre plai), deşi, întrebaţi fiind, oamenii spun că practică 
aceleaşi ocupaţii ca şi moşii şi strămoşii lor, îmbinând ciobănia cu 
agricultura, deşi nunţile, înmormântările, târgurile se desfăşoară 
după aceleaşi legi din vremurile de demult, schimbarea se simte în 
tot locul. Case noi, mari, contrastând violent cu altele vechi, rămase 
în paragină; curent electric şi toate avantajele lui - iluminat, 
radiouri, televizoare, casetofoane; baruri deschise fie pe locul 
vechiului „magazin mixt”, fie în clădiri noi care ar putea intra 
oricând în zona turismului rural; şi, mai ales, celulare. Cum 
telefonia fixă abia acum urmează a fi instalată la Boişoara, mulţi 
dintre localnici sunt dotaţi cu telefoane mobile. La ce bun? ne-am 
putea întreba. Simplu, pentru a comunica lejer cu cei plecaţi, fie în 
ţară, cu oile pe munţi sau în alte zone geografice, fie - mai ales - cu 
cei plecaţi în străinătate. Căci dacă în anii ‘70-’80 ai secolului trecut 
satele Ţării Loviştei procurau forţa de muncă pentru şantierele de pe 
Olt sau pentru fabricile din Sibiu, Mârşa, Tâlmaciu, acum bătrâna 
vatră de istorie şi cultură exportă masiv lucrători în toată Europa, 
dar mai ales în Spania. La Găujani, ni se spune, există aproape la 
fiecare casă un plecat, şi dacă dintr-o gospodărie n-a plecat încă 
nimeni afară, atunci la următoarea sunt doi sau trei duşi să 
muncească în Vest. Primarul comunei, Petre V. Popescu, de la care 
am primit în tot acest timp un sprijin consistent, îmi spunea, mai în 



132 

glumă, mai în serios, că există în Spania o aşezare locuită în 
majoritate de boişoreni care, în conformitate cu normele europene, 
ar putea să voteze, ca primar, la viitoarele alegeri, pe unul dintre ei. 

Ce se va întâmpla cu folclorul zonei în următoarele decenii, 
cum se va contura identitatea locală atunci când cei plecaţi se vor 
întoarce, ce vor fi copiii lor, născuţi dintr-o mamă româncă şi un tată 
catalan, rămâne să constate tinerii etnologi pregătiţi de noi în 
„laboratorul de la Boişoara”. 

(„Adevărul literar şi artistic”, anul XI, nr. 633, 10 septembrie 2002, p. 12) 


Laboratorul Boişoara 


R evenirea la Boişoara, în iulie 2001, cu un grup de studenţi de la 
specializarea Etnologie şi Folclor şi de la Cercul de Folclor ale 
Facultăţii de Litere, Universitatea din Bucureşti, are, în adâncurile 
ei, şi o motivaţie sentimentală, aruncând un arc peste timp, către 
începuturile cercetărilor studenţeşti de folclor, aş zice sistematice, 
din perioada postbelică, al căror an-bomâ este 1968, când, 
mişcătoare coincidenţă, Profesorul Mihai Pop avea exact vârsta de 
acum a celui care semnează această prefaţă. 

Deplasări în teren se mai făcuseră, în anii de după revenirea la 
catedră şi numirea sa ca director adjunct al nou-înfiinţatului Institut 
de Etnografie şi Folclor, dar ele erau sporadice şi aveau un caracter 
mai degrabă aleatoriu. în iulie 1968, Profesorul Mihai Pop relua, 
după câteva decenii, cercetările concrete de teren, urmând modelul 
aplicat cu mult succes în perioada interbelică de echipele studenţeşti 
din cadrul Şcolii Sociologice de la Bucureşti întemeiată şi condusă 
magistral de D. Guşti, campanii la care el însuşi participase în mai 
multe rânduri. Echipa deplasată la Boişoara în ‘68 cuprindea 
studenţi şi cadre didactice de la, pe atunci, Facultatea de Limba şi 
Literatura Română a Universităţii din Bucureşti, cercetători de la 
Institutul de Etnografie şi Folclor şi tineri folclorişti din partea 



locului, între care cei doi emuli şi fideli ai Profesorului, proaspeţii 
absolvenţi de facultate Gheorghe Deaconu şi Ioan St. Lazăr. 
Principiul „îmbinării învăţământului cu cercetarea şi producţia”, 
care începuse să prindă contur în „gândirea creatoare” a 
„conducătorului iubit”, a fost folosit de câţiva tineri activişti 
entuziaşti, între care trebuie amintit universitarul Eugen Marinescu, 
în stimularea cercetărilor studenţeşti de teren, care vor continua, 
timp de două decenii, sub egida Societăţii Studenţeşti de Etnografie 
şi Folclor, întemeiată pe la începutul anilor ‘70. Beneficiul acestor 
cercetări a fost, într-adevăr, triplu: arhiva I.E.F. s-a îmbogăţit cu un 
material cules în chip profesional, cu mijloace tehnice din ce în ce 
mai perfecţionate (toată lumea îşi aduce aminte de Uher-ul manevrat 
cu dibăcie de nea Nae Mănescu, tehnicianul Institutului şi de 
aparatul de filmat cu care Maţi a tras câteva cadre memorabile la 
târgul de la Titeşti; studenţii au învăţat de la cercetători 
experimentaţi (M. Pop, C. Eretescu, Cornelia Tăutu, Iosif Herţea, 
Marin Buga) tehnica investigaţiei de teren, aplicând în practică 
îndrumările teoretice din abia apărutul îndreptar pentru culegerea 
folclorului (Comitetul de Stat pentru Cultură şi Artă. Casa Centrală 
a Creaţiei Populare, 1967) de Mihai Pop; Centrul Judeţean al 
Creaţiei Populare Vâlcea a deschis un culoar către cercetarea 
ştiinţifică, utilizată ca suport pentru activitatea de valorificare 
scenică şi propagandistică a culturii populare. 

Sigur, condiţiile erau acum (în 1968) cu totul altele decât în 
timpul campaniilor monografiştilor; satul românesc începuse să-şi 
schimbe înfăţişarea, sub presiunea timpului împins spre un înainte 
nebulos de tăvălugul istoriei pus în mişcare de mecanismele „puterii 
populare”, perfecţionate, rafinate de „marele fiu” a cărui stea 
începuse să se înalţe, pregătind mersul impetuos înainte al României 
„pe calea construirii societăţii socialiste multilateral dezvoltate”. 
Unde s-a ajuns, mergând pe acest drum, istoria contemporană ne-o 
spune elocvent. Noi suntem, însă, în iulie 1968; peste exact o lună, 
trupele Tratatului de la Varşovia (mai puţin România) aveau să 
invadeze Cehoslovacia, dar în Ţara Loviştei nimeni nu-şi putea 
trimite gândul dincolo de munţii şi gruiurile care o închid ca pe o 
cetate. Pe atunci „lampa lui Ilici” nu ajunsese încă în casele 
boişorenilor, de radiouri sau televizoare nici vorbă, la primărie 
exista un telefon cu manivelă, iar drumurile, de-a lungul văilor, erau 
străbătute, la pas, de carele cu boi, coborând fânul de la polog. 

Poate că tocmai această relativă izolare, care dă spaţiului 
respectiv o notă de marcată individualitate, l-a determinat pe Profe¬ 
sor să aleagă, ca un nou început al cercetărilor complexe de folclor, 
Ţara Loviştei, mai exact satele Boişoara şi Găujani, considerate de 
Ion Conea, monograful zonei, „inima însăşi a Loviştei”. 
Investigaţiile s-au extins şi în cel de-al treilea sat al comunei, 
Bumbuieşti, trecând şi spre Titeşti, unde are loc, anual, un mare târg 
de Sfântul Ilie, mutat acolo, de pe munte, de la „Faţa Sântilie”, ne 
încredinţează legenda, în urma răpirii unei fete, de către zmeii care 
se prinseseră în joc lângă ea, luând înfăţişarea de feciori. 

Cercetarea din 1968 găsea folclorul din Boişoara într-o formă 
destul de bună, dovadă antologia de texte poetice şi muzicale 
publicate în volumul Folclor din Ţara Loviştei (Boişoara) apărut la 
Râmnicu Vâlcea în 1970 sub îngrijirea devotată a lui Gh. Deaconu 
şi Constantin Eretescu. Cartea aceasta era, la vremea respectivă, şi 
a rămas până azi dovada palpabilă, documentul viu al experienţei 
din 1968, textele antologate fiind ilustrative pentru obiectivul 
cercetării: susţinerea, cu argumentele folclorului, a ideii de 
continuitate, de permanenţă a românităţii în spaţiul său de existenţă. 
„Pe această linie a continuităţii - scria Mihai Pop în Cuvânt înainte 
- cercetarea noastră s-a îndreptat deci în Ţara Loviştei spre acele 
straturi ale folclorului care, transmise de veacuri, deţin şi astăzi 
mărturiile literaturii medievale româneşti şi, ca reflectare literară, 
date importante despre nivelul de civilizaţie la care într-un anumit 
moment al Evului Mediu a ajuns aici societatea românească”. 
Folclorul era chemat să susţină ideea de continuitate a românilor pe 
aceste plaiuri, de permanenţă în vatra strămoşească, nu doar din 
perioada medievală, dar chiar de pe vremea dacilor şi a romanilor 
care, pe drept cuvânt, au lăsat urme în aceste locuri. Aceasta este şi 
teza studiului de deschidere a volumului din 1970, Folclor şi istorie 
la Boişoara, semnat de folcloristul şi editorul Constantin Mohanu. 
Şi astăzi, sunt puţini boişoreni, din orice generaţie ar fi şi cu orice 
nivel de cultură, care să nu-ţi vorbească despre „comoara lui 
Decebal”, la dezgroparea căreia au săpat, prin anii ‘60, fără succes, 
Niţu P. Ion zis „Tarzan” şi fiul, Niţu I. Ion, acesta din urmă susţinând 
că tatăl său avea chiar o hârtie semnată de Ceauşescu însuşi în care 
i se spunea „Te duci şi sapi!”. Antichitatea îndepărtată şi trecutul 
apropiat se suprapun fără nicio oprelişte în mentalul popular. 



Fondului local de legende sau de povestiri îi aparţin şi naraţiunile, 
mai mult sau mai puţin şlefuite, despre fata lui Simion Duroi care a 
intrat la comoară, şi-a umplut poala cu bani de aur, dar, la ieşire, 
„Cân’ s-a tras a călcat cu picioru’ pă o clapă. Şi atunci a scăpat mâna 
după şorţ ş-au căzut banii toţi în pragu’ uşii. Ş-a ieşit de acolo mu¬ 
tă...”. Motivul are o circulaţie universală, dar el a fost autohtonizat, 
localizat, fiecare interlocutor putând arăta cu precizie Jgheabul”, 
stânca unde se află comoara şi numi aproape aceleaşi personaje care 
au trăit experienţa traumatizantă a pătrunderii într-un spaţiu interzis. 

O altă reprezentare mitologică frecvent întâlnită în folclorul din 
Boişoara este zmeul, fondului local de tradiţii aparţinându-i un 
Cântec de alungat zmeii, cunoscut în numai două varainte, culese de 
la aceeaşi informatoare, Maria Timiş, din Boişoara, una, de către C. 
Mohanu, în 1965 (dar publicată abia în 1975), alta, de către M. Pop 
şi C. Tăutu, în 1968, (publicată în 1970), cântec care face obiectul 
unui amplu studiu semnat de Adrian Fochi, Mitologicale, în 
„Revista de Etnografie şi Folclor”, tomul 23, nr. 1, 1978 (Vezi şi 
Nicolae Constantinescu, The Song of the Girl A bducted by Dragons: 
A Theme Crossing Folk-Literature Genres, Comunicare la a 32-a 
Conferinţă Internaţională a Comisiei de Balade (KfV) a S.I.E.F., 
Leuven, Belgia, iulie 2002, mss. 1 ). Alături de acest cântec foarte 
special, există, în folclorul local, şi numeroase povestiri 
superstiţioase despre zmeul-zburător, care bântuie, sub înfăţişarea 
unui flăcău chipeş, femeile văduve sau fetele singure. Reprezentarea 
era atât de puternic păstrată în mentalul colectiv încât doctorul 
Andrei Pandrea, care a contribuit, prin cartea sa Medic la Boişoara, 
la creşterea prestigiului localităţii, şi-a intitulat o culegere de eseuri 
şi amintiri Cu puşca după zmei. La fel de puternice erau şi credinţele 
despre iele, „cele sfinte”, „ăle sfinte”, credinţe pe baza cărora s-au 
produs numeroase naraţiuni care se situează la graniţa dintre 
legendă şi povestirea despre întâmplări trăite. Studiul lui Mihai Pop, 
Unele consideraţii în legătură cu legendele, din volumul Folclor 
din Ţara Loviştei (1970) are, în perspectiva timpului, o dublă 
semnificaţie. întâi, cu dibăcia sa unanim recunoscută, Profesorul 
Mihai Pop adaugă sensului declarat al cercetării - adunarea do¬ 
vezilor folclorice întru susţinerea ideii altminteri generoase, dar care 

1 Comunicarea a fost publicată sub titlul „ The Girl Abducted by Dragons The Treatement of a 
Cross-Generic Theme in Romanian Song , în voi. Ballad and Diversity: Perspeclives on Gender, Ethos, 
Power and Play. Edited by Isabelle Peere&Stefaan Top. Editorial assistant Sigrid Rieuwerts, 
Wissenschaftlicher Verlag Trier, 2004, p. 83-91. 



tindea să capete aparenţa unui slogan politic, privind „vechimea, 
unitatea şi continuitatea poporului român în spaţiul carpato-danu- 
biano-pontic” - o orientare nouă, anticipând studiile de naratologie 
şi de mentalităţi care se vor impune ceva mai târziu la noi. Practic, 
încercările de definire a povestirii contemporane sau despre întâm¬ 
plări trăite datorate lui Silviu Angelescu (participant şi el la cerce¬ 
tarea de la Boişoara din 1968), Poetica legendei , în Legende 
populare româneşti. Ediţie îngrijită de Octav Păun şi Silviu 
Angelescu, Editura Albatros, 1983, sau lui Nicolae Constantinescu, 
Fişe pentru un dicţionar de folclor (V): Povestirea , în „Revista de 
Etnografie şi Folclor”, tomul 31, nr. 1, 1986, nu sunt străine de con¬ 
sideraţiile Profesorului: „Cercetarea legendelor din Boişoara ne-a 
arătat însă că dacă înfăţişarea reprezentărilor mitologice s-a schim¬ 
bat în timp, schimbarea n-a fost numai o urmare directă a schimbării 
de mentalitate, a trecerii fireşti din sacral în profan, de secularizare 
a conceptelor, ci şi o necesitate a modurilor de expresie. întâlnite în 
simple relatări de cunoştinţe sau de credinţe, în legende, în baladă şi 
în snoavă, reprezentările trebuie considerate la acest nivel al 
investigării doar ca elemente ale strategiei de argumentare a fiecărei 
categorii, semne a căror valoare semantică, semnificaţie, este dată 
de structura categoriei în care apar”. 

Am revenit în Boişoara, pentru scurt timp, în 1992, în cadrul 
unei acţiuni a Universităţii de Cultură Populară organizată de 
Oficiul Judeţean de Conservare şi Valorificare a Creaţiei Populare 
Vâlcea, din iniţiativa dr. Gheorghe Deaconu; apoi după aproape încă 
un deceniu, în iulie 2001, în fruntea unui grup de studenţi de la 
Etnologie şi Folclor, secţie nou-creată, în urmă cu patru ani, 
urmând, deci, să dea prima promoţie la sfârşitul anului universitar 
2002/2003, marcând începutul unui „experiment” didactic şi 
ştiinţific; din nou, în decembrie, acelaşi an, un grup condus de lector 
univ. dr. Narcisa Ştiucă şi asist. univ. drd. Ioana Fruntelată şi-a 
centrat interesul pe fenomenul colindatului la începutul mileniului 
III; şi, încă o dată, în august 2002, în preajma Sărbătorii Sfintei 
Mării, considerată de etnologi un prag în trecerea timpului, 
anunţând apropierea toamnei, într-o încercare de adâncire a 
observaţiei, în limitele aceluiaşi „experiment”. 

De fapt, ultimele trei „descinderi” în Boişoara, realizate în 
cadrul unor contracte de cercetare C.N.C.S.I.S ale Catedrei de 
Etnologie şi Folclor de la Facultatea de Litere a Universităţii din 




Bucureşti, cu suportul „logistic”, extrem de preţios, al factorilor 
locali, Centrul Judeţean al Creaţiei Populare Vâlcea (dr. Gheorghe 
Deaconu, Elena Stoica) şi Primăria Boişoara (înv. Petre V. Popescu), 
la care trebuie să adăugăm, pentru cercetarea din decembrie 2001, 
sprijinul binevoitor al postului de radio „Vocea Speranţei” (drd. 
Daniel Thomas şi conf. dr. Petre Anghel), au avut în primul rând o 
finalitate didactică, urmărind să-i familiarizeze pe viitorii specialişti 
în etnologie şi folclor cu tehnicile muncii de teren, să aplice în 
practică ceea ce au învăţat teoretic la cursurile de profil, să-şi 
dezvolte abilităţile de comunicare cu oamenii locului, să cunoască 
pe viu, la faţa locului, procesele şi mutaţiile care au loc la nivelul 
culturii populare, tradiţionale, săteşti la acest început de veac şi de 
mileniu. Aceasta cu atât mai mult cu cât cei mai mulţi dintre 
studenţii noştri provin din mediul urban, majoritatea din Capitală, 
încât iniţierea a început de la întâii paşi pe uliţele satului cu 
stabilirea diferenţelor dintre raţe şi gâşte şi cu temperarea extazului 
la vederea celui dintâi curcan adevărat, cu pene înfoiate, ciucure şi 
mărgele roşii la gât, altul decât cel gătit de mama în cuptorul 
aragazului pentru masa festivă de Revelion. 

Având drept martor volumul din 1970 şi alte cercetări de teren 
realizate în zonă de alţi cercetători (C. Mohanu, Ion Piloiu, Iosif Her- 
ţea, Costea Marinoiu, Comei Bălosu etc.), studenţii noştri au dobândit 
o experienţă de mare utilitate în procesul formării lor ca etnologi. 

In cadrul „laboratorului Boişoara”, un experiment pregătit cu 
atenţie l-a reprezentat urmărirea, pe viu, a fenomenului colindatului, 
Crăciun 2001, ştiut fiind că obiceiul, cunoscut în toată ţara, are aici 
anumite particularităţi, care îl fac a fi socotit o marcă definitorie a 
identităţii locale. Observaţiile directe de teren, coroborate cu atenta 
lectură a unei bogate bibliografii (inclusiv observaţiile lui Ioan St. 
Lazăr din volumul din 1970) s-au concretizat în câteva comunicări 
de bună ţinută ştiinţifică, prezentate şi comentate în cadrul 
Colocviului cu tema „Ţara Loviştei - zonă etnofolclorică de interes 
naţional” din cadrul manifestării „Pridvor vâlcean” - Zilele Culturii 
Populare Vâlcene de la Muzeul Satului, Bucureşti, 25-26 mai 2002, 
adunate în volumul de faţă. 

Se întâlnesc aici studiile unor cercetători formaţi, ei înşişi 
formatori ai tinerei generaţii de folclorişti şi etnologi, cele două 
cadre didactice cu o bună experienţă la catedră care i-au însoţit şi 
îndrumat pe studenţi în ancheta cu privire la colindat din decembrie 



2001, lector univ. dr. Narcisa Ştiucă şi asist. univ. drd. Ioana Frun- 
telată, cu întâile contribuţii ştiinţifice ale unor debutanţi, studenţi în 
anul III ( Cătălina Tesăr), respectiv II ( Ioana Radian şi Marian 
Bolea, Laura Simulescu şi Mădălina Turturică, Alina Gheuca şi 
Cătălina Cojocarii) la specialitatea Etnologie şi Folclor de la Facul¬ 
tatea de Litere, Bucureşti. O poziţie intermediară ocupă Ioana Li- 
xandru, licenţiată în filologie şi deţinătoarea unui Maşter în Etnolo¬ 
gie şi Folclor, a cărei comunicare a fost baza de pornire a dizertaţiei 
de masterat, apreciată de comisia de examinare cu nota maximă, şi 
care s-ar putea dezvolta într-un studiu complex de sine stătător. 

O altă temă urmărită în timpul celor două anchete din vara 
anilor 2001 şi 2002 a fost aceea legată de legendele locale, la care 
am adăugat o alta, imposibil de imaginat în cadrul primei deplasări 
la Boişoara - istorii orale, povestiri personale despre istoria 
apropiată, războiul, colectivizarea, rezistenţa anticomunistă, 
represiuni, procese, închisoare. 

Sigur, nu a fost evitată nici latura povestirilor cu substrat 
mitologic, întâlnirile sau măcar relatările despre contacte cu zmeul- 
zburător făcând parte din fondul activ al multor boişoreni. Ioana 
Iosif, cu care am stat de vorbă în 1992, într-o scurtă anchetă de numai 
o zi, şi apoi, cu studenţii, în vara anului 2001, era convinsă de 
existenţa acestuia, îl văzuse, zice că arăta „ca o bârnă lungă, ca un 
brad de foc, la un cap cu o căpăţână ca o găleată, numai scântei, foc, 
a trecut drept peste casă şi s-a băgat sub pod în vale”, „a intrat într-o 
salcie”, şi indică exact direcţia în care năluca se îndreptase. 
Conversaţia mea, din 1992, cu Ioana Iosif s-a întrerupt brusc, la ora 
18, când, adresându-se unei nepoate, a spus: „- Mariano, filmu’! Hai, 
fa, c-a-nceput Dallas- u’”. După nouă ani, în 2001, discursul ei se 
raţionalizase radical, fiind dispusă să relateze mai degrabă poveşti 
din viaţă, realiste, încercările mele de a o readuce la repertoriul 
înregistrat (notat) înainte rămânând fără rezultat. Reprezentarea este, 
însă, extraordinar de vie în conştiinţa altor purtători de folclor, din 
categorii sociale şi de vârstă ocolite, în virtutea unor prejudecăţi, de 
cercetători. Este cazul Mihaelei Mihai, de etnie rromă, de 26 de ani 
în 2001, absolventă de liceu, casnică, mamă a doi copii, nepoata 
Elisabetei Constantin, de 63 de ani în 2001, decedată pe 8 februarie 

2002, cunoscută în sat ca descântătoare, şi al lui Ion Stoica, tot rrom, 
22 de ani în 2002, 10 clase, de meserie tâmplar, la data convorbirii 
şomer, deţinători ai unui repertoriu remarcabil de povestiri sau 

legende superstiţioase, legende locale, povestiri personale despre iele 
(„liene bune şi liene rele ’, zice Ion Stoica), zmei, strigoi, priculici. 

Povestirile despre zmei fac obiectul comunicării studentei 
Ioana Cremenescu , anul III, Etnologie şi Folclor, iar Lorena Anton, 
Litere III, analizează câteva povestiri de război, culese cu ocazia 
primei cercetări, în iulie 2001. 

Sigur, comunicările selectate pentru acest volum valorifică 
numai o mică parte din materialul cules şi notat în cele trei anchete 
de teren din ultimii doi ani. Finalitatea lor, a anchetelor, este, repet, 
una de ordin didactic, formativ. Ceea ce nu exclude posibilitatea con¬ 
tinuării cercetării în vederea constituirii unei bănci de date, a unei 
mici arhive, a unui fond documentar şi, mai departe, eventualitatea 
elaborării unor studii de caz, unele aflate deja în lucru, sau chiar, într-o 
perspectivă mai îndepărtată, alcătuirea unei monografii etno- 
folclorice a comunei Boişoara, aşa cum se înfăţişează ea tinerilor 
folclorişti şi etnologi la începutul secolului al XXI-lea, în procesul 
ineluctabil al schimbărilor mai de adâncime sau mai de suprafaţă. 

Deşi din punct de vedere geografic satul nu şi-a modificat foarte 
mult configuraţia (aceleaşi uliţe urmând firul apei sau vechi drumuri 
urcând spre plai), deşi, întrebaţi fiind, oamenii spun că practică 
aceleaşi ocupaţii ca şi moşii şi strămoşii lor, îmbinând ciobănia cu 
agricultura, deşi nunţile, înmormântările, târgurile se desfăşoară 
după aceleaşi legi din vremurile de demult, schimbarea se simte în 
tot locul. Case noi, mari, contrastând violent cu altele vechi, rămase 
în paragină; curent electric şi toate avantajele lui - iluminat, ra¬ 
diouri, televizoare, casetofoane; baruri deschise fie pe locul vechiu¬ 
lui „magazin mixt”, fie în clădiri noi care ar putea intra oricând în 
zona turismului rural; şi, mai ales, celulare. Cum telefonia fixă abia 
acum urmează a fi instalată la Boişoara, mulţi dintre localnici sunt 
dotaţi cu telefoane mobile. La ce bun? ne-am putea întreba. Simplu, 
pentru a comunica lejer cu cei plecaţi, fie în ţară, cu oile, pe munţi 
sau în alte zone geografice, fie - mai ales - cu cei plecaţi în 
străinătate. Căci dacă în anii ‘70-’80 ai secolului trecut satele Ţării 
Loviştei procurau forţa de muncă pentru şantierele de pe Olt sau 
pentru fabricile din Sibiu, Mârşa, Tâlmaciu, acum bătrâna vatră de 
istorie şi cultură exportă masiv lucrători în toată Europa, dar mai 
ales în Spania. La Găujani, ni se spune, există aproape la fiecare 
casă un plecat, şi dacă dintr-o gospodărie n-a plecat încă nimeni 
afară, atunci la următoarea sunt doi sau trei duşi să muncească în 

Vest. Primarul comunei, Petre V. Popescu, de la care am primit în tot 
acest timp un sprijin consistent, îmi spunea, mai în glumă, mai în 
serios, că există în Spania o aşezare locuită în majoritate de 
boişoreni care, în conformitate cu normele europene, ar putea să 
voteze, ca primar, la viitoarele alegeri, pe unul dintre ei. 

Ce se va întâmpla cu folclorul zonei în următoarele decenii, 
cum se va contura identitatea locală atunci când cei plecaţi se vor 
întoarce, ce vor fi copiii lor, născuţi dintr-o mamă din Găujani şi un 
tată catalan, rămâne să constate tinerii etnologi pregătiţi de noi în 
„laboratorul de la Boişoara”. 

(Prefaţă la voi. Laboratorul Boişoara. Lucrare realizată de un colectiv 
coordonat de prof. univ. dr. Nicolae Constantinescu în cadrul Proiectului C.N.C.S.I.S. 
nr. 39/2000 şi 48/2002. Postfaţă de prof. dr. Gheorghe Deaconu, Editura Patrimoniu, 

Râmnicu Vâlcea, 2003, p. 5-20) 


Note despre etnologia şi folclorul 
oraşului 


Se dedică 

Profesorului Ion Dodu Bălan, 
ale cărui merite de folclorist 
n-au fost puse încă în lumină. 


A lăturarea vocabulelor folclor şi oraş pare a se situa, în viziunea 
multora şi asta chiar până foarte aproape de zilele noastre, sub 
semnul oximoronicului, cele două concepte aflându-se într-o irecon¬ 
ciliabilă contradicţie, în condiţiile în care folcloml era echivalat cu tra¬ 
diţia şi aceasta, la rândul său, era subsumată ruralului, satului, 
ţăranului. 

Chiar înainte de a se instaura, în plan sociocultural, o reală 
opoziţie sau numai diferenţiere între sat şi oraş, între rural şi urban, 
folclorul, creaţia populară, poezia poporană au fost rataşate în 



exclusivitate satului şi ţăranului, ajungându-se, în timp, la o identifi¬ 
care a poporului, a poporului român în special, cu ţăranul. „Borde¬ 
iului” i-au fost opuse întâi „saloanele aristocraţilor”, distincţia 
vizând acum „vulgul”, „clasele de jos” faţă de „elite”, păturile sus- 
puse. „Când vrea cineva să-şi facă o idee despre caracterul şi simţi- 
tatea unei naţii, nu trebuie să o cerceteze în saloanele aristocraţilor 
săi, unde toate simtimintele sunt îngânate, şi unde spulberează ideile 
vagabonde şi bastarde ce ajung cosmopolite pe aripile luxului; 
trebuie să coboare în fundul norodului, în matca naţiii; să vază traiul 
săteanului, afecţiile lui, şi numai în acest chip va putea zice că are o 
idee despre caracterul acelei naţii”, clama, pe la 1844, Cezar Bolliac 
cel care „cânta iobagul şi-a lui lanţuri de aramă”. 

Deşi principial se opuneau modului în care romantismul 
„falsificase” viaţa săteanului, obişnuindu-ne „să vedem pe ţăran 
altfel de cum este în realitate”, tot la ţăran şi la sat trimiteau şi 
studiile de direcţie de la începutul secolului XX, prin cea mai 
autorizată voce a momentului, aceea a lui Ovid Densusianu, care 
aşeza la baza cercetărilor etnopsihologice informaţia obţinută de la 
oamenii de la ţară: „...pentru constatările psihologice este absolut 
indispensabil [...] să se culeagă de la ţăran, în afară de ce s-a cules, 
tot ce dânsul exprimă prin grai...”; „...colecţiunile de folclor tre¬ 
buie să ne aducă informaţii din care să se poată vedea ce crede omul 
de la ţară despre cei apropiaţi sau mai depărtaţi...”; „...numai în 
chipul acesta putem ajunge să cunoaştem pe ţăran (subl. mele N.C.) 
aşa cum este, în toate prilejurile care pun în lumină felul lui de a 
gândi şi de a simţi...” etc. (, Folclorul, cum trebuie înţeles, 1909). 

Orientarea atenţiei în chip dominant asupra satului şi ţăranului 
conduce la un ruralism excesiv, apărătorii tradiţiei pure ţărăneşti 
aflând în târguri şi în mahalalele oraşelor cauza degradării valorilor 
autentice ale poeziei populare. „Precum am mai spus-o şi altădată - 
scrie un aprig apărător al purităţii folclorului, - T. Duţu-Duţescu, 
Consideraţii critice asupra poesiei noastre poporane, Bucuresci, 
1903 - două sunt pricinile care au influenţat poesia poporană şi au 
turburat limpedele vers al doinelor [..]. Aceste două pricini, de ale 
căror efecte se resimte mai mult de jumătate din colecţiile de 
folklore au fost: a) Nevrednicia unora din ţiganii lăutari, păstrători 
ai tesaurului de poesie poporană - mai în toate ţările locuite de 
români [...]; şi, b) înrâurirea nenorocită a geniului trivial al 
mahalalelor orăşeneşti (subl. aut.)”. Din observaţiile acestui puţin 

cunoscut comentator al poeziei populare (cumnat cu I.L. Caragiale, 
fiind căsătorit cu sora soţiei marelui dramaturg) se poate reconstitui, 
eventual, poziţia micilor intelectuali de origine rurală, de la înce¬ 
putul secolului XX, faţă de viaţa citadină şi de formele sale proprii 
de folclor, poziţie evident influenţată de sămănătorismul sau „micul 
romantism” dominant în epocă. Polemicul şi extravagantul în opinii 
folcloristice T. Duţu-Duţescu are aici măsură, aruncând vina 
„stricării” poeziei populare numai pe unii dintre lăutarii colportori şi 
creatori de folclor şi, respectiv, pe mahalaua oraşului, nu pe oraş în 
sine. Oraş care nici nu intră în discuţie ca mediu creator sau păstră¬ 
tor de folclor, singurul spaţiu hărăzit creaţiei populare autentice 
fiind cel rural: „Coliba şi bordeiul ţărănesc; satul cu şezătorile şi clă- 
cile de după amurg şi cu nunţile şi horele de Duminică şi din sărbă¬ 
tori; codrul cu eternele lui amintiri de jalea şi nevoile unui trecut din 
care au isvorât doine (...) - acestea sunt altarele unde se mai cântă 
ale noastre dintru ale noastre!", cum nota acelaşi Duţu-Duţescu. 

în timp, perspectiva s-a schimbat şi poziţia oraşului ca potenţial 
mediu creator de folclor a fost reabilitată. Ovidiu Papadima, în 
studiul Anton Pann, „ cântecele de lume ” şi folclorul Bucureştilor 
(1963), constata că o bună parte din „şlagărele” vremii, cuprinse în 
Spitalul Amorului, se regăseau în folclorul bucureştean de la finele 
veacului al XlX-lea, fiind culese şi publicate de G. Dem. 
Teodorescu, în marea sa colecţie Poesii populare române (1885), ca 
„literatură populară pur şi simplu”. Cea mai mare parte din acest 
folclor bucureştean a fost excerptată şi publicată de Centrul de 
Conservare şi Valorificare a Tradiţiei şi Creaţiei Populare al 
Municipiului Bucureşti într-o broşură apărută sub titlul Poezii 
populare române. Colinde, descântece, cântece de lume, cântece 
vechi culese de G. Dem. Teodorescu din Bucureşti între anii 1865- 
1880. Text îngrijit de prof. Doina Prisecaru. Studiu introductiv de dr. 
Al. Dobre, Colecţia „Restituiri”, Bucureşti, 2000. 

Cu acribia-i recunoscută, Al. Dobre realizează în prefaţa sa G. 
Dem. Teodorescu - precursor al cercetărilor româneşti de etnologie 
urbană un minuţios „dosar” al problemei folclorului urban aşa cum 
se prezintă el în acest monument al folcloristicii româneşti care este 
colecţia lui G. Dem. Teodorescu din 1885. Este poate riscat a-1 
socoti pe învăţatul folclorist din Şcoala Hasdeu drept un „precursor” 
al studiilor de etnologie urbană, în condiţiile în care o atare orientare 
nu se lăsa nici măcar bănuită în câmpul cercetării culturii populare 

de la noi şi de aiurea. Ceea ce este, însă, de necontestat, e faptul că 
„sursele directe ale colecţiei lui G. Dem. Teodorescu sunt - aşa cum 
observă Ovidiu Papadima - covârşitor urbane şi în primul rând 
bucureştene”. Dar faptul de a fi fost culese din repertoriul viu, activ 
la acea vreme, din Capitala ţării nu le conferă neapărat calitatea de 
folclor urban. Pe de o parte pentru că Bucureştiul şi mai ales 
mahalalele sale duceau, la vremea respectivă, o viaţă prea puţin 
deosebită de cea sătească, pe de alta pentru că cei mai mulţi dintre 
subiecţii (informatorii) folcloristului erau nu doar de origine rurală, 
dar chiar ţărani (lăutari) stabiliţi ori aflaţi temporar în oraşul de pe 
malurile Dâmboviţei. Altminteri, elemente de viaţă urbană propriu- 
zisă abia se întrezăresc, ici şi colo, mai ales în cântecele de lume, 
unde ne întâmpină o „Măriuţă, Mărioară,/Fată de negustor mare”, 
care - nota bene - s-a făcut „secerătoare”, ori o „Frumoasă vecina 
noastră” care „Scoate capul pe fereastră” şi a cărei „rochiţă-n poale” 
e „cusută cu naturale/Naturalele cu fir,/La mijloc cu tranda¬ 
fir, /Trandafir cu trei boboci/Ce cu foc din ochi îi coci!” (frumos 
zis!), sau un pescar care îşi face reclamă la marfă: „Foicică iarbă 
mare,/Hai la peşte de vânzare:/Ştiuculiţa cinci parale,/Baboiaşul opt 
parale;/Peştişorul ăl mai mic/Ocaua c-un firfiric;/Morunul şi crapul 
mare,/Cinci groşiţe de parale!” - aflăm astfel şi oferta de peşte, şi 
preţurile practicate în Bucureşti la 1869, când a fost cules cântecul. 

Neaşteptat, poate, elementele de viaţă urbană sunt mai 
numerose în colecţia lui de proză populară, publicată postum, G. 
Dem. Teodorescu, Basme române. Ediţie îngrijită de Stanca Fotino, 
EPL, 1968. Am arătat cu altă ocazie (vezi Nicolae Constantinescu, 
Ademenirile basmului prefaţă la G. Dem. Teodorescu, Basme 
române, ediţie alcătuită de Rodica Pândele şi Petre D. Anghel, 
Editura Vitruviu, 1996) cum bâlciul, târgul, negustorul ambulant, 
reclama zgomotoasă, tocmeala, care făceau parte din peisajul 
cotidian al Bucureştiului acelei vremi se regăsesc în povestea 
populară. Fata-voinic, metamorfozată într-un unchiaş gârbov şi atât 
de bătrân „că-şi ridica genele cu cârjele” îşi vesteşte prezenţa în 
preajma palatului Ilenei Cosânzene strigând: „- Marfă bună, marfă! 
...Marfă pentru găteală: mătăsuri de tot felul, sculuri de ibrişin, 
postavuri, oglinzi, legături şi basmăluţe...!”. Ameţitoarea vervă a 
negustorului-răpitor de femei te face să crezi că Lipscanii sau Târgul 
Moşilor s-au mutat pe tărâmul basmului: „- Mai am şi zăvoane, 
subţiri ca pânza păianjănului, de nu poţi deosebi urzeala de 

bătătură... Darmite haine-mpodobite cu pene de granguri încreţite şi 
zbârlite... Uite colea nişte conduri de catifea şi mai dincolo papuci 
de ibrişin cusuţi cu fir de argint... Şi tot mai am cingători în sârmă 
de aur, cu păsărele cât musca; cercei de nisfiele mărunte, colane şi 
brăţări cu pietre nestimate'’. Un întreg inventar de vestimentaţie şi 
podoabe femeieşti, arătând că basmul popular poate fi un auxiliar 
preţios pentru studiile de etnologie urbană şi de mentalităţi pentru 
secolele trecute. 

Revenind la discuţia despre sat-oraş, tradiţie-folclor urban, să 
notăm că în anumite contexte ideologice, poziţia tradiţionaliştilor, 
opusă moderniştilor, va căpăta un caracter doctrinar, satul şi ţăranul 
devenind singura realitate demnă de luat în seamă, singurul argu¬ 
ment al autohtonismului şi al românismului adevărat. Lucian Blaga 
punea în circulaţie ideea unui sat etern, a unui sat „atemporal”, 
boicotând „instinctiv” istoria care - nota bene - „se făcea din partea 
străinilor în preajma noastră”, a unui sat ce „s-a păstrat feciorelnic 
neatins în autonomia sărăciei şi a mitologiei sale”, şi care - din nou, 
atenţie! - „va putea să devină temelia sigură a unei autentice istorii 
româneşti” (L. Blaga, Elogiu satului românesc, 1937). 

în termeni încă mai categorici se pronunţa Liviu Rebreanu în 
discursul său de recepţie la Academia Română intitulat, 
semnificativ, Laudă ţăranului român (1940): „La noi, singura 
realitate permanentă, inalterabilă, a fost şi a rămas ţăranul. [...] 
Ţăranii însă numesc pe ţărani simplu oameni. De fapt, ţăranul n-are 
nume, pentru că nu e nici clasă, nici breaslă, nici funcţie, ci poporul 
însuşi (subl. mea - N.C.) - omul român. Pentru toată lumea, ţăran e 
sinonim cu Român, pe când orăşan nu, ba în general dimpotrivă, 
mai cu seamă în ochii ţăranului”. 

Sigur, nu putem scoate din contextul lor ideologic aceste 
afirmaţii şi nici nu e cazul să le comentăm mai în amănunt. 
Semnificativ este, însă, faptul că un sociolog situat categoric pe alte 
coordonate ideologice decât contemporanii săi, cu care, de altfel, se 
va afla curând într-o pasionată polemică, scria, în 1933, în aproape 
acelaşi registru: „...adevărul de la care trebuie să pornim este acela 
că realitatea satului există, ca un fapt capital pentru noi. Spre 
deosebire de alte popoare, românii se caracterizează în istoria 
culturii lumii printr-un fapt care nu-şi mai găseşte perechea: este 
tocmai o ţărănime creatoare foarte puternică. Nu numai ca masă 
numerică şi întindere spaţială, dar şi ca structură.” (H.H. Stahl, 



Satul, în „Criterion”, 1933, reprodus în Eseuri critice , Editura 
Minerva, 1983, p. 275-285). 

Peste numai câteva decenii, într-un cu totul alt climat politico- 
social, preeminenţa satului şi a ţăranului avea să se manifeste cu 
aceeaşi vigoare, susţinută, de data aceasta, ca un argument subtil şi 
curajos împotriva acţiunii de distrugere a satelor româneşti, iniţiată 
de Ceauşescu şi ai săi. „Sat-ţăran-agricultură, iată triada care înscrie 
în ea profunde semnificaţii istorice, sociale, economice şi culturale, 
reprezentând, de-a lungul secolelor, cea mai importantă realitate, 
echivalentă cu aceea a poporului român, cu permanenţa şi 
continuitatea sa pe teritoriul naţional de astăzi” (Vladimir Trebici - 
Ion Ghinoiu, Demografie şi etnografie, EŞE, 1986). 

Nu trebuie uitat, pe de altă parte, că opoziţia sat-oraş, rural- 
urban, acutizată în epoca modernă, industrială şi post-industrialâ, se 
înscrie în cadrele acelor tensiuni originare ale culturii populare 
româneşti, ştiut fiind faptul că, în procesul etnogenezei s-au 
confruntat şi armonizat, în cele din urmă, două culturi şi civilizaţii 
opuse, aceea rurală a autohtonilor daco-geţi şi aceea urbană a cuce¬ 
ritorilor şi colonizatorilor romani. Că până la un punct cele două 
culturi s-au aflat într-o situaţie de excludere una faţă de cealaltă este 
lesne de aflat din simpla confruntare a vocabularului celor două 
tipuri de aşezări. Se ştie că romanii au ridicat în Dacia oraşele şi 
cetăţile lor, ducând o viaţă urbană, deşi aveau nostalgia vieţii de la 
ţară, cetăţenii romani petrecând o parte a anului în aşa-numitele vila 
rustica , în timp ce dacii au continuat să vieţuiască în satele lor, nu¬ 
mite vicus sau pagus, termeni care nu s-au păstrat în limba română; 
în schimb cuvintele cu care au fost numiţi, de către romani, locui¬ 
torii acestor aşezări rurale, vicinus şi, respectiv, paganus, au cunos¬ 
cut o evoluţie semantică foarte interesantă. în fine, ca să încheiem 
această paranteză istorico-filologică, să notăm că termenul pentru 
sat este de origine latină, că o subunitate a acestuia, cătun vine din 
substrat, în timp ce termenii pentru târg şi respectiv oraş sunt de 
dată mai recentă, venind din limbile slavă şi, respectiv, maghiară. 

Ceea ce înseamnă că înseşi aceste unităţi de locuire sau tipuri 
de aşezări s-au impus în modul de viaţă al românilor relativ târziu, 
fapt demonstrat şi de statisticile care arată că populaţia urbană 
reprezenta în România anului 1930 numai 21,4% din total, faţă de 
31,3% în 1956, 40,8% în 1970 şi 47,5% în 1977 (după statisticile 
din anul 1980, care trebuie luate, deci, cu prudenţă), ajungând ca, 




abia în 1990, să depăşească cu câteva procente populaţia rurală. 
Oricum, ponderea indiscutabil mai mare a populaţiei rurale faţă de 
populaţia urbană în România până în zilele noastre explică, într-o 
bună măsură, identificarea culturii populare cu cultura sătească, 
ţărănească (chiar manualul universitar de folclor încă în uz conţinea, 
în ediţia I, un capitol intitulat Mediul rural - cadrul primordial al 
faptelor de folclor , vezi Mihai Pop - Pavel Ruxăndoiu, Folclor 
literar românesc, EDP, 1976), ceea ce nu justifică, însă, relativa 
neglijare a folclorului produs şi consumat în mediile neţărăneşti, în 
spaţiul târgului şi al oraşului. 

Deşi, cum s-a văzut, în plan doctrinar, cultura populară a fost şi 
încă mai este căutată exclusiv în mediul rural, ajungându-se, chiar 
la respingerea din zona folclorului a ceea ce s-a produs şi se produce 
de către inşii aparţinători celuilalt mediu creator de cultură, tot atât 
de activ, de altfel, care este oraşul, acesta nu a încetat să producă şi 
să impună variate forme de viaţă spirituală aparţinând folclorului 
sau identificabile cu folclorul în sens tradiţional. 

Fără a intra în detalii de istorie socială, deşi acestea îşi au 
importanţa lor indiscutabilă, trebuie spus că oraşul românesc s-a 
dezvoltat în alte coordonate decât cetăţile sau oraşele-state din 
antichitatea greco-romană sau din Europa vestică a evului de mijloc. 
Dacă, deci, în apusul Europei se poate vorbi despre o viaţă citadină 
veche de mai multe sute de ani, la români aceasta a început mult mai 
târziu, iar oraşele şi târgurile româneşti au însemnat, cel mai adesea, 
o prelungire a vieţii rurale în nişte limite desemnate, mai mult sau 
mai puţin convenţional, ca aparţinând oraşului. 

Aşa se explică faptul că cele dintâi colecţii de literatură 
populară din Muntenia, „cântecele de lume” ale lui Anton Pann 
(Poezii deosebite sau cântece de lume. Din care unele sunt culese de 
alţii iar altele originale, Bucureşti, 1831, urmate de Spitalul 
Amorului sau Căutătorul dorului, mai multe broşuri, 1850-1852) şi 
culegerile de basme ale lui Nicolae Filimon (1862), R Ispirescu 
(începând cu 1862) şi G. Dem. Teodorescu (ultimul deceniu al se¬ 
colului trecut, apărute postum) cuprind în cea mai mare parte, dacă 
nu exclusiv, folclor din Bucureşti (vezi, pentru comentarii, Nicolae 
Constantinescu, Ademenirile basmului. Prefaţă la G. Dem. Teodo¬ 
rescu, Basme române. Ediţie îngrijită şi glosar de Rodica Pândele şi 
Petre Anghel. Editura Vitruvius, 1996; Nicolae Constantinescu, 
Cititor în basme. Prefaţă la Petre Ispirescu, Legende sau basmele 

românilor. Ediţie îngrijită, note şi comentarii de Aristiţa Avramescu, 
Editura Fundaţiei Culturale Române, 1997). 

înainte de a deveni mari aglomerări urbane, ceea ce la noi nu 
prea s-a întâmplat decât, poate, cu Bucureştiul, oraşele au fost loc de 
întâlnire pentru tradiţiile locale săteşti din diferite zone ale ţării. 
Ilustrativ în acest sens este studiul realizat de Mihai Pop în legătură 
cu căluşarii şi cu alte manifestări folclorice din Bucureşti, înainte de 
Al Doilea Război Mondial. Demnă de reţinut este observaţia, validă 
în multe privinţe şi astăzi, că „de la război încoace (e vorba de Pri¬ 
mul Război Mondial - n.n. - N.C.) n-am trăit, cum s-ar crede şi cum 
se crede uneori chiar, un proces de diferenţiere a satului de oraş, ci 
un proces de penetrare a sătescului în oraşe şi a urbanului la sate. 
Căci, dacă despre Bucureşti se poate afirma, pe temeiul observaţii¬ 
lor făcute asupra vieţii lor folclorice şi pe temeiul altor elemente din 
domeniul economic şi cultural, că nu are o structură orăşenească 
bine cristalizată, tot aşa se poate spune şi despre o foarte mare parte 
din satele României, că structura lor tradiţională a intrat, în urma 
penetrării elementelor de viaţă urbană, în dezagregare” (Mihai Pop, 
Căluşarii români la Londra şi realitatea folclorică a Bucureştilor, 
în „Sociologie românească”, III, nr. 10-12, octombrie-decembrie 
1938, p. 561-564, republicat în Mihai Pop, Folclor românesc, 
Editura „Grai şi Suflet-Cultura Naţională”, 1998, voi. II, p. 10-16). 

O ocazie specială şi un subiect de studii sociologice şi etnolo¬ 
gice ar trebui să fie târgurile sezoniere de la întretăierea marilor 
drumuri comerciale, devenite cu timpul aşezări de tip semirural sau 
semiurban, sau cele ţinute la marginea oraşelor, cum a fost celebrul 
Târg al Moşilor din Bucureşti, loc de întâlnire nu numai a bucureş- 
tenilor, dar a românilor din toate provinciile şi a minorităţilor 
laolaltă, cum rezultă dintr-o descriere de epocă: „D-aci încolo, şatră 
de şatră, umbrar de umbrar, numai cârciumi improvizate în clipă 
[...] Şi-aici, toarnă, Neago! Vlăsceanul închină cu ardeleanul. 
Olteanul precupeţ bea cu mitocanul spirean. Cobza însoţeşte cu 
isonu-i monoton scripca lăutarului din Lupeasca. Şi pentru că mă 
aflam aproape de maidanul unde sunt tăbărâte carele cu doniţi şi 
ciubere, troace şi covate, laviţe şi troane, boate şi fedeleşe, precum 
şi toate produsele lemnăriei, iaca-n cea şatră câţiva rudari, cari şi-au 
desfăcut marfa cu preţ, bând desfătaţi de «cântecele nemţeşti» ale 
unei harpiste de la Miramare, vorba poetului, care-şi târăşte 
instrumentul prin noroi ca să nu moară de foame. Iar mai dincolo, 



câţiva ungureni ascultă «cântecele talieneşti» ale unui flaşnetar 
neamţ. Numai sârbii şi bulgarii îşi păstrează originalitatea lor: 
zarzavatul neavând trecere la Moşi, beau şi ei, jucând de doi, cum le 
cântă cimpoiul şi tambura” (Iuliu I. Roşea, Târgul Moşilor, în 
„Familia”, an XIX, nr. 24, 1883, apud Târgul Moşilor - o emblemă 
dispărută a oraşului Bucureşti. Antologie şi cuvânt înainte de Petre 
Florea, CCPMB, Colecţia „Restituiri” , Bucureşti, 1999, p. 32). 

Târgurilor şi, mai nou, festivalurilor li se pot adăuga alte zone 
ale etnologiei urbane, aflate în imediata apropiere a sociologiei 
oraşului, de la studiul unei scări de bloc la comportamentul şi 
folclorul suporterilor echipelor de fotbal, şi de la folclorul 
„aurolacilor” şi „boschetarilor” până la acela al profesorilor 
universitari şi al parlamentarilor. 

Dar oraşul nu a fost şi nu este doar un spaţiu care primeşte şi 
adaptează la nevoile proprii folclorul de sorginte rurală, ţărănească, 
adus cu ei de către noii săi locuitori şi păstrat cu sfinţenie, de-a 
lungul mai multor generaţii. Dimpotrivă, oraşul este el însuşi creator 
al unui folclor original şi autentic, care nu trebuie neapărat contra-' 
pus folclorului sătesc şi desconsiderat prin comparaţie cu acesta. 

Cercetările mai noi de folclor, orientate către aspectul contem¬ 
poran al acestuia, scot în evidenţă existenţa unor specii folclorice al 
căror cadru de manifestare, context genetic şi generic îl constituie 
tocmai oraşul. Sigur, unele dintre categoriile reprezentative ale 
folclorului orăşenesc nu au dobândit, încă, la noi, statutul de 
existenţă pe care îl au în folclorul altor spaţii geografice şi culturale. 
Mă gândesc, de exemplu, la aşa-numitul folclor al noii tehnologii, la 
legenda contemporană sau urbană, la anecdota mediilor intelectuale 
şi citadine - bancul -, la formele scrise ale folclorului urban, 
pamfletul (engl. broadside), grafitti, latrinalia, xeroxlore etc. 

Mă opresc, cu titlu de exemplu, la legenda contemporană sau 
urbană, numită, cum se vede, fie dintr-o perspectivă temporală 
(<contemporană ), fie din una spaţială sau socioculturală {urbană), 
deşi s-a convenit că „aceste legende nu sunt întotdeauna urbane, 
adesea sunt transmise în zone suburbane şi vorbesc despre viaţă din 
suburbii, alteori referindu-se la ariile rurale sau la micile oraşe”, 
după cum „nu sunt întotdeauna nici contemporane, în sensul de a fi 
găsite numai în ultima parte a sec. XX” (Gary Alan Fine, 
Manufacturing Tales, The University of Tennessee Press, Knoxville, 
1992). Las la o parte faptul că nici termenul legendă nu este cel mai 

apropriat, dar specia a intrat ca atare în literatura de specialitate, 
existând, de peste un deceniu şi jumătate (din 1982, mai exact), o 
Societate Internaţională de Studiere a Legendei Contemporane - 
ISCLR (International Society for Contemporary Legend Research), 
cu publicaţii proprii („FOAFTale News” şi „Contemporary 
Legend”. Journal of ISCLR), cu congrese anuale cu participanţi din 
toate continentele. Termenul „legendă” trebuie luat în sensul larg de 
„naraţiune”, de proiecţie epică a unui episod, a unei întâmplări, 
petrecute, cu adevărat sau nu, cuiva, persoană dată ca reală, dar 
neidentificabilă, pe fundalul realităţilor proprii societăţii contem¬ 
porane, actuale, tehnologice, de consum, industriale sau postindus- 
triale. Fundalul sau contextul social care produce şi în care circulă 
legenda contemporană sau urbană îl constituie în primul rând oraşul 
şi modul de viaţă citadin, cu instituţiile şi facilităţile sale: baruri şi 
hoteluri în care tânărul imprudent este infectat cu SIDA de o prosti¬ 
tuată răzbunătoare; ştranduri şi piscine în care o tânără neprihănită 
(virgină) rămâne gravidă cu sperma unuia care se masturbase în apa 
bazinului; asigurări sociale şi ajutor de şomaj primit ilegal de negrii 
care vin la cantina săracilor cu un Cadillac ultramodern; câini de 
pază care se îneacă cu degetele retezate ale hoţului pătruns în casă; 
sălbăticiuni fioroase ţinute ca animale de casă - pitonul din cada de 
la baie; cluburi sportive şi suporteri fanatici - povestea despre 
majoreta care a întreţinut raporturi sexuale orale cu membrii unei 
echipe de baschet, inclusiv rezervele, trebuind să suporte, ulterior, o 
spălătură stomacală; restaurante fast-food şi cinematografe drive-in 
unde poţi mânca o pizza sau un hamburger cu un şoarece mort ca 
umplutură; autostrăzi pe care se practică autostopul, dar pasagerii 
luaţi din drum dispar fără urmă la un moment dat; morţi violente în 
parcări sau pe marile autostrăzi; supermagazine cu produse 
congelate care se topesc la căldura din automobil, fâcându-1 pe 
cumpărător să creadă că i-a plesnit creierul de caniculă; bande 
organizate care răpesc copiii de lângă mamele lor pentru a-i castra 
sau ucid oameni pentru a le preleva organele şi a le vinde pentru 
transplanturi; întâlniri de gradul trei cu extratereştri etc. etc. 

Sunt acestea doar câteva subiecte ale legendei contemporane 
întâlnite şi în presa de senzaţie, în reportajele de televiziune, în 
literatura şi filmele de consum, dar nu numai acolo. Răspândite pe 
cale orală, de la persoană la persoană, prin scris sau prin mijloace 
audio-video, legendele contemporane constituie un stoc uriaş de 

naraţiuni populare care răspund unor necesităţi stringente ale 
omului societăţii contemporane. Ele sunt răspunsuri metaforice la 
marile frici şi anxietăţi ale omului zilelor noastre. Ele atrag atenţia 
asupra pericolelor care îl (ne) pândesc, educă, învaţă, uşurează 
impactul cu noile tehnologii şi comportamentele induse de acesta. 
Asemănător cu exempla medievale, ele dau o formă concretă 
neliniştilor omului societăţii modeme şi postmodeme generate de 
violenţă, alienare, epidemii, agresiuni, discriminări etc. „Legenda 
contemporană, specia prin excelenţă a răului şi anxietăţii cotidiene, 
este plină de riscurile de a trăi în lumea de azi. Legenda 
contemporană este o categorie narativă conţinând un mare număr de 
povestiri care descriu violenţa fizică şi/sau psihică. Fundamentul 
acestei violenţe este anxietatea creată de trăsăturile vieţii şi culturii 
modeme reflectate în aceste naraţiuni”, afirma Mark Glazer în 
comunicarea lui Legenda contemporană - risc şi cultură prezentată 
la a 14-a Conferinţă a ISCLR de la Bath (Anglia), 1996 (vezi 
Nicolae Constantinescu, Manifestări ştiinţifice internaţionale , în 
„REF”, tomul 42, nr. 5-6, 1997, p.514-522). 

A repune în discuţie, acum, chestiunea naturii folclorice a 
acestei categorii, problema artisticităţii, relaţia cu alte genuri 
folclorice, înseamnă a ne întoarce la originea lucrurilor. Legenda 
contemporană există şi dă, alături de banc sau anecdota mediilor 
citadine şi intelectuale, de anecdota propriu-zisă despre personalităţi 
ale momentului, de formele scrise şi expuse în birouri sau în locuri 
publice, zgâriate sau scrise cu vopsea pe pereţii toaletelor sau pe 
zidurile interioare ori exterioare ale clădirilor din marile oraşe, 
multiplicate la xerox şi răspândite în staţiile de metrou etc., o 
dimensiune a folclorului contemporan - şi urban totodată - care nu 
poate fi, în niciun caz, ignorată. Şi, pentru a-i împăca pe aceia care, 
la începutul unui nou secol şi mileniu, au încă rezerve faţă de un 
asemenea folclor, să spunem că studiul acestor forme noi, actuale, 
produse sub ochii noştri, ale creaţiei populare ne dă prilejul să 
înţelegem mai bine procesele creaţiei, transmiterii şi păstrării 
folclorului în general. 

(„Analele Universităţii Spira Haret”, Seria Filologie - Limba şi literatura română, nr. 2, 

2001, p. 19-25) 

„Micul Paris” din Cetatea lui Bucur 


I ubit şi hulit în egală măsură, „oraş al viselor”, dar şi „oraş al 
prăbuşirilor”, socotit într-o vreme locul de unde „soarele pentru 
toţi românii răsare”, dar şi fieful „Miticilor” de ieri şi azi, „Micul 
Paris” într-o „Belgie a Orientului” de oarecând, cântat cu discreţie 
de poeţi autentici ca şi de textieri de duzină şi de autori de romanţe, 
cu „fetiţe dulci” şi „cârciumioare la Şosea”, adunând într-un tot 
marginea şi centrul, Calea Victoriei şi „maidanul cu dragoste”, 
cadru şi chiar personaj al prozei citadine de la Nicolae Filimon la 
I.L. Caragiale şi de la Camil Petrescu la Mircea Cărtărescu, spaţiul 
de viaţă al lui Jupân Dumitrache şi al lui Rică Venturiano, al lui 
Pirgu&Co., al Vetei şi Ziţei, ca şi al domnişoarelor Nastasia şi 
Aurica, străbătut „cu bastonul” de Arghezi, evocat cu nostalgie de 
vechii lui locuitori şi reţinut, cu toate ale sale, de călătorii străini pe 
malurile Dâmboviţei, fostă capitală a Ţării Româneşti şi, după 
Unire, centrul politic şi administrativ al României, locul de care 
niciunul dintre evenimentele majore ale istoriei modeme a ţării nu 
poate fi despărţit, Bucureştiul a făcut obiectul unor docte studii 
istorice (Nicolae Iorga, Constantin C. Giurescu, G.I. Ionescu-Gion) 
şi al unor ample evocări şi reconstituiri documentare (Constantin 
Bacalbaşa, Ulysse de Marsillac, George Potra, Emanoil Hagi- 
Mosco), apte să satisfacă cele mai diverse preferinţe de lectură. 

Istoricul Radu Olteanu îmbină, în consistenta sa carte, 
Bucureştii în date şi întâmplări (Editura Paideia, 2002, 500 de 
pagini, format mare), studiul riguros al documentului de arhivă şi de 
bibliotecă, informaţia conservată în vechi hrisoave şi cronici, cu 
sursele jurnalistice, din epoca modernă, şi cu cele literare, izbutind 
să pună în faţa cititorilor interesaţi de istoria îndepărtată şi mai 
apropiată a Capitalei României o cronologie densă, care satisface, în 
mod cert, exigenţele istoricilor, şi un tablou viu al „vieţii de zi cu zi” 
a Cetăţii lui Bucur din cele mai vechi timpuri (practic din Neolitic, 
de când datează primele mărturii arheologice descoperite pe 
teritoriul de azi al oraşului), până la 31 decembrie 1945, limită 
aleasă din considerente ştiinţifice (nevoia de distanţare faţă de 

evenimente complexe, trăite de mulţi dintre locuitorii de astăzi ai 
Bucureştilor, şi faţă de care se cere un serios efort de obiectivare din 
partea cercetătorului). 

Oricum, reuşita este deplină şi lectura pe drept cuvânt capti¬ 
vantă, pentru că, deşi o cronologie, relatarea nu se limitează la înşi¬ 
ruirea seacă a datelor evenimentelor celor mai semnificative dintr-o 
durată lungă de câteva veacuri, de la cele dintâi atestări de sate pe 
teritoriul de astăzi al oraşului (jumătatea secolului al XV-lea), până 
la sfârşitul celui de-Al Doilea Război Mondial, ci adună în jurul 
fiecărei date reţinute toată informaţia relevantă, încât adesea, când 
este vorba despre biserici şi mănăstiri, despre palate sau conace, 
despre bătălii sau înscăunări, despre intrigile de la Curte, suntem în 
faţa unor mici studii monografice de cea mai bună calitate şi a unor 
surse de literatură nu îndeajuns exploatate. Trasarea, cam „dictato¬ 
rială”, de către Constantin Brâncoveanu a Podului Mogoşoaiei îi 
prilejuieşte autorului nu doar evocarea momentului („1692. 
Domnitorul «taie» o nouă magistrală a Capitalei, Podul Mogoşoaiei, 
drum podit cu bârne de stejar, care lega Palatul Brâncovenesc de pe 
malul Dâmboviţei, moştenit de la părinţii săi, cu proprietăţile sale de 
la Mogoşoaia, pe care le cumpărase mai înainte. Cu acest prilej 
drumul a trecut - urmând creasta dealului, până la actualul Ateneu 
Român - peste mai multe proprietăţi: ale agăi Bălăceanu, care 
uneltise împotriva lui la Viena, ale fostului domnitor Şerban Vodă - 
despărţind palatul său de biserica Doamnei şi casele beizadelelor, 
ale mănăstirilor Sărindar, Snagov, Cemica şi Căldăruşani”), ci şi o 
scurtă istorie a principalelor artere de circulaţie ale Bucureştiului, 
între care şi Podul Târgului de Afară, actuala Calea Moşilor despre 
care aflăm că „era locul predilect pentru a fi «daţi prin târg» cei 
prinşi «cu ocaua mică» - brutarii, măcelarii, cârciumarii etc. - care, 
dezbrăcaţi până la brâu, cu mâinile legate, erau traşi de o funie de 
un amăut al spătăriei, iar altul îi lovea cu o nuia pe spate, strigând 
«cine o face ca dânsul, ca dânsul să păţească». Tot aici erau plimbaţi 
şi cei «însemnaţi» (crestaţi la nas sau cu nasul tăiat) sau cei 
condamnaţi la moarte (călare pe măgar, cu faţa spre coada 
animalului şi cu sentinţa legată de gât sau într-un car tras de boi - dat 
fiind că târgul va deveni, într-o perioadă, locul de execuţie a celor 
condamnaţi la moarte prin spânzurătoare”. 

Cu cât ne apropiem de epoca modernă, cu atât informaţia creşte, 
în raport direct proporţional cu creşterea complexităţii vieţii sociale. 

politice, culturale a oraşului în expansiune şi modernizare, ceea ce 
face oarecum dificilă selecţia faptelor. Dar, pe cât se pare, nicio 
situaţie cu adevărat memorabilă nu este trecută cu vederea, 
rezultatul fiind o imagine caleidoscopică a Bucureştilor de la 
jumătatea secolului al XlX-lea până la mijlocul celui următor. Reţin, 
pentru similitudinile cu propriul nostru timp (vezi recentele luări de 
poziţie cu privire la deteriorarea limbii române), manifestaţiile 
studenţeşti din 13-14 martie 1906, împotriva unor spectacole în 
limba franceză, organizate de o societate de binefacere, «Obolul», 
condusă de soţia liderului liberal M. Pherekyde şi sora liderului 
conservator Al. Marghiloman (combinaţia e de toată frumuseţea). 
Acesta din urmă îi ceruse lui N. Iorga „să-i roage pe studenţi să nu 
tulbure reprezentaţia planificată, cu promisiunea că pe scena 
Teatrului Naţional nu vor mai fi jucate piese în limbi străine. La ora 
19,00, participanţii la Conferinţă, peste 1500 de studenţi, pleacă 
spre sala Teatrului Naţional, cântând Deşteaptă-te române!. La T.N., 
câţiva studenţi intră în hol, unde directorul, Al. Davila, îl loveşte cu 
bastonul pe unul dintre studenţii care l-au insultat. Sosesc jandarmii 
şi sergenţii de stradă, începând încăierarea între manifestanţi şi 
forţele de ordine, oamenii apărându-se de şarjele jandarmilor călări 
şi de atacul celor pedeştri cu pietre, scaune, farfurii, punând pe fugă 
forţele de ordine; se sparg, în aceste confruntări, geamurile 
localurilor din zonă. [...] Pe Str. Regală sunt oprite 4 vagoane de 
tramvai, care sunt scoase de pe şine şi transformate în baricade pe 
care apar steaguri tricolore; trăsurile şi cupeurile sosite la teatru cu 
spectatorii plătitori sunt atacate cu pietre şi cu strigăte de «Jos 
ciocoii!», «Jos înstăriţii!» [...]”. Pe 14 martie „Frământările 
studenţeşti continuă”. Păstrând tonul reportajului de la faţa locului, 
aşa cum va fi apărut acesta în presa vremii, Radu Olteanu restituie, 
cititorului de astăzi, un episod uitat sau mai puţin cunoscut din lunga 
bătălie pentru limba română. 

Ar fi, însă, prea puţin să-i atribuim autorului doar calitatea de 
compilator priceput (deşi nici acesta nu e un lucru prea uşor) al unor 
informaţii păstrate în arhive, ziare, rapoarte diplomatice, însemnări, 
jurnale de călătorii etc. Radu Olteanu este, fără îndoială, un analist 
al „întâmplărilor” istorice care au marcat istoria multiseculară a 
Bucureştilor, mai ales în ceea ce priveşte secolul XX. în scurtul 
preambul „în loc de prefaţă”, Acad. C. Bălâceanu-Stolnici apreciază 
cartea apărută la Editura Paideia şi pentru calitatea ei de a face 

cunoscute, tinerilor mai ales, pagini memorabile din istoria 
Bucureştilor - pagini de istorie, pagini de cultură, pagini de viaţă, 
„mărturii ale unor vremuri de mult dispărute, care nu şi-au pierdut 
însă interesul şi aura de poezie”. 

O lectură instructivă şi agreabilă, totodată, care va avea sigur un 
ecou pozitiv în rândul celor mai diverse categorii de cititori. 

(„Adevărul literar şi artistic”, anul XI, nr. 624, 9 iulie 2002, p. 7) 


Folclor vechi din Bucureşti 


P ersistă încă, la unii specialişti şi nespecialişti, părerea că oraşul, 
de la burgul medieval până la metropolele contemporane, n-ar fi 
un mediu prielnic creării, transmiterii şi păstrării folclorului, în 
înţelesul cel mai larg şi mai comun al termenului, de „creaţie 
populară orală, anonimă, colectivă, sincretică, formulară etc.” sau 
de „comunicare artistică orală de grup în context”. Mai mult chiar, 
într-o vreme, e drept, de acum îndepărtată, adică la începutul 
secolului trecut (al XX-lea) se susţinea cu tărie ideea că oraşul ar fi 
cauza stricării folclorului, a deprecierii poeziei populare de origine 
ţărănească, a coruperii formelor pure ale cântecului săteanului „de 
pe plai”. T. Duţu-Duţescu, autorul unor Consideraţiuni critice 
asupra poesiei noastre poporane , Bucuresci, Tipografia „Clemen¬ 
ţa”, Str. Câmpineanu 16, 1903, găsea că „două sunt pricinile cari au 
influenţat poesia poporană şi au tulburat limpedele vers al doinelor 
- vers al cărui isvor trebuie căutat numai pe subt umbra mândrelor 
dealuri ce se preling din piscurile munţilor, prin acei codri în cari 
s-au adăpostit graiul şi cântecul strămoşesc. Aceste două pricini, de 
ale căror efecte se resimte mai mult de jumătate din colecţiile de 
folklore, au fost a) Nevrednicia unora dintre ţiganii lăutari, 
păstrători ai tesaurului de poesie poporană - mai în toate ţările 
locuite de Români, - ba, uneori, chiar colaborarea lor întru făurirea 
pe de-a-ntregul a unui număr considerabil de doine, trecute apoi în 



gura poporului; şi b) înrâurirea nenorocită a geniului trivial al 
mahalalelor oraşului ”. Am reprodus fidel citatul ca o mostră de 
limbă scrisă a acelui început de veac, dar şi pentru a nota că 
polemicul şi extravagantul în opinii folcloristice T. Duţu-Duţescu 
are aici măsură, aruncând vina „stricării” poeziei populare numai pe 
unii dintre lăutarii colportori şi creatori de folclor şi, respectiv, pe 
mahalaua oraşului, nu pe oraş în sine. Oraş care nici nu intră în 
discuţie ca mediu creator sau păstrător de folclor, singurul spaţiu 
hărăzit creaţiei populare autentice fiind cel rural: „Coliba şi bordeiul 
ţărănesc; satul cu şezătorile şi clăcile de după amurg şi cu nunţile şi 
horele de Duminică şi din sărbători; codrul cu eternele lui amintiri 
de jalea şi nevoile unui trecut din care au isvorât doine (...)- acestea 
sunt altarele unde se mai cântă ale noastre dintru ale noastre! ”, cum 
nota acelaşi Duţu-Duţescu. 

în timp, perspectiva s-a schimbat şi poziţia oraşului ca potenţial 
mediu creator de folclor a fost reabilitată. Ovidiu Papadima, în 
studiul Anton Pann, „cântecele de lume” şi folclorul Bucureştilor 
(1963), constata că o bună parte din „şlagărele” vremii, cuprinse în 
Spitalul Amorului, se regăseau în folclorul bucureştean de la finele 
veacului al XlX-lea, fiind culese şi publicate de G. Dem. 
Teodorescu, în marea sa colecţie Poesiipopulare române (1885), ca 
„literatură populară pur şi simplu”. Cea mai mare parte din acest 
folclor bucureştean a fost excerptată şi publicată de Centrul de 
Conservare şi Valorificare a Tradiţiei şi Creaţiei Populare al 
Municipiului Bucureşti într-o broşură apărută sub titlul Poezii 
populare române. Colinde, descântece, cântece de lume, cântece 
vechi culese de G. Dem. Teodorescu din Bucureşti între anii 1865- 
1880. Text îngrijit de prof. Doina Prisecaru. Studiu introductiv de dr. 
Al. Dobre, Colecţia „Restituiri”, Bucureşti, 2000. 

Cu acribia-i recunoscută, Al. Dobre realizează, în prefaţa sa G. 
Dem. Teodorescu - precursor al cercetărilor româneşti de etnologie 
urbană, un minuţios „dosar” al problemei folclorului urban aşa cum 
se prezintă el în acest monument al folcloristicii româneşti care este 
colecţia lui G. Dem. Teodorescu din 1885. Este poate riscat a-1 
socoti pe învăţatul folclorist din Şcoala Hasdeu drept un „precursor” 
al studiilor de etnologie urbană, în condiţiile în care o atare orientare 
nu se lăsa nici măcar bănuită în câmpul cercetării culturii populare 
de la noi şi de aiurea. Ceea ce este, însă, de necontestat, e faptul că 
„sursele directe ale colecţiei lui G. Dem. Teodorescu sunt - aşa cum 



observă Ovidiu Papadima - covârşitor urbane şi în primul rând 
bucureştene”. Dar faptul de a fi fost culese din repertoriul viu, activ 
la acea vreme, din Capitala ţârii nu le conferă neapărat calitatea de 
folclor urban. Pe de o parte pentru că Bucureştiul şi mai ales 
„mahalalele” sale duceau, la vremea respectivă, o viaţă prea puţin 
deosebită de cea sătească, pe de alta pentru că cei mai mulţi dintre 
subiecţii (informatorii) folcloristului erau nu doar de origine rurală, 
dar chiar ţărani (lăutari) stabiliţi ori aflaţi temporar în oraşul de pe 
malurile Dâmboviţei. Altminteri, elemente de viaţă urbană propriu- 
zisă abia se întrezăresc, ici şi colo, mai ales în cântecele de lume, 
unde ne întâmpină o „Măriuţă, Mărioară,/Fată de negustor mare”, 
care - nota bene - s-a făcut „secerătoare”, ori o „Frumoasă vecina 
noastră” care „Scoate capul pe fereastră” şi a cărei „rochiţă-n poale” 
e „cusută cu naturale/Naturalele cu fir,/La mijloc cu tranda¬ 
fir, /Trandafir cu trei boboci/Ce cu foc din ochi îi coci!” (frumos 
zis!), sau un pescar care îşi face reclamă la marfa: „Foicică iarbă 
mare,/Hai la peşte de vânzare:/Ştiuculiţa cinci parale,/Baboiaşul opt 
parale;/Peştişorul ăl mai mic/Ocaua c-un firfiric;/Morunul şi crapul 
mare,/Cinci groşiţe de parale!” - aflăm astfel şi oferta de peşte, şi 
preţurile practicate în Bucureşti la 1869, când a fost cules cântecul. 

Din punctul de vedere al elementelor de viaţă urbană, acestea 
sunt mai numeroase în colecţia de proză populară, publicată pos¬ 
tum, G. Dem. Teodorescu, Basme române. Ediţie îngrijită de Stanca 
Fotino, EPL, 1968. Am arătat, în prefaţa Ademenirile basmului 
scrisă de mine la ediţia din Basme române alcătuită de Rodica 
Pândele şi Petre D. Anghel, Editura Vitruviu, 1996 cum bâlciul, 
târgul, negustorul ambulant, reclama zgomotoasă, tocmeala, care 
făceau parte din peisajul cotidian al Bucureştiului acelei vremi se 
regăsesc în povestea populară. Fata-voinic, metamorfozată într-un 
unchiaş gârbov şi atât de bătrân „că-şi ridica genele cu cârjele” îşi 
vesteşte prezenţa în preajma palatului Ilenei Cosânzene strigând. 
„- Marfa bună, marfa! .. .Marfa pentru găteală: mătăsuri de tot felul, 
sculuri de ibrişin, postavuri, oglinzi, legături şi basmăluţe...!”. 
Ameţitoarea vervă a negustorului-răpitor de femei te face să crezi că 
Lipscanii sau Târgul Moşilor s-au mutat pe tărâmul basmului: 
„- Mai am şi zăvoane, subţiri ca pânza păianjănului, de nu poţi 
deosebi urzeala de bătătură... Darmite haine-mpodobite cu pene de 
granguri încreţite şi zbârlite... Uite colea nişte conduri de catifea şi 
mai dincolo papuci de ibrişin cusuţi cu fir de argint... Şi tot mai am 



cingători în sârmă de aur, cu păsărele cât musca; cercei de nisfiele 
mărunte, colane şi brăţări cu pietre nestimate”. Un întreg inventar de 
vestimentaţie şi podoabe femeieşti, arătând că basmul popular poate 
fi un auxiliar preţios pentru studiile de etnologie urbană şi de 
mentalităţi pentru secolele trecute. 

Deşi provenind tot din Capitală, cele şapte proze publicate de 
aceiaşi editori în broşura Din şezători. Basme culese de Ion C. 
Măldărescu din Bucureşti în 1885 (aici ar trebui făcută, credem, o 
corecţie, căci şi în periodice, şi în volum naraţiunile au apărut mai 
târziu, adică în 1888, respectiv 1889), CCPMB, Colecţia 
„Restituiri”, Bucureşti, 2000 au prea puţine referinţe la viaţa urbană. 
Culegătorul are însă talent, rescrie cu fidelitate povestirile auzite de 
la diferiţi povestitori, stilul e alert, naraţiunea vie, încât restituirea 
lor prin ediţia de faţă merită să fie salutată cu căldură. De fapt 
întreaga serie a Colecţiei „Restituiri” editată de Centrul Creaţiei 
Populare al Municipiului Bucureşti (iniţiată în 1998, când au apărut 
volumele Despre pomul Crăciunului. Conferinţă rostită la 
„Junimea" din Bucureşti, în 1882, de scriitorul Petre Ispirescu\ 
Căluşarii români la Londra şi realitatea folclorică a Bucureştilor. 
Studiu din 1938 al prof. univ. dr. Mihai Pop , urmate, în 1999, de 
Legende române de V. A. Urechia; Cântecul popular la modă în 
Bucureşti şi în judeţul Ilfov în anii 1905 şi 1906 de Theodor D. Spe- 
ranţia; Târgul Moşilor - o emblemă dispărută a oraşului Bucureşti. 
Antologie şi cuvânt înainte de Petre Florea, pentru ca în anul 2000 
să fi mai văzut lumina tiparului şi Schiţă de calendar popular pentru 
Bucureşti de Petre Ispirescu (Cuvânt înainte de Petre Florea. Text 
îngrijit de prof. Doina Prisecaru) poate fi considerată ca o reuşită şi 
ca un bun început pentru ceea ce ar trebui să fie studiile de etnologie 
urbană cu privire specială la Târgul lui Bucur. 

(Apărut ca Oraşul şi folclorul. Ministerul Culturii. Centrul Naţional de Conservare şi 

Valorificare a Tradiţiei şi Creaţiei Populare. Colocviile Centrului Naţional al Creaţiei 
Populare, ediţia a Vl-a - „Cultura populară actuală - valenţe şi interferenţe urbane”, în 

„Sinteze”, voi. 6, 1999 (apărut 2000), p. 20-21) 

Etnologi europeni despre obiceiurile 
româneşti 


D acă etnografia şi folcloristica, generate de elanul romantic al 
descoperirii propriei identităţi, al surprinderii glasului specific al 
fiecărui popor, al fiecărei naţiuni ieşite la lumină în epoca modernă, se 
definesc ca discipline ale identităţii, antropologia culturală sau socială, 
ca „fiică a colonialismului”, iar în unele circumstanţe şi etnologia se 
definesc ca discipline ale alterităţii, scopul lor fiind acela de a-1 studia 
şi de a-1 înţelege pe celălalt, situat fie într-un spaţiu cultural depărtat, 
fie într-un alt timp, fie în circumstanţe diferite, ca nivel de dezvoltare 
a mijloacelor tehnice şi a cunoştinţelor ştiinţifice, de acelea al 
investigatorului. Este vorba, desigur, de antropologia clasică, de la 
Edward B. Taylor şi James George Frazer la Franz Boas şi Bronislaw 
Malinowski, ale căror studii se referă, cum bine se ştie, la cultura 
primitivă, la mituri şi credinţe, la comportamente, ritualuri şi structuri 
sociale ale aborigenilor din America de Nord şi de Sud, din India, din 
Africa, din Insulele Polineziene, din Australia sau Noua Zeelandă etc. 
Preluând temele şi metodele de investigaţie ale antropologiei, 
etnologia şi-a adjudecat un teren de studiu mai apropiat de cercetător, 
ocupându-se de vecinul, de cel de alături, de cel asemeni cu mine, dar 
totuşi diferit, căruia vrea să-i surprindă şi să-i înţeleagă particularităţile 
modului de viaţă, de gândire, de creaţie culturală. Obiectul predilect de 
studiu al acestei etnologii îl constituie culturile populare, păstrate mai 
bine, datorită jocurilor complicate ale istoriei, în sud-estul Europei, de 
exemplu, dar şi în zonele rurale ale spaţiului mediteranean, în America 
de Sud sau în Extremul Orient. 

Există, desigur, posibilitatea ca o cultură europeană sau un 
segment al acesteia (arhitectura populară, obiceiuri, coduri alimentare, 
sisteme de înrudire) să fie studiate de savanţi aparţinând chiar grupului 
respectiv, ceea ce nu schimbă foarte mult datele problemei, pentru că 
etnologul, chiar dacă aparţine ca origine grupului etnic, confesional, 
profesional pe care îl investighează, încetează de a mai fi unul dintre 
aceştia, devine, în raport cu grupul, altul, celălalt, după cum grupul 
studiat devine, pentru el, ei, ceilalţi, pe care îi priveşte, inevitabil, „de 

departe”. Este adevărat, pe de altă parte, că, dinlăuntrul sau din afara 
grupului, cercetătorul modem face eforturi susţinute de a se integra 
comunităţii studiate, de a fi acceptat de aceasta ca unul dintre noi, dar 
operaţia nu este simplă deloc, chiar atunci când ea este susţinută de 
cele mai bune intenţii. Chiar în procesul actual al trecerii de la 
„privirea de departe” («le regard eloigne») la „privirea participativă” 
(«le regard partage») trebuie să se ţină seama - scrie Jean Copans - de 
faptul că „discursul asupra sinelui este în mare măsură tributar 
existenţei Celuilalt şi că existenţa acestuia din urmă rămâne încă în 
mare măsură fasonată de discursul pe care noi îl ţinem despre el”, 
adică despre Celălalt. 

S-au înmulţit, în anii din urmă, studiile scrise de străini despre 
cultura populară românească, iar lectura lor dă, nu o dată, sentimentul 
reconfortant al unei descoperiri sau redescoperiri. 

Extrem de utilul instrument de lucru care este Dicţionarul 
etnologilor români elaborat de Iordan Datcu şi apărut, într-o nouă 
ediţie, la Editura Saeculum I.O. din Bucureşti (2006) relevă, pe de o 
parte, interesul constant al unui mare număr de scriitori, istorici, 
filologi, sociologi, oameni de cultură în general pentru folclorul 
românesc, pentru cultura populară în ansamblu, românilor, de la 
Alecsandri până la Blaga şi de la Alecu Russo până la Mihail 
Sadoveanu, de la Titu Maiorescu la G. Călinescu şi de la Eminescu la 
V. Voiculescu, adăugându-li-se o amplă serie de cărturari străini, atraşi 
irezistibil, de-a lungul timpului, de farmecul cuceritor al creaţiei 
populare româneşti. Se numără între aceştia, încă din epoca de început 
a folcloristicii româneşti, când cultura tradiţională folclorică era abia 
scoasă la lumină şi arătată cu mândrie Europei şi lumii întregi, istoricul 
francez Jules Michelet, care a scris pagini pline de entuziasm despre 
cântecul popular, despre ornamentele costumului ţărănesc în care 
găsea asemănări cu „cele mai vechi mozaicuri romane”, despre 
jocurile populare româneşti pe care le asemăna cu cele ale romanilor, 
despre balada Mioriţa pe care o socotea „un lucru sfânt şi emoţionant 
care îţi sfâşie sufletul”. Alături de el, un alt francez, Elonore 
[Abdolonyme] Ubicini, participant la Revoluţia de la 1848 din Ţara 
Românească, autor al prefeţei la traducerea în limba franceză a 
colecţiei de poezii populare a lui Vasile Alecsandri şi coautor al unei 
lucrări de etnografie despre Provinciile dunărene şi române (1856). 
Tradiţia intelectualilor francezi ataşaţi de valorile spirituale ale 
românilor este continuată de Jules Brun, care traduce, în 1894, Şapte 

basme româneşti comentate de Leo Bachelin, pe urmele cărora, ceva 
mai târziu, Jean Boutiere avea să realizeze monografia sa despre Ion 
Creangă. Lor li se adaugă cehul Jan Urban Jamik, de la Universitatea 
din Praga, coautor, alături de Andrei Bârseanu, a celebrei colecţii 
antologice Doine şi strigături din Ardeal (1885), ungurul Bela Bartok, 
autor al unor importante colecţii şi studii despre colindele româneşti şi 
despre muzica populară din Transilvania, englezoaica de origine 
australiană Agnes Kelly-Murgoci preocupată de aspecte etnografice 
româneşti precum ouăle de Paşti, obiceiurile de înmormântare, 
vampirism şi altele (vezi Virgiliu Florea, Agnes Murgoci - o reprezen¬ 
tantă, în Anglia, a studiilor de folclor românesc , în voi. Din trecutul 
folcloristicii româneşti , Napoca Star, Cluj, 2001, p. 100-123). 

în vremurile mai dincoace, Dicţionarul înregistrează pe 
romanistul de limbă germană Felix Karlinger, apreciat cunoscător al 
basmelor orale şi al cărţilor populare româneşti, şi pe Marianne 
Mesnil, din Belgia, autoare a unui studiu despre obiceiurile de iarnă 
dintr-un sat din Moldova şi a unui volum de studii de etnologie 
românească şi balcanică, pe Gail Kligman, din SUA, autoarea unui 
studiu despre căluşul românesc, cu o prefaţă de Mircea Eliade, apărut 
la Chicago în 1981, şi a unei monografii despre nunta mortului , 
apărută în engleză, în 1988, şi în română, în 1998 şi pe Roşa Rachel 
Knorringa, autoare a unei teze de doctorat despre Constantele şi 
transformările unui cântec narativ român: Mogoş Vornicul, susţinută 
la Universitatea din Amsterdam şi publicată în Olanda, în 1978 (aici 
şi-ar fi găsit locul şi Margaret Hiebert Beissinger, elevă, la Harvard, a 
lui Albert Bates Lord, cu care susţine teza de doctorat despre Stilul 
compoziţional oral în poezia narativă tradiţională românească, bazată 
pe repertoriul unui lăutar din Teleorman, Costică Staicu Pelcaru, teză 
publicată ulterior, cu adăugiri, sub titlul Arta lăutarului. Tradiţia epică 
în România, 1991), pe francezul Jean Cuisenier, autor al unor studii de 
referinţă despre focul viu, despre bocetele şi cântecele rituale de înmor¬ 
mântare la români, editorul unui număr (3/1995) din «Ethnologie 
Francaise» consacrat României, şi, desigur, încă alţii. 

Marianne Mesnil, profesoară la Catedra de Antropologie Euro¬ 
peană de la Universite Libre de Bruxelles şi directoare a Centrului de 
Etnologie Europeană din cadrul Institutului de Sociologie de la aceeaşi 
Universitate, recomandându-se ea însăşi drept „specialistă în etnologie 
românească”, şi-a început pregătirea de specialitate în România, încă 
din 1968, pe când era studentă, şi şi-a elaborat lucrarea de licenţă, sub 



îndrumarea profesorului Mihai Pop, pe material românesc, cules în 
localitatea Tudora din judeţul Iaşi, lucrare publicată ulterior, în Belgia, 
sub titlul Les Heros d ’une fete. Le beau, la bete et le tzigane, Editions 
Labor, Bruxelles, 1980 (din păcate, prea puţin cunoscută la noi, deşi, 
în epoca respectivă, însemna ceva). 

Revenită de multe ori în România, bună cunoscătoare a spaţiului 
cultural românesc, Marianne Mesnil a dat cercetărilor sale din anii ‘80 
mai ales o tentă ideologică, relevată de studiile adunate în prima parte 
a volumului Etnologul între şarpe şi balaur (Editura Paideia, 1997) 
sub titlul Intre raţionalism şi romantism: mize şi premise ale etnologiei 
europene. 

O occidentală şi o lucidă, cercetătoarea din Belgia încearcă să 
traseze liniile directoare ale unei discipline mai degrabă tinere cum 
este etnologia europeană, în raport cu folcloristica şi cu antropologia 
culturală, prima, cum am menţionat la început, „expresia ideologică a 
epopeilor naţionaliste”, a doua - antropologia deci - trimiţând la 
„epopeea colonială”. Este sesizată, în secolul al XlX-lea, „o dublă 
mişcare” ce animă, în sens invers, de la est la vest, Europa, o Europă 
„aflată în căutarea cunoaşterii de sine”: „în timp ce în Est ea operează 
ca o mişcare de închidere asupra ei însăşi şi se constituie într-un 
veritabil «buric al Pământului», într-un axis mundi, în Vest, 
dimpotrivă, tot ea se proiectează în marile spaţii de peste Ocean, pentru 
a descoperi acolo «celălalt eu», pentru a-şi îmbogăţi cunoaşterea 
identităţii prin intermediul confruntării cu Celălalt” (p. 46). Fără să 
nege importanţa vechilor cercetări de folclor, susţinând chiar 
necesitatea asumării acestei „moşteniri de neînlocuit a veacului al 
XlX-lea”, noua disciplină dedicată culturilor „oral-sincretice”, 
„populare”, „tradiţionale”, „rurale” din Europa trebuie să-şi 
regândească obiectul „prin prisma cuceririlor ştiinţelor umaniste din 
acest ultim sfert de secol”. Se poate repera aici, de fapt, mai mult decât 
o pledoarie pentru înnoirea demersului etnologic, dincolo de aceasta 
insinuându-se o atitudine fermă de contestare a tendinţei de confiscare 
a culturii populare de către autorităţile comuniste, sub paravanul 
naţionalismului: „în Europa de Est, şi îndeosebi în România, totul se 
petrece ca şi cum am fi martorii unei întoarceri în trecut - scria autoarea 
în 1988 -, prin reliefarea mai mult ca oricând a ideologiei diferenţei, a 
specificităţii naţionale, în detrimentul unei perspective comparative 
sau măcar al unei inserţii într-un proiect cât de cât totalizator, aşa cum 
ar fi îndreptăţit de vocaţia antropologiei. în aşa fel, încât parcă se pierd 

lecţiile marilor precursori care au ştiut să-şi pună erudiţia, adesea 
poliglotă, şi pluridisciplinară, în slujba unui proiect universal, capabil 
de a se gândi pe sine prin cunoaşterea altora, dincolo de frontierele 
unui naţionalism militant” (p. 48). 

Din acest unghi se cere interpretat şi un alt articol, scris tot înainte 
de decembrie 1989, Un nai prea puţin bucolic, în care era analizat 
modul cum propaganda oficială manipulase talentul interpretativ şi 
ecoul internaţional al muzicii marelui instrumentist Gheorghe Zamfir. 
Acesta - crede autoarea - „devine cântăreţul României renăscânde din 
anii 1965-1970 (adică începutul epocii Ceauşescu - n.n. N.C.), aşa cum 
alţii deveniseră cântăreţii României din anii 1848. [...] Dacă poezia 
populară (mai ales doina lui Alecsandri) a fost pusă atunci în slujba 
revendicărilor acestei «primăveri a popoarelor», ea poate fi regăsită ca 
favorită în repertoriul lui Zamfir, mobilizată din nou pentru a emoţiona 
şi a cuceri nu o elită intelectuală, ci un public saturat de muzica pop 
prin mass-media, aflat în căutarea unei «reoriginări» muzicale” (p. 52). 

Se poate vedea cum, privite din afară, fenomene care ar fi putut 
scăpa privitorului dinlăuntru, se descoperă mai uşor privirii de departe, 
acelui «regard eloigne» propriu cercetării etnologice. 

După încă 10 ani, „căutătura” cercetătorului se opreşte, în voi. 
Dincolo de Dunăre. Studii de etnologie balcanică (partea a Il-a, Trans- 
danubiene, în colaborare cu Assia Popova), Editura Paideia, 2007, 
asupra altor aspecte, supunând unei analize, trebuie să repet adjectivul, 
lucide, stări de fapt, întâmplări din realitatea politică imediată - 
„revoluţia română în direct”, stereotipurile care drapează cunoaşterea 
Balcanilor şi a omului balcanic -, emoţii şi sentimente, trăiri personale, 
amintiri despre experienţa sa românească şi balcanică. Ca şi în cazul 
cercetării de la Tudora, pusă în pagină în studiul din 1980, şi acum, 
obiceiurile, tradiţiile, sărbătorile sunt, de cele mai multe ori, pretexte 
pentru comentarii etnologice încărcate de reflexii filosofice despre 
timp, spaţiu, ocupaţii, raporturi interumane, urmând, mai vizibil sau 
mai discret, modelul levi-strauss-ian şi greimas-ian pe care i-1 desco¬ 
perise, poate, tinerei belgiene, profesorul ei bucureştean, Mihai Pop. 

Francezul Jean Cuisenier datorează mult, în ceea ce priveşte 
terenul românesc, aceluiaşi Mihai Pop care l-a călăuzit prin ţinuturile 
carpatine, i-a orientat cercetarea spre zone pe care el însuşi le 
investigase vreodată, i-a atras atenţia asupra unor realităţi care, în 
general, nu se lasă prea uşor descifrate străinului. Un adevărat 
gentilhomme, profesorul francez l-a evocat cu căldură pe mai 



vârstnicul său coleg român cu ocazia decernării titlului de Doctor 
honoris causa al Universităţii din Bucureşti (14 octombrie 2005), 
ocazie cu care relua portretul schiţat acestuia în Memoires des 
Carpathes, Pion Terre Humaine, 2000 ( Memoria Carpaţilor. România 
milenară: o privire interioară. Traducere în limba română de Ioan 
Curşeu şi Ştefana Pop, Editura Echinox, Cluj, 2002): „îl cunoşteam pe 
Mihai Pop prin Claude Levi-Strauss. înnodasem o relaţie în Japonia, la 
1968, la Congresul mondial de ştiinţe antropologice, unde ne 
reprezentam fiecare ţările. [...] Cu părul alb, dar cu privirea sclipitoare 
de inteligenţă, cu vorba precisă, dar cu accente delicios puse şi 
întoarse, Pop era, pe atunci, deja în vârstă, mai în vârstă decât mine cu 
douăzeci de ani. Te seducea prin propria-i persoană, nu mai puţin prin 
cultura lui şi prin incredibilele sale capacităţi lingvistice. îl regăsisem 
de câteva ori în lumea internaţionalizată a universităţilor şi a muzeelor, 
la Chicago, New York, Urbino sau Moscova. Şi mai ales la Paris, unde 
a condus primul Congres internaţional de etnologie şi folclor 
european, pe care îl organizasem cu ocazia inaugurării Muzeului 
Naţional de Arte şi Tradiţii Populare, în 1971. [...] Dacă alesese să mă 
ducă în Maramureş, împreună cu câţiva dintre colaboratorii lui, nu era 
fără motiv, aveam eu să descopăr progresiv: ne găseam în centrul 
nevralgic al Europei, într-unul din nodurile cele mai strânse ale istoriei 
şi ale contradicţiilor. Şi tocmai acolo se născuse el.” (p. 66-67) 

Dar nu numai spre Maramureş l-a îndrumat Mihai Pop pe 
oaspetele lui, ci şi în Oltenia, unde îi atrăsese atenţia asupra riturilor 
funerare, considerate de către savanţii români „ca dovezi ale vechimii 
culturii lor şi ale continuităţii ei”. „Toate acestea mi le sugerase 
faimosul meu prieten, pregătindu-mi o şedere în Oltenia şi gândindu- 
se că un eveniment neprevăzut, o înmormântare, care să mi se 
înfăţişeze ca obiect de studiu, se va întâmpla” (p. 348). Şi 
„evenimentul” are loc, dându-i etnologului ocazia să ia parte la acesta, 
să noteze, să comenteze, să compare: „Cum avea să fie înmormântarea 
la Dobriţa (în comparaţie cu aceea din Maramureş, la care participase 
în timpul altei anchete - n.n. N. C.), în acea Oltenie atât de adânc 
zguduită de regimul comunist, de colectivizarea pământurilor şi de 
imbecilizarea politică şi culturală a populaţiei? Ce rămânea din 
somptuoasele rituri funerare descrise de lingviştii, de folcloriştii şi de 
muzicologii din generaţiile precedente, din dramaturgia şi din 
splendoarea expresiei lor orale şi corale? Şi dacă mai era ceva în 
vigoare, ce mai puteau însemna ele acum, pentru cei care luau parte la 



ele, oficianţi, rude şi vecini? Ce gândire subîntindeau, pe care să încerc 
să o descifrez?” (p. 350). 

O serie de întrebări în care se pot vedea aşteptările etnologului, 
îndoielile lui, care se vor amplifica atunci când, peste cinci zile, va 
avea ocazia să participe la o altă înmormântare, mai „complexă” decât 
precedenta. „Şi iată-ne, iarăşi, pe Irina (Nicolau, regretata noastră 
colegă, care l-a însoţit pe etnologul francez în cercetările sale - n.n. 
N.C.), la 26 septembrie 1974, pe drum spre casa unui mort, cu frunţile 
pline de gânduri la perspectiva marii ceremonii anunţate. Sunt departe 
să-mi imaginez că, douăzeci şi cinci de ani mai târziu (când Jean Cui- 
senier redacta volumul apărut în anul 2000 - n. n. N.C.), şi după atâtea 
evenimente, voi reciti observaţiile pe care mă pregătesc să le fac şi voi 
descoperi mult mai multe lucruri de câte sunt pregătit să văd” (p. 353). 

Cred că titlul cărţii, Memoire des Carpathes, nu înseamnă, simplu, 
cum s-a tradus, Memoria Carpaţilor (chiar dacă bătrânii munţi ai 
României vor fi având şi ei memoria, amintirile lor), ci ascunde un 
sens mai special, potrivit tipului de scriere şi de scriitură ales de autor, 
mai apropiat fiind acela de memorial, «ecrit relatant des faites 
memorables ou dont on veut garder le souvenir». Căci cele trăite de 
etnologul francez în cele trei sate din Carpaţii României sunt, pe drept 
cuvânt, fapte memorabile şi cărora cel care le-a trăit vrea să le păstreze 
amintirea. în plus, din fapte trăite şi consemnate, la timpul lor, acestea 
au devenit documente etnologice pe baza cărora se pot construi teorii 
şi extrage sensuri. Pentru a ilustra capitolul „Tradiţii populare şi formă 
rituală” din cea mai recentă carte a sa, La tradition populaire, P.U.F., 
2005 ( Tradiţia populară. Traducerea de Nora Rebreanu Sava, Casa 
Cărţii de Ştiinţă, Cluj, 2005), Jean Cuisenier alege cazul românesc al 
riturilor funerare: „în ţările de tradiţie creştină ortodoxă, ritualul 
religios se îngrijeşte mai mult de procesul trecerii de la viaţă la moarte, 
prin faptul că oferă forme pentru a asigura nu numai secvenţa centrală 
a ritului liminal printr-un serviciu bisericesc, ci şi secvenţele de 
separare şi cele de agregare”, acestea din urmă revenind membrilor 
familiei şi celor din jur., Acolo se perpetuează, nu fără variaţii locale 
şi unele transformări apărute de-a lungul timpului, obiceiuri precum 
înzestrarea mortului cu obiecte simbolice, care să-l ajute în călătoria de 
dincolo de mormânt şi în înfruntarea pericolelor, sau priveghiuri cu 
jocuri funebre şi bocete jelite, strigate ori cântate. Acolo se păstrează 
memoria textelor de o vechime imemorială, cum e Cântecul Zorilor, în 
care se găsesc concentrate marile mituri referitoare la călătoria 

sufletului în lumea de dincolo. încât ne putem întreba: ce e mai de 
admirat: transmiterea de-a lungul timpului a miturilor în contextul lor 
ritual original, sau adecvarea acestor texte la o cerinţă socială care se 
reînnoieşte, totuşi, din generaţie în generaţie” (p. 65). Provocatoare, 
întrebarea îşi aşteaptă răspunsul. 

Ne întrebăm, la rândul nostru, parcurgând studiile acestor etnologi 
din Europa sau din afara bătrânului Continent, intraţi în categoria 
„străinilor apropiaţi”, cum s-a intitulat expoziţia omagială consacrată 
profesorului Jean Cuisenier cu ocazia împlinirii vârstei de 80 de ani, 
vernisată la sfârşitul lui iunie 2007, la Muzeul de Etnografie Braşov, şi 
realizată în colaborare cu Universitatea din Bamberg, Germania, care 
ar fi, pentru noi, pentru etnologia românească, folosul unui astfel de 
demers. Cred că sugestia, dacă nu îndemnul ferm care se poate 
desprinde din aceste „exerciţii de privire etnologică”, cum le numeşte 
colega mea Rodica Zâne, este tocmai trecerea de la admiraţie, 
încântare, extaz în faţa „frumuseţii”, „vechimii”, „bogăţiei”, 
„unicităţii”, „valorii” culturii tradiţionale/populare/etnografice/folclo¬ 
rice româneşti (adesea prea apăsat subliniate) la interogaţie lucidă şi la 
interpretare ştiinţifică onestă. 

(„Datina”. Periodic Constănţean de Cultură Tradiţională, Anul XIII, nr. 46, septembrie 

2007, p. 9-10) 


„Spune-mi ce bucate găteşti, 
ca să-ţi spun cine eşti” 


A r fi greu, dacă nu chiar imposibil să găseşti doi români care să 
cadă de acord, necondiţionat, în ceea ce priveşte cele mai 
specifice ori mai reprezentative mâncăruri româneşti, într-atât de 
diverse sunt preparatele culinare de la o provincie la alta, de la o 
regiune la alta, de la un sat la altul, de la o familie la alta. Se 
întâlnesc aici miresmele cele mai pătrunzătoare ale Orientului 
(piper, dafin, ienibahar, cimbru, tarhon) cu aromele cele mai fine ale 

bucătăriei occidentale, mirosul ascuţit de brânză cu ceapă sau de 
mujdei de usturoi cu aroma suavă de vanilie şi scorţişoară, 
preparatele cele mai simple şi mai nepretenţioase, precum carnea 
friptă pe jar sau ouăle fierte în apă, zise româneşti, cu altele rezultate 
din amestecuri sofisticate precum, de exemplu, sărmăluţele în foi de 
viţă cu iaurt sau cu smântână ori răcitura din porc, nelipsită de pe 
masa festivă de la Anul Nou. 

Sigur că „preferinţele alimentare” ale fiecărui grup sunt 
determinate în primul rând de resursele naturale. Că danezii preferă 
untul uleiului de măsline, iar italienii tonul în locul heringilor se 
explică prin simplul fapt - scrie Jean Cuisenier în Etnologia Europei 
- „că primii nu pot cultiva măslini pe pământurile lor nordice 
propice creşterii vacilor, nici cei din urmă nu pot pescui hering în 
apele Mediteranei, care abundă în tot felul de specii de ton”. 

Dar în afara acestor „constrângeri” de mediu şi de resurse 
trebuie să fi funcţionat, în timp, şi alte reglementări care au impus 
anumite preferinţe şi repulsii alimentare, cele mai multe de ordin 
cultural, spiritual, religios. Astfel, consumul de came de porc 
trasează o linie despărţitoare netă între creştini şi evrei, pe de o 
parte, între creştini şi musulmani pe de alta, şi chiar între anumite 
grupuri confesionale în interiorul creştinismului (adventiştii faţă de 
ortodocşi, de exemplu). Interdicţia impusă de Lege s-a transformat 
în aversiune, opoziţia pur/impur acţionând cu o extraordinară 
vigoare şi inducând comportamente riguros controlate cum ar fi 
prepararea rituală a mâncării ( kosher ) la evrei. Nu este vorba, deci, 
numai despre alegerea alimentului potrivit, acceptat, admis, dar şi 
de modalităţile de preparare a acestuia, de la felul în care animalul 
este sacrificat până la ustensilele folosite la gătitul mâncării. 
Restricţia se întindea, în timpurile creştinismului primar, chiar şi la 
aşezarea la masă, căci, zice o notă la versetul 2:12 din Epistola către 
Galateni din Biblia de studiu pentru o viaţă deplină. Versiunea C. 
Comilescu, 1996, p. 1698: „Ei învăţau de asemenea că Iudeii 
credincioşi nu ar trebui să mănânce cu niciun credincios dintre 
Neamuri, care nu era tăiat împrejur şi care nu respecta întocmai 
datinile iudaice şi restricţiile regimului alimentar”. 

De fapt, asemenea reguli, dictate de dicotomia pur/impur, 
curat/spurcat, sunt respectate cu stricteţe în interiorul grupurilor 
relativ omogene confesional, cum este cazul creştinilor, care fac o 
distincţie netă între alimentele sau mâncărurile „de dulce” şi cele 

„de post”. Respectarea „dietei” era un semn major al apartenenţei la 
grupul religios respectiv, încât primii creştini au preferat să moară, 
decât să se spurce, mâncând, în post, bucate de dulce. Legenda zice 
că un aliment ritual, cunoscut mai ales în spaţiul ortodox sud-est 
european (greci, români), coliva, ar fi fost „născocită” de Sfântul 
Toader, care i-a învăţat pe credincioşi să fiarbă grâu pisat şi să-l 
mănânce, în locul bucatelor „pângărite”, „spurcate”, „de dulce”, pe 
care împăratul Diocleţian îi silea să le mănânce în „săptămâna mare 
din Păresemi”. Peste secole, un călător străin observa, cu mirare, 
cum protectorii lui valahi, care îl însoţiseră pe un drum plin de 
primejdii de la Bucureşti la Giurgiu, nu s-au atins de bucatele oferite 
de hangiu, explicându-i simplu că „Azi e zi de post, carnea şi vinul 
nu sunt îngăduite, şi chiar de pâine n-avem voie să ne săturăm decât 
pe jumătate”. „Europeanul” Richard Kunisch (care, altminteri, are o 
atitudine extrem de favorabilă faţă de români şi căruia i se datorează 
consemnarea celor două „basme valahe”, Fata din grădina de aur şi 
Frumoasa fără trup, prelucrate genial de Eminescu) nu înţelege 
exact sensul acestei „abstinenţe” a dorobanţilor însoţitori, „absti¬ 
nenţă” din care „nu scoteau niciun avantaj” şi crede că „aceşti 
oameni mai au multe de învăţat până să se civilizeze complet”. Dar 
restricţiile alimentare acceptate şi respectate de români făceau (fac) 
parte chiar din „civilizaţia” lor, din tradiţia lor culturală, susţinută 
fiind de anumite practici rituale. Astfel, la începutul perioadei de 
post s-a instituit o tradiţie, în calendarul popular prima zi de marţi 
din Postul Paştelui fiind numită „marţea vaselor”, zi în care se 
spălau vasele „de dulce” cu leşie, purificându-le, astfel, pentru găti¬ 
tul ritual, „de post”, din perioada premergătoare Sărbătorii învierii 
Domnului. 

Pe de altă parte, comensualitatea, mâncatul „din aceeaşi 
strachină” sau „din acelaşi blid”, constituia o modalitate rituală de 
agregare, de constituire sau de întărire a coeziunii grupului, de la cel 
mai mic (grupul familial) până la cel mai extins (grupul local, 
determinat etnic, lingvistic, religios etc.) Preferinţele sau repulsiile 
alimentare fac parte din moştenirea culturală a grupului, ele consti¬ 
tuind o parte a identităţii personale şi, prin însumare, a identităţii 
etnice înseşi. Anumite deprinderi alimentare tind să fie ataşate ca 
nişte etichete definitorii anumitor popoare: românii sunt „mămă- 
ligari” (mâncători de mămăligă care, se zicea până nu demult, „nu 
explodează”), italienii sunt „macaronari” sau „broscari”, finlandezii 

sunt „mâncători de peşte crud”, de unde, se pare, ar veni şi 
etnonimul Suomi (numele Finlandei în limba finlandeză) etc. 

Parte integrantă a culturii, capitol distinct al antropologiei 
(„food-ways”) sau etnologiei, alimentaţia tradiţională spune mult 
despre specificul unui popor, despre originile şi istoria lui, despre 
contactele, schimburile şi împrumuturile culturale din care s-a 
întrupat existenţa lui etnică. Mămăliguţa cu brânză şi smântână, 
puiul la ceaun, cozonacul cu nuci, măcinicii şi coliva, ca semne ale 
unei civilizaţii străvechi, fără a ne izola şi îndepărta de Europa (ba 
chiar dimpotrivă!), par să aibă în ele însele suficiente resurse pentru 
a se opune impetuosului proces de „MacDonaldizare” la care 
asistăm, poate prea indiferenţi. 

(„Adevărul literar şi artistic”. Săptămânal de cultură şi atitudine, anul IX, nr. 538, 

3 octombrie 2000, p. 6) 


„Lumina pâinii” 


P e scriitorul Ovidiu Genaru (n. 1934) - autor al unor volume de 
versuri bine primite de critică (Un şir de zile, 1966; Nuduri, 
1967; Patimile după Bacovia, 1972 etc.), prozator (romanele Week- 
end în oraş, 1969; Iluzia cea mare, 1979; proză scurtă, Cafeneaua 
subiectelor, 1980), dramaturg ( Vieţi paralele şi La margine de pa¬ 
radis, 1976, şi altele), eseist, gazetar - critica şi istoria literară l-au 
reţinut, în primul rând, ca poet, un poet „remarcabil”, cum îl socotea 
Marian Popa în Dicţionarul său din 1971, adică la doar câţiva ani de 
la debut, creator de versuri „reprezentative”, după părerea istori¬ 
cului literar Ion Rotaru, pentru ca Eugen Simion să încheie densul 
capitol pe care i-1 consacră în panorama sa Scriitori români de azi 
cu aprecierea că băcăuanul este, „în stilul lui, un poet original”. 

Dată fiind multitudinea preocupărilor sale, nu e chiar 
surprinzător faptul că întâlnim numele lui Ovidiu Genaru pe o carte 
de un tip mai special, Pâinea cea de toate zilele. Editura Corgal 




Press, 2004, situată la intersecţia dintre zona eseului şi a cercetării 
ştiinţifice, între istoria ocupaţiilor şi a mentalităţilor şi meditaţia 
etnografică, folcloristică sau teologică, pe marginea unui subiect 
generos şi deschis, cum vom vedea. „Aluatul” cărţii a fost pus la 
crescut în urma unei discuţii cu ing. Ion Răducan, specialist în 
tehnologia produselor alimentare, preşedintele S.C. Pambac S.A. 
Bacău, omul care, de vreo 40 de ani, face pâine şi produse de 
panificaţie pentru populaţia din Bacău şi din ţară. 

Scriind despre pâine, Ovidiu Genaru s-a confundat cu obiectul 
cărţii, spunând despre sine că seamănă cu o pâine şi că însăşi cartea 
lui e ca „pâinea”. Ceea ce s-a şi confirmat la lectură, cartea fiind nu 
doar digerabilă, dar chiar plăcută la gust, cu arome pe care doar 
pâinea coaptă în cuptor, la ţară, în după-amiezele - serile de vară le 
are (nu ştiu de ce, dar în amintirea mea stăruie acest moment al 
coacerii pâinii, când în ograda bunicilor mei din Fierbinţii Ialomiţei 
se stârnea o forfotă de nedescris, cu adusul lemnelor şi cocenilor, cu 
aţâţatul focului, cu arsul cuptorului şi curăţirea lui atentă, apoi 
aşezarea pâinii în pântecele cald al cuptorului şi aşteptarea 
înfrigurată a momentului scoaterii pâinii, după un timp ştiut doar de 
femeile cele pricepute, de obicei „babe bătrâne care ştiu rândul la 
pâine” şi care nu se uitau la ceas sau la altă sculă de măsurare a 
timpului pentru a afla clipa cea potrivită; şi gurile cele flămânde 
aşteptând codrul cald de pâine să le frigă cerul gurii şi să le umple 
nările fremătătoare de miros). 

Discuţia-prolog din deschiderea cărţii, aşezată sub un titlu cum 
nu se poate mai potrivit - „Lumina pâinii” -, dă seamă, în bună parte, 
de intenţiile cărţii şi de lungul proces al strângerii spicelor, 
măcinării boabelor, facerii şi dospirii aluatului până la punerea lui în 
forme şi la coacerea sa la temperatura generată de focul creaţiei. în 
dedicaţia dată pe exemplarul dăruit mie, autorul se socoteşte „un 
învăţăcel întru pâine”; un învăţăcel învăţat, spun eu, care a lucrat la 
această carte cu multă tragere de inimă, cu plăcere, pe alocuri chiar 
cu voluptate. Se vede cum, încercând să cuprindă subiectul, să-l 
încercuiască, să-l asedieze ca pe o redută, autorul - se întâmplă 
adesea cu fiecare dintre noi - este el însuşi „prins”, captivat de 
acesta, se scufundă în adâncurile informaţiei simţind, probabil, 
aceeaşi plăcere pe care o simţeam noi, copiii, când eram trimişi în 
magazia bunicului să vânturăm cu picioarele grâul răcoros şi moale. 

Sunt, de fapt, în această carte trei secvenţe bine ordonate care 
privesc, întâi, pâinea sacră, pâinea spirituală, aşa cum s-a concreti¬ 
zat acest simbol cultural ordonator în diferite culturi şi civilizaţii, de 
la cele mai vechi până la cele mai apropiate de timpurile modeme; 
apoi un amplu capitol despre pâinea cea de toate zilele, despre 
cultivarea grâului, a cerealelor în arii geografice şi culturale extinse, 
din Mesopotamia, patria antică a agriculturii, şi Egipt, acest „dar al 
Nilului”, până în Europa medievală şi mai încoace, în care „foamea 
şi abundenţa” au alternat, ritmând vieţile oamenilor şi devenirile 
istorico-sociale ale cetăţilor, oraşelor, statelor „bătrânului Con¬ 
tinent” (vezi Massimo Montanari, Foamea şi abundenţa. O istorie a 
alimentaţiei în Europa [1993]. Traducere de Doina Cemica şi Lena 
Caraboi, Polirom, 2003); şi, în fine, o a treia secţiune, cu aspect 
„tehnologic”, despre „facerea pâinii” în condiţii industriale, astăzi. 

Descoperim, astfel, în chiar ordonarea substanţei cărţii, un autor 
triplu - un mitolog şi un antropolog/etnolog de substanţă, un istoric 
al agriculturii şi al mentalităţilor legate de această ocupaţie 
străveche a omului şi un specialist în probleme de industria panifi¬ 
caţiei - la acest capitol se poate adăuga foarte bine şi amplul interviu 
cu sponsorul cărţii, dl. Ion Răducan, preşedinte al S.C. Pambac S.A. 
Bacău, un om al faptei, al acţiunii, al soluţiilor practice, un om al 
timpului prezent. 

Sigur că pe mine, ca etnolog, m-au interesat mai mult şi mi-au 
reţinut atenţia cu precădere consideraţiile despre grâu, faină, pâine 
din perspectiva vechilor culturi şi din aceea a culturii tradiţionale 
româneşti, parte integrantă şi inalienabilă a culturii europene şi a 
culturii umanităţii în general. Pentru că românii şi strămoşii lor cei 
mai apropiaţi - traco-daco-geţii şi romanii -, dar şi cei de mai înainte 
(mă gândesc la populaţiile creatoare ale Vechii Civilizaţii Europene, 
prezentă cu mii de ani înainte în arealul dintre Marea Egee şi Marea 
Neagră, cu marea lor zeiţă, simbol al vieţii şi al fecundităţii) au fost 
agricultori, cultivatori de grâu, e de presupus, dat fiind faptul că 
această plantă este cunoscută în zona noastră încă din Neoliticul 
superior, şi au elaborat, pe marginea ei sau în legătură cu planta 
dătătoare de viaţă adevărate complexe culturale - tehnici agricole, 
de la smulgerea din natură a terenurilor pentru cultivarea plantelor 
la inventarea uneltelor şi instalaţiilor pentru obţinerea şi prelucrarea 
boabelor - şi credinţe, obiceiuri, forme de artă a cuvântului etc. care 
însoţesc muncile agricole, de la arat şi semănat până la strângerea 




recoltelor şi facerea pâinii, perpetuate de-a lungul secolelor, până în 
ziua de azi. 

Se găsesc în cartea scrisă de Ovidiu Genaru pagini de tratat 
academic sau de teză de doctorat pe tema în discuţie, se găseşte, atât 
cât trebuie şi acolo unde trebuie, sensibilitatea poetului, şi, mai mult 
decât orice, o adevărată dragoste pentru pâinea cea de toate zilele, 
dar şi pentru pâinea spirituală, pentru pâinea rituală, de la marile 
praznice creştine sau de la întâmplările legate de viaţa şi de moartea 
omului. 

Se conturează, astfel, o distincţie netă între alimentele/mân¬ 
cărurile de dulce şi cele de post, între hrana cea de toate zilele şi 
alimentele preparate şi consumate exclusiv în anumite contexte 
sărbătoreşti, rituale, ceremoniale, căci se şi zice, întărind, prin 
formula verbală, o realitate evidentă: „nu e în fiecare zi Paşti” (sau 
Crăciun, sau sărbătoare). 

Există, limpede, o diferenţă între „pâinea noastră cea de toate 
zilele”, aliment cotidian, prezenţă vie în codul alimentar al 
românilor şi al multor alte popoare europene şi neeuropene, şi alte 
produse din grâu, preparate şi mâncate exclusiv în cadrul unor 
sărbători sau obiceiuri tradiţionale. Nelipsit în aceste contexte este 
colacul , „pâinea consacrată”, cum îi spune Iulian Chivu în cartea sa 
Cultul grâului şi al pâinii la români, 1997. într-adevăr, colacul, 
pâinea rituală, împletită după un anumit tipic, după momentele în 
care este folosit(ă), apare la naştere, la nuntă, la înmormântare şi la 
pomenirea morţilor, în ritualurile prinderii de văruţe ale adoles¬ 
cenţilor sau în cele de înfrăţire/însuroţire ale tinerilor trecuţi de 
pubertate, în riturile de vindecare, descântătoarea cerându-şi şi ea 
plata sau răsplata tot sub forma pâinii rituale: „Leac, şi babei co¬ 
lac!”. Colacul era, de asemenea, darul ritual oferit de gazde colindă¬ 
torilor de Crăciun sau de Anul Nou, prinos evocat de vestitorii 
Naşterii lui Iisus în formula finală a colindului: „Un colac de grâu 
frumos/Ca şi faţa lui Cristos” sau de cei mici, care în noaptea de 
Ajun străbat uliţele satului strigând „Colăcei/ bătrână, hăi!”. 

Alături de colac, prescură, anafură - toate alimente rituale din 
faină sau din grâu ( coliva ) -, în perioada sărbătorii Crăciunului se 
mai prepară un aliment ritual de post, purtând un nume foarte 
sugestiv, pelincile Domnului, scutecele, cârpele Domnului Hristos, 
menţionat ca atare în cartea lui Ovidiu Genaru, p. 123, prezentat pe 
larg în studiile etnografice şi în cele dedicate alimentaţiei populare. 

în răspunsurile la Chestionarele lui Th. D. Speranţia (IV, f. 146 v) se 
consemnează că de Ignat (20 decembrie) „Fac un fel de turte, numite 
Cârpele Domnului Hristos, pe care le mănâncă în ajunul Crăciunului 
cu miere şi nuci" (Antoaneta Olteanu, Calendarele..., 2001, p. 542). 
Mihai Lupescu (Din bucătăria ţăranului român, Editura Paideia, 
2000, p. 142) consemează: ,J>elincele Domnului, turte de Crăciun, 
turte de Ajun, scutecele Domnului se fac în ajunul Crăciunului. Ele 
sunt nişte turtiţe subţiri şi coapte, muiete în apă îndulcită cu miere ori 
zahăr. Printre ele se pune şi brânză de julfa, într-un blid. Cine vrea, 
cu zahărul, pune şi miez de nucă pisat ca faina. E pomană cine le face 
şi le trimite şi altora. Ele se duc şi jertfa la biserică. Pe masa 
sătencelor se pun la Ajun, de le sfinţeşte Preotul” (o reţetă cu cantităţi 
şi mod de preparare, la Radu Anton Roman, Bucate, vinuri şi 
obiceiuri româneşti, Editura Paideia, 1998, p. 481-482: „La o adică 
sărbătoreşti sau rituale, pelincile sunt vechi cât şi orientul”). 

Prezenţa pâinii la marile praznice ale bisericii strămoşeşti este, 
de altfel, o altă temă mare a studiului lui Ovidiu Genaru - pâinea bi¬ 
blică, pâinea creştină, grâul hristologic şi pâinea euharistică prin ca¬ 
re omul creştin se apropie de Divinitate, face părtăşie cu Ea, se îm¬ 
părtăşeşte din Trupul Domnului, dobândind o nouă viaţă fac obiectul 
unor observaţii subtile şi pătrunzătoare. Pasca, „semnul alimentar al 
sărbătorilor de Paşte (alături de ouăle roşii)”, cum notează Ofelia 
Văduva în Magia darului, preparată din aluat dospit, trăsătură 
specifică euharistiei ortodoxe, în condiţii de puritate şi ritualitate, 
poate fi pusă în relaţie cu alte pâini rituale, cu „colacul mare” sau cu 
„capetele” preparate, în sudul ţării, în ritualurile de înmormântare. 
„Prin aceasta - notează autorul - pasca sugerează simbolismul ei 
funerar, legat de moartea lui Iisus, dar şi pe cel al reînvierii ca va 
urma, dominantă fiind ideea biruinţei vieţii asupra morţii. Ea se 
corelează cu simbolismul renaşterii şi regenerării inclus în tempo- 
ralitatea sărbătorii şi vizează revitalizarea, revigorarea forţelor celor 
de mănâncă din pască, cu efecte asupra sănătăţii lor” (p. 140-141). 

Grâul, planta şi bobul de grâu sunt nişte simboluri culturale 
ordonatoare, universalii ale culturii, semantizate într-un chip 
original de cultura tradiţională românească, în credinţe şi practici 
rituale, în poeme zise la zile mari, precum celebra „poveste a pâinii” 
rostită de Anul Nou în cadrul obiceiului Pluguşorului, şi preluate la 
un alt nivel de cultura învăţaţilor, scriitorilor şi artiştilor. Urmărind 
„aventurile bobului de grâu”, în timp şi în spaţiu, în culturile cele 



mai vechi şi în civilizaţia modernă, Ovidiu Genaru construieşte un 
amplu poem simfonic, admirabil orchestrat, cu arome plăcute gus¬ 
tului cititorului de astăzi, care cumpără pâinea cea de toate zilele din 
magazinele alimentare, fără a se gândi prea mult la drumul pe care 
„mirabila sămânţă” l-a parcurs de la ţarină până pe masa orăşeanului 
grăbit, dar nu neatent ori insensibil faţă de ce duce la gură. 

(Cuvânt la lansarea cărţii, la Bacău, 2004) 


Bucate şi băuturi tradiţionale pe masa 
de lucru a etnologilor 


C apitol distinct al antropologiei (foocf-ways ) sau al etnologiei, 
cum rezultă din articolul „Bucătărie”, din Dicţionar de 
etnologie şi antropologie. Volum coordonat de Pierre Bonte şi Mi- 
chel Izard. Trad. rom., Editura Polirom, 1999, alimentaţia tradiţio¬ 
nală spune multe despre specificul unui popor, despre originile şi 
istoria lui, despre contactele, schimburile şi împrumuturile culturale 
din care s-a întrupat existenţa lui etnică. Această evidenţă nu era 
prea clară în urmă cu 7-8 ani la noi (deşi pe atunci apăruseră deja 
lucrări de profil, de bună ţinută ştiinţifică, precum acelea semnate de 
Ofelia Văduva, Paşi spre sacru. Din etnologia alimentaţiei 
româneşti, Editura Enciclopedică, 1996, şi de Radu Anton Roman, 
Bucate, vinuri şi obiceiuri româneşti , Editura Paideia, 1998), căci 
îmi aduc foarte bine aminte ce eforturi a trebuit să depun pentru a-i 
convinge pe organizatorii români ai prezenţei României la 
Smithsonian Folklife Festival din 1999 să răspundă pozitiv cerinţei 
partenerilor americani de a avea o secţiune destinată bucătăriei 
tradiţionale, secţiune care de altfel a avut un real succes. 

Bucătăria este un spaţiu al intimităţii şi al specificităţii grupului, 
înţelepciunea populară atrăgând atenţia că „nu trebuie se te bagi 
unde nu-ţi fierbe oala”, să te ţii, adică, departe, de problemele altora. 




Dar a studia, a înţelege şi a face cunoscute codurile alimentare 
proprii românilor, ca parte integrantă a culturii lor, mi se pare a fi un 
exerciţiu firesc şi util tocmai în condiţiile globalizării excesive şi 
tendinţei acute de ştergere a diferenţelor care domină lumea actuală. 

Consumul de substanţe nutritive, necesar şi indispensabil vieţii, 
hrana, alimentaţia îl ţin pe om aproape de biologic, dar ceea ce mân¬ 
căm şi felul cum mâncăm ţin de sfera culturalului, nu doar în sensul că, 
pentru a transforma resursele oferite de natură în alimente, omul le 
prelucrează, punând la lucru o experienţă dobândită prin tradiţie, 
tehnici şi soluţii de pregătire a hranei, ci şi pentru că mâncatul, actul 
alimentar, modalităţile de comsumare a hranei sunt gândite, sunt 
aşezate în paradigme mentale proprii fiecărui grup uman în parte, sunt 
concretizate în maniere „de masă”, în sisteme clasificatoare 
(pur/impur, „de dulce/de post”), în reguli pozitive sau în interdicţii etc. 
S-au creat astfel tradiţii alimentare, care fac parte din cultura grupului 
şi care sunt, alături de alte semne culturale (limba, în primul rând, dar 
şi vestimentaţia, obiceiurile, aşezările şi adăposturile etc.), mărci ale 
identităţii grupului respectiv, chiar mărci ale identităţii etnice. 

Sigur că „preferinţele alimentare” ale fiecărui grup sunt deter¬ 
minate în primul rând de resursele naturale, însă în afara acestor 
„constrângeri” de mediu şi de resurse trebuie să fi funcţionat, în 
timp, şi alte reglementări care au impus anumite „preferinţe” şi 
„repulsii” alimentare, cele mai multe de ordin cultural, spiritual, 
religios. Astfel, consumul de came de porc trasează o linie despăr¬ 
ţitoare netă între creştini şi evrei, pe de o parte, între creştini şi mu¬ 
sulmani pe de alta, şi chiar între anumite grupuri confesionale în 
interiorul creştinismului (adventiştii faţă de ortodocşi, de exemplu). 
Interdicţia impusă de Lege s-a transformat în aversiune, opoziţia 
pur/impur acţionând cu o extraordinară vigoare şi inducând 
comportamente riguros controlate cum ar fi prepararea rituală a 
mâncării ( kosher ) la evrei. Nu este vorba, deci, numai despre 
alegerea alimentului potrivit, acceptat, admis, dar şi de modalităţile 
de preparare a acestuia, de la felul în care animalul este sacrificat 
până la ustensilele folosite la gătitul mâncării. 

Două studii recente, datorate unor cercetători din generaţii şi cu 
formaţie diferite - Ioan Godea, Din etnologia cumpătării. Palinca, 
ţuica şi vinarsul la români, Editura Coresi, Bucureşti, 2005 şi 
Nicolae Panea, ( Folclor literar românesc) Pâinea, vinul şi sarea. 
Ospitalitate şi moarte, Editura Scrisul Românesc, Craiova, 2005 - 



pun în discuţie probleme de etnologia alimentaţiei într-o manieră 
originală, pe alocuri chiar surprinzătoare. 

Trebuie remarcat faptul că, dacă mâncarea (alimentaţia tradiţio¬ 
nală) a făcut de timpuriu obiectul studiilor etnologice, băutura - 
componentă adesea inalienabilă a actului alimentar - a stat mai puţin 
în atenţia cercetătorilor culturii populare. De aceea, lucrarea lui Ioan 
Godea, Din etnologia cumpătării. Palinca, ţuica şi vinarsul la 
români , are o indubitală notă de noutate, de inedit, mai ales prin 
centrarea interesului pe băuturile spirtoase, pe „tăriile” obţinute 
prin distilare, şi nu pe vin, „licoarea zeilor”, obţinut prin fermentare 
şi decantare. Cu mult înaintea sa, folcloristul Mihai Lupescu, mo¬ 
dest învăţător şi harnic culegător, colaborator apropiat al lui Artur 
Gorovei la „Şezătoarea”, elaborase un studiu complex despre 
alimentaţia populară, publicat postum, după mss. 4813 din 1916 
(vezi Mihai Lupescu, Din bucătăria ţăranului român. Prefaţă de 
Radu Anton Roman. Studiu introductiv şi bibliografie de Maria 
Rafailă. Postfaţă de Antoaneta Olteanu, Editura Paideia, Bucureşti, 
2000) în care se găsesc însemnări exacte despre „Băuturile ţăra¬ 
nului”, între care menţionează şi rachiul care „se face din spirt, pu¬ 
nând o parte spirt şi două părţi apă. [...] Rachiul bun se bea înaintea 
mesei, că face gust de mâncare. Rachiul nu se bea pentru sete, ca 
apa ori mustul. [...] în Maramureş, rachiul se mai zice şi horincă, iar 
zojelele sunt tot un soi de rachiu. în Basarabia, la rachiu se zice şi 
vutcă; ea e dulce. [...] Ţuica se scoate din prune coapte bine. Cu cât 
stă mai mult, cu atât e mai tare. Ţuica bătrână e căutată ca şi vinul 
vechi. Ea se obişnuieşte mai mult în Muntenia, regiunea de sub 
poalele munţilor şi dealurilor” (op. cit., p. 158-159). 

Sigur că, faţă de însemnările sumare ale bătrânului folclorist, 
cercetătorul Ioan Godea, un nume de prestigiu în etnografia şi 
etnologia românească - fost director general al Muzeului Satului din 
Bucureşti (1990-1997), instituţie căreia i-a consacrat o densă mono¬ 
grafie, Muzeul Satului (1936-2003), Bucureşti, 2004, cercetător 
ştiinţific la Muzeul Ţării Crişurilor, profesor universitar, şef de 
catedră şi conducător de doctorat la Universitatea din Oradea, autor 
al unor importante studii, precum Biserici de lemn din România 
(nord-vestul Transilvaniei), 1996 şi Etnologia română contempo¬ 
rană. Lexicon bibliografic ilustrat, lucrare distinsă cu Premiul 
„Sim. FI. Marian” al Academiei Române (2003) - realizează o 
originală micromonografie de etnologia alimentaţiei. 

Credincios formaţiei sale de etnograf şi muzeograf, dr. Ioan 
Godea dă atenţia cuvenită uneltelor şi instalaţiilor folosite în 
producerea „tăriilor”, de la arhaicul cosor dacic de vie la teascul de 
stors vinul şi de la cazanele de ţuică, să le zicem artizanale, de 
diferite tipuri şi dimensiuni la marile distilerii industriale ale 
prezentului. Un capitol special este consacrat recipientelor în care se 
pregăteşte materia primă şi se păstrează tăria (în primul rând 
butoaiele de lemn „buţi”, „căzi”, „zăcători”), cu toată tehnologia 
confecţionării lor, dar şi vaselor din care se beau „tăriile”, de la 
tradiţionala ploscă şi ulciorul de lut, de forme şi cu funcţii precise în 
viaţa de zi cu zi şi în momentele sărbătoreşti din viaţa omului, 
prezentate cu exactitatea specifică descrierii etnografice, la paharul 
de sticlă sau ceaşca de lut. Aici, autorul este ferm: „Ca la celelalte 
băuturi, mai ales la vin, paharul din care se bea are o mare 
importanţă. A bea tărie dintr-un pahar de plastic este o blasfemie, o 
ruşine. O băutură tradiţională românească nu se bea nici măcar în 
ceaşcă de porţelan sau faianţă şi nici într-un pahar metalic, căci 
orice aromă, buchet sau gust s-ar anula. [...] Tăria se poate servi şi 
în ceşcuţe de lut, smălţuite sau nu. Dar, preferabil este a fi servită în 
pahare simple de cristal. Numai atunci ochiul cunoscătorului sau cel 
neiniţiat al celui care aşteaptă contactul olfactiv şi gustativ cu 
licoarea va şti cu adevărat cât de limpede este, care este gustul şi 
buchetul, care este aroma şi, mai ales, care este, mai presus de toate, 
coroniţa de mireasă a pălincii sau ţuicii. O coroniţă de culoarea 
petalei de floarea-soarelui...” (p. 64). 

După cum se vede, un mic poem în proză închinat „tăriei”, fie 
aceasta ţuică, vinars, rachiu sau pălincă, ceea ce nu înseamnă 
neapărat un îndemn la băutură, la desfrâu, ci, dimpotrivă, idee care 
se întrupează în fiecare dintre paginile cărţii, un îndemn la 
cumpătare, la bună-cuviinţă, la măsură. Sub acest aspect, dr. Ioan 
Godea reuşeşte o mică performanţă, vorbind cu căldură, chiar cu 
entuziasm despre „băuturile spirtoase”, despre trecutul, prezentul şi 
viitorul lor, despre „beneficia et maleficia” lor în medicină, în stările 
depresive, în crearea bunei dispoziţii şi în stimularea minţii celor 
care le consumă cu o condiţie asupra căreia se insistă cu ostentaţie - 
moderaţia. Fără să se erijeze într-un moralist scorţos şi respingător, 
autorul dă sfaturi pline de noimă celor care au urechi de ascultat şi 
ochi de văzut: „Tăria are o taină ascunsă. Cine vrea să-i desfacă 
lăcăţile nu poate fi decât un spirit ales; [dar] prin exagerare şi 
necumpătare poate distruge ca un narcotic; [de aceea] nu aştepta ca 




tăria să pună stăpânire pe tine...; [pentru că atunci] când hăţurile 
poftei nu sunt bine ţinute, apucăturile demonice te pot duce la iad”. 

Cartea Din etnologia cumpătării. Palinca, ţuica şi vinarsul la 
români de Ioan Godea nu este doar un scurt tratat de etnologie a 
alimentaţiei, cum am spus de la început, ci şi o adevărată carte de 
învăţătură cu un subiect insolit. 

Universitarul craiovean Nicolae Panea a devenit, prin cărţile 
publicate în ultimii zece ani - Antropologie a tradiţiilor ( 1995), Fol¬ 
clorul românilor din Timocul bulgăresc (1996) şi Cartea româ¬ 
nească a morţii. O hermeneutică a textului ritual funerar, CJCP 
Mehedinţi, 1998 (acestea două scrise în colaborare cu Mihai Fifor), 
Antropologie culturală şi socială (2000), Zeii de asfalt. Antro¬ 
pologia urbanului (2001), Gramatica funerarului (2003) - o voce 
distinctă, bine timbrată, originală a etnologiei româneşti actuale. 

Remarcabilă este, vădind existenţa unui program de cercetare 
coerent, revenirea la una dintre temele majore ale antropologiei - 
moartea, care stă în centrul studiilor din 1998 şi 2000, dar căreia i se 
acordă spaţiul cuvenit şi în studiul de antropologie urbană Zeii de 
asfalt. Aici etnologul supune unei analize lucide fenomenul morţii 
şi al înmormântării în mediul urban, prin comparaţie cu ceea ce se 
întâmpla şi se întâmplă, încă, în mediul rural. 

în recentul său studiu, Pâinea, vinul şi sarea. Ospitalitate şi 
moarte, Nicolae Panea face o subtilă conexiune între cele trei sim¬ 
boluri esenţiale ale codului alimentar românesc (pâinea, vinul, sarea) 
şi o trăsătură caracterologică atribuită deseori românilor - ospita¬ 
litatea - pusă, neaşteptat, în corelaţie cu moartea. Ca de obicei, dis¬ 
cursul etnologic al universitarului din Bănie surprinde cititorul, iar 
cele două pagini aşezate la sfârşitul textului „în loc de concluzii” pot 
să-l deconcerteze pe lectorul mai puţin avizat. în locul discursului 
„drept”, ca să nu zicem plat, despre originea pâinii şi a vinului, de¬ 
spre producerea şi însemnătatea lor în cotidian şi în sărbătoresc, 
despre importanţa sării în viaţa omului şi a animalelor, despre ex¬ 
ploatarea şi drumurile ei (teme fundamentale, în etnografie), cititorul 
este făcut părtaş la o autoscopiere a etnologului, o problematizare a 
poziţiei sale în lume în general şi în lumea ştiinţifică în particular. 
„M-am întrebat adesea - se confesează autorul la sfârşitul demersului 
său - cum poate fi decantată imaginea Celuilalt de toate aceste 
precipitate culturale, ce schimbare retorică trebuie produsă, în jurul 
cărui principiu sau noţiuni trebuie construită noua retorică”. Iar 
noţiunea la care se opreşte acum este aceea de ospitalitate: „Această 



carte nu poate fi citită ca un tratat, ci ca o culegere de întrebări despre 
cum poate fi înţeleasă ospitalitatea din punct de vedere etnologic”. Şi 
aici, încă o precizare: etnologia pe care o practică Nicolae Panea se 
situează la intersecţia cu studiul mentalităţilor, documentul supus 
interpretării fiind unul etnografic, privind căsătoria, colindatul, 
ospăţul nupţial, moartea şi texte orale centrate pe acestea (unele 
comentate de autor şi în alte contexte, precum baladele Marcu 
Viteazul şi Meşterul Manole) pe de o parte, şi unul scriptural, decupat 
din cronici, cărţi de învăţătură, literatură de colportaj, ceea ce 
demonstrează unitatea culturii româneşti, de-a lungul secolelor. 

Gândite separat, independent total una de cealaltă, studiile lui 
Ioan Godea, Din etnologia cumpătării. Palinca, ţuica şi vinarsul la 
români, şi Nicolae Panea, Pâinea, vinul şi sarea. Ospitalitate şi 
moarte, se întâlnesc prin obiectul lor comun de cercetare - 
alimentaţia tradiţională românească şi adaugă pagini notabile 
literaturii noastre de specialitate. 

(„Sud”. Revistă lunară de cultură editată de Fundaţia „Dimitrie Bolintineanu”. Bolintin 
Vale - Giurgiu - Bucureşti, anul 9, nr. 5 (82), mai 2006, p. 12; vezi şi Mâncarea şi 
băutura. Perspective etnologice, „Răstimp”. Revistă de cultură şi tradiţie populară a 
Centrului Cultural Mehedinţi, anul IX, nr. 1 (35), 2006, p. 10-12) 


Festivalurile japoneze, 
dincolo de pitoresc 


I n ciuda expansiunii extraordinare a produselor japoneze pe piaţa 
europeană, inclusiv în România, de la automobilele Honda sau 
Toyota şi televizoarele Sanyo sau Hitachi până la aparatele şi filme¬ 
le foto Fuji ori Konika, Japonia profundă, „Ţara Soarelui Răsare”, 
continuă să fie încă puţin cunoscută la noi. Enigmatică şi ascunsă, 
închisă în tradiţia ei multiseculară, contrastând violent cu trepidaţia 
vieţii modeme a marilor oraşe şi cu tehnologiile de vârf promovate 
de industriile japoneze, greu penetrabilă ochiului din afară, cultura 



niponă rămâne o ţintă atractivă pentru oricine vrea să cunoască teri¬ 
torii noi, spaţii culturale diferite de acela în care s-a format şi în care 
trăieşte. Sunt, desigur, nivele diferite de cunoaştere a unei culturi, de 
la cel grăbit turistic, străbătând ţara sau zona în goana autocarului şi 
bifând ca vizitate locurile însemnate în marile ghiduri de călătorie, 
până la excursia de studii, temeinic pregătită şi desfăşurată cu sco¬ 
puri precise, pe un traseu euristic, la capătul căruia încântarea, bucu¬ 
ria, emoţia se îmbină cu satisfacţia împlinirii cunoaşterii ştiinţifice a 
locurilor, a oamenilor, a trecutului şi prezentului lor. O astfel de 
incursiune propune Angela Hondru în cartea-album Festivalurile 
japoneze apărută nu de mult la editura T.C. Sen Sibiu-Constanţa. 

Unul dintre cei mai buni niponologi români la ora actuală, dacă 
nu chiar cel mai bun, Angela Hondru însumează, în cele 130 de 
pagini bogat ilustrate ale cărţii sale, calităţile profesorului de limba 
şi cultura japoneză (a publicat până acum un Curs de limba 
japoneză, 2 voi., 1991-1992; 111 dialoguri situaţionale, 1991; Ghid 
de literatură japoneză , voi. I, 1999), ale traducătorului şi 
promotorului literaturii japoneze în România (a tradus, din 1985 
până acum, nu mai puţin de şapte cărţi direct din japoneză, între care 
opere literare majore, aparţinând unor mari personalităţi ale 
literaturii nipone clasice şi contemporane, precum Yukio Mishima, 
Soseki Natsume sau Abe Kobo) şi ale etnologului, ale omului de 
ştiinţă (a obţinut anii trecuţi titlul de doctor în filologie cu o teză 
remarcabilă, prin ineditul temei şi originalitatea tratării, despre 
obiceiurile vieţii de familie, nunta şi înmormântarea, în tradiţia şi 
literatura română şi japoneză). 

Angela Hondru nu s-a dus în Japonia ca un turist oarecare, cu 
aparatul de fotografiat atârnat de gât şi cu ghidul turistic în mână, ci 
ca un om de ştiinţă, bine informat asupra specificului culturii 
japoneze, în ale cărei subtilităţi pătrunsese de mult, aşa cum rezultă 
şi din Mituri şi legende japoneze, carte apărută cu doi ani în urmă. 
Subtitlul la Festivalurile japoneze este „In spiritul tradiţiei” şi 
această menţiune indică exact perspectiva din care cercetătoarea 
română a privit, a înregistrat şi a comentat splendidele sărbători 
japoneze pe care le-a văzut şi la care a participat direct ca bursier al 
Japan Foundation. Cu precizie, exactitate a detaliului, claritate, dar 
şi cu multă căldură, fără a se lăsa, totuşi, pradă euforiei pe care 
asemenea manifestări o pot provoca celui din afară, sunt descrise, 
comentate, interpretate zeci şi zeci de festivaluri japoneze închinate 

sălaşelor zeilor, marilor momente ale calendarului natural şi din 
viaţa omului (Anul Nou şi Anul Nou Mic, Ritualuri agrare, Cultul 
morţilor), sărbătorilor estivale urbane, festivităţilor fastuoase către 
care au evoluat unele ceremonii străvechi, în timpurile modeme. Iar 
imaginile fotografice, de o calitate excepţională (cele mai multe 
realizate de Angela Hondru însăşi) sunt, pe rând, ilustraţii 
concretizări ale comentariului prin cuvânt sau punct de plecare 
pentru astfel de glose substanţiale şi explicative. 

Cititorul cărţii este condus cu tact şi pricepere prin mulţimea 
festivalurilor care traversează Japonia de la un cap la altul, pe toată 
durata anului, după un calendar riguros, în care tradiţia populară, 
poate în alt sens decât acela în care se vorbeşte despre aceasta la ro¬ 
mâni, se îmbină armonios cu tradiţiile religioase ale şintoismului şi 
budismului. Locul de desfăşurare a fiecărui festival este, de regulă, 
templul , iar „scenariul ritual” incumbă practicieni sacri, preoţi şi 
preotese ale templului, dansuri şi jocuri dramatice, măşti şi care ale¬ 
gorice, servicii divine şi procesiuni, luminaţii şi ofrande, totul venind 
din timpuri imemoriale şi fiind executat în respectul tradiţiei, impu¬ 
nând misterul şi veneraţia. Oprindu-se asupra dansului Awa-odori, 
practicat în cadrul unui ceremonial din cultul morţilor, cercetătoarea 
notează că acesta, „ca orice sărbătoare populară japoneză, îşi aduce 
omagiul sufletelor strămoşilor şi zeităţilor care pătrund în mijlocul 
comunităţii sub o formă sau alta, fuzionând cu membrii ei. Tocmai 
aceste zeităţi sau spirite stau la baza structurii festivalurilor, căci fără 
prezenţa lor, de altfel invizibilă, nu s-ar explica raţiunea de a fi a unor 
asemenea sărbători. Este momentul în care japonezii intră pe tărâmul 
sacrului, iar divinul devine vizibil, reînviindu-se astfel o ordine sta¬ 
bilită in illo tempore. Prin festivaluri, japonezii care ţin la tradiţie în¬ 
cearcă să controleze mediul ambiant, urmărind menţinerea unei anu¬ 
mite ordini a lucrurilor pe care ei o consideră importantă pentru viaţa 
lor şi a comunităţii. Festivalurile au menirea de a crea o sinteză între 
lumea exterioară şi cea interioară, între formele imanente şi transcen¬ 
dente. Ele au o dimensiune ce nu trebuie câtuşi de puţin neglijată, 
precum şi funcţia de restituire a valorilor morale ale vechii civilizaţii. 
Prin atenţia pe care le-o acordă, japonezul continuă să trăiască în 
ritmurile cosmosului, conformându-se unei ordini divine”. 

Festivalurile japoneze este o carte-album, frumos şi bogat 
ilustrată, în culori vii, strălucitoare, dar care se fereşte, totuşi, de a 
înfăţişa românilor o „Japonie pitorească”, îndepărtată şi impene- 

trabilă, tentând, şi izbutind cu brio, să-l facă pe cititor să cunoască, 
în părtăşie cu autorul, un segment semnificativ al marii culturi din 
„Ţara de la Soare Răsare”. 

(„Adevărul literar şi artistic” nr. 591, 30 octombrie 2001, p. 4) 


„Şotron” şi „Turca” în Parcul Yoyogi 
din Tokyo 


I n lumea de astăzi, atât de agitată şi de preocupată de viitorul 
imediat, cu atacuri teroriste şi acţiuni antiteroriste, cu puhoaie de 
oameni în exod, cu catastrofe naturale sau tehnice care se ţin lanţ, e 
destul de neaşteptat, dar cu atât mai reconfortant să constaţi că se 
găseşte loc şi pentru reuniuni ştiinţifice internaţionale în care se pun 
în discuţie probleme poate nu atât de presante ca acelea ale 
războiului şi păcii, ale crizei economice şi ale corupţiei, dar la fel de 
importante pentru perspectiva vieţuirii omului pe planeta Pământ. O 
astfel de reuniune ştiinţifică a avut loc la începutul lunii noiembrie 
la Tokyo, în organizarea Asociaţiei Japoneze de Prietenie pentru 
Tineret (Japan Youth Friendship Association), cumulând, de fapt, 
două manifestări: al treilea Festival Internaţional al Jocurilor Tradi¬ 
ţionale în aer liber şi a cincea Conferinţă Internaţională despre Jocu¬ 
rile Tradiţionale în aer liber (Tradiţional Field Play and Games). 
Este vorba, să precizăm, despre jocurile de copii, iar conceptul 
operaţional de bază, elaborat şi pus în circulaţie de Dr. Morita 
Yuzo, directorul Asociaţei organizatoare a manifestării, este acela 
de „field culture”, cultura „câmpului” sau a „terenului”, nu neapărat 
de joacă, situat între casă, spaţiul domestic, familial, şi pădure, 
spaţiul sălbăticiei, o cultură a jocului/jocurilor celor mici, de veche 
tradiţie, transmisă, cum se zice, din generaţie în generaţie, parte 
integrantă a culturii umanităţii şi a fiecărei culturi etnice în parte. 

întrebarea pe care şi-o pune învăţatul nipon priveşte felul cum 
această cultură poate fi folosită în actul educaţional astăzi, în 

societăţile modeme înalt tehnologice. El nu militează pentru 
întoarcerea la tradiţie de dragul tradiţiei, ci pentru fondarea unui nou 
concept educaţional - „field-culture education” sau „experience- 
based education” - prin care înţelepciunea omenirii să poată fi 
transmisă noii generaţii, aflate - crede susţinătorul noii orientări - 
într-un accentuat proces de alienare faţă de tradiţia părinţilor şi 
bunicilor lor, în condiţiile societăţii superindustrializate, superteh- 
nologice de astăzi. 

Partea strict ştiinţifică a manifestării a fost deschisă de Morita 
Yuzo, care a prezentat pe larg aceste concepte, făcute cunoscute 
lumii ştiinţifice internaţionale prin numeroase cărţi, studii şi arti¬ 
cole. Cei şapte referenţi oficiali ai conferinţei, câte unu din Japonia 
(Yamamoto Kiyohiro), Iran (Soraya Ghezelayagh), Elveţia 
(Danielle Cottier), Finlanda (Hannu Sinisalo), Nigeria (Ndukaeze 
Nwabueze), România (Nicolae Constantinescu) şi Guatemala (Fa- 
biana Flores De Saenz) au prezentat, în prima secţiune a conferin¬ 
ţei, scurte rapoarte despre jocurile de copii tradiţionale din ţările lor. 

în sesiunea imediat următoare, moderată de Hioki Mitsuhisa, 
reprezentant al Ministerului Educaţiei din Japonia, participanţii 
niponi şi străini (celor şase referenţi oficiali străini li s-au adăugat 
alţi şase observatori din China, India, Indonezia, Marea Britanie, 
Polonia, Thailanda) au dezbătut situaţia actuală a jocurilor 
tradiţionale în spaţiile culturale respective, pentru ca în al treilea 
segment al reuniunii ştiinţifice să se ia în discuţie viitorul acestora 
în societatea contemporană. 

Sigur că aici, ca şi în alte puncte ale discuţiei, au apărut 
dezacorduri, căci, spre exemplu, grija gazdelor japoneze era legată 
de faptul că jocurile video, electronice şi pe calculator reţin tot mai 
mult pe copii şi pe tineri în faţa micilor ecrane, în condiţiile în care 
fiecare tânăr japonez este în posesia unui PC, în timp ce în România 
abia dacă putem spera să avem un calculator în fiecare unitate 
şcolară, iar pentru alte ţări (Nigeria, Guatemala) situaţia este încă 
mai puţin bună. Dar, deşi condiţiile materiale sunt evident foarte 
diferite, problema raporturilor dintre cultura tradiţională şi cultura 
tehnologică, pe de o parte, şi aspectul practic al folosirii 
înţelepciunii trecutului în educarea tinerilor din zilele noastre, pe de 
altă parte, au multe lucruri în comun. 

Firesc, totodată, similitudini, ca să nu zic chiar suprapuneri 
între repertoriile jocurilor de copii din arii culturale mai apropiate 
sau mai depărtate unele de altele au putut fi lesne constatate atât în 



prezentările raportorilor oficiali, cât şi în exemplificările practice 
din cadrul Festivalului Jocurilor Tradiţionale, desfăşurat cu o zi 
înaintea conferinţei propriu-zise, pe terenul de sport din Parcul 
Yoyogi din Tokyo. Astfel, tema centrală a prezentării profesorului 
japonez Yamamoto Kiyohiro a constituit-o un joc practicat în 
mediul urban, de copii de 12-14 ani, şi cunoscut la noi sub numele 
de „Frunza”. Aproape ieşit din uz în Bucureşti, unde l-am 
reconstituit cu ajutorul studentelor mele, care îl practicaseră cu 10- 
12 ani în urmă, el a fost „transferat” în mediul rural, unde l-am şi 
surprins pe peliculă, chiar în vara acestui an, pe şoseaua dintr-o 
localitate aflată la vreo 30 de kilometri nord-est de Capitală. Este 
posibil, aşa cum sugera unul dintre „informatorii” mei, ca sursa 
jocului să se afle în unul dintre jocurile pe calculator de acum 10-15 
ani, dintr-o „generaţie” mai veche, deci, ceea ce adaugă o nouă temă 
de meditaţie pentru etnologi - aceea a „folclorizării”, a intrării în 
„tradiţie” a unor produse ale ciber- sau infoculturii. 

Se înţelege că fiecare participant a încercat să selecteze, atât 
pentru expunere, cât şi pentru demonstraţiile practice manifestări 
ludice cât mai specifice, semnificative pentru cultura pe care o 
reprezenta. S-a dovedit însă, de multe ori, că jocurile şi folclorul 
copiilor au foarte multe lucruri în comun, această secţiune a culturii 
umanităţii oferind poate cele mai multe mostre de modele 
universale, cunoscute ca atare în cele mai diverse culturi. „Şotro¬ 
nul”, de exemplu, a fost prezentat şi performat de participanţii din 
Finlanda, Marea Britanie, Nigeria, Guatemala, cu mici deosebiri, 
privind forma figurii înscrise pe pământ (rectangulară, în formă de 
cruce, de melc etc.) şi regulile de joc, deşi funcţia şi finalitatea 
acestuia erau şi sunt aceleaşi. Chiar şi „ţurca” („drichea”, „glincea”, 
„glinţa”), socotită, în literatura de specialitate românească, datorită 
numărului imens de atestări, pe tot cuprinsul ţârii, ca fiind jocul 
specific, naţional al românilor, s-a dovedit a fi cunoscută nu numai 
în Polonia (vecinul meu de spaţiu de demonstraţie, prof. Jerzy 
Wasilewski, de la Universitatea din Varşovia, a improvizat cele două 
beţe necesare jocului şi a prezentat o versiune simplificată a 
acestuia), dar şi în Thailanda, dl. Chuchchai Gomaratut, de la 
Universitatea Chulalongkom din Bangkok, facăndu-mi o descriere 
exactă a unui joc asemănător din ţara sa. 

Discuţiile şi demonstraţiile practice au continuat, pentru alte 
două zile, la Centrul Naţional pentru Copii de la Takatou, instituţie 
creată şi condusă de acelaşi prof. Morita Yuzo. într-un cadru natural 



splendid, pe un platou la peste 1200 m altitudine, serii de câte 500 
de copii din prefectura Nagano, dar şi din alte regiuni ale Japoniei, 
vin în timpul anului şcolar şi participă la un program special de 
instruire care îi pune într-o relaţie directă cu natura şi cu modul de 
viaţă tradiţional. Când am ajuns în Centru, era în toi competiţia 
pentru ridicarea, din bârne, a unor adăposturi (căsuţe) în stil tradiţio¬ 
nal, sătesc. Te poţi întreba, desigur, la ce bun tot acest program, 
într-o ţară în care tehnologia de vârf a atins cote incredibile, în toate 
sectoarele vieţii, de la construcţii şi transporturi la inventarul casnic 
şi de birou, şi unde copiii de azi, adulţii de mâine nu-şi vor construi 
singuri colibe în pădure, nici nu vor usca peştele la soare, şi nici nu 
vor sacrifica găinile crescute în coteţe ridicate de ei înşişi, într-un 
luminiş dintr-o pădurice, cum ni s-a arătat într-un film documentar 
despre o tabără de vară la marginea mării. 

Şi totuşi, efectul educativ al acestor acţiuni nu poate fi tăgăduit. 
Respectul faţă de natură, ocrotirea acesteia pentru ca ea să-l 
ocrotească pe om sunt norme de viaţă în Japonia. La Tokyo, unde 
vârstnicii şi suferinzii poartă măşti pentru a mai reduce efectele 
poluării, am văzut nenumăraţi copaci bandajaţi ca nişte răniţi în 
războaie, ne-au fost arătaţi, în parcuri şi în pădure, arbori şi plante 
cu „cărţi de identitate” complete, am văzut firicele de apă în calea 
cărora „bolovani dintr-o grămadă/japonezul pune-n cale”, cum zicea 
Macedonski, am constatat că nimeni n-ar aprinde o ţigară în afara 
perimetrelor unde fumatul este permis. Dacă nu am şti toate acestea 
ar fi, poate, greu, imposibil de crezut faptul că pe stadionul din par¬ 
cul Yoyogi din Tokyo, unde s-au desfăşurat demonstraţiile practice, 
în prezenţa şi cu participarea a mii, literalmente mii de copii şi 
tineri, nu s-a mişcat un singur fir de iarbă, spaţiile de joacă fiind 
marcate cu... bandă adezivă, pe care fiecare performer a strâns-o 
grijuliu la sfârşitul manifestării! Se-nţelege că nu am putut practica 
mica groapă pentru a juca ţurca aşa cum o joacă băieţii, ci i-am 
învăţat pe vizitatorii japonezi varianta pentru fete, drichea în cerc. 

Cele cinci zile ale conferinţei s-au desfăşurat după un program 
strict, rigid chiar, în care fotografiei oficiale, de grup i-au fost re¬ 
zervate fix 8 (opt) minute, iar după activitatea în aer liber, marcată, 
e adevărat, de o ploaie rece de toamnă, participanţii au fost conduşi 
de ghizii lor, conform programului, la... duş! Cu toată atenţia 
arătată de gazde fiecărui detaliu, unele mici imperfecţiuni n-au putut 
fi, totuşi, evitate. Dacă scrierea numelor oaspeţilor şi transpunerea 
lor în grafia japoneză a fost, pentru toţi, mai degrabă un prilej de 



185 

amuzament, nefericita confuzie „Bucharest” - „Budapest” din 
prezentarea reprezentantului României a creat un explicabil discon¬ 
fort. La fel, decorarea cortului ţării noastre cu drapelul Republicii 
Socialiste România, inclusiv stema cu „munţii, schela de ţiţei” şi 
„steluţa cea de sus” n-a fost de natură să mă bucure prea mult. E 
drept că, în acest sens, Ambasada României la Tokyo, anunţată din 
timp şi invitată să ia parte la manifestare, ar fi putut face mai mult 
decât să-şi scuze absenţa motivând lipsa de personal. 

Programul strâns, la minut, a lăsat prea puţin timp pentru a-1 
cunoaşte pe japonezul de rând la el acasă, dar contactele cu gazdele 
noastre şi cu ceilalţi oaspeţi, discuţiile informale din scurtul timp 
liber avut la dispoziţie au creat un cadru suficient de larg pentru 
înţelegerea unei dimensiuni a lumii în care trăim. Una dintre multele 
învăţături ce pot fi trase din complexa manifestare de la Tokyo şi 
care a fost formulată, ca atare, în mai multe împrejurări, este să nu 
ignorăm experienţa trecutului, să ţinem seama de înţelepciunea 
acumulată şi transmisă în timp, până la noi şi, în măsura 
posibilităţilor şi abilităţilor noastre, să o folosim în procesul educării 
şi formării noilor generaţii. 

(„Adevărul literar şi artistic”, nr. 597, 11 decembrie 2001, p. 6 ) 


Etnoiatria în actualitate 


E tnoiatria (din gr. ethnos =popor şi iatros=\ indecare, 
tămăduire) cuprinde cunoştinţele şi practicile medicale 
empirice, arhaice, tradiţionale, preştiinţifice ale popoarelor şi 
populaţiilor primitive sau „etnografice”, din timpurile cele mai 
îndepărtate, ca şi din vremurile modeme. Considerată ca disciplină 
ştiinţifică, etnoiatria are ca obiect de studiu medicina sau 
terapeutica populară, cu ansamblul nesfârşit al diagnosticelor şi 
remediilor izvorâte din experienţa practică a omului natural. Căci 
încă de la începutul existenţei sale omul s-a confruntat cu 

suferinţa, cu boala şi cu moartea, fenomene naturale atât de fireşti 
şi, în acelaşi timp, atât de neînţelese, cărora a încercat să le 
găsească explicaţii, să le identifice cauzele, pe care a tentat să le 
domine sau măcar să le „îmblânzească”, să le „domesticească”, să 
le facă inteligibile şi astfel suportabile. A rezultat un imens corpus 
de cunoştinţe practice, dobândite pe cale empirică, despre calităţile 
curative ale plantelor, seminţelor, rădăcinilor, ale substanţelor 
organice şi anorganice aflate la îndemână, în mediul înconjurător 
cunoscut şi familiar tuturor, o largă paletă de credinţe fondate pe 
relaţiile omului cu divinităţile cerului şi ale pământului, cu forţele 
văzute şi nevăzute, tangibile şi intangibile, bune sau rele, benefice 
sau malefice, şi un şir nesfârşit de tehnici, de acte magico-rituale 
cu scop teraputic alcătuind, toate, ampla secvenţă a medicinii 
populare, a medicinii tradiţionale, când hulită şi aşezată sub 
eticheta defăimătoare de „leacuri băbeşti”, când reabilitată şi 
scoasă în faţă ca alternativă la medicina alopată, „ştiinţifică”, mai 
ales în cazul unor boli cu etiologie obscură (precum deochiul, de 
exemplu, sau luatul din căluş) şi cărora medicii în halate albe din 
spitale nu le putuseră găsi remediul. 

Dacă pentru omul societăţilor vechi, arhaice şi tradiţionale 
toate acestea făceau parte din bagajul lui cultural, aparţineau 
modului său de viaţă, existau pentru că existau şi nu presupuneau 
niciun efort de înţelegere şi de interpretare, odată cu separarea 
culturilor, cu diferenţierea din ce în ce mai marcată dintre cultura 
populară, a păturilor de jos, a neştiutorilor de carte şi aceea a 
claselor suprapuse, a celor avuţi şi învăţaţi, a clerului şi a curţii, a 
şcolilor şi a academiilor, cunoştinţele medicale ale celor dintâi au 
început să facă obiectul studiului pentru ceilalţi, pentru cei şcoliţi, 
aparţinând culturii „savante”, „înalte”, „academice”. Etnoiatroia s- 
a constituit astfel într-o ramură a etnologiei sau a antropologiei, 
circumscriindu-şi un domeniu ferm constituit, şi elaborându-şi 
metode proprii de cercetare sau împrumutând ori adaptând metode 
şi instrumente de lucru din alte discipline înrudite sau conexe. Nu 
este astfel de mirare faptul că Bibliografia generală a etnografiei 
şi folclorului românesc, voi. I (1800-1892) înregistrează în 
secţiunea „Ştiinţă populară” a) Medicină populară, cu 
subdiviziunile â) Medicină empirică şi â) Medicină magică, nu mai 
puţin de 223 de articole (de la nr. 1862 la nr. 2085) între care o 
disertaţie academică a lui A. Constantinus Vemav, Rudimentum 



Phisiographiae Moldaviae. Disertatio inauguralis medica... 
submittit... Budae, Typis Regiae Universitatis Hungaricae, 1836, 
cu un capitol despre medicina populară moldovenească (Medicina 
populares Moldavorum, p. 57-62), câteva manuale de medicină 
populară (v. de ex. nr. 1873, Th. Codrescu, Doctorul sătenilor. 
Cuprendând recete de mai multe bole..., Iaşi, Tip. Buciumul 
Român, 1974 sau nr. 1884, Dr. I. C. Drăgescu, Igiena şi medicina 
populară, Ed. Il-a, Constanţa, 1888), articole despre boli şi 
remedii la oameni şi la animale etc. 

Volumul al II-lea al Bibliografiei (1892-1904), în aceeaşi 
rubricaţie, consemnează un număr sporit de intrări (326), de la nr. 
2586 la nr. 2912, între care o teză de doctorat a lui Victor Crăsescu, 
Contribuţiuni la studiul pediatriei populare, credinţe şi obiceiuri 
relative la pediatrie, la locuitorii din Dobrogea. Teză de doctorat 
în medicină şi chirurgie [la Facultatea de Medicină din Bucureşti], 
1985, articole de combatere a practicilor empirice semnate de G. 
Coşbuc, reţete şi practici medicale săteşti etc. 

Interesul pentru acest sector al culturii populare se păstrează şi 
în timpurile modeme, cu un recul evident în deceniile „democraţiei 
populare” şi comunismului când tradiţia, credinţa creştină şi cre¬ 
dinţele populare deveniseră o ţintă explicită a propagandei de 
partid şi de stat, încât dacă în Bibliografia folclorului românesc pe 
anii 1944-1950 continuă să figureze rubricile XI. „Mitologie. 
Folclor religios” şi XII. „Medicină populară. Descântece”, 
începând cu 1957 apare o specificare clară: 2. „Obiceiuri şi 
credinţe. Descrieri şi texte rituale. Lu pta contra superstiţiilor ” 
(subl. mea - N.C.), care se păstrează neclintit până în 1969, ultimul 
an bibliografiat deocamdată 1 . 

După Decembrie 1989, se-ntoarce roata, se ridică obrocul sub 
care anumite sectoare ale culturii populare fuseseră ţinute decenii 
în şir; ca o dovadă concludentă, cred, în acest sens, să amintim că 
lucrarea celebră şi întemeietoare al lui Artur Gorovei, 
Descântecele românilor, 1931, a putut fi retipărită, înainte de 
1989, numai disimulată sub un titlu neutru, Literatură populară, 
voi. II. Ediţie îngrijită, introducere, note, comentarii, bibliografie 
şi glosar de Iordan Datcu, Editura Minerva, 1985. în contextul 
deschiderii ideologice despre care aminteam, şi medicina 


1 Vezi Bibliografia generală a etnografiei şi folclorului românesc 1965-1969 , Ediţie îngrijită de I. 
Oprişan, Editura Saeculum I.O., Bucureşti, 2005. 

populară, medicina magică, descântecul şi descântatul mai ales 
revin în forţă, făcând obiectul unui mare număr de lucrări ieşite la 
suprafaţă ca aburul dintr-un vas ţinut prea mult timp acoperit pe 
foc. Se conturează chiar, prin studiile semnate de Camelia 
Burghele ( Descântece. Descântece populare din Sălaj, 1999; In 
numele magiei terapeutice , 2000; Cămaşa ciumei. Note pentru o 
antropologie a sănătăţii, 2003; Studii de antropologie a sănătăţii, 
2004), de Nicoleta Coatu ( Eros, magie, speranţă, 2004), de 
Antoaneta Olteanu ( Ipostaze ale maleficului în medicina magică, 
1997) ş.a. o direcţie fermă în cercetarea etnologică românească 
actuală având drept obiect stările de dezechilibru trăite de om sub 
influenţa unor factori perturbatori, agenţi malefici, cel mai adesea, 
care îi pun în pericol bunăstarea fizică şi morală. 

Liniile directoare ale acestei orientări au fost trasate de noile 
studii menţionate mai sus, în special de acelea ale Cameliei Bur¬ 
ghele, autoarea unei teze de doctorat, la Cluj, publicată ulterior 2 . 
Studiul Cameliei Burghele nu poate fi detaşat de contextul 
istorico-social şi cultural când a fost scris - sfârşitul anilor ’90 ai 
secolului recent încheiat care a arătat, la noi mai ales, un interes 
deosebit problemelor magicului, religiosului, riturilor de vindecare 
şi poeziei de incantaţie care le însoţeşte, teme interzise sau în orice 
caz marginalizate din raţiuni ideologice în anii comunismului. Se 
cuvine menţionat, mai întâi, şi aceasta este chiar ordinea de 
priorităţi propusă de autoare, efortul susţinut făcut în prima 
secţiune a cărţii de a defini obiectul de studiu şi cadrul disciplinar 
al cercetării: „Antropologia sănătăţii: o provocare epistemică şi o 
consecinţă a realităţii de teren”. Alegerea între „antropologia me¬ 
dicală”, „antropologia bolii” sau „antropologia sănătăţii” nu repre¬ 
zintă o simplă opţiune terminologică, ci o situare epistemologică, 
argumentele aduse în sprijinul celei de-a treia formulări fiind 
pertinente şi convingătoare, deşi în lumea ştiinţifică şi primul şi al 
doilea se bucură de o egală apreciere. Aduc ca argument în 
favoarea primei formulări, existenţa unei Societăţi Internaţionale 
de Antropologie Medicală şi a unei publicaţii de profil, „AM”. 
Rivista della Societâ Italiana di Antropologia Medica, în care sunt 
publicate studii de profil şi consemnate lucrările de licenţă şi de 
doctorat, nu puţine, susţinute în Italia cu teme de antropologie 


2 Burghele, Camelia, Studii de antropologie a sănătăţii. Note pentru legitimarea magică, religioasă şi 
medicală a actului terapeutic , Editura NereaMia Napocae, Cluj-Napoca, 2004. 

medicală. Pe de altă parte, denumirea de „antropologie a bolii” 
este susţinută de autoritatea unui Marc Auge 3 despre care se afirmă 
că „discută colocvial despre antropologia bolii fără a o defini, însă, 
nici el, cu precizie”. Camelia Burghele optează pentru „antropolo¬ 
gia sănătăţii” şi îşi susţine alegerea cu argumente convingătoare, 
considerând că starea de boală nici nu poate fi conturată, de altfel, 
decât prin raportarea la starea de sănătate. Sunt preluate şi prelu¬ 
crate într-o manieră originală, personală, sugestii referitoare la an¬ 
tropologia corpului (David Le Breton), la antropologia sănătăţii, 
împărtăşind contribuţii ale cuplului Auge - Hertzlich, la antropo¬ 
logia medicală - şi aici autoarea temperează dispersia ideologică, 
trasând o cale de mijloc între opţiunile teoretice ale şcolii ame¬ 
ricane (antropologie medicală) şi ale şcolii franceze (antropologie 
a sănătăţii - antropologie a bolii) -, la care se adaugă solida con¬ 
tribuţie a folcloristicii româneşti privind magia, descântecul, şi a 
etnologiei europene privind vrăjitoria, precum şi, nu în cele din ur¬ 
mă, o sociologie a receptării şi a manipulării. Un asemenea obiect 
de studiu, situat la intersecţia mai multor zone ale vieţii omului, 
impune metode de investigaţie specifice, de la cercetarea istorică 
la cea medicală propriu-zisă, de la studiul mentalităţilor la descrie¬ 
rea etnografică, de la interpretarea textului literar folcloric la in¬ 
cursiunea în strategiile luptei contra bolilor transmisibile din zilele 
noastre. 

Paralel cu acest demers epistemologic, în ultimul deceniu şi 
jumătate reţine atenţia amplul proces de recuperare a unor scrieri 
ale trecutului, lăsate în uitare, pe diferite considerente, dar 
ilustrative pentru zona atât de vastă şi de atrăgătoare a etnoiatriei, 
a medicinii, populare, a antropologiei sănătăţii. 

Preocupările pentru acest sector al culturii populare sunt, 
evident, foarte vechi, începând cu cercetarea lui Dim. P. Lupaşcu, 
Medicina babelor, 1890, continuând cu Gr. Grigoriu-Rigo, Medi¬ 
cina poporului, 1907, cu Tudor Pamfile, Boli şi leacuri, după 
datinile şi credinţele poporului român, la oameni, vite şi paseri, 
Academia Română. Colecţia „Din vieaţa poporului român”, 1911, 
aceasta din urmă, întregită cu textul manuscris al volumului al II- 
lea, fiind publicată de editorul Petre Florea, Editura Saeculum I.O., 


3 Vezi Auge, Marc; Herzlich, Claudine, Le sens du mal. Anthropologie, histoire, sociologie de la 
maladie, 1994.Vezi Auge, Marc; Herzlich, Claudine, Le sens du mal. Anthropologie. histoire, 
sociologie de la maladie, 1994. 

1999. în scurta lui viaţă, Tudor Pamfile a scris şi a publicat mult, de 
aceea, adesea, cărţile lui sunt citate fără a fi şi citite cum se cuvine. 
Etnograful autodidact de la Ţepu a avut intuiţii remarcabile, dar nu 
a apucat (a murit la 38 de ani) să construiască un sistem de interpre¬ 
tare etnologică a materialului pe care l-a adunat cu o fervoare şi 
hărnicie extarordinare. „Introducerea” la voi. I din Boli şi leacuri la 
oameni , vite şi păsări (1911) abundă în naivităţi („doftorul” este 
pus de stat „ca să oprească moartea spre a nu scădea birurile prin 
rărirea oamenilor”, p. 19 în ediţia din 1999), dar şi în observaţii de 
bun-simţ în ceea ce priveşte valoarea curativă a practicilor medicale 
tradiţionale, căci, zice Tudor Pamfile, „veacurile cu niciun chip 
(subl. aut.) nu puteau consfinţi ceva spre paguba omului” ori cu 
privire la deontologia culegerii şi publicării documentelor de 
medicină empirică: „Lupta împortiva eresurilor cuprinse în medi¬ 
cina populară trebuie purtată cu multă chibzuinţă, căci o greşeală de 
aceasta - am putea-o numi pedagogică - înrâureşte asupra întregii 
dispoziţiuni de cultură a poporului” (op. cit., p. 20). 

Studiul lui I.-Aurel Candrea, Folclor medical român comparat. 
Privire generală. Medicina magică (1944), a fost retipărit, cu un 
studiu introductiv de Lucia Berdan, la Editura Polirom, 1999, după 
55 de ani de la întâia editare. Secţiunile sale („Corpul omului. 
Anatomie şi fiziologie”, „Originea bolilor”, „Terminologia bolilor”, 
„Vindecarea bolilor”, „Originea leacurilor” etc.) ne îndreptăţesc să- 
1 socotim un adevărat tratat de medicină populară rezultat din 
conlucrarea impecabilă a unui mare etnolog cu un lingvist redutabil. 

Mai veche încă decât sinteza magistrală a lui Candrea este lu¬ 
crarea dr. George Bujorean, Boli, lecuri şi plante de leac cunoscute 
de ţărănimea română, 1936, reeditată sub îngrijirea Antoanetei 01- 
teanu, Editura Paideia, 2001. Cartea era însoţită, la prima apariţie, 
de o scurtă prefaţă semnată de prof. dr. Valeriu Bologa, părintele 
etnobotanicei româneşti, directorul Institutului de Istoria Medicinii 
şi de Folclor Medical, reprodusă şi în ediţia din 2001, din care 
reţinem: „Dl. dr. George Bujorean a strâns cu o sârguinţă demnă de 
admirat toate informaţiile privitoare la arsenalul terapeutic al 
poporului român. Nu s-a mulţumit a despuia aproape tot ce s-a ti¬ 
părit până acum în direcţia aceasta, ci a cules el însuşi nenumărate 
leacuri băbeşti din toate părţile României întregite. Ceea ce a făcut 
dl. Bujorean este un fel de inventar general al medicinei populare 
româneşti cunoscute până acum. Munca aceasta ne pare deosebit 



de utilă şi necesară. Cu ajutorul cărţii d-lui Bujorean ne putem da 
seama despre ceea ce s-a strâns până acum şi putem să ne facem 
mai bine socoteala pentru viitor în ce direcţie să mai apucăm, 
pentru ca să putem începe studiul definitiv al etnografiei medicale 
româneşti. De aceea cred că această lucrare va deveni o operă 
fundamentală pentru orice etnograf şi medico-istoric român”. 

Recuperărilor atât de necesare li se adaugă cercetări actuale, 
ca acelea ale Cameliei Burghele, amintite la începutul însemnărilor 
noastre, dar şi altele. Cu totul deosebită este lucrarea semnată de 
dr. Zoe Apostolache-Stoicescu, Leacuri cu animale , Editura Floare 
Albastră, Bucureşti, 2003. Zoe Apostolache-Stoicescu este doctor 
în biologie, cu o teză despre melci , şi are intense preocupări de 
etnologie şi muzeologie. După cum se poate observa, prepoziţia 
din titlu face diferenţa. Dacă Tudor Pamfile scria despre „boli şi 
leacuri la oameni, vite şi păsări”, Zoe Apostolache scrie despre 
„leacuri cu animale”, inventariind şi comentând modul în care 
oamenii societăţii tradiţionale au folosit, în disperare de cauză, dar 
bazându-se pe o experienţă dobândită în timp, animale, părţi din 
acestea sau produse ale lor pentru vindecarea anumitor maladii. 
Zooterapia ( vs.fitoterapia , mai bine cunoscută şi luată, în ultimele 
decenii, foarte în serios, devenită o adevărată industrie, dacă ne 
gândim la mulţimea decocturilor, tincturilor, ceaiurilor, prafurilor, 
tabletelor din plante „promovate” pe scară largă în zilele noastre), 
mai puţin frecvent folosită în timpurile modeme, solicită, nu mai 
puţin, imaginaţia noastră pusă în relaţie cu „gândirea sălbatică” a 
omului societăţii tradiţionale, cu „logica sensibilului” de care era 
condus acesta. Până când oamenii de ştiinţă ne vor da nişte 
explicaţii plauzibile, rămâne să continuăm să ne întrebăm de ce 
ficatul de arici („se punea în rachiu sau vin, iar după câteva ore, 
băuturile respective se ofereau celui ce trebuia lecuit”), urina de 
arici (recoltată de la animalul ţinut într-o sită, deasupra unui vas, 
fără a se amesteca şi cu excrementele acestuia), liliacul ars („se 
afuma cu el bolnavul”), laptele de pisică („se puneau câteva 
picături în cafeaua pe care o bea alcoolicul. Era recomandabil ca 
acesta să nu ştie”) erau remedii eficace în lupta cu o „maladie” atât 
de frecventă cum este etilismul (alcoolismul). 

Multe dintre temele antropologice/etnologice „clasice” au fost 
„reciclate” în deceniile din urmă în studii de istoria mentalităţilor, 
urmându-se modelele Şcolii de la „Annales”, ai cărei reprezentanţi 

străluciţi (Bourdieu, Duby, Le Goff etc.) au deschis noi perspective 
în investigarea multor constructe culturale ale umanităţii. 
Modelului francez (David Le Breton, La sociologie du corp, 2000) 
îi este îndatorat şi studiul lui Constantin Bărbulescu, Imaginarul 
corpului uman între cultura ţărănească şi cultura savantă 
(secolele XIX-XX), Editura Paideia, 2005 (Colecţia de antropologie 
7). Tânărul universitar clujean îşi bazează comentariile pe 
marginea unor realităţi biologice şi culturale extrem de „normale”, 
ţinând de „domeniul vizibilului” („Topografia corpului uman” - 
piciorul, mâna, faţa, spatele, gâtul, capul) sau al „invizibilului” 
(aparatul digestiv, aparatul urinar, respirator, circulator, nervos), de 
„materii corporale” (carnea şi muşchii, oasele şi dinţii, sângele, 
pielea, unghiile, părul, sufletul - acesta din urmă văzut în 
corporalitatea lui, echivalat cu „inima”, „stomacul”, „respiraţia” 
etc., dar şi în „spiritualitatea” sa) şi de „funcţii” („excreţiile”, 
„menstruaţia”, „sexualitatea”, „naşterea”) pe o cercetare de teren 
relativ limitată (două localităţi rurale din judeţele Mehedinţi - 
Corlăţel şi Cluj - Râşca şi un oraş - Cluj-Napoca) şi, desigur, pe o 
amplă investigaţie de bibliotecă. Sunt puse faţă-n faţă informaţii şi 
comentarii ale unor oameni ai secolului XX (cel mai vârstnic 
informator era născut în 1907, decedat în 1999, cel mai tânăr fiind 
născut în 1976, urmat de alţi doi născuţi în 1973, în timp ce grosul 
interlocutorilor aparţin grupei vârstnicilor, născuţi în perioada 
1920-1944, categoria cea mai credibilă, când e vorba despre 
informaţii de ordin să-i zicem „etnografic”) cu texte ştiinţifice 
(manuale, tratate de medicină, cărţi de popularizare) de la sfârşitul 
secolului al XlX-lea şi mai dincoace. Nu era de prisos ca datele 
personale ale „informatorilor” să fi fost mai complete, să cuprindă 
şi ştiinţa de carte, ocupaţia, deplasările lor, pentru a avea o imagine 
mai exactă a background-u\ui fiecăruia dintre ei. 

Atingând şi câteva subiecte considerate „tabu” cu câtva timp 
înainte (excreţiile, menstruaţia, sexualitatea), pendulând mereu 
între informaţia orală şi cea scripturală, balansând între mentalul 
popular, ţărănesc şi discursul ştiinţific, cartea lui Constantin 
Bărbulescu este un bun exerciţiu de imagologie, pledând pentru 
interdisciplinaritate în studiile culturale modeme. 

Societatea românească actuală se confruntă cu marile 
probleme ale sistemului sanitar, de la cazurile greu de trecut cu 
vederea de mispractică medicală (care au trecut vioi în zona 



folclorului urban, al anecdotelor şi bancurilor) la insolubila criză a 
medicamentelor compensate (situaţie prea gravă pentru a fi tratată 
cu mijloacele râsului). „Colac peste pupăză”, ca să folosim o 
expresie populară, s-a abătut asupra noastră şi gripa aviară, ale 
cărei consecinţe în plan economic şi al stării de sănătate a 
populaţiei sunt greu de evaluat. Epidemiile, boala, dezechilibrarea 
stării de sănătate fac obiectul cercetării ştiinţifice de specialitate, 
dar nici medicina tradiţională nu s-a dezinteresat vreodată de ele. 
Etnologii, antropologii, sociologii vor descoperi, în scurt timp, o 
nouă temă de cercetare. Etnoiatria e în plină actualitate. 

(„Sud”, nr. 7-8 (84-85), iulie-august 2006, p. 17 şi nr. 9-10 (86-87), septembrie- 

octombrie 2006, p. 16) 


„Rituri ale morţilor 
pentru liniştea celor vii” 


S tudiul Rituri de protecţie în obiceiurile funerare româneşti, ela¬ 
borat de Adina Rădulescu, a fost, la origine, teza sa de doctorat. 
El se înscrie într-o tendinţă puternic marcată, în ultimele decenii, de 
a „revizita” riturile de trecere, cu precădere pe acelea legate de 
moarte şi de înmormântare, cum rezultă, de altfel, din simpla 
parcurgere a „Bibliografiei” lucrării, judicios întocmită, cuprinzând 
zeci de titluri, din care o bună parte au apărut în ultimul sfert al 
secolului al XX-lea, dacă luăm ca reper iniţial studiul fundamental 
al lui Philippe Aries, Omul în faţa morţii (1977, trad. rom. 1996) şi 
încheiem cu cartea Adelei Toplean, Pragul şi neantul. încercare de 
circumscriere a morţii. Editura Polirom, 2006 (între timp este 
posibil să fi mai apărut şi altele). 

Din problematica largă a riturilor funebre, este reţinută numai o 
categorie de manifestări rituale (altminteri, cum se va vedea din 
cuprinsul cărţii, destul de bine reprezentată, chiar foarte bogată), 
anume aceea a riturilor de protecţie. Pentru a ajunge la acestea, 

autoarea parcurge cu atenţie ampla literatură etnologică/antro¬ 
pologică despre rit/ritual, lămurind, în primul rând pentru sine, acest 
concept focal al antropologiei. Că operaţia nu este gratuită, nici 
aleatorie rezultă şi din faptul că ritul/ritualul revine sistematic în 
atenţia etnologilor, cea mai recentă lucrare în acest sens, cunoscută 
mie, fiind studiul profesorului Jean Cuisenier, Panser le rituel, 
Collection „Ethnologies”, Presses Universitaires de France, 2006, 
care, de la altitudinea prestigiului său, nu se sfieşte să reia şi să 
repună în discuţie teze îndeobşte cunoscute şi acceptate despre 
„rădăcinile ritului”, despre funcţia acestuia de „a pune ordine”, 
despre distincţia dintre „ritual” şi „ceremoniar7„ceremonie”, despre 
relaţia dintre „rit” şi „mit”, despre „noile ritualuri” (cu privire la un 
caz special, ceremonialul la moartea unui bolnav de SIDA), despre 
„narativizarea ritului”, despre omniprezenţa ritului etc. 

Demn de reţinut este faptul că, în multe din cazurile discutate, 
etnologul francez se sprijină pe materialul românesc, de care a luat 
cunoştinţă în repetatele sale „excursiuni” etnologice în spaţiul 
carpato-danubiano-pontic, în special pe ritualul de înmormântare, 
recunoscut a fi mai conservator decât alte structuri ritualice. După 
ce descrie cu multă exactitate performarea bocetelor la înmormân¬ 
tarea unei rude sau a unui vecin când „întreaga colectivitate locală 
intră în starea de ceremonial, fiecare dintre membrii săi îşi schimbă 
comportamentul şi manifestă în grade diverse solidaritatea cu cei 
apropiaţi sau propriile sale emoţii”, constată că anumite ceremo- 
nialuri, în locuri îndepărtate din Carpaţi („au fond des Carpates”), 
„se derulează în plânset şi lamentări, în bulversarea inimilor şi într- 
o stare emoţională certe”. Mai mult, subliniază enologul francez, 
„confruntat cu drama morţii şi a fmitudinii condiţiei umane, fiecare 
[participant la ceremonia funebră] se întoarce către sine şi rămâne 
paralizat de emoţie ( înlemneşte , am putea zice, folosind un 
neaoşism pentru „paralise par l’emotion”) dacă ceremonia nu oferă 
formele şi formulele de o necesitate vitală pentru a comunica şi 
pentru a împărtăşi starea respectivă” (p. 32-33). 

Sunt, desigur, impresiile, constatările de la faţa locului ale unui 
etnolog pentru care fiecare nou contact cu terenul îi dă prilejul unei 
„regândiri” a fenomenului, repunerii faptului concret în ramele 
teoretice acceptate şi remodelarea acestora, în raport cu materialul 
viu, actual, în continuă mişcare. 

Sub acest aspect, al „revizitării” conceptului. Adina Rădulescu 
face, la rândul său, un lucru foarte bun, reluând în discuţie şi siste- 



matizând principalele teorii privitoare la rit, după care propune o 
utilă operaţie de delimitare, în interiorul riturilor funerare, a acelora 
numite de ea „rituri de protecţie”, generate de o „mentalitate protec- 
tivă”. Probabil cea mai sugestivă definire a „riturilor de protecţie”, 
aşa cum le tratează candidata, se găseşte în chiar titlul cărţii lui Luis- 
Vincent Thomas, Rites de mort. Pour la paix de vivants, obţinerea 
„păcii”, „liniştei”, confortului celor vii fiind o funcţie esenţială a 
ceremonialului funebru din toate timpurile şi din toate locurile. 

în structura riturilor de protecţie sunt identificaţi trei „actanţi” - 
protejatul, protectorul şi agentul vătămător, ipostaziaţi în funcţie de 
natura lor (uman, non-uman, în cazul protejatului, sau fiinţe 
mitologice nefaste, fiinţe umane cu atribute supranaturale, în cazul 
vătămătorului). Dintre aceştia din urmă, autoarea se opreşte asupra 
strigoiului, un topos predilect al cercetărilor româneşti de mitologie, 
dar nu numai al acestora, căruia i se construieşte o tipologie rezultată 
din parcurgerea unui bogat material documentar, din surse clasice (T. 
Pamfile, G. F. Ceauşanu, N. I. Dumitraşcu, Elena Niculiţă-Voronca 
etc.) şi mai recente (răspunsurile la Chestionarele pentru Atlasul 
Etnografic Român, valorificate în câteva volume de Sărbători şi 
obiceiuri, editate de cercetători de la Institutul de Etnografie şi Folclor 
din Bucureşti, în ultimii ani); desigur, în acest domeniu, de referinţă 
rămâne studiul Otiliei Hedeşan, Şapte eseuri despre strigoi, Editura 
Marineasa, Timişoara, 1998, şi el, la origine, o teză de doctorat. 

Următoarele trei mari capitole ale cărţii urmăresc identificarea 
riturilor şi măsurilor de protecţie în cele trei secvenţe constitutive 
ale oricărui rit de trecere, după demonstraţia lui Amold Van Gennep 
din celebrul său studiu Les Rites de passages (1909) ( Riturile de 
trecere. Traducere de Lucia Berdan şi Nora Vasilescu. Studiu 
introductiv de Nicolae Constantinescu. Editura Polirom, Iaşi, 1996) 
- rituri preliminare, liminare, postliminare, respectiv „rituri de pro¬ 
tecţie prefunerară”, „protecţie funerară”, „protecţie postfunerară”. 
Aici autoarea dă măsura calităţilor sale de investigator al culturii, 
identificând, mai întâi, situaţii concrete, gesturi sau acte destinate 
prevenirii oricăror efecte negative, pentru mort şi pentru cei vii, în 
cele trei momente inalienabile ale ritului funerar, menţionate mai 
sus. Urmează o operaţie la fel de laborioasă, aceea a aşezării lor 
într-o schemă clasificatoare atent întocmită, la care s-a ajuns, 
conform normelor metodologice cunoscute, prin supunerea 
materialului concret unei analize strânse, atente, obiective. 

Riturile de protecţie din cadrul obiceiurilor funerare sunt 
raportate la alte categorii de rituri (de vindecare, de alungare a rău¬ 
lui), ceea ce confirmă, odată în plus, caracterul de sistem al culturii 
în general şi al culturii populare (româneşti) în particular, precum şi 
trecerile care au loc dintr-un domeniu în altul, resemantizârile, 
adaptările acestor elemente microstructurale în cadrul marelui 
ansamblu al culturii tradiţionale. 

Lucrarea Rituri de protecţie în obiceiurile funerare româneşti 
este una dintre cele mai articulate, mai dense şi mai bine scrise 
lucrări de specialitate pe care le-am citit în ultima vreme, o 
contribuţie ştiinţifică serioasă la cunoaşterea şi înţelegerea unui 
sector important al culturii noastre populare. 

(Prefaţă la Adina Rădulescu, Rituri de protecţie în obiceiurile funerare româneşti, 

Editura Saeculum I.O., Bucureşti, 2008, p. 5-8) 


Niculina Chiper, „Reprezentări 
ale destinului în proza populară 
românească" 


I n mod cert, în momentul fixării acestei teme pentru teza sa de 
doctorat, candidata nu a anticipat, nici pe departe, provocarea pe 
care o acceptase şi căreia, trebuie să spunem de la bun început, i-a 
făcut faţă cu deosebit succes. Buna pregătire ştiinţifică şi o 
disciplină a studiului remarcabilă, calităţi dobândite ca studentă şi 
masterandă a Facultăţii de Litere de la Universitatea din Bucureşti, 
dublate de o excepţională putere de muncă, i-au permis candidatei 
Niculina Chiper să ducă la bun sfârşit o sarcină extrem de grea, în 
orice caz mult mai dificilă decât lasă să se vadă simpla enunţare a 
temei respective. Este adevărat că doctoranda însăşi şi-a complicat 
oarecum existenţa, ocolind soluţiile facile şi propunându-şi 
obiective superioare, dar, evident, mai greu de atins. 



Toată această tensiune intelectuală a elaborării tezei sale se 
vede destul de clar din cele şapte pagini de „Preliminarii” cu care se 
deschide lucrarea, dar care au fost scrise după ce aceasta fusese 
încheiată. 

Lucrarea este alcătuită din două mari secţiuni, inegale ca în¬ 
tindere şi ca pondere, una cu un mai pronunţat caracter teoretic (mai 
ales Cap. I „Dimensiuni filosofice ale destinului”, p. 1-38 şi Cap. II 
„Destinul în cercetarea etnologică românească”, p. 39-80), cealaltă, 
evident mai aplicată, cuprinzând observaţii amănunţite, grupate 
judicios, privind „Destinul în proza populară românească” (p. 111- 
279). Un adaos la prima secţiune conţine glose referitoare la „Refle¬ 
xe ale destinului în literatura română cultă” (p. 81-110); un altul, la 
a doua secţiune, conturează o „Schiţă topografică a «Destinului 
favorabil»” (p. 280-304), la care se ataşează „Analiza unui basm nu¬ 
velistic: Basmul cu ursitorile ” din colecţia lui G. Dem. Teodorescu. 

Nu este greu de imaginat că problematica destinului (sorţii, 
norocului, fatalităţii etc.) l-a preocupat pe om din cele mai vechi 
timpuri şi a constituit o temă de meditaţie în toate culturile, de la cele 
mai vechi şi mai îndepărtate până la cele modeme şi mai apropiate 
spaţial de noi. Candidata restrânge sfera investigaţiilor sale pe tema 
tratamentului destinului, în una dintre accepţiile sale evidenţiate la 
un moment dat, la sfera filosofiei clasice europene, de la vechii greci 
până la existenţialiştii secolului al XX-lea, trecând prin gânditorii 
creştini, de la Sf. Augustin şi Ioan Damaschin la Luther şi Calvin. 
Rezultă un tablou destul de viu al mişcării de idei în lumea 
europeană, la a cărui diversitate au contribuit şi gânditorii români 
dintre care au fost reţinuţi C. Rădulescu-Motru, R R Negulescu 
(tangenţial), Lucian Blaga, C. Noica, Gabriel Liiceanu, Andrei Pleşu. 
în realizarea acestui digest , candidata se sprijină pe o bibliografie 
esenţială (v. p. 37-38), citită cu înţelegere şi prezentată succint. 

Cel de-al doilea capitol, „Destinul în cercetarea etnologică 
românească”, se apropie mai mult de tema cercetată, de reţinut fiind 
observaţia după care „deoarece problematica destinului străbate 
aproape întreaga cercetare etnologică românească, a identifica toate 
exegezele consacrate, total sau parţial, problemei în discuţie ar 
însemna scrierea unei istorii a folcloristicii româneşti, fragmentară şi 
foarte puţin utilă” (p. 39). Asupra utilităţii sau inutilităţii unei astfel 
de istorii a folcloristicii ar urma să ne pronunţăm numai după ce 
aceasta va fi fost scrisă. Din eşantionul oferit de candidată constatăm 



că problematica destinului a fost abordată de cercetătorii folclorişti 
de pe poziţii diferite. Lazăr Şăineanu este preocupat de teme şi 
motive narative generate de concepţia populară despre soartă, noroc, 
fatalitate, după cum marele corpus al Proverbelor românilor de Iuliu 
A. Zanne înseriază zicerile sentenţioase pe această temă. Sim. Florea 
Marian, Tudor Pamfile ca şi alţi etnografi (El. Niculiţă-Voronca, Gh. 
F. Ciauşanu, Artur Gorovei) ating chestiunea din perspectiva 
credinţelor, practicilor rituale sau a medicinii magice, a modalităţilor 
de aflare, de influenţare sau de ameliorare a sorţii, ursitei, norocului, 
datului etc. O secţiune distinctă este consacrată cercetătorilor care au 
abordat folclorul din perspectivă filosofică. Cei patru autori reţinuţi 
în această secţiune (Emest Bemea, Ovidiu Papadima, Vasile Băncilă, 
Romulus Vulcănescu) aparţin, de drept, epocii interbelice, ei putând 
fi etichetaţi şi drept „tradiţionalişti”, cum îi clasează autoarea. Lor li 
s-ar fi putut adăuga aici (sau în capitolul despre filosofi) studiul lui 
Liviu Rusu, Le sens de l’existence dans la poesie populaire 
roumaine, Paris, 1935, „reciclat” în voi. Viziunea lumii în poezia 
noastră populară. De la resemnare la acţiunea creatoare , EPL, 
1967, după cum în acest sector şi-ar fi avut locul scriitori-gânditori 
precum, de exemplu, Nichifor Crainic sau Mircea Eliade însuşi (mă 
gândesc, între altele, la un articol foarte legat de tema tezei de faţă, 
Destinul culturii româneşti, în „Destin”. Revistă de cultură 
românească, Madrid, caietul nr. 6-7, august 1953). 

Un bun capitol din această necesară istorie a folcloristicii 
româneşti scrie Niculina Chiper în subcapitolul „Abordări ale 
destinului în cercetările contemporane”. 

Corpul central al lucrării îl constituie cap. al IV-lea din Partea a 
doua, „Destinul în proza populară românească”, care se doreşte a se 
constitui într-un studiu de „poetică a temelor” (p. 111) având ca 
suport naraţiunile populare, basmul, legenda, snoava, povestirea, 
legenda contemporană, definite pe scurt în preambulul capitolului. 

întemeindu-se pe o imensă cantitate de material faptic - 
naraţiuni populare extrase din zeci de colecţii de proză folclorică, de 
la cele „clasice” ale lui Ispirescu, Fundescu, Pop-Reteganul, 
Furtună etc. până la cele de dată recentă, începând cu Ovidiu Bârlea, 
Antologie de proză populară epică 3 voi., 1966, şi sfârşind cu 
volumele lui I. Oprişan, Basme fantastice, 3 voi., 2003, incluzând 
culegeri de basme sau povestiri de la românii din afara graniţelor 
actuale ale ţării, din Basarabia şi Ungaria, precum şi naraţiuni 

contemporane (vezi lista naraţiunilor populare comentate în lucrare, 
p. 316-342) - candidata construieşte un model al reprezentărilor 
destinului (soartei, norocului) în mentalul tradiţional românesc. 

Acest model urmează, în fapt, traiectul existenţial al eroului, de 
la naşterea lui adesea miraculoasă până la postexistenţă, mai exact 
până la întâlnirea omului cu Moartea, trecând prin etapele 
inexorabile destinului omului - în primul rând căsătoria. 

Remarc deosebita capacitate a candidatei de a supune unei 
analize strânse un material de o extremă diversitate, de a-1 
sistematiza şi de a-1 face accesibil cititorului, de a-1 comenta din 
unghiuri diverse, dar nu divergente - mitologic, ritual, simbolic. 

Un „model” al acestui model poate fi socotit capitolul despre 
„Ursitoare” în care se tentează şi se izbuteşte conturarea unei 
tipologii a naraţiunilor despre aceste reprezentări ale destinului în 
proza populară românească. 

Este posibil ca abundenţa materialului să opacizeze, pe alocuri, 
discursul, să ascundă într-o măsură observaţiile generalizatoare, 
concluziile de ordin teoretic. Este, pe de altă parte de înţeles, că, 
dată fiind originalitatea şi frumuseţea cazurilor particulare întâlnite 
în fiecare dintre naraţiunile selecţionate în corpusul de lucru al tezei, 
a renunţa la unele dintre ele ar fi însemnat o trădare a principiului 
exhaustării pentru care autoarea pare să fi optat. într-o altă ordine de 
idei, textele excerptate şi comentate în lucrarea de faţă se pot 
transforma în excelente antologii tematice, de mare utilitate pentru 
studioşii domeniului. 

Se înţelege că, dată fiind această particularitate a tezei de faţă, 
ea nu poate fi practic rezumată. Se poate însă conchide că ne aflăm 
în faţa unei cercetări serioase, originală prin temă şi prin modul de 
tratare, redactată atent, cu grijă pentru detaliu şi cu multă dragoste 
pentru obiectul studiat, ceea ce nu afectează în niciun fel 
obiectivitatea ştiinţifică. Teza Reprezentări ale destinului în proza 
populară românească are toate calităţile pentru a fi admisă ca teză 
de doctorat şi pentru a se acorda autoarei, drd. Niculina Chiper, în 
urma susţinerii orale, titlul de doctor în filologie. 

Iunie 2004 


(Referat oficial la teza de doctorat prezentată de Niculina Chiper şi publicată ulterior sub 
titlul Reprezentări ale destinului în folclorul românesc, Editura Saeculum I.O., 

Colecţia Mythos, Bucureşti, 2006) 

„Fluierul” şi „ştergarul” - dincolo 
de obiectul etnografic 


S e face adesea, din raţiuni didactice, o distincţie, mai degrabă 
formală, în interiorul ansamblului bine structurat al culturii 
populare, între manifestările de ordine „practică” şi cele de ordine 
„ideală”, între cultura populară materială , exprimată în obiecte, lu¬ 
cruri (unelte, instalaţii, aşezări şi adăposturi, vestimentaţie, ustensile 
casnice din lemn, lut, metal etc.) şi cultura populară spirituală sau 
..imaterială” (determinantul apare în documentele UNESCO privind 
„protejarea patrimoniului imaterial”, „capodoperele patrimoniului 
oral şi imaterial”, proiect de anvergură mondială, despre care, din 
păcate, diriguitorii culturii de la noi par a nu fi informaţi sau inte¬ 
resaţi să se implice în chip mai transparent, prin specialiştii exis¬ 
tenţi, deşi, din respect pentru adevăr trebuie spus că nu de mult 
Comitetul Naţional Român UNESCO şi Fundaţia Naţională pentru 
Ştiinţă şi Arte au organizat o dezbatere pe această temă; în acel 
cadru am arătat că mi se pare mai adecvat termenul cultură „non- 
materială” în loc de „imaterială”), manifestată în forme de expresie 
verbală (legende, basme, urări, oraţii etc.), verbală şi muzicală (ba¬ 
lade, doine, colinde, lamentaţii funebre etc.), muzical-cinetică 
(dansuri rituale şi nerituale, forme de teatru popular, jocuri de copii 
etc.). 

Fără a împinge disocierile mai departe, e limpede, cred, pentru 
oricine, că atât „fluierul”, cât şi „ştergarul” aparţin culturii populare 
materiale, fiind „obiecte” în cel mai exact înţeles al cuvântului, 
rezultate ale activităţii manuale a oamenilor, elaborate ale unor 
procese de muncă, destinate unor funcţii practice, în împrejurări 
comune, obişnuite, de muncă, sau sărbătoreşti, festive. Obiecte 
palpabile, care se adresează în primul rând privirii şi pe care ne 
aşteptăm să le întâlnim (le întâlnim) expuse în muzeele etnografice, 
oricare ar fi acestea, la târgurile meşterilor populari, la expoziţiile de 
profil, în albume de artă. în elaborarea, în producerea lor, 
creatorii/confecţionerii au făcut apel la părţi ale corpusului de 
cunoştinţe („a body of knowledge”, în formularea lui Dan Ben- 

Amos) dobândite şi transmise prin tradiţie, ca parte integrantă a 
culturii populare în ansamblu, privitoare la arbori, esenţe de lemn, 
tehnici de sfredelire, de găurire, de măsurare etc., pe de o parte, şi 
privitoare la fibrele textile vegetale sau animale, la tehnicile de 
obţinere a firului, de ţesut, de închindisit, de vopsit etc., pe de altă 
parte. La fel, fiecare din aceste obiecte încorporează o parte a 
modului de gândire („mode of thought”) specific grupului căruia 
creatorii lor îi aparţin, mentalităţii acestuia, felului său de a gândi 
lumea, macro- şi micro-cosmosul, în categorii larg filosofice (viaţă- 
moarte, început-sfârşit), practice (sus-jos, înainte-înapoi), etice 
(bine-rău, curat-necurat), religioase (sacru-profan) şi altele. 

Toate aceste sumare consideraţii mi-au fost sugerate de studiile 
monografice semnate de Traian Ciuculescu, Fluierul la români, 
Centrul Creaţiei Populare al Judeţului Argeş, Editura Paralela 45, 
2001, şi de Zina Şofransky, Ştergarul tradiţional moldovenesc, 
„Bibliotheca Thracologica” XXXIV, Bucureşti/Chişinău, 2002. 
Deşi deosebite prin obiectul concret de studiu, cele două lucrări au 
multe în comun, autorii împărtăşind o atitudine asemănătoare în 
tratarea acestuia, dominată, pe de o parte, de o neascunsă iubire faţă 
de lucrurile despre care scriu, văzute în calitatea lor de exponate 
dacă nu neapărat definitorii cel puţin sensibil reprezentative ale 
culturii populare, tradiţionale româneşti. „Fluierul a ocupat un loc 
aparte în viaţa spirituală a poporului român” acest „străvechi 
instrument” fiind „cel mai apropiat şi cel mai drag sufletului omului 
din popor...”, în timp ce ştergarul, „această piesă, simplă doar la 
prima vedere, comportă multiple şi variate semnificaţii legate 
indisolubil şi determinate de o mulţime de factori între care cei 
istorici şi social-economici au o pondere deosebit de importantă”. 

Ataşamentul pentru cele două obiecte etnografice vine, desigur, 
şi din profunda, minuţioasa, apropiata lor cunoaştere. Traian 
Ciuculescu este el însuşi un cunoscut şi apreciat constructor de 
fluiere, cântă la acest instrument cu virtuozitate, instruieşte formaţii 
de fluieraşi din judeţul Argeş, cu care a obţinut numeroase premii. 
Zina Şofransky are vocaţia cercetării ştiinţifice, cartea sa despre 
ştergarul moldovenesc fiind, de fapt, teza de doctorat elaborată în 
cadrul Institutului de la Chişinău, sub îndrumarea acad. Valentin 
Zelenciuc, dar nu mă îndoiesc că etnograful se pricepe la fel de bine 
şi la ţesut, ales, cusut, şi la conservarea şi expunerea respectivelor 
obiecte în muzeele etnografice. 

Se constată, în ambele studii, un efort notabil de depăşire a 
descriptivismului excesiv imputat studiilor etnografice „tradiţio¬ 
nale”, deşi descrierea este considerată a fi modalitatea proprie a 
etnografiei. „Oricum ar fi, concisă sau detaliată [...], descrierea 
impune saturare şi mai ales ordonare şi clasificare. [...] Ea constă 
într-un mod anume de decupare şi disecţie a realului, ori mai curând 
de construcţie a acestuia din urmă: clasarea şi asocierea prin ana¬ 
logie, dar mai ales prin contiguitate” (Franţois Laplantine, Descrie¬ 
rea etnografică, 2000, p. 61). In aceste coordonate, nu puteau să 
lipsească, desigur, capitole despre „vechimea şi istoricul fluierului 
românesc” şi, respectiv, despre „ştergarul tradiţional românesc din 
trecut şi din prezent”, dublat de „notiţe preliminare de ordin istoric” 
despre ştergarul din Basarabia şi Transnistria; despre funcţiile celor 
două obiecte etnografice în viaţa de zi cu zi şi în segmentele 
sărbătoreşti ale timpului („fluierul şi viaţa păstorească”, „fluierul în 
obiceiurile Crăciunului şi Anului Nou”, „de primăvară”, „de 
înmormântare” etc., respectiv „ştergarul în gospodăria ţărănească”, 
„ştergarul de port”, „ştergarul ceremonial”, „ştergarul de cult” etc.); 
despre tehnicile specifice de lucrare a fluierelor şi, respectiv, despre 
materia primă, ţesutul şi confecţionarea ştergarelor ş.a.m.d. De fapt, 
prin atenţia acordată fiecărui detaliu, autorii răspund unei cerinţe de 
bază a cercetării, anume exhaustarea materialului, în aşa fel încât 
cititorul află, poate cu uimire, despre diversitatea instrumentelor de 
suflat populare, de la cele mai simple, la început jucării sau pseudo- 
instrumente („nuca găurită”) la cele mai complicate, precum 
„fluierul gemănat”, care se realizează „prin alăturarea ţevilor a două 
fluiere obişnuite, de aceeaşi lungime. Unul este prevăzut cu orificii 
pentru degete, iar celălalt emite un singur sunet (fundamentala 
gamei în care este acordat) care are menirea de a-1 acompania pe 
primul, motiv pentru care i se mai spune şi «fluier de ison»”, sau 
despre un ritual de trecere modem, legat de plecarea tinerilor la 
armată (zic „modem”, pentru că serviciul militar regulat s-a impus 
relativ târziu, pe scara timpului, în condiţii istorico-sociale cunos¬ 
cute), în care ştergarul ocupă un loc însemnat: se citează, astfel, o 
mărturie din 1666 care arată că „în satul Petreşti (Transilvania) de 
gâtul feciorilor plecaţi la cătane, «în slujbă la-mpăratu’» li se agăţau 
ştergare şi batiste ca talismane menite să-i apere de rele”, după cum 
recrutului în armata rusească „i se da o pereche de colaci, îl legau cu 
un ştergar... îl dăruiau cu bani şi mânăştergure (prosoape)”. 

Cât despre tendinţa de depăşire a etnografismului pur, notez că 
Traian Ciuculescu realizează, în premieră, un mic dicţionar al 
formaţiilor, al fluieraşilor profesionişti şi amatori (de la Ilie Cazacu 
din Fundu Moldovei, Suceava, descoperit în 1928 de Constantin 
Brăiloiu, la virtuozul Dumitru Zamfira, din Novaci, Gorj) şi al 
constructorilor de fluiere (de la Constantin Dinuţ Antonie, din 
Urşani, Horezu, Vâlcea, la Dumitru Tărtăreanu, din Vaideeni, 
Vâlcea), precum şi, un unic, din câte ştiu eu, manual de învăţare a 
cântatului la fluier, o metodă de fluier ! 

Zina Şofransky adaugă minuţioasei analize a ştergarului 
scheme şi schiţe de aplicare a metodelor fizice şi chimice în 
identificarea obiectelor etnografice, precum şi dense pagini de 
interpretare a semanticii şi simbolicii ornamentelor tradiţionale cu 
accent pe cele arhaice, precum pomul vieţii şi zeiţa-mamă, urmărind 
cu tenacitate găsirea de noi argumente întru susţinerea tezei cu 
privire la unitatea structurală, de origine şi semnificaţie, a culturii 
populare româneşti: „Rădăcinile artei populare moldoveneşti [... ] 
sunt comune cu cele din tot arealul românesc, pe care le-am 
moştenit de la daco-romani şi de la populaţiile premergătoare lor”, 
iar „semantica şi simbolica, omamentica, elementele decorative din 
arealul pruto-nistrean” sunt parte integrantă a culturii româneşti. 

Condusă de principii teoretice ferme, investigaţia ştiinţifică 
descoperă, în obiectul etnografic concret, semnificaţiile de 
profunzime ale unor semne culturale şi simboluri arhaice, păstrate 
miraculos în bucata de lemn transformată în fluier sau în petecul de 
pânză înflorată cu care tânăra nevastă îşi acoperă capul. 

(„Fluierul" şi „ Ştergarul“ dincolo de obiectul etnografic. Idem, p. 28-29; vezi şi 
„Fluierul" şi „ ştergarul“ dincolo de obiectul etnografic.. Reţenzia Knigu Şofransky Z., 
Ştergarul tradiţional moldovenesc, Bucureşti-Chişinău, 2002, în Etnograficeskie 
issledovaniia v Respublike Moldova, Kişinev, 2006, p. 538-542) 

Prin cotloanele vieţii cotidiene 

y 

din trecut 


E ste greu de apreciat, acum, care ar fi fost destinul studiilor de 
istorie a mentalităţilor sub comunism, la noi. Orientarea, apărută 
în Franţa încă din anii ‘30 şi consolidată prin contribuţiile 
cercetătorilor de la „Annales”, se regăseşte, în liniile ei esenţiale, în 
studii sincrone ale lui Nicolae Iorga sau P. P. Panaitescu. în anii ‘80, 
cu precauţiile de rigoare, studiile mentaliştilor francezi au devenit 
cunoscute românilor şi prin traducerile substanţiale din scrierile lui 
Georges Duby, Pierre Bourdieu, Jacques Le Goff, Lucien Febvre 
etc. apărute în excelenta colecţie „Biblioteca de artă - Arte şi 
civilizaţii” a Editurii Meridiane. Aceleiaşi perioade îi aparţine şi 
volumul de direcţie, ca să spunem aşa, realizat de profesorul 
Alexandru Duţu, Dimensiunea umană a istoriei (1986), în care texte 
fundamentale ale „mentaliştilor” francezi stau alături de studii 
româneşti de aceeaşi factură, semnate de N. Iorga, G. M. 
Cantacuzino, Nicolae Cartojan. Studiilor precursoare ale lui 
Alexandru Duţu li se adaugă, imediat, cu titlu de exemplu, acelea 
ale lui Răzvan Theodorescu, Civilizaţia românilor între medieval şi 
modern (1987) sau Ştefan Lemny, Sensibilitate şi istorie în secolul 
XVIII românesc (1990). După zece ani, numărul unor astfel de 
cercetări a crescut considerabil, ca şi calitatea lor. 

Un bun exemplu în acest sens este teza de doctorat elaborată de 
tânărul universitar bucureştean Alexandru Ofrim sub îndrumarea 
regretatului profesor Al. Duţu şi publicată, sub titlul Cheia şi 
psaltirea, la Editura Paralela 45 în anul 2001. Titlul abreviază un 
„dispozitiv magic” folosit într-o veche practică de divinaţie, 
urmărind descoperirea sau, mai exact, confirmarea bănuielii de 
vinovăţie în cazul unor furturi cu autor necunoscut. Iată descrierea 
practicii efectuate de părintele Vasile din Spătăreşti-Neamţ, pe la 
1870, consemnată şi publicată de folcloristul Mihai Lupescu în 
revista „Ion Creangă” nr. 8, 1912: 

„Păgubaşul venea la biserică curat şi se închina la toate 
icoanele, plătind preotului o liturghie. După sfârşitul sfintei 

liturghii, preotul îmbrăcat în odăjdii ieşea în mijlocul bisericii şi 
punea în psaltire la caftizma (i.e. kathisma, parte a cărţii) a 16-a 
cheia bisericii, o cheie mare cam de un kilogram, o lega bine cu o 
cordică ca să nu cadă şi apoi el lua în mână altă psaltire de cetea 
această caftzimă. Cheia o ţinea suspendată şi fix de o parte şi de 
alta dascălii cu degetul arătător. Şi când totul era gata, păgubaşul 
făcea trei mătănii şi sărutând cartea cu cheia zicea: pun cheia pe... 

Şi preotul începea a ceti. De se întâmpla ca cel pe care se punea 
cheia să fie vinovatul, cheia se învârtea de da să cadă jos. De nu era 
acela vinovatul, cheia nu se învârtea. Insă în cele trei rânduri când 
am văzut acest lucru, vinovatul a fost cel pe care s-a învârtit cheia. 
Unul din vinovaţi, întâmplându-se să fie în biserică, cu mare frică 
şi cutremur, cu căinţă şi cu lacrimi în ochi, a venit de a căzut la 
picioarele preotului, spuind că el este vinovatul, să nu-l mai 
blesteme şi a cerut iertare de la toţi ” (p. 323). 

Las la o parte faptul că o astfel de practică de divinaţie n-ar 
strica să fie aplicată şi astăzi, la nenumăratele cazuri de hoţii şi 
tâlhării cu autori bine ştiuţi, dar nedaţi în vileag, şi revin la studiul 
tânărului mentalist Alexandru Ofrim care îşi propune, şi reuşeşte, să 
evidenţieze în această primă carte a sa, „un ansamblu de fenomene 
ignorate până acum, o dimensiune ascunsă: aceea a imaginarului, 
practicilor, credinţelor şi riturilor care implică scrisul şi cartea” în 
mentalitatea tradiţională, „în ambianţa dominată de oralitate”. Din 
acest punct de vedere, Cheia şi psaltirea se află la conjuncţia dintre 
studiul mentalităţilor şi etnologie sau antropologie, demonstrând, cu 
o mulţime de exemple, cât de amplu sunt prezente cartea, scrisul în 
mentalitatea populară, în variatele forme ale culturii orale. în ciuda 
analfabetismului care a dominat societatea tradiţională, sătească 
românească până spre a doua jumătate a secolului trecut, cartea ca 
obiect sau ca text, ca mesaj scris, a fost o prezenţă vie în viaţa 
ţăranului care a căutat şi a găsit în ea „protecţie şi vindecare”, 
modalităţi de prezicere a viitorului şi de aflare a răufăcătorilor etc. 

De fapt, una dintre concluziile cărţii lui Alexandru Ofrim, de 
care trebuie să se ţină seama de acum înainte, este că între diferitele 
sisteme constitutive ale culturii naţionale - cultura populară, orală, 
cultura scrisă, cărturărească, cultura bisericească sau eclesiastică, 
cultura aulică sau oficială - a existat, în permanenţă, o vie 
comunicare, că acestea s-au sprijinit una pe alta şi, privite dintr-o 

perspectivă integratoare, precum aceea a cărţii de faţă, se luminează 
reciproc. 

Este, de altfel, şi poziţia unui alt distins mentalist de astăzi, 
creator de şcoală în domeniu, prin tinerii asistenţi, doctoranzi şi 
studenţi grupaţi în Cercul de Literatură Veche de la Facultatea de 
Litere a Universităţii din Bucureşti, profesorul Dan Horia Mazilu. 
Dacă în mai vechea sa carte. Noi despre ceilalţi. Fals tratat de 
imagologie (1999), recurgea exclusiv la textele scrise ale 
cronicarilor, în primul rând, acordând credit mai ales „prozei” lor 
„nonficţionale”, în recent apăruta lucrare O istorie a blestemului. 
Editura Polirom, 2001, alătură surselor scrise (cronici, documente, 
înscrisuri, cărţi de cult, legiuiri etc.) surse orale, aparţinând 
folclorului, de care, zice, se apropie „cu sfială”. Socotind blestemul 
un rit oral, după formularea lui Amold Van Gennep, pentru că se 
manifestă cu precădere la nivelul cuvântului rostit, se constată că 
acesta se regăseşte, cu funcţii apropiate sau mai depărtate în toate 
sectoarele culturii medievale avute în vedere - cultura aulică, 
bisericească şi populară. Reciproc, scrisul este atras în practici de 
medicină populară, semnele grafice notând cuvinte, a căror formă şi 
ordine au o funcţie terapeutică asemănătoare cu a descântecului 
spus, pronunţat de descântătoare. Este vorba despre aşa-zisele 
„răvaşe de leac” din care reţinem unul consemnat de Alexandru 
Ofrim în cartea sa: 

„ Un adevărat dispozitiv simbolic cu proprietăţi taumaturgice 
este «răvaşul de brâncă». în Oltenia, pe o bucată de hârtie se 
desena o spirală în interiorul căreia se scria [o rugăciune]. In 
partea de sus a hârtiei se scria invers: «Doamne dă sănătate 
robului tău (cutare)», iar în partea de jos, tot în bustrofedon, 
imperativul: «Brâncă îndărăt te scriu, îndărăt să dai!» ”, Intr-un alt 
loc, în Bucovina, „răvaşul de friguri conţinând formula 
ABRACADABRA era înghiţit”. 

Procedeul nu e doar românesc. Dimpotrivă, arată autorul, 
„practici similare întâlnim şi în alte zone ale lumii”. 

Aducerea în discuţie a unor similitudini de practici, imagini şi 
reprezentări constituie un alt punct forte al cercetărilor de istoria 
mentalităţilor, căci modelele mentale, oricât de diferite în raport cu 
grupul, locul şi timpul, ilustrează, de fapt, generalul naturii şi 
gândirii umane, în jocul subtil dintre identitate şi alteritate. 

Cotrobăind prin cotloanele vieţii de demult, mentaliştii de 
astăzi aduc la lumină o altă lume, aparent foarte depărtată, dar nu 
întru totul dispărută, dacă ţinem seama de faptul că un cititor în cărţi 
trăieşte încă la Săliştea de Sus (Maramureş), fiind foarte solicitat (şi 
câţi ca el nu vor fi fiind încă în diferite colţuri ale ţării!), iar 
blestemul, ca formă de „magie defensivă” ori „ofensivă” (cf. Dan 
Horia Mazilu) proliferează în societatea noastră postmodemă şi 
postindustrială, profesionistele lui de astăzi fiind mediatizate pe 
toate căile, inclusiv prin lungi coloane de „mulţumiri” şi 
„recunoştinţe” la „Mica publicitate” a marilor ziare, precum şi în 
emisiuni cu largă audienţă ale unor posturi de televiziune! 

(„Adevărul literar şi artistic”, nr. 576, 17 iulie 2001, p. 4) 


Localism şi globalizare: actualitatea 
monografiilor săteşti 


N u este greu de observat că, în ciuda greutăţilor, mai ales 
financiare, evocate adesea, se publică, încă, destul de mult, 
carte de toate felurile, de la beletristică la literatura ştiinţifică şi la 
tot felul de alte „literaturi”, rafturile librăriilor şi tejghelele 
vânzătorilor stradali gemând de „marfa”. Cât din această producţie 
editorială ajunge în mâna cititorilor cărora le este adresată este greu 
de estimat; o şi mai mică parte intră în atenţia cititorilor specializaţi, 
a criticilor literari şi a comentatorilor de carte în general, restul, 
adică grosul acestor tipărituri, aşteptându-şi cititorul ocazional şi 
nutrind speranţa că cineva, cândva, îşi va arunca privirea şi asupra 
lor, înainte de a se scufunda în anonimat şi uitare. 

Cu atât mai tristă este soarta cărţilor apărute în edituri mici, mai 
puţin cunoscute, la tipografii provinciale, prin eforturi personale sau 
prin cele ale unor comunităţi locale, fără posibilităţi de promovare 
şi de difuzare, deşi unele dintre ele ar merita, poate, o soartă mai 

bună. Intră în această categorie o serie de volume realizate de 
intelectuali ai satelor, în primul rând învăţători şi profesori, dar şi 
preoţi ori mici funcţionari, şi consacrate comunităţilor în care au 
trăit sau încă mai trăiesc şi unde şi-au desfăşurat, timp de decenii, 
activitatea. 

Două astfel de micro-monografii locale mi-au reţinut, în ultimul 
timp, atenţia. Una, semnată de Vasile A. Popescu, învăţător, despre 
Satul Retevoieşti-Argeş (Toponimie, antroponimie şi obiceiuri). 
Ediţie îngrijită şi cuvânt înainte de Dana Andrei, Editura 
Apimondia, 2002, 112 p., cealaltă de prof. Florian Popescu, 
Comuna Fierbinţi-Tărg. Monografie. Cu o prefaţă, „Lecţii de 
nemurire la Liceul Fierbinţi Târg”, de Stelian Dorobanţu, 79 p. + 15 
p. fotografii color, f.a., Ediţie realizată cu sprijinul „UGIR-1903”. 

învăţătorul Vasile A. Popescu (1904-1980) a lăsat în urma lui, 
ne spune îngrijitorul volumului, Dana Andrei [Popescu], nepoata sa, 
o amplă monografie despre satul natal din care a mai publicat, în 
1978, o secţiune, Biserica din Retevoieşti, şi din care sunt reţinute 
acum, în prima parte, o serie din răspunsurile la chestionarele 
completate în 1966 şi 1968-70 şi, în partea a doua, o selecţie din 
obiceiurile locale. Chestionarele, centrate pe problematica locurilor, 
a denumirii acestora în nomenclatorul localnicilor, nu au ca rezultat 
o simplă listă de nume, un inventar de termeni locali desemnând 
părţi ale satului sau forme de relief din împrejurimile lui, măcar că, 
din punct de vedere lingvistic şi expresiv, unele pot prezenta, în 
sine, un interes deosebit - Cotul mătuşii, Pârâul cucului, In deal la 
cruce, Sub răzor, Ţâlfa ruşilor. Piscul poienii, Şugubina 
Brătianului, Pârâul Băjenarului, Poteca de la zarzăr etc. -, ci şi 
sugestive interpretări locale ale acestor denumiri. Astfel, la 
întrebarea 65, „Cum se numeşte partea mai înaltă şi stâncoasă şi 
ascuţită a unui munte sau a unui deal? Care sunt numele proprii ale 
acestora?”, se înregistrează următorul răspuns: „Partea mai înaltă şi 
mai ascuţită de pe culmea unui munte sau a unui deal se numeşte 
vârf sau ţâlfa. Pe culmea dealului din partea de apus a satului avem 
următoarele nume toponimice cu ţâlfa - nord şi sud: Ţâlfa ruşilor, 
Ţâlfa întunericului, Ţâlfa dadelor şi Ţâlfa prisecii” (p. 71). Aspectul 
şcolăresc al răspunsului lasă să se întrevadă că, probabil, 
interlocutorii („informatorii”, în sensul folosit de folclorişti, al 
termenului) erau elevi sau foşti elevi ai inimosului dascăl. 

Obiceiurile consemnate de Vasile A. Popescu în partea a doua a 
volumului comentat de noi sunt cele binecunoscute în zonă, aşa cum 
erau ele practicate înainte şi după Al Doilea Război Mondial. 
Autorul nu simte în niciun fel nevoia să indice sursa informaţiei sau 
împrejurarea în care obiceiul ori cântecul au fost notate, pentru că, 
aşa cum observă cu îndreptăţire editorul Dana Andrei, bunicul ei nu 
a „alterat” informaţia, nu s-a purtat ca un „specialist”, venit din 
afară, ci a notat totul ca „unul dintre membrii comunităţii”, ca 
„participant activ la viaţa satului”. Nu ştim, ca atare, când sau până 
când s-a practicat în Retevoieşti obiceiul de Lăsata secului cunoscut 
în literatura de specialitate ca „Strigarea peste sat”, dar descrierea 
lui este vie şi autentică: „La lăsata secului pentru postul cel mare, 
flăcăii se adunau pe două podişuri (...) (Dealul lui Cazan şi Piscul 
cel lung) ce se găsesc în pădurea de apus a satului. Seara pe la 8-9 
unul din cei de pe Dealul lui Cazan striga pe cei ce se găseau pe 
Piscul cel lung sau pe Dealul lui Petrică. La răspunsul dat de aceştia, 
unul din cei de pe Dealul lui Petrică spunea că au o fată de căsătorit 
şi vor s-o dea unui băiat cu care vedeau că joacă fata. Dăruirea 
aceasta era foarte originală. Se spunea că pune fata pe lopată şi o 
aruncă în vatra casei băiatului. Se mai luceau şi glume, unele nu 
tocmai potrivite, cu flăcăii şi cu fetele din sat, aruncând câte o fată 
pretenţioasă sau cu purtări nedemne la vreun băiat mai tontoroi, sau 
se spunea că se aruncă o fată proastă la un băiat fudul etc.” (p. 112). 

Aceeaşi „privire participativă” („le regard partage”, cum se 
numeşte aceasta în etnologia modernă) adoptă şi profesorul Florian 
Popescu, autorul monografiei despre comuna natală, Fierbinţi-Târg. 
Fiu al locurilor, Florian Popescu (n. 1922) a urmat cursurile Şcolii 
Normale din Bucureşti (1935-1943) şi, după război, cursurile 
Facultăţii de Litere şi Filosofie, absolvite în 1948, pentru ca un an 
mai târziu să încheie şi studiile la Facultatea de Drept a Universităţii 
din Bucureşti. De atunci (1948) până în 1984, când s-a pensionat, a 
fost, statornic, profesor la şcolile din Fierbinţi, unul dintre ctitorii 
Liceului din localitatea ilfoveană (acum în judeţul Ialomiţa), 
director al acestei unităţi şcolare timp de aproape 20 de ani (1963- 
1984). L-am avut profesor de limba română, diriginte, director, 
îndrumător şi pot spune acum, la 45 de ani de la terminarea liceului, 
că am luat durul concurs de admitere la Facultatea de Filologie din 
Bucureşti, în 1959, cu gramatica şi literatura învăţate de la Domnul 
Florian. Alcătuirea şi publicarea acestei monografii l-au preocupat 

toată viaţa, Domnia-Sa fiind, de altfel, unul dintre cei mai 
îndreptăţiţi să o scrie. Un intelectual fin, cu preocupări ştiinţifice, 
autor de studii cu conţinut metodic şi pedagogic şi coautor de 
manuale şcolare, prof. Florian Popescu nu este străin de teoria 
cercetării monografice a comunităţilor („unităţilor sociale”) rurale, 
pusă în practică, între cele două războaie mondiale, de „echipele” 
formate în cadrul „Şcolii sociologice de la Bucureşti” de sub 
îndrumarea profesorului D. Guşti, cunoaşte exigenţele acestui tip de 
cercetare şi încearcă să le aplice, de unul singur, în întocmirea 
acestei monografii, a cărei structură urmează principiile gustiene, 
urmărind cadrul geografic, cadrul biologic, cadrul istoric, educaţie 
şi cultură, cadrul economico-social, etnografie şi spiritualitate. 

Dar, deşi recurge la o serie de surse scrise (documente şi acte de 
arhivă, literatură istorică), cele mai multe dintre evenimentele 
consemnate în această monografie au fost - cum zicea cronicarul - 
„scrise în inima” autorului, care se simte parte a marelui întreg pe 
care îl construieşte din bucăţi, dându-i coerenţă şi suflet. Se vede 
limpede că autorul iubeşte locurile şi oamenii, dar pasiunea nu îi 
afectează luciditatea. El constată cu durere, de pildă, efectele 
negative pe care le-a adus una dintre „binefacerile socialismului” 
mediului natural prin amenajarea unui lac de acumulare pe cursul 
râului Ialomiţa, între comunele Fierbinţi şi Dridu; înţelege cauzele 
sporului de populaţie în anii ‘70 ai secolului al XX-lea, ca efect al 
măsurile luate de regimul Ceauşescu cu privire la interzicerea 
avorturilor, şi deplânge scăderea dramatică a numărului de naşteri, 
după 1989, prin liberalizarea avorturilor şi migraţia tinerilor spre 
marile oraşe; corijează cu stiloul, în pagină, pe exemplarul oferit 
mie, paragraful privitor la spitalul din Fierbinţi, vechi de 120 de ani, 
dar închis de curând, din lipsă de personal; reface, cu accente 
dramatice, procesul colectivizării forţate la care au fost supuşi 
fierbinţenii, ca toţi ţăranii români, de-a lungul şi de-a latul ţării; 
notează că aşezarea comunei Fierbinţi în proximitatea 
Bucureştiului, dar şi a altor mari oraşe pare să dea localităţii de pe 
cursul inferior al râului Ialomiţa o anume particularitate, accentuată 
în perioada comunistă prin fenomenul „navetismului” care 
transformase localitatea într-un „sat-dormitor”; la fel şi condiţia lui 
de târg, care se regăseşte în titulatura oficială a comunei, devenită 
între timp oraş; consemnează, cu mândrie, trecerea prin Fierbinţi, a 
lui Mircea Eliade şi a lui Marin Preda. 

Aşezând capitolul despre „Etnografie şi spiritualitate” sub 
semnul versului „Veşnicia s-a născut la sat”, s-ar părea că prof. Flo- 
rian Popescu adoptă o poziţie să-i zicem tradiţionalistă şi nostalgică, 
dar, în fond, el se păstrează în limitele lucidităţii, consemnând 
schimbările inevitabile din viaţa materială şi spirituală a 
consătenilor săi cu umor: „De la lampa cu gaz, la televizor şi casete 
video. De la opinci la adidaşi şi de la sandale la şlapi. De la bundă 
la geacă şi de la cojoc la canadiană. De la pantaloni bufanţi din 
dimie la blugi. De la hora ţărănească cu sârbe, geamparale şi bătute, 
la discotecă cu dans şi muzică house. De la poveştile şi cântecele de 
la clăci, la telenovele”. Este surprins, în aceste „treceri” - „de la... 
la” - însuşi procesul transformărilor grăbite pe care le-a suferit 
cultura populară, tradiţională, satul însuşi, în secolul de care ne-am 
despărţit nu de mult şi care continuă, încă mai rapid, în acest secol. 

Căci nu e nicio îndoială că procesul globalizării, început cu 
mult timp înainte de sfârşitul secolului al XX-lea, se constituie 
într-o direcţie energic susţinută, chiar impusă, de statele puternic 
industrializate şi bogate ale lumii de azi. Deşi se afirmă cu tărie că 
integrările de tot felul şi, implicit, procesul globalizării, mondia- 
lizării ar privi mai ales, dacă nu exclusiv, domeniul economicului, 
neavând, deci, atingere cu zona culturii, care şi-ar păstra sau ar 
trebui să-şi păstreze nealterată individualitatea, identitatea, 
specificul, miza integrării economice, politice, militare fiind chiar 
conservarea identităţii, realitatea este cu totul alta, vizibilă cu ochiul 
liber, incontestabilă. „MacDonaldizarea”, „cocacolizarea”, viaţa în 
automobil cu celularul la ureche, cumpărăturile la supermarket, 
comunicarea prin Satelit, Intemetul sunt aspectele concrete, la nivel 
material şi economic, ale „integrării”. Să adăugăm telenovelele şi 
soap-operas care au invadat posturile de televiziune comerciale, 
grupurile şi formaţiile de muzică rap sau raggae, dance sau hip- 
hop, difuzate pe numeroase posturi de radio, pe casete audio şi 
video, pe CD-uri etc. Toate acestea nu pot să nu aibă un impact 
uniformizator asupra culturii/culturilor lumii. 

Chiar cultura populară, tradiţională, folclorică sau etnografică, 
socotită a fi marca inconfundabilă a identităţii unui popor, sau, la 
nivel micro, a unui grup, a fost supusă, în timp, unei acţiuni dacă nu 
de uniformizare, în orice caz de ştergere a diferenţelor. Este adevărat 
că folclorul, cultura populară, culturile locale au găsit în sine forţa 

de a rezista „influenţelor” sau chiar agresiunii culturii oficiale sau 
culturii de consum la care au fost supuse de decenii bune. 

In sprijinul acestei afirmaţii vin şi cele două monografii locale 
comentate aici, cărţi realizate de oameni ai locului, în ultima vreme, 
poate ca un răspuns, deşi neexplicit formulat, la ameninţările 
globalizării despre care vorbim. Pornite din iniţiative locale sau 
strict personale, asemenea lucrări sunt, totuşi, purtătoarele unui 
mesaj destul de clar: oricât de agresiv ar fi tăvălugul globalizării, 
mondializării, ştergerii diferenţelor, micile comunităţi locale par să 
aibă forţa de a-şi conserva identitatea, iar exemplul celor doi 
Popescu merită salutat, încurajat şi urmat. 

(„Sud”. Revistă lunară de cultură editată de Fundaţia „Dimitrie Bolintineanu”. Bolintin 
Vale-Giurgiu-Bucureşti, Anul 7, nr. 7 (60), iulie 2004, p. 11) 


învierea Domnului din perspectivă 
etnologică 


S ărbătoare a începutului vieţii spirituale a creştinătăţii, Paştele 
comemorează în egală măsură moartea, răstignirea lui Iisus şi 
resurecţia, învierea Sa, a treia zi, „după scripturi”, căci orice sfârşit 
înseamnă nu mai puţin un început. învierea Domnului constituie 
momentul de maximă altitudine spirituală care încheie Săptămâna 
Patimilor şi deschide Săptămâna Luminată, timp al smereniei, al 
purificării, al pătrunderii fiecăruia dintre noi de harul divin al Celui 
care, cu moartea pre moarte călcând, ne-a dăruit nouă, muritorilor, 
viaţa adevărată, viaţa veşnică. 

Privită din perspectivă etnologică, sărbătoarea Sfintelor Paşti 
împărtăşeşte multe dintre trăsăturile celeilalte mari sărbători din 
calendarul popular tradiţional şi creştin totodată, Anul Nou. Nu 
este greu de observat că între Duminica Floriilor şi Duminica 



Tomii, care străjuiesc Duminica Paştelui, se întinde o perioadă de 
timp egală cu aceea dintre Crăciun (Ajunul Crăciunului) - Naşterea 
Domnului - şi Bobotează - botezul, naşterea spirituală a lui Iisus 
din Nazaret, ambele perioade având, atât în plan creştin, cât şi în 
plan mitic semnificaţia unui început. Pe de o parte, Naşterea 
Domnului, venirea Lui pe lume şi naşterea Sa spirituală prin botez 
coincid cu începutul anului calendaristic, cu perioada renovării 
timpului, cu victoria luminii asupra întunericului, la solstiţiul de 
iarnă, în imediata vecinătate a Crăciunului. Pe de altă parte, 
renaşterea, învierea, resurecţia lui Hristos coincid cu renaşterea, 
reînvierea naturii, primăvara, după lunga perioadă a somnului 
hibernal. Cele trei zile, de la răstignire până la înviere, reprezintă 
o perioadă tulbure, de incertitudine, de nesiguranţă, care se încheie 
odată cu miracolul învierii Domnului şi începutul reinstaurării 
ordinii şi a luminii (de fapt, săptămâna de după înviere se cheamă 
chiar Săptămâna Luminată). 

Nu este nevoie să recurgem la autoritatea ştiinţifică a lui 
Mircea Eliade pentru a arăta că mitul creştin al naşterii, vieţii, 
morţii şi învierii lui Iisus Hristos are multe similitudini cu unele 
mituri precreştine, puternice şi vii în chiar aria de origine a 
creştinismului. Pe de altă parte, date fiind condiţiile specifice ale 
constituirii şi înaintării culturii populare româneşti, creştinismul a 
intrat, încă de la început, ca o componentă inalienabilă, ca o parte 
constitutivă a acesteia din chiar momentul formării poporului 
român ca atare şi a limbii româneşti totodată. Aşa se explică faptul 
că găsim, în fondul culturii populare româneşti, numeroase 
manifestări a căror origine se află în mitul hristic, în faptele şi 
patimile Domnului Nostru Iisus Hristos, grefate, poate, pe un fond 
păgân, precreştin şi păstrate astfel, până astăzi, ca obiceiuri 
populare. Mihail Sadoveanu comenta undeva, foarte frumos, 
această continuitate de atitudini şi de gesturi imemoriale în cultura 
populară românească: „la aceleaşi epoci schimbătoare şi 
consacrate, se serba atunci, ca şi acum, ziua învierii lui Mithra, ori 
a lui Osiris, după ce omul-Dumnezeu stă în întunericul de 
mormânt al peşterii trei zile. Era bucuria revenirii soarelui de 
primăvară, manifestată prin muguri şi flori, prin daruri de miei şi 
ouă roşii. Bătrânii mei, care dorm în ţintirimul de la Hangu - zice 
povestitorul -, n-au ştiut niciodată că acest ou semnifică soarele 

înnoit şi veşnicia vieţii, dar au repetat cu sfinţenie gestul 
generaţiilor”. 

Este teza pe care o susţine, cu solide argumente ştiinţifice, 
cercetătoarea Lucia Berdan în cartea sa Totemism românesc. 
Editura Universităţii „Alexandru Ioan Cuza”, Iaşi, 2001, în care 
marea sărbătoare a învierii este aşezată sub semnul „riturilor de 
trecere”, Paştele fiind văzut, din această perspectivă, ca o 
„renaştere spirituală”. O viziune asemănătoare aflăm şi în studiul 
publicat de Marcela Bratiloveanu Popilian, sub egida Institutului 
Român de Tracologie, „Bibliotheca Thracologica” XXXII (2001), 
Obiceiuri de primăvară din Oltenia. Calendarul ortodox şi 
practica populară, obiectul de studiu fiind restrâns numai la 
obiceiurile de primăvară, din rândul cărora se detaşează ciclul 
pascal, urmărit în toată extensia sa, de la începutul Postului Mare 
(lăsatul de sec) până la înălţare, perioadă care, în lucrarea 
cercetătoarei ieşene ocupă un amplu sub-capitol, incluzând „rituri 
arhaice prepascale” (ritualul ouălor, ritualul luminilor, travestiul 
ritual, ritualul morţii şi învierii naturii, ritualul apei) până la 
„riturile arhaice postpascale” (Joia Mare, Paştele cel mic, 
Caloianul, Paparuda, Căluşarii). 

Evident că, deşi recurg la surse documentare relativ diferite şi 
au în vedere, cu precădere, două mari zone etnofolclorice 
româneşti (Moldova, respectiv Oltenia), Lucia Berdan şi Marcela 
Bratiloveanu Popilian ajung la concluzii foarte asemănătoare, 
pentru că informaţiile din vechile colecţii, din arhive, sau culese 
personal pe teren de cele două cercetătoare, nu numai că nu se 
contrazic, dar coincid, în cea mai mare parte, dovadă a viziunii 
comune a diferitelor generaţii de informatori asupra aceloraşi 
evenimente, sărbători, practici rituale, de sorginte păgână sau 
creştină, primitive sau tradiţionale. Dovadă, în fond, a unităţii 
structurale a culturii populare româneşti. 

Credinţele şi practicile în legătură cu ramura verde, cu 
smicelele de salcie înfrunzite, prezente în obiceiurile de Florii sunt 
aceleaşi în Gorj, Dolj, Olt şi Mehedinţi, Duminica Floriilor fiind, 
ca sărbătoare, arată Marcela Bratiloveanu Popilian, un exemplu 
sugestiv de împletire a tradiţiei populare, precreştine, cu tradiţia 
vetero şi neotestamentară, o mostră elocventă a ceea ce etnologii 
numesc sincretismul de coduri sau de planuri culturale, împletirea 
inextricabilă a elementelor păgâne cu cele creştine. Cunoscută 



populaţiilor iudaice, dar şi grecilor şi romanilor care celebrau 
Floraliile, la sfârşitul lui aprilie - începutul lui mai, sărbătoarea 
crengilor verzi a dobândit o semnificaţie profund creştină, Biserica 
celebrând, în duminica de înaintea Paştelui, intrarea triumfală a 
Lui Iisus în Ierusalim şi întâmpinarea Lui cu crengi de finic. 

O altă practică rituală străveche este reprezentată de obiceiul 
popular practicat în unele zone ale ţării Muntenia, Dobrogea, dar 
şi Oltenia) în sâmbăta dinaintea Floriilor, „Sâmbăta lui Lazăr”, cu 
o săptămână, deci, înainte de Paşti, cunoscut sub numele de 
Lăzărelul sau Lăzărica, prezentat în liniile lui esenţiale, în 
conformitate cu informaţia etnografică existentă, de Lucia Berdan: 
„Este vorba de un ritual arhaic, dedicat morţii şi învierii zeităţii 
vegetaţiei, care a primit conotaţii religioase prin referirea la 
cunoscutul personaj Lazăr din Noul Testament. Se practica în 
sâmbăta Floriilor de către fete colindătoare”, care deplâng, în 
cântecul însoţitor al obiceiului, moartea lui Lazăr, căzut dintr-un 
copac unde se urcase pentru a da frunze oilor. 

Acordând obiceiului un spaţiu ceva mai larg, Marcela 
Bratiloveanu Popilian face şi o serie de trimiteri comparative, 
ajungând la încheierea că suntem în faţa unui „ceremonial 
complex, cu valenţe augurale, fecundatoare şi fertilizatoare ori 
funerare, menite să articuleze intrarea într-un nou segment de 
timp”, un timp „de o calitate cu totul superioară, marcat de 
sacralitate şi pregătind marele eveniment biblic”. 

Multă vreme ocultată, din motive ideologice, dimensiunea 
creştină a folclorului românesc a reintrat, ca temă majoră de 
cercetare, în atenţia specialiştilor. Deşi îşi intitulează cartea 
Totemism românesc, cu precizarea că termenul „totemism” este 
folosit aici nu cu sensul lui antropologic, bine cunoscut autoarei 
care a tradus şi prefaţat una dintre lucrările fundamentale în 
domeniu, Amold Van Gennep, Totemismul. Starea actuală a 
problemei totemice. Editura Polirom, Iaşi, 2000, ci cu un sens 
adaptat, acela de „arhaic”, „vechi”, „strămoşesc”, Lucia Berdan nu 
numai că nu ocoleşte această componentă de bază a tradiţiei 
populare româneşti care este fondul creştin, dar îi subliniază ori de 
câte ori este cazul prezenţa şi semnificaţia. Astfel, aşezând, aşa 
cum se şi cuvine marea sărbătoare a învierii Domnului sub semnul 
arhetipal al luminii, autoarea scrie: „Când Iisus moare, întunericul 
se lasă pe pământ, iar când învie «cu moartea pre moarte călcând», 

se face lumină. «Veniţi de luaţi lumină!» este îndemnul creştin din 
Sfânta noapte a învierii. Iisus e «soarele dreptăţii», «lumina 
cunoştinţei». Odată cu învierea (renaşterea sa), în sufletul 
oamenilor pregătiţi pentru a păşi în timpul sacru, reapare lumina 
cea adevărată, lumina cunoştinţei, lumina speranţei şi a bucuriei: 
«Veniţi de luaţi lumină!»”. 

Supunând bogatul material informativ avut la dispoziţie unei 
interpretări personale ce are în centrul său evidenţierea raporturilor 
dintre sărbătorile calendarului creştin ortodox şi cele ale 
calendarului popular, natural, Marcela Bratiloveanu Popilian 
ajunge, sprijinindu-se pe lecturi întinse şi pe intuiţii fine, la 
concluzii similare. 

(„Adevărul literar şi artistic”, nr. 615, 30 aprilie 2002, p. 6) 



III. Antropologie 

Aspecte de antropologie actuală 


C u mai bine de două decenii în urmă, spre sfârşitul anilor ‘70 şi 
începutul anilor ‘80 ai secolului care se încheie curând 1 ’ 
antropologia ca ştiinţă şi ca obiect de studiu în universitate intra în 
categoria disciplinelor marginalizate, dacă nu chiar interzise, atâta 
timp cât, din perspectiva orientărilor ideologice ale vremii, această 
ştiinţă despre om ar fi putut altera sau împiedica procesul de „făurire 
a omului nou, constructor conştient al societăţii socialiste 
multilateral dezvoltate”, cum suna unul dintre sloganurile cele mai 
mediatizate ale comunismului ceauşist. Cu toate acestea, tocmai 
acum, de fapt chiar ceva mai înainte (1964), lua fiinţă Centrul de 
Cercetări Antropologice al Academiei Române, în cadrul căruia, 
alături de studiile de antropologie fizică şi medicală, de mai veche 
tradiţie, încep să se înfiripe şi cercetări de antropologie culturală sau 
socială. Desfăşurate pe material românesc, atâta timp cât accesul la 
populaţiile zise „primitive”, „exotice”, din locuri mai îndepărtate ale 
lumii (Amazonia, Polinezia, Oceania), era practic interzis 
cercetătorului român, antropologia culturală românească a făcut, 
forţat, un pas înainte, către ceea ce în ultimele decenii se manifestă 
ca o mişcare constituită de „întoarcere acasă”. Aceleiaşi epoci îi 
aparţine şi traducerea în româneşte a cărţilor fundamentale ale 
antropologului francez Claude Levi-Strauss, Tropice triste (1968), 
Gândirea sălbatică şi Totemismul azi (1970), Antropologia 
structurală (1978), acceptate datorită afirmării fără echivoc, de 
către autorul lor, a componentei marxiste a gândirii sale şi datorită, 
desigur, prestigiului pe care structuralismul profesat de el îl avea în 


1 Articolul a fost scris şi publicat in 2000. 

epocă. Din bibliografia ultimelor două cărţi mai ales, cititorul atent 
şi interesat putea lua cunoştinţă de scrierile personalităţilor 
fondatoare ale antropologiei culturale şi sociale, precum Ruth 
Benedict, Franz Boas, Emile Durkheim, A.L. Kroeber, B. 
Malinowski, M. Mauss, A.R. Radcliffe-Brown etc. 

în aceeaşi perioadă, poate şi pentru că opoziţia faţă de 
antropologie va fi fost mai dură (simpla idee că aceasta este „fiică a 
colonialismului” putea să dea, în comunism, reacţii adverse foarte 
ferme), se manifestă o tendinţă puternică de impunere a unei 
discipline, „conexe” antropologiei, anume etnologia , adusă în prim- 
plan de lucrările regretatului dr. Romulus Vulcănescu, Etnologie 
juridică (1970), Dicţionar de etnologie (1979), Introducere în 
etnologie (coordonator R.V.) (1980). Tot acum se realizează şi 
instituţionalizarea disciplinei, prin rebotezarea Institutului de 
Etnografie şi Folclor în Institutul de Cercetări Etnologice şi 
Dialectologice. Dar, ca şi în cazul Centrului de Antropologie, şi 
crearea Institutul de Cercetări Etnologie a însemnat, cum notează 
undeva Gheorghiţă Geană, că instituţionalizarea a premers 
profesionalizarea, că, până la un moment dat, s-a făcut antropologie 
fără antropologi şi etnologie fără etnologi. Mă tem, dar nu sunt 
sigur, că aceste profesii nici nu figurau, pe vremea aceea, în 
nomenclatorul de meserii de la noi, după cum nu cred să fie 
omologate ca atare nici acum. 

Totuşi, după 1990, are loc un proces de „redescoperire” a 
antropologiei, ca una dintre disciplinele socioumane pivot, iar în 
cadrele altminteri generoase ale reformei învăţământului, au apărut, 
în diferite universităţi, facultăţi, secţii sau măcar discipline de profil, 
apte să formeze profesionişti ai cercetării în domeniul antropologiei 
culturale/sociale, etnologiei şi folclorului. în sprijinirea acestui 
deziderat, s-au publicat, în ultimii ani, destul de numeroase traduceri 
din literatura de specialitate, dar lista textelor fundamentale e 
departe de a se fi epuizat. Ar fi de reţinut, astfel, câteva lucrări de 
orientare generală, cu caracter introductiv (vezi, în acest sens, dintre 
apariţiile recente, Jean Copans, Introducere în etnologie şi 
antropologie [1999]; Jean Cuisenier, Etnologia Europei [1999]; 
Francois Laplantine, Descrierea etnografică [2000]), studiile de 
referinţă ale unor clasici (semnalez, doar, pe cel mai recent, A.R. 
Radcliffe-Brown, Structură şi funcţie în societatea primitivă, 2000), 
instrumente de lucru de mare utilitate, precum Dicţionar de 

etnologie şi antropologie. Volum coordonat de Pierre Bonte şi 
Michel Izard, şi recuperări necesare din literatura etnografică/etno¬ 
logică românească precum, din nou cu titlu de exemplu, I.-Aurel 
Candrea, Folclorul medical român comparat. Privire generală - 
Medicina magică, apărute, cele mai multe, la Editura Polirom Iaşi. 
Am fi nedrepţi dacă nu am menţiona însă şi alte case de editură cu 
contribuţii la fel de notabile în acest domeniu precum Humanitas, 
Paideia, Fundaţia Culturală Română, Institutul European, Saeculum 
I.O., Grai şi Suflet - Cultura Naţională, Nemira ş.a. 

Nu lipsesc, în acest context, încercările româneşti, dintre care aş 
menţiona lucrarea universitarului craiovean Nicolae Panea, 
Antropologie culturală şi socială, Editura Omniascop, 2000, 
încercare temerară, căci autorul face un adevărat tur de forţă, 
comprimând în mai puţin de 130 de pagini majoritatea problemelor 
pe care disciplina le-a ridicat de-a lungul timpului: specificul 
antropologiei, raporturile ei cu alte ştiinţe, scurt istoric, incluzând 
„marile curente” şi marile ei teme - rudenia, religia, simbolica. 
Subintitulată „vademecum”, lucrarea amintită joacă rolul unui ghid 
sumar, unei orientări utile într-un domeniu vast şi puţin cunoscut, 
totuşi. Nu se poate aştepta de la o astfel de lucrare exhaustarea 
problemelor antropologiei culturale şi sociale, simpla lor 
menţionare acoperind tomuri întregi. Nicolae Panea face eforturi 
notabile de a surprinde şi enunţa o bună parte dintre acestea, dar 
cartea lui vine ori prea devreme, înainte, deci, ca antropologia 
culturală/socială să-şi fi dobândit, la noi, statutul pe care îl merită, 
dovadă că nici terminologia, pornind chiar de la titlu, nu este 
definitiv fixată, ori prea târziu, adică după o serie de scrieri 
fundamentale în domeniu, care au adâncit şi nuanţat gândirea 
antropologică în timp şi care, practic, nu pot fi comprimate 
rezonabil în digest- uri, oricât de inteligente ar fi ele. 

Urmând un traseu deja consacrat, imediat după decembrie 1989 
s-a constituit Societatea de Antropologie Culturală din România 
(SACR) care reuneşte etnologi, etnografi, sociologi, folclorişti, 
istorici, animaţi toţi de ideea validării sau impunerii antropologiei ca 
ştiinţă şi mod de înţelegere a societăţii şi a culturii româneşti de ieri, 
de astăzi şi de mâine. „Anuarul Societăţii de Antropologie Culturală 
din România” este oglinda fidelă nu numai a activităţii grupului 
format şi rămas în apropierea lui Vintilă Mihăilescu, unul dintre 
membrii fondatori ai SACR, alături de care s-au numărat, la vremea 

respectivă, Mihai Pop, Zoe Petre, Radu Răutu, Nicolae 
Constantinescu, Irina Nicolau, Paul Drogeanu, Şerban Anghelescu, 
Smaranda Vultur ş.a., dar şi a mişcării de idei din antropologia 
românească a zilelor noastre. Studiile, anchetele de teren, recenziile, 
cronica şi interviurile publicate în numărul pe 1999 indică, şi sper să 
nu greşesc, că majoritatea colaboratorilor vin dinspre sociologie 
spre antropologie, ceea ce conduce la un fel de socioantropologie 
sui-generis, aşa cum se întâmplă, de exemplu, în studiile despre 
gestionarea timpului în România anilor ‘80 (Adriana Oprescu), 
cutremurul din Bucureşti (Cristina Bucica), moldovenii din Braşov 
(Bianca Boţea). Demnă de remarcat este şi propensiunea pentru 
etnologia urbană, deşi nu lipsesc studiile efectuate în rural, precum 
cele ale lui Vasile Şoflău despre gospodar şi gospodărie în Pucheni, 
Ioana Popescu despre etnicitate şi imaginar în Delta Dunării, Raluca 
Paşca despre ţiganii din Săruleşti. O temă de antropologie clasică 
tratează Vintilă Mihăilescu în eseul său despre order/disorder 
imagery, în care se urmăreşte „esenţializarea unei opoziţii”, felul 
cum, de la opoziţia uman/non-uman, s-a trecut la crearea unor noi 
diferenţe (est-vest, săraci-bogaţi, ei-noi, civilizaţi-barbari/tribali 
etc.), cu privire specială la situaţia din Balcani. Interviul aceluiaşi cu 
etnologul Marianne Mesnil de la Universite Libre de Bruxelles, 
notele de lectură ale unor cărţi de specialitate (Gheorghe Pavelescu 
despre magia la români ; Vintilă Mihăilescu despre fascinaţia 
diferenţei susţinută cu material de teren adunat de la ungurenii şi 
pământenii din Novaci-Gorj; O stradă oarecare din Bucureşti (Irina 
Nicolau - Ioana Popescu); Bucate, vinuri şi obiceiuri româneşti de 
Radu Anton Roman; Agon de Şerban Anghelescu, cu privire la 
elementele tensionate din riturile de trecere; nr. 4/1999 al revistei 
„Martor”), raportul asupra activităţii grupului de antropologie 
culturală şi istorie orală de la Timişoara (Smaranda Vultur) şi 
asupra colocviului de antropologie românească de la Perugia 
(Italia), din martie 2000, conturează o imagine suficient de 
cuprinzătoare a ceea ce este sau vrea să fie antropologia culturală 
românească în pragul unui nou secol şi mileniu. 


(„Adevărul literar şi artistic”. Săptămânal de cultură şi atitudine, anul IX, nr. 541, anul 

IX, nr. 548, 12 decembrie 2000) 




Ruth Benedict, Cultura şi 
comportamentul la români, 

Criterion Publishing, 2002,120 p. 

P rintr-o coincidenţă, s-ar putea zice, deşi cred că nu e vorba doar 
de jocul hazardului, în plină desfăşurare a celui de-Al Doilea 
Război Mondial, în puncte depărtate ale Planetei, erau elaborate, din 
perspective diferite şi cu intenţii sau finalităţi puţin convergente, 
două studii care îşi propuneau să surprindă esenţa modului de a fi al 
românilor, specificul lor ca popor, Weltanschauung-a\ românesc. 
Unul - Dimensiunea românească a existenţei, conferinţă rostită în 
10 ianuarie 1943, publicată, cu adăugiri, în Izvoare de filosofie. 
Culegere de studii şi texte, II, îngrijită de Const. Floru, Const. Noica 
şi Mircea Vulcănescu, Bucureşti, 1944, p. 53-97 - aparţinea lui 
Mircea Vulcănescu (1904-1952), sociolog format la „şcoala” lui 
Dimitrie Guşti şi filosof al culturii puternic influenţat de profesorul 
Nae lonescu, mentorul unei întregi „tinere generaţii” ilustrată de 
nume celebre precum cele ale lui Mircea Eliade, Emil Cioran 
(căruia îi este dedicat studiul amintit mai sus, subintitulat „Schiţă 
fenomenologică”), C. Noica şi alţii. Al doilea - Romanian Culture 
and Behavior, scris tot în 1943, dar tipărit mult mai târziu - poartă 
semnătura unei celebre cercetătoare a culturii, antropologul 
american Ruth Benedict (1887-1948), autoare a unor studii 
fondatoare în antropologia culturală precum Patterns of Culture 
(1934), Zuni Mythology (1940), The Chysanthemum and the Sword. 
Patterns of Japanese Culture (1946) şi, postum, o selecţie din 
scrierile sale, de asemenea celebră. An Anthropologist at Work, 
editată de prietena sa, Margaret Mead, în 1959. 

Evident, cele două lucrări pe care le-am alăturat mai mult, dar 
nu numai, din considerente de cronologie, s-au zămislit şi au apărut 
cu totul independent una de cealaltă şi au răspuns, fiecare în felul 
său, altor comandamente. Studiul lui Mircea Vulcănescu se înscria 
„pe terenul preocupărilor de tipologie a culturii, alături de alte sudii, 
mai mult sau mai puţin reuşite, de acelaşi fel” între care le amintea 
pe cele semnate de D. Drăghicescu, I. Petrovici, C. Rădulescu- 

Motru, Vasile Pârvan, Lucian Blaga, Dan Botta, Vasile Băncilă, 
D.C. Amzăr, Ovidiu Papadima şi cărora li se pot adăuga şi altele, 
precum, cu titlu de exemplu, Liviu Rusu, Le sens de l ’existence dans 
la poesie populaire roumaine, Paris, 1935. Studiul semnat de Ruth 
Benedict face parte din seria de cercetări comandate de Biroul 
pentru Informaţii de Război din Washington cu privire la inamicii 
ori aliaţii SUA din vremea celui de-Al Doilea Război Mondial. Era 
un program la care aderaseră sau fuseseră chemaţi să lucreze şi alţi 
antropologi de prestigiu ai timpului respectiv, între care Margaret 
Mead şi Gregory Bateson. Ruth Benedict a elaborat studiile despre 
România, Thailanda şi Japonia. Cel mai cunoscut dintre ele, cel 
despre japonezi, Crizantema şi spada , a apărut ca o lucrare de sine 
stătătoare în 1946. Celelalte două s-au publicat mai târziu; cel 
despre Thailanda în 1952, cel despre români, într-o colecţie iniţiată 
de prof. Robert J. Theodoratus, de la Colorado State University, 
„Occasional Papers in Anthropology”, no. 1, 1972. După alţi 30 de 
ani, în 2002, apare, la Criterion Publishing, Norcross, GA, USA, 
traducerea românească, făcută nu se ştie de cine şi tipărită în 
România, sub titlul, cam forţat din punct de vedere lingvistic, 
Cultura şi comportamentul la români. Studiul propriu-zis este înso¬ 
ţit de o „Introducere” semnată de Margaret Mead, o „Notă asupra 
ediţiei” de Robert J. Theodoratus şi de o postfaţă ( Fără părtinire şi 
patimă despre romănii-americani, p. 110-120) de Gabriel Stănescu. 

Margaret Mead dă unele relaţii în legătură cu proiectul care 
dusese la elaborarea memorandumului cu privire la România, 
redactat în 1943, dar nerevizuit de autoare şi nefăcut public în 
timpul vieţii acesteia. Precizarea cea mai importantă şi de care 
trebuie să se ţină seama în aprecierea studiului lui Ruth Benedict 
priveşte condiţiile documentării, modalităţile de culegere a 
informaţiilor, cu totul speciale, şi care au fost teoretizate în cartea 
editată de M. Mead şi Rhonda Metraux, The Study of Culture at a 
Distance, Chicago University Press, 1953. „Fişele” necesare pentru 
a contura profilul spiritual al românilor, „cultura şi comporta¬ 
mentul” lor, au avut două surse principale: literatura de specialitate, 
românească şi americană (britanică), şi românii din America. Ca 
atare, cultura românească a fost studiată „de la distanţă”, şi nu la faţa 
locului, „acasă” la români, ceea ce, de altfel, nici nu ar fi fost posibil 
în momentul desfăşurării cercetării. Dacă sursele scrise, tipărite, 
sunt consemnate într-o listă bibliografică, despre sursele orale nu 

ştim mai nimic, respectarea principiului confidenţialităţii, impus de 
multă vreme în antropologie şi aplicat strict, lucru firesc şi de înţeles 
în vremea de război când s-a făcut cercetarea, lipsindu-ne de cea 
mai vagă idee despre cei cu care s-a stat de vorbă (sex, vârstă, stare 
socială, loc de origine în România, durata şederii în SUA etc.). Au 
fost, spune cercetătoarea în „Prefaţă”, „aproximativ douăzeci şi 
cinci de români [care] au depus timp şi efort pentru a înlesni acest 
studiu. [...] Prin aceşti români, scheletul de fraze abstracte a putut 
primi carnea şi sângele experienţelor personale, astfel [încât] copilul 
român şi familia română apar descrişi într-o manieră fără precedent” 

(p. 9). 

Cu tot caracterul extrem de limitat al surselor, nici acestea 
întotdeauna de cea mai bună calitate, din perspectiva etnologului, 
căci alături de colecţia (pe numai doi ani, 1937-1938) a publicaţiei 
„Sociologie românească” (când revista apărea din 1936 şi va 
continua să apară, până în 1944), şi de studiile româneşti ale lui 
Mozes Gaster sau Agnes Murgoci, de exemplu, figurează şi unele 
cărţi de literatură sau de popularizare ale Prinţesei Bibescu, ale 
Elenei Văcărescu, ale Teresei Stratilesco, ale lui Peter Neagoe, cu 
toate acestea, zic, felul în care este condusă investigaţia şi sunt 
formulate concluziile ne reţine atenţia, chiar şi astăzi. Din păcate, nu 
se poate trece cu vederea calitatea mai mult decât precară a 
traducerii şi a redactării versiunii româneşti a cărţii. Ca să ne facem 
o idee, titlurile cărţilor folosite în cuprinsul lucrării, toate în engleză, 
au fost traduse, nu pricepem de ce, în română. Dar ce traducere! 
Mozes Gaster este citat cu o lucrare care s-ar intitula „Pasărea 
România şi cele mai bune poveşti”, când titlul este Romanian Bird 
and Beast Stories, adică, la mintea oricărui elev care a făcut doi ani 
de engleză în şcoală, „Poveşti româneşti despre păsări şi animale”. 
Studiul scris de Agnes Murgoci, The evil-eye in Romania, and its 
antidotes ar însemna „Ochiul Diavolului în România şi antidoturile 
sale”, când, din nou, orice novice într-ale englezei face o diferenţă 
între „evil” şi „devii” şi ştie (ar trebui să ştie) că „evil-eye” 
înseamnă „privire rea”, „deochi”. 

Consideraţiile asupra istoriei României „aşa cum o văd 
românii” sunt îndatorate studiilor istorice ale lui R.W. Seton- 
Watson, A History of the Romanians from Roman Times to the 
Completion ofUnity, Cambridge University Press, 1934, socotită de 
autoare o sursă „inestimabilă” şi reţinută ca atare şi de istoriografia 

românească, dar şi altor lucrări la care cercetătoarea a avut acces la 
vremea respectivă. 

întreprins cu scopul „de a limpezi unele confuzii legate de 
români, pe care le avem noi, occidentalii”, cum arată explicit Ruth 
Benedict în „Prefaţă”, studiul său din 1943 impresionează prin 
acuitatea observaţiilor şi prin standardul de obiectivitate pe care şi 
l-a impus. Cei interesaţi au putut găsi aici câteva dominante ale 
societăţii româneşti a vremii respective: ruralitatea, ţărănimea şi 
problema pământului, raporturile dintre ţărani, „cei care poartă că¬ 
maşa pe dinafară” şi „ceilalţi” (boieri, arendaşi, funcţionari publici, 
preot, învăţător, hangiu, jandarm, străini etc.), instituţiile statului 
(armata, justiţia, parlamentul) şi modul lor de funcţionare, în a căror 
mecanică „şpaga”, „bacşişul” au un rol bine precizat. „Salariul şi 
priceperea într-o meserie sunt categoric mai puţin importante decât 
bacşişul şi şpaga şi, fie că este adevărat sau nu, este semnificativ 
faptul că oamenii cred, unanim, că în România oricine poate fi 
cumpărat. [...] Bacşişul se dă de la sine, practic în orice tranzacţie de 
zi cu zi; nimeni nu-1 respinge” (p. 35-36). După 60 de ani, lucrurile 
par să nu se fi schimbat prea mult, sau chiar deloc! O susţinere în 
acest sens aflăm într-un studiu recent al lui Filippo Zerilli, Playing 
(with) bribery, în voi. La ricerca antropologica in Romania. Pros¬ 
pective storiche ed etnografiche. A cura di Cristina Papa, Giovanni 
Pizza, Filippo M. Zerilli, „SMAC” - nuova serie n. 4, Editioni 
Scientifiche Italiane, 2003, p. 275-308, în care se încearcă o 
explicaţie „istorică”, prin Mioriţa, stăpânirea otomană şi comunism, 
a legăturii dintre corupţie, ilegalitate şi „românitate”, „a relationship 
between illegal behavior and Romanianness” (op. cit., p. 301). 

Ruth Benedict, un antropolog eminent, dublat de un bun 
sociolog şi politolog, vede sau se uită în zone care, uneori, i-au 
scăpat etnologului român sau cărora nu le-a dat atenţia cuvenită. Din 
nou şi din păcate, observaţiile sale de acum 60 de ani sunt de o 
tulburătoare actualitate. „Bişniţarii” de astăzi, traficanţii de 
influenţă sunt surprinşi „la lucru” cu o forţă de caracterizare 
remarcabilă: „în afară de avocaţi, există mulţi indivizi disponibili să 
ofere asistenţă în administrarea afacerilor particulare. Aceştia sunt 
deopotrivă bărbaţi şi femei şi se numesc «afacerişti». Aceştia 
acţionează ca intermediari în dispute, oferă bacşiş reprezentanţilor 
guvernamentali şi participă la tranzacţii. [...] Unii s-au specializat în 

obţinerea de posturi de muncă, pentru care, ca onorariu, primesc 
salariul pe trei luni de la postulând....” (p. 53). 

Din punctul de vedere al etnologului, studiul lui Ruth Benedict 
este plin de sugestii şi de învăţăminte. Intr-o frază, se consemnează 
pasiunea românilor pentru jocurile de noroc (compară, în zilele 
noastre, cu jocurile piramidale tip „Caritas” sau cu nebunia 
miliardelor de le Loto 6 din 49), în alta se face o sumară etnologie 
a băuturii la români, altundeva sunt făcute referiri punctuale la 
violenţa domestică („bătutul nevestei este considerat ca o parte 
componentă a căsniciei”). Paginile despre poziţia femeii în 
societatea românească a vremii sunt printre cele mai bune scrise 
până la acea dată, ca şi acelea referitoare Ia psihologia vârstei la 
români. Nu-mi amintesc (dar poate că mă înşel) să fi întâlnit 
undeva, într-un studiu românesc, o referire, măcar, la problema 
masturbării la copii şi a mijloacelor de prevenire a acestei practici 
frecvente, aproape generalizată, după informaţiile autoarei, la 
români, mai ales în oraşe şi în târguri, dar şi în sate. Căci, deşi se 
arată că „s-au găsit prea puţini interlocutori ţărani din Vechiul Regat 
spre a li se cere părerea despre această chestiune” (p. 79), practica 
pare să fi fost generală: „Băieţii, atât la sate, cât şi la oraşe, fac 
întreceri care e mai tare între cei de aceeaşi vârstă” (p. 83). Dar ce 
legătură are chestiunea aceasta, de ordin intim, s-ar zice, cu felul de 
a fi al românilor, în ce măsură poate fi ea subsumată „culturii şi 
comportamentului la români”? Se porneşte de la practicile de 
înfaşare a copiilor şi de supraveghere a acestora ca mijloace de 
prevenire a „comportamentului” producător de plăcere, sarcină care 
revenea, în cea mai mare măsură, mamei, sursă, pe de o parte, a 
plăcerilor pentru copil (alăptare, hrană, îngrijire, protecţie) şi, pe de 
altă parte, „obstacol împotriva satisfacţiei”. Or, tocmai „plăcerea” 
pare să fie factorul ordonator al comportamentelor românilor. 

Se afirmă, cu valoare de concluzie, că „Idealul de viaţă 
românesc este practic hedonismul. Oamenii ar trebui să îşi satisfacă 
dorinţele”, „Această aprobare a plăcerii e substratul atitudinilor 
româneşti în relaţiile interpersonale. Un individ îşi bazează legătura 
cu un alt individ pe plăcerea pe care i-o furnizează această legătură”, 

„O relaţie omenească bună care să nu dăruiască plăcere este pentru 
români o contradicţie în termeni”, „Oportunismul românesc este o 
expresie a hedonismului românesc” (p. 90-93). Că această opinie 
este întru-totul corectă sau nu, că are sau nu valoare de semn 

identitar nu vom cădea niciodată toţi de acord.. Dar e neîndoielnic 
faptul că antropologul american Ruth Benedict, pornind de la o 
informaţie, prin forţa lucrurilor limitată şi inegală, a izbutit să 
contureze, în câteva luni de lucru, în plin război, o schiţă de portret 
a românilor, aceşti „oameni încântători" cărora „le place veselia”, 
care „sunt siguri că vor fi plăcuţi” şi care chiar, „cei mai mulţi dintre 
ei se bucură de simpatie” (p. 88). 

Dar oare, schimbând tot ce este de schimbat, filosoful român 
Mircea Vulcănescu nu ajungea, urmând cu totul alt plan de lucru şi 
altă ţintă, la o concluzie comparabilă, cel puţin, cu aceea a 
antropologului american când nota, ca o caracteristică definitorie a 
firii românului „Uşurinţa în faţa vieţii. Starea normală a românului 
e lipsită de sentimentul gravităţii existenţei...”? 

Nu ştim cât de mult a servit studiul lui Ruth Bendedict în luarea 
deciziilor comandanţilor militari şi în instruirea şi supravieţuirea 
soldaţilor americani care au căzut cu avioanele lor de 
bombardament sau au fost paraşutaţi de Aliaţi în România, înainte 
de sfârşitul războiului. Ce rămâne ca un bun câştigat este exerciţiul 
de antropologie aplicată, „de la distanţă”, realizat cu obiectivitate şi 
metodă de un profesionist al domeniului. 1 


1 Din „folclorul antropologilor” se ştie că Ruth Benedict a scris cele trei studii despre Japonia, 
România şi Thailanda fără să fi vizitat vreodată ţările respective. Totuşi, într-un instrument dc lucru 
credibil cum este Dicţionar de etnologie şi antropologie. Volum coordonat de Pierre Bonte şi Michel 
Izard (1991), trad. rom. Editura Polirom, 1999, în articolul despre R.B., semnat chiar de M. Izard, se 
scrie că, „după război R.B. a întreprins călătorii de studiu în Europa (Germania, Olanda, România) şi 
în Asia (Japonia şi Thailanda)”. Nu am găsit, deocamdată, nicio confirmare a prezenţei antropologului 
american în România, în anii 1944-1948, care, dacă ar fi avut loc, n-ar fi putut trece chiar aşa de 
neobservată. Acelaşi articol conţine, de asemenea, o informaţie eronată, de data asta controlabilă. Se 
afirmă că „R.B. a creat în 1928 revista Journal of American Folklore ( care îsi încetează apariţia în 
1939 1 (sublinierile mele - N.C.)”. Nimic mai fals! Ruth Benedict a fost redactorul şef ( editor ) al 
publicaţiei Societăţii Americane de Folclor pentru volumele 38-52, în anii 1925-1939, când a fost 
înlocuită în condiţii mai puţin regulamentare ( fired) (pentru detalii, vezi Journal of American Folklore. 
The Centennial Index , „J.A.F.”, voi. 101, no. 402, October-December 1988, p. 26-28. 

Colocviu de antropologie românească 
la Perugia 


S eminarul de studii La ricerca antropologica in Romania. 

Prospettive storiche ed etnografiche desfăşurat nu de mult la 
Universitatea din Perugia, Departamentul Uomo&Teritorio, în 
colaborare cu Academia di Romania de la Roma, pare să fi dat 
răspuns întrebărilor sau îndoielilor unora în legătura cu existenţa şi 
statutul antropologiei culturale româneşti. Ceea ce i-a adunat în sala 
de consiliu a Facultăţii de Litere şi Filosofie din Palazzo Manzoni 
pe profesorii Silviu Angelescu, Nicolae Constantinescu, Vintilă 
Mihăilescu, de la Universitatea din Bucureşti, şi pe mai tinerii 
cercetători Ioana Bot şi Ileana Benga, de la Universitatea „Babeş- 
Bolyai” de la Cluj-Napoca, alături de gazdele din Italia (Cristina 
Papa, Giovanni Pizza şi Filippo Zerilli, toţi din Perugia, 
organizatorii întâlnirii, şi Marinella Lorinczi, de la Universitatea din 
Cagliari) şi de oaspeţii americani John W. Cole (Universitatea din 
Massachusetts), Michael Herzfeld (Harvard), David Kideckel 
(Connecticut) şi europeni (Marianne Mesnil, Universite Libre de 
Bruxelles) este interesul lor comun pentru cultura şi societatea 
românească, tradiţională şi contemporană, văzute din perspectivă 
antropologică. 

Departe de a fi o simplă modă sau o etichetă nouă, aşezată pe 
mai vechi preocupări şi cercetări de folclor, de literatură, de 
sociologie ori de etnografie, studiile de antropologie culturală şi 
socială pe teren românesc au o îndelungată tradiţie şi este 
reconfortant să descoperi în unele dintre comunicări experienţe de 
teren româneşti începute cu multe decenii în urmă, în plin 
comunism. John W. Cole, pe care l-am cunoscut la un colocviu de 
etnologie europeană la Berlin, şi-a adus, prin anii ‘70, studenţii în 
Transilvania şi i-a familiarizat cu realitatea românească, dintre ei 
detaşându-se, de exemplu, Katherine Verdery, autoarea unor lucrări 
cunoscute precum Transylvanian Villagers: Three Centuries of 
Political, Economic, and Ethnic Changes (1983) şi National 
Ideology under Socialism. Identity and Cultural Politics in 

Ceauşescu’s Romania (1991), ori Gail Kligman cu studiile sale 
despre Căluş. Symbolic Transformation in Romanian Ritual (1981) 
şi despre „nunta mortului”, The Wedding of the Dead: Ritual, 
Politics, and Popular Culture in Transylvania (1988). Marianne 
Mesnil şi-a făcut „ucenicia” de etnolog cu profesorul Mihai Pop, a 
efectuat cercetări în satele din Moldova şi din Maramureş, 
considerându-se, pe bună dreptate, un specialist în etnologia 
românească. David Kideckel, pe care l-am cunoscut acum, vorbeşte 
varianta colocvială a limbii române, ştie să aprecieze ţuica de prune 
şi cunoaşte în amănunt problema disponibilizaţilor din minerit sau 
din alte zone industriale. Marinella Lorinczi, originară din România, 
descoperă, din Sardinia, rădăcinile cele mai afunde ale crucilor 
pictate cu inscripţii în versuri din cimitirul de la Săpânţa. Acest 
unicat cultural l-a atras şi pe profesorul Bruno Mazzoni, de la 
Universitatea din Pisa, specialist în limba şi literatura română, autor 
al cărţii Le iscrizioniparlanti del cimitero di Săpânţa, Edizioni ETS, 
1999, o carte splendidă, cuprinzând toate inscripţiile versificate de 
pe crucile din „Cimitirul vesel”, traduse în italiană, însoţite de 
comentarii lingvistice şi literare de mare fineţe, dovadă nu doar a 
ştiinţei autorului într-ale literaturii populare şi scrise, dar şi a 
ataşamentului său faţă de cultura românească, în variatele ei forme. 
Pe Giovanni Pizza, de la Universitatea din Perugia, îl interesează 
problema vrăjitoriei, a posedării şi a şamanismului la români, 
urmând şi adâncind scrierile mai vechi ale lui Mircea Eliade sau 
Carlo Ginzburg pe aceste teme. Colegul lui, Filippo Zerilli, s-a 
aplecat cu fervoare asupra unei probleme de mare actualitate - 
sentimentul şi dreptul proprietăţii în procesul de restituire a caselor 
naţionalizate în Bucureşti. 

Această simplă înşiruire de teme tratate de cercetătorii străini pe 
teren românesc susţine, de fapt, atracţia, fascinaţia chiar pe care 
realitatea socială şi culturală românească o exercită asupra celor din 
afara ei, ca şi, de altfel, asupra celor dinlăuntrul său. Să spunem că 
în cercetările sale la minerii din Valea Jiului sau la disponibilizaţii 
din industria chimică din zona Făgăraşului, David Kideckel a fost 
însoţit de sociologi şi etnologi români şi că, paralel cu studiile sale, 
partea română a efectuat propriile investigaţii, o parte din rezultate 
fiind, de exemplu, consemnate în cartea sociologului Vintilă 
Mihăilescu, Fascinaţia diferenţei, Editura Paideia, Colecţia Ştiinţe 
sociale, 1999. La fel „Misiunea etnologică italiană” în Maramureş, 



la care participă cercetători şi studenţi din Perugia, se desfăşoară în 
strânsă colaborare cu specialiştii români în domeniu. Rezultă, astfel, 
un util schimb de informaţii şi de idei, din care ambele părţi au de 
câştigat. în orice caz, cum a punctat cu fineţe şi diplomaţie 
ambasadorul României în Italia, Şerban Stati, transformarea 
Europei de Est sau de Sud-Est în teren antropologic nu înseamnă 
mutarea, cu armele şi bagajele teoretice ale secolului trecut, din 
Africa sau Australia, pe ţărmurile Jiului sau ale Vardarului. De fapt, 
această revenire a antropologilor în spaţiul cultural apropiat lor, 
„reîntoarcerea acasă” este ea însăşi o temă a antropologiei actuale, 
dezbătută într-un recent studiu semnat de Vincenzo Cannada 
Bartoli, Research „at home”: periodic surveyng and on-site 
permanence din volumul editat de colegii C. Papa, G. Pizza şi F. 
Zerilli, Incontri di Etnologia Europea/European Ethnology 
Meetings, 1998. 

Sigur că antropologia românească, alături de cea italiană, de 
exemplu, este încă într-o fază de căutări. Căutări chiar de ordin 
terminologic, mai potrivit, pare-se, pentru spaţiul european fiind 
termenul de „etnologie”, tocmai pentru a elimina suspiciunile legate 
de conotaţiile „colonialiste” ale antropologiei. Indiferent cum o 
numim, antropologie, etnologie sau chiar folclor (folcloristică), 
cercetarea culturii populare, tradiţionale, şi noi, săteşti şi urbane, e 
o parte importantă a procesului neîntrerupt de cunoaştere de sine şi 
de cunoaştere a celuilalt, de înţelegere a proceselor vii care au loc în 
planul vieţii sociale şi culturale a fiecărei comunităţi, a fiecărui 
grup, în jocul cu infinite variaţii dintre păstrarea identităţii şi 
integrarea în marile ansambluri european sau euroatlantic, monedă 
politică bătută cu fervoare nu numai la Bucureşti sau Sofia, dar şi la 
Londra ori Madrid. 


(„Adevărul literar şi artistic”, anul IX, nr. 516, 2 mai 2000, p. 4) 

„Străini de toate culorile” despre 
folclorul românesc (I) 


S trăini de toate culorile” este traducerea, aproximativă, a 
expresiei franţuzeşti „etrangers de tout poil” care ar însemna, 
literal, „străini de toate soiurile de păr”, expresie aflată în titlul 
studiului cu care se deschid Eseurile de mitologie balcanică 
semnate, în colaborare, de Marianne Mesnil, profesoară la Catedra 
de Antropologie Europeană de la Universite Libre de Bruxelles, şi 
Assia Popova, cercetătoare la Centre National de la Recherche 
Scientifique din Paris, într-un volum apărut în 1997 la Editura 
Paideia din Bucureşti. Alegerea respectivei expresii ascundea, în 
cazul în speţă, un subtil joc de cuvinte, pentru că tocmai „părul”, 
pilozitatea, „păroşenia” reprezenta criteriul în baza căruia era 
desemnat celălalt, una dintre temele mereu actuale ale etnologiei. 
Căci, dacă etnografia şi folcloristica, generate de elanul romantic al 
descoperirii propriei identităţi, al surprinderii glasului specific al 
fiecărui popor, al fiecărei naţiuni ieşite la lumină în epoca modernă, 
se definesc ca discipline ale identităţii, antropologia culturală sau 
socială, ca „fiică a colonialismului”, iar în unele circumstanţe şi 
etnologia se definesc ca discipline ale alterităţii, scopul lor fiind 
acela de a-1 studia şi de a-1 înţelege pe celălalt, situat fie într-un 
spaţiu cultural depărtat, fie într-un timp diferit, ca nivel de 
dezvoltare a mijloacelor tehnice şi a cunoştinţelor ştiinţifice, de 
acela al investigatorului, cum se întâmplă în studiile de antropologie 
clasică, de la Edward B. Taylor şi James George Frazer la Franz 
Boas şi Bronislaw Malinowski, consacrate, cum bine se ştie, culturii 
primitive. 

Preluând temele şi metodele de investigaţie ale antropologiei, 
etnologia şi-a adjudecat un teren de studiu mai apropiat de 
cercetător, ocupându-se de vecin, de cel de alături, de cel asemeni 
cu mine, dar totuşi diferit, căruia vrea să-i surprindă şi să-i înţeleagă 
particularităţile modului de viaţă, de gândire, de creaţie culturală. 
Obiectul predilect de studiu al acestei etnologii îl constituie culturile 
populare, păstrate mai bine, datorită jocurilor complicate ale 

istoriei. în sud-estul Europei, dar şi în zonele rurale ale Mediteranei, 
în America de Sud sau în Extremul Orient. 

înmulţirea, în deceniile din urmă, a studiilor scrise de străini 
despre cultura populară românească, trebuie pusă pe seama unui 
astfel de fenomen. Se întâmplă adesea ca lectura unor lucrări de 
acest fel să-ţi dea sentimentul reconfortant al unei descoperiri sau 
redescoperiri cum se întâmplă, de exemplu, cu lucrarea lui Donald 
Dunham, Romanian Profile. A Study of National Character as 
Reflected in the Visual Arts/Profil românesc. Un studiu despre 
caracterul naţional reflectat în artele vizuale (Editura Fundaţiei 
Culturale Române, 1999, 167 p.+18 p. reproduceri de artă) care a 
fost, la origine, teză de doctorat susţinută la Facultatea de Litere din 
Bucureşti, acum mai bine de 50 de ani, în ziua de 30 mai 1948. 
„Odiseea” acestei teze de doctorat a fost reconstituită, documentar, 
de Ioan Comşa 1 . Autorul, diplomat de carieră, educat în domeniul 
artelor plastice la universităţile americane Yale şi Harvard, s-a aflat 
în misiune la Bucureşti în anii de după război, din 1947 până în 
1950, elaborându-şi teza de doctorat sub îndrumarea profesorului 
Gheorghe Oprescu, căruia îi şi face o caldă dedicaţie şi un admirabil 
portret moral. De menţionat, dacă am decodat bine informaţia din 
ultimul capitol al cărţii, intitulat Teză şi scris în maniera unei pagini 
de jurnal disimulat în literatură, că din comisie au făcut parte 
profesorii lorgu Iordan, Decanul de atunci al Facultăţii de Litere, 
„fost ambasador al României la Moscova”, şi Tudor Vianu, 
„profesor de estetică, fost ambasador al României la Belgrad”. 

Donald Dunham îşi fixează de la început lucrarea în seria amplă 
a scrierilor autorilor străini despre România, de la cei mai vechi, 
între care predecesorul său din secolul trecut, consulul britanic 
William Wilkinson, care dădea, în 1820, un raport despre 
principatele Valahiei şi Moldovei, sau contele de Hauterive care 
scria despre starea veche şi actuală a Moldovei prezentată 
principelui Alexandru Ypsilanti la 1787, până la călătorii, diplomaţii 
şi scriitorii din perioada de înaintea Celui de-Al Doilea Război 
Mondial, precum americanul John McCulloch cu o carte, Tobe în 
Balcani, din 1936, englezul Philip Thomton cu studiul Icoane şi boi, 
din 1939, sau italianul Salvatore Sibilia cu lucrarea Caractere etnice 
şi obiceiuri ale poporului român, din 1937. 


1 1 Vezi Comşa, Ioan, Odiseea unei teze de doctorat, în „România literară", anul IX, nr. 21.3-9 iunie 
1998, p. 20. 

în realizarea acestui Profil românesc, diplomatul american 
îmbină propria sa informaţie şi experienţă cu notaţiile şi aprecierile 
călătorilor străini şi cu punctele de vedere ale învăţaţilor români. 
Rezultă de aici o sinteză care se vrea cât se poate de obiectivă, căci 
discursul autorului se construieşte adesea din citate puse cap la cap, 
exprimând puncte de vedere diametral opuse, fără multe comentarii, 
dar sugerând, parcă, lectorului, să aleagă calea de mijloc, să facă o 
medie între judecăţile adesea prea aspre ale unora şi aprecierile prea 
elogioase ale altora. Scurtul excurs istoric îl conduce pe autor la 
concluzia, devenită chiar teză a lucrării sale de doctorat, anume că, 
din punct de vedere cultural, românii din clasele dominante au 
rămas fideli predilecţiei lor pentru Franţa, iar ţăranii - credincioşi 
ataşamentului lor pentru tradiţia proprie românească. El îşi sprijină 
această teză pe pictura lui Nicolae Grigorescu, pe de o parte, şi pe 
arta cusăturilor şi broderiei ţărăneşti, pe de alta: „Grigorescu arată 
ce pot să producă artiştii din această ţară, iar ţăranii revelează prin 
broderiile lor ce produce România cu adevărat. Fiecare atinge, din 
punct de vedere estetic, un nivel de care orice naţiune poate fi 
mândră şi cu care puţine naţiuni de azi se pot mândri”. Să nu uităm 
că lucrarea lui Donald Dunham a fost scrisă şi susţinută ca teză de 
doctorat în primii ani de după război, sub presiunea marilor 
schimbări pe care societatea românească începuse să le sufere, după 
preluarea puterii de către comunişti şi la începutul impunerii unor 
presiuni ideologice din ce în ce mai severe, încât profesorii care 
confereau, atunci, unui diplomat american titlul de doctor magna 
cum laude al Universităţii din Bucureşti făceau un prim gest de 
curaj şi de sfidare a noii puteri, aruncând astfel o ancoră către 
tărâmul lumii libere, de care România avea să fie ruptă, despărţită, 
în următorii cincizeci de ani. 

(„Adevărul literar şi artistic”, Anul IX nr. 502, 25 ianuarie 2000, p. 13) 



„Străini de toate culorile” despre 
folclorul românesc (II) 

F ără a fi opera unui etnolog sau antropolog de profesie şi fără să 
aibă un impact direct asupra viitoarelor studii în domeniu, fiind, 
cum am menţionat, susţinută în 1948, dar publicată abia în 1999, 
teza de doctorat Romanian Profile de Donald Dunham, la care ne¬ 
am referit în prima parte a acestei intervenţii, reprezintă un punct de 
vedere semnificativ în reorientarea cercetărilor despre cultura 
populară românească ale străinilor de pe diferite meridiane într-o 
jumătate de secol de comunism. Şi acestea nu au fost puţine. Ar 
trebui chiar făcut un inventar al tezelor de doctorat susţinute la 
Bucureşti, dar şi în alte centre universitare ale ţării, cu subiecte din 
domeniul culturii populare româneşti; ar rezulta, sunt convins, un 
repertoriu extrem de cuprinzător şi o listă de nume, devenite acum 
personalităţi ale ştiinţelor etnologice din diferite colţuri ale lumii. 

Aşa este cazul lui Marianne Mesnil, profesoară la Catedra de 
Antropologie Europeană de la Universite Libre de Bruxelles şi di¬ 
rectoare a Centrului de Etnologie Europeană din cadrul Institutului 
de Sociologie de la aceeaşi Universitate, care se recomandă ea însăşi 
drept „specialistă în etnologie românească”. într-adevăr, Marianne 
Mesnil şi-a început pregătirea de specialitate în România, încă din 
1968, pe când era studentă, şi şi-a elaborat lucrarea de licenţă, sub 
îndrumarea profesorului Mihai Pop, pe material românesc, cules în 
localitatea Tudora din judeţul Iaşi, lucrare publicată ulterior, în 
Belgia, sub titlul Les Heros d’une fete. Revenită de multe ori în 
România, bună cunoscătoare a spaţiului cultural românesc, 
Marianne Mesnil a dat cercetărilor sale din anii ‘80 mai ales o tentă 
ideologică, relevată de studiile adunate în prima parte a volumului 
Etnologul, între şarpe şi balaur (Editura Paideia, 1997) sub titlul 
Intre raţionalism şi romantism: mize şi premise ale etnologiei 
europene. 

O occidentală şi o lucidă, cercetătoarea din Belgia încearcă să 
traseze liniile directoare ale unei discipline mai degrabă tinere cum 
este etnologia europeană, în raport cu folcloristica şi cu antropologia 



culturală, prima, considerată a fi „expresia ideologică a epopeilor 
naţionaliste”, a doua - antropologia deci - trimiţând la „epopeea 
colonială”. Este sesizată, în secolul al XlX-lea, „o dublă mişcare” ce 
animă, în sens invers, de la est la vest, Europa, o Europă „aflată în 
căutarea cunoaşterii de sine”: „In timp ce în Est ea operează ca o 
mişcare de închidere asupra ei însăşi şi se constituie într-un veritabil 
«buric al Pământului», într-un axis mundi, în Vest, dimpotrivă, tot ea 
se proiectează în marile spaţii de peste Ocean, pentru a descoperi 
acolo «celălalt eu», pentru a-şi îmbogăţi cunoaşterea identităţii prin 
intermediul confruntării cu Celălalt” (p. 46). Fără să nege 
importanţa vechilor cercetări de folclor, susţinând chiar necesitatea 
asumării acestei „moşteniri de neînlocuit a veacului al XlX-lea”, 
noua disciplină dedicată culturilor „oral-sincretice”, „populare”, 
„tradiţionale”, „rurale” din Europa trebuie să-şi regândească 
obiectul „prin prisma cuceririlor ştiinţelor umaniste din acest ultim 
sfert de secol”. Se poate repera aici, de fapt, mai mult decât o 
pledoarie pentru înnoirea demersului etnologic, dincolo de aceasta 
insinuându-se o atitudine fermă de contestare a tendinţei de 
confiscare a culturii populare de către autorităţile comuniste, sub 
paravanul naţionalismului: „în Europa de Est, şi îndeosebi în 
România, totul se petrece ca şi cum am fi martorii unei întoarceri în 
trecut - scria autoarea în 1988 -, prin reliefarea mai mult ca oricând 
a ideologiei diferenţei, a specificităţii naţionale, în detrimentul unei 
perspective comparative sau măcar al unei inserţii într-un proiect cât 
de cât totalizator, aşa cum ar fi îndreptăţit de vocaţia antropologiei, 
în aşa fel, încât parcă se pierd lecţiile marilor precursori care au ştiut 
să-şi pună erudiţia, adesea poliglotă, şi pluridisciplinară, în slujba 
unui proiect universal, capabil de a se gândi pe sine prin cunoaşterea 
altora, dincolo de frontierele unui naţionalism militant” (p. 48). 

Din acest unghi se cere interpretat şi un alt articol, scris tot 
înainte de decembrie 1989, Un nai prea puţin bucolic, în care era 
analizat modul cum propaganda oficială manipulase talentul 
interpretativ şi ecoul internaţional al muzicii marelui instrumentist 
Gheorghe Zamfir. Acesta - crede autoarea - „devine cântăreţul 
României renăscânde din anii 1965-1970 (adică începutul epocii 
Ceauşescu n.n. - N.C.), aşa cum alţii deveniseră cântăreţii României 
din anii 1848. [...] Dacă poezia populară (mai ales doina lui 
Alecsandri) a fost pusă atunci în slujba revendicărilor acestei 
„primăveri a popoarelor”, ea poate fi regăsită ca favorită în 

repertoriul lui Zamfir, mobilizată din nou pentru a emoţiona şi a 
cuceri nu o elită intelectuală, ci un public saturat de muzica pop prin 
mass-media, aflat în căutarea unei „reoriginări muzicale” (p. 52). 

Se poate vedea cum, privite din afară, fenomene care ar fi putut 
scăpa privitorului dinăuntru, se descoperă mai uşor privirii de 
departe, acelui „regard eloigne” propriu cercetării etnologice mai 
vechi sau mai noi. 


(Idem, nr. 503, 1 februarie 2000, p. 13) 


„Străini de toate culorile” despre 
folclorul românesc (III) 


O experienţă ştiinţifică plină de învăţăminte pentru ea însăşi, dar 
şi pentru comunitatea academică românească şi străină, trăieşte 
cercetătoarea americană Gail Kligman. După un aprofundat studiu 
de bibliotecă, dublat de contactul, mediat, cu terenul, ea scrie o 
monografie despre Căluş. Symbolic Transformation in Romanian 
Ritual, apărută la Chicago University Press, cu o prefaţă de Mircea 
Eliade, în 1981, şi retipărită, tot în engleză, la Editura Fundaţiei 
Culturale Române în 1999. Desfăşoară apoi o îndelungată anchetă 
de teren, însumând nu mai puţin de şaptesprezece luni de muncă 
într-un sat din Maramureş, în anii 1978-79, rezultatul fiind un amplu 
studiu despre Nunta mortului. Ritual, poetică şi cultură populară în 
Transilvania, publicat mai întâi în engleză (1988), apoi în română, 
în 1998. S-ar putea vorbi în acest caz despre o „privire participativă” 
(„le regard partage”), căci studiul profesoarei de la Departamentul 
de Sociologie de la University of California Los Angeles, cu un 
doctorat obţinut la Berkeley, este în egală măsură îndatorat 
cunoştinţelor, ştiinţei sale despre ritualitate, simbolism, poezie, 
viaţă socială, dar şi contactului nemijlocit cu ţăranii din Ieud, pe 
care i-a ascultat, i-a privit, i-a interogat, i-a înregistrat, i-a 



fotografiat şi i-a înţeles, în cele din urmă, ca şi cum ar fost unul 
dintre ei. Sunt în această carte multe pagini de „jurnal de campanie 
de cercetare”, de meditaţie asupra condiţiei „străinului” şi asupra 
modului cum se construieşte o identitate: „Ar fi interesant de 
explorat mai complet - scrie autoarea - dinamica interacţiunii sine- 
celâlalt în care Eu şi Ei am trăit laolaltă - interacţiune care mi-a 
construit în lumea lor o altă identitate şi care le-a îngăduit să 
încorporeze o străină ”. Dincolo de amuzamentul pe care l-ar putea 
stârni însemnările marginale despre primirea sa în primul sat 
maramureşan în care a fost „repartizată” să lucreze de către 
oficialităţile comuniste locale („copiii aflaţi la pândă la marginea 
satului au strigat cuprinşi de entuziasm: «Vine americanca!»”) sau 
despre raporturile statornicite între „americanca” provenită dintr-o 
familie de evrei şi gazdele sale din Ieud rămân numeroase observaţii 
de ordin sociologic şi folcloristic utile pentru reconstituirea 
„ambientului”, cadrului de viaţă al desfăşurării anchetei de teren şi 
pentru mai buna înţelegere a relaţiei „anchetator” - „anchetat” (în 
sens etnologic, desigur!) într-un sat românesc din Maramureş de la 
sfârşitul deceniului opt al secolului XX. 

Să spunem, dar, că există posibilitatea ca o cultură europeană 
sau un segment al acesteia (arhitectura populară, obiceiuri, coduri 
alimentare, sisteme de înrudire) să fie studiate de savanţi aparţinând 
chiar grupului respectiv, ceea ce nu schimbă foarte mult datele 
problemei, pentru că etnologul, chiar dacă aparţine ca origine 
grupului etnic, confesional, profesional pe care îl investighează, 
încetează de a mai fi unul dintre aceştia, devine, în raport cu grupul, 
un „altul”, „celălalt”, după cum grupul studiat devine, pentru el, 
„ei”, „ceilalţi”, pe care îi priveşte, inevitabil, „de departe”. 
Reciproc, se întâmplă foarte adesea ca aceeaşi cultură să facă 
obiectul de studiu al unor cercetători aparţinând altei culturi, veniţi, 
deci, din afară, situaţi ontologic pe poziţia „celuilalt” şi făcând 
eforturi susţinute de a se integra comunităţii studiate, de a fi 
acceptaţi de aceasta ca unii „de-ai noştri”, dar operaţia nu este 
simplă deloc, chiar atunci când ea este susţinută de cele mai bune 
intenţii. Chiar în procesul actual al trecerii de la „privirea de 
departe” („le regard eloigne”) la „privirea participativă” („le regard 
partage”) trebuie să se ţină seama - scrie Jean Copans - de faptul că 
„discursul asupra sinelui este în mare măsură tributar existenţei 
«Celuilalt» şi că existenţa acestuia din urmă rămâne încă în mare 

măsură fasonată de discursul pe care noi îl ţinem despre el”, adică 
despre „Celălalt”. 

Aşadar Gail Kligman vorbeşte despre ţăranii din Ieud şi despre 
„nunta mortului” practicată acolo cu ocazia morţii unui tânăr 
necăsătorit, ca şi cum ar fi unul de-al locului; numai „ca şi cum”, 
căci de fiecare dată cercetătorul vine cu propriile lui prejudecăţi, iar 
interlocutorii cu ale lor, având uneori şi tendinţa de a se disimula, 
lăsându-1 pe străin să bâjbâie în căutarea sensului. Dar, se pare, 
cercetătoarea americană a reuşit să se apropie de acest sens, să ne 
dea, într-adevăr, imaginea vieţii rituale a unui sat maramureşean în 
perioada comunismului; autoarea a ştiut, cu adevărat, să asculte 
„sensul pe care locuitorii lui îl dau vieţii şi morţii” şi să ne explice 
nouă, cititorilor, oamenii culturii academice, savante, modeme, 
ceea ce, în mod normal, nu le trebuie explicat lor, celor care trăiesc, 
încă, în cadrele culturii populare tradiţionale. între timp, prin 
căderea comunismului, unele dintre prognosticele antropologului 
american cu privire la destinul satului românesc nu mai au 
fundament. Ele ar trebui verificate, în condiţiile actuale. Terenul 
etnologic se construieşte, cum se vede, sub ochii noştri. Iar privirea, 
mai îndepărtată sau mai apropiată a cercetătorului străin, e 
întotdeauna binevenită, căci, mai mult ca sigur, ochelarii lui, dacă 
nu sunt făcuţi să distorsioneze într-adins realitatea, o vor vedea 
mereu diferit, altfel decât o vedem noi, cei dinăuntru. 

(Idem, nr. 504, 8 februarie 2000, p. 13; vezi şi Cercetători străini 
despre cultura populară românească, în „REF”, tomul 44, nr. 2-3, 1999, 
Editura Academiei Române, 2001, p. 203-208) 

Cetăţeni, în devenire, ai Europei unite 


S ub genericul Becoming Citizens of United Europe: 

Anthropological and Historical Aspects of EU Enlargement in 
Southeast Europe a avut loc la Graz (Austria) cea de-a doua 
conferinţă a Societăţii Internaţionale de Antropologie Sud-Est 
Europeană (InASEA - International Association of Southeast 
European Anthropology). De fapt, aceasta ar fi a treia întâlnire a 
acestei asociaţii ştiinţifice, ale cărei baze au fost puse cu mai mulţi 
ani în urmă la Bucureşti, unde s-a desfăşurat întâia reuniune a 
Asociaţiei de Antropologie Balcanică (ABA - Association of Balkan 
Anthropology). Dar cum din titulatura noului forum ştiinţific lipsea 
specificarea „internaţional”, iar „balcanic” poartă unele conotaţii 
mai puţin convenabile, Asociaţia a fost „rebotezată” la Sofia, în 
2000, şi şi-a fixat sediul la „Karl-Franz Universităt” Graz, gazda 
primitoare a reuniunii din acest an. 

Centru administrativ al provinciei Styria, din estul Austriei, 
Graz este al doilea oraş ca mărime din această ţară, vechi centru 
universitar (1585) - clădirea Facultăţii de Istorie a Sud-Estului 
Europei, în care au avut loc lucrările Conferinţei, datează din 1508, 
fiind, la origine, sediul trimisului Papei aici -, cu multe monumente 
istorice, bine conservate şi puse în valoare din punct de vedere 
turistic, dar şi cu o activitate economică şi industrială de vârf. Mai 
mult, Graz este anul acesta Capitala culturală a Europei, ipostază de 
care oficialităţile locale erau foarte mândre, Conferinţa InASEA 
fiind prinsă în programul manifestărilor ştiinţifice organizate în 
acest cadru, beneficiind ca atare de un generos suport financiar. 
Practic, cheltuielile de deplasare şi şederea participanţilor din sud- 
estul Europei, mai puţin Grecia, au fost suportate de organizatori. 

Dr. Ulf Brunnbauer, preşedintele InASEA, a făcut eforturi 
serioase pentru a alcătui programul Conferinţei în cadrul căreia s-au 
prezentat nu mai puţin de 65 de comunicări, dintre care trei în 
sesiunea plenară de deschidere, iar restul în două secţiuni paralele, 
timp de trei zile pline. Tema, generoasă şi de mare actualitate, a 
permis abordări din cele mai felurite unghiuri, încât „antropologia” 

şi „istoria' au fost umbrelele largi sub care s-au desfăşurat 
sociologi, politologi, etnologi şi folclorişti, jurnalişti, economişti, 
comentatori şi funcţionari în organismele internaţionale, din 
majoritatea ţărilor din zonă, mai puţin Albania, Macedonia şi 
Bosnia-Herzegovina, dar şi din vestul Europei (Anglia, Olanda, 
Germania, Elveţia) şi din SUA. 

Cum un raport complet al acestei reuniuni ştiinţifice n-ar putea 
fi scris decât de doi sau mai mulţi observatori, căci desfăşurarea 
lucrărilor în secţiuni paralele a limitat, chiar şi celor mai 
conştiincioşi şi rezistenţi dintre noi, posibilitatea de a asculta pe mai 
mult de jumătate dintre vorbitori (rezumatele tuturor comunicărilor 
au fost difuzate pe pagina de web a Asociaţiei), mă limitez a da aici 
titlurile secţiunilor, din care se poate face o idee despre problematica 
acestei Conferinţe: „Percepţii ale Balcanilor”, „Imagini istorice ale 
Europei”, „Perceperea Europei şi a Vestului”, „Migraţie, identitate 
şi integrare”, „Strategii ale migraţiei”, „Domesticirea Europei şi 
strategiile locale”, „Identităţi naţionale şi schimbarea modului de 
apartenenţă”, „Construirea identităţilor europene”, „Identităţi 
regionale şi relaţii interetnice”, „Export de democraţie? Identitate 
civică, cetăţenie, naţionalism”, „După război”, „Religie, politică şi 
practici sociale”, „Probleme ale integrării europene”, „Schimbări în 
identitatea minorităţilor”, „Aspecte politice şi internaţionale ale 
integrării europene”, „Schimbarea discursului antropologic şi 
istoric”, „Tineretul şi viitorul”. 

Două ar fi observaţiile cu caracter general care s-ar putea face 
din simpla parcurgere a temelor puse în discuţie. întâi, plasarea lor 
în actualitatea imediată şi încercarea, dacă nu de a da soluţii unor 
situaţii conflictuale, dramatice, cu care zona Balcanilor/sud-estului 
Europei se confruntă de peste un deceniu, măcar de a le face mai 
bine cunoscute şi de a le repune în discuţie, cu speranţa că, într-o 
bună zi, ele îşi vor găsi rezolvarea. Care sunt, din însemnările mele, 
conceptele care au revenit mai frecvent în discursul ştiinţific al 
diferiţilor vorbitori? Iată, mai jos, un „indice” incomplet al acestora, 
înşirate într-o ordine relativ aleatorie: „construirea simbolică a 
Europei”, „ştergerea graniţelor” şi „noi graniţe virtuale”, „migraţie”, 
„asimilare” vs. „integrare”, „europenizare”, „colonialism binevoi¬ 
tor”, „imperialism pozitiv”, „misionarism”, „misiune civilizatoare”, 
„integrare şi regionalizare”, „cetăţenie” şi „identitate”, „actori lo¬ 
cali”, „cooperare transfrontalieră”, „euroregiuni”, „comunicare 

interculturală”, „societatea civilă”, „organizaţii nonguvemamenta- 
le”, „toleranţă”, „democraţie de tip balcanic”, „iluzia balcanică”, 
„stereotipii”, „stereotipii negative”, „mentalitatea balcanică” („let’s 
have a coffee!”/„hai la o cafea!”), „endemica violenţă balcanică”, 
„antropologia acasă” („anthropology at home”), „discurs”, 
„naraţiune”, „istorie orală” etc. 

Este limpede că „discursurile” au fost construite din două 
perspective diferite, una „emică”, vorbitorii aparţinând grupului 
despre care au relatat, alta „etică”, proprie vorbitorilor din afara gru¬ 
pului investigat, ceea ce înseamnă că „a deveni cetăţeni ai Europei 
Unite” nu are exact acelaşi înţeles, aceeaşi semnificaţie când 
procesul este studiat de către bulgari, macedoneni, muntenegreni, 
români, sârbi sau de către croaţi, maghiari, sloveni, pe de o parte, şi 
de către antropologi din Statele Unite, din Germania, Olanda sau 
Elveţia, pe de altă parte. Ca un amănunt care nu trebuie trecut sub 
tăcere, notez că organizatorii au evitat să dea orice indicaţie în 
legătură cu naţionalitatea sau afilierea instituţională a participan¬ 
ţilor, în programul tipărit şi pe ecusoanele de identificare fiind 
menţionat numai numele şi prenumele fiecăruia, ceea ce se înscrie 
în normele „corectitudinii politice” şi chiar ale eticii profesionale, 
atâta timp cât fiecare şi-a spus punctul de vedere în nume propriu, 
fără a implica ţara de reşedinţă sau de origine, ori instituţia în care 
îşi exercită profesiunea. în multe cazuri, acest lucru ar fi fost, de 
altfel, foarte greu de realizat, căci Iugoslavia (ce mai rămăsese din 
Iugoslavia „Mare”) abia se destrămase, încât un „ex” înaintea 
numelui ar fi trebuit adăugat pe loc. 

Dar, indiferent de poziţia de pe care a fost abordată problema - 
şi aceasta ar fi a doua observaţie cu caracter general - s-a simţit 
preocuparea şi responsabilitatea participanţilor (celor mai mulţi 
dintre ei) la Conferinţa InASEA de la Graz faţă de procesul dificil, 
pe alocuri chiar dramatic, al integrării ţărilor din sud-estul 
Continentului în Europa Unită de mâine. De vreo 30-40 de ani, 
poate şi mai de mult, această zonă a Vechiului Continent a devenit 
„terenul” favorit al antropologilor americani şi vest-europeni, care 
au găsit în societăţile dominant rurale, „tribale” de aici, în culturile 
lor arhaice bine conservate, şi în tradiţiile cercetării etnogra¬ 
fice/etnologice/folcloristice locale un obiect de studiu extrem de 
atrăgător. Un „teren” care îşi modifică în continuu configuraţia, de 
un dinamism debordant, care nu doar că merită, dar trebuie cercetat 

la faţa locului, zi de zi şi ceas de ceas, în efortul de a-i descifra 
mecanismele şi, poate, înţelegându-i-le, de a găsi şi soluţiile care se 
lasă de prea multă vreme aşteptate. Antropologia sud-est europeană, 
fie ea socială sau culturală, istorică sau politică, făcută de către 
„nativi” sau de către cei de departe, are nu doar un extraordinar 
obiect de studiu, ci şi responsabilităţi uriaşe, care trebuie asumate. 
Este, poate, lecţia cea mai importantă ce s-ar putea desprinde din 
lucrările Conferinţei Asociaţiei Internaţionale de Antropologie Sud- 
Est Europeană (InASEA) de la Graz. 

(„Adevărul literar şi artistic”, nr. 665, 13 mai 2003, p. 6) 


Etnologie balcanică 


(Note de etnologie balcanică. „ Ţine, Doamne, Dunărea/Ca 
s-ajung în Serbia ”) 

D upă cum zice un vechi adagiu, muzele, mai emotive, amuţesc în 
vremuri de război, în timp ce, adăugăm noi, ştiinţele, mai 
echilibrate, continuă să vorbească, răspicat şi sonor, chiar şi sub 
bombardamente. Aşa se face că, la mijlocul anilor ’90, când 
Balcanii deveniseră, încă o dată, prin destrămarea fostei Iugoslavii, 
„butoiul cu pulbere al Europei”, Europă, altminteri, deloc străină de 
această devenire, o nouă societate ştiinţifică luă fiinţă, adăugându- 
se multor altora, deja existente, în acest spaţiu socotit, prin tradiţie, 
- cel puţin aşa suna un slogan auzit până nu demult - al cooperării şi 
bunei vecinătăţi. Este vorba despre Asociaţia de Antropologie 
Balcanică/Association for Balkan Anthropology (ABA) fondată 
la Sofia, în 1995, de către etnologul bulgaro-canadian Asen Balikci, 
care a şi convocat, la Sofia, prima conferinţă a nou-înfiinţatei 
Asociaţii, urmată, în 1997, de cel de-al doilea forum al etnologilor 
din Balcani, organizat la Bucureşti de socioantropologul Vintilă 
Mihăilescu, fondator şi preşedinte al Societăţii de Antropologie 

Culturală din România (SACR). Urmând modelul altor societăţi 
ştiinţifice de profil, ABA editează o publicaţie anuală, „Ethnologia 
Balkanica”. Journal of Balkan Ethnology, ajunsă acum la al doilea 
număr. 

în Prefaţa la primul volum (1997), editorii, Prof. Klaus Roth de 
la Universitatea din Miinchen (Germania) şi Dr. Milena Benovska- 
Sabakova de la Institutul de Etnografie din Sofia (Bulgaria), fixează 
obiectivele ABA şi ale revistei nou-apărute, între care, prioritar, 
„depăşirea divizării disciplinei” prin „aducerea alături a tradiţiilor 
antropologiei culturale americane, antropologiei sociale britanice, 
cercetării modeme germane a Volkskunde, etnologiei europene, 
etnologiei, folcloristicii şi etnografiei franceze, în vederea conturării 
unei etnologii balcanice modeme care va contribui la coexistenţa 
interetnică a popoarelor din sud-estul Europei şi la înţelegerea 
interculturală dintre Balcani şi Occident”. Fie numai aceste două 
obiective, menţionate în final, şi Asociaţia pentru Antropologie 
Balcanică îşi justifică pe deplin existenţa, susţinută, cu argumente 
dintre cele mai diverse, atât în comunicările de la cele două 
conferinţe ale sale care au avut loc până acum, cât şi în studiile 
publicate în „Ethnologia Balkanica” nr. 1/1997 şi nr. 2/1998. Revine 
cu insistenţă ideea comunicării interculturale, a înţelegerii mai 
exacte, mai corecte, a „celuilalt”, mai ales în condiţiile în care 
Balcanii (poate mai bine ar fi să zicem sud-estul Europei, deşi, se 
înţelege, „Balcani” nu trebuie luat aici în sens strict geografic, ci 
mai degrabă istoric şi cultural) se caracterizează printr-o 
extraordinară diversitate etnică, lingvistică, religioasă, la care se 
adaugă diferenţele de sistem politic, de apartenenţă/non-apartenenţă 
la diferitele structuri europene şi euroatlantice şi, nu mai puţin, de 
viaţă economică şi socială. Temă generală a gândirii etnologice 
modeme, relaţia identitate-alteritate devine focală în spaţiul de la 
Istanbul la Chişinău şi de la Tirana la Ljubljana, iar la elucidarea 
acesteia trebuie să contribuie, în egală măsură, cei care privesc 
fenomenul dinlăuntru ca şi cei care îl privesc din afară. Pentru că, 
s-a observat, zona noastră a fost (şi, poate, încă mai este) privită ca 
un teren etnologic, diferit, prin ruralism şi tradiţionalitate, de 
societăţile europene moderne (adică vestice), ceea ce a făcut ca 
însăşi cercetarea să rămână captivă vechiului mod de gândire, 
orientat spre trecut, spre conservarea muzeală a unei civilizaţii de tip 
sătesc, aflată într-o anacronică nemişcare, ceea ce, desigur, nu se 





245 

susţine de facto. Este datoria etnologilor sud-est europeni - opina 
Sophie Chevalier (Franţa) în intervenţia sa la reuniunea de la 
Bucureşti - să înceapă orice încercare de a înţelege societăţile 
balcanice cu analiza critică a felului în care ele au fost prezentate de 
către vestici, sub presiunea modelului propriilor lor culturi şi socie¬ 
tăţi, ca şi de către autohtoni, sub presiunea ideologiilor constrân¬ 
gătoare, mai vechi şi mai noi. Punct de vedere care se întâlneşte 
până la suprapunere cu acela al lui Marianne Mesnil (Belgia) şi 
Assia Popova (Franţa); luând în discuţie religiile din această zonă, 
nu ca apartenenţă confesională, ci ca „relaţie cu lumea”, ca o 
„cultură”, deci, autoarele identifică două atitudini posibile ale 
occidentalului faţă de aceasta: fie o totală „ignoranţă”, fie o intenţie 
de a instaura o „Europă Mare, conformă cu propriul său model.” 

Decurge de aici ideea necesităţii dialogului, atât între prezent şi 
trecut, cât şi între diferitele şcoli etnologice naţionale actuale. Din 
acest punct de vedere, rapoartele despre coordonatele antropologiei 
culturale din România, din Macedonia şi Croaţia, publicate în 
primul număr din „Ethnologia Balkanica” sunt relevante, informând 
şi ridicând, în acelaşi timp, probleme de studiu şi de meditaţie. 
Reţinem, de pildă, din excursul lui Gheorghiţă Geană despre 
antropologia culturală în România constatarea că, în acest domeniu, 
ca şi în altele conexe, la noi, instituţionalizarea a premers 
specializarea. Din raportul despre Dezvoltarea etnologiei şi 
folclorului în Macedonia de Galaba Palikruseva relevante sunt 
chestiunile de ordin teoretic ridicate, precum, de exemplu, utilizarea 
cercetărilor de cultură populară în scopuri ideologice, sau afilierea 
disciplinelor etnologice la diferite facultăţi (filosofie, ştiinţe 
naturale şi matematică). Din articolul semnat de Tea Skokic 
(Zagreb), Activitatea etnologică în Croaţia 1990-1995, menţionez 
prezentarea unei cercetări pe drept cuvânt incitantă, realizată de 
Lydia Sklevicky, cu privire la statutul profesional al etnologului în 
Croaţia anilor ’90; se vorbeşte, aici, despre o „criză de identitate 
ştiinţifică şi a disciplinei ca atare”, despre „lipsa de recunoaştere 
publică” a profesiei, de care „se fac vinovaţi etnologii înşişi”, 
situaţie pe care o regăsim, în mare, şi la noi. Reflecţia etnologilor 
asupra propriei lor discipline ţine de o atitudine modernă, chiar 
postmodemâ, iar cele două direcţii de cercetare ( Identitate şi origini 
şi Etnologia războiului) arată clar ancorarea studiilor etnologice din 
Croaţia în prezentul cel mai apropiat. 

De fapt, această orientare către actualitate domină o parte a 
cercetării etnologice balcanice, îndatorată mult sociologiei, chiar 
celei româneşti iniţiată şi pusă în practică de „monografiştii” din 
Şcoala Guşti, prin vechile, dar atât de consistentele lor cercetări 
concrete de teren. Astfel, Christian Giordano (Friburg) şi Dobrinka 
Kostova (Sofia) se ocupă de o realitate socioculturală extrem de 
actuală - Reformă agrară fără ţărani, în Bulgaria, iar Clarissa de 
Waal (Cambridge) analizează economia la pământ ( ground level 
economics) în Albania postcomunistă. încă mai adânc ancorate în 
actualitate sunt unele studii din voi. 11/1998, precum cel al lui 
Nikola F. Pavkivic (Belgrad) despre Ideologia iugoslavismului în 
etnologia sârbă din prima jumătate a secolului al XX-lea sau al lui 
Karl Kaser (Graz) despre „balcanizarea Balcanilor” în scrierile 
etnografilor Jovan Cvijic şi Dinko Tomasic. O temă la fel de actuală, 
chiar dacă priveşte spre un trecut ceva mai îndepărtat, tratează Klaus 
Roth (Miinchen) în studiul Folclor şi naţionalism: exemplul german 
şi implicaţiile lui în Balcani. Nu e greu de observat, de fapt, că în 
acest proces de constituire a unei etnologii balcanice/a Balcanilor/a 
sud-estului Europei, privirea din interior se întâlneşte cu privirea din 
afară, iar trecutul este luat ca martor sau sursă pentru înţelegerea 
prezentului. După cum la fel de evidentă este intenţia de a folosi 
cercetarea etnologică pentru a stabili noi punţi de legătură între 
popoarele zonei şi între culturile lor, atât de diverse şi totuşi 
apropiate. Nu e întâmplător de loc faptul că primul număr din 
„Etimologia Balkanica” a avut ca nucleu tematic Dunărea - „o punte 
de schimburi culturale reciproce”, bătrânul Danubiu fiind privit în 
dubla lui calitate, aceea de a ţărmuri şi aceea de a-i apropia pe 
riverani. Bombardarea podurilor din Serbia, poluarea şi traficul de 
carburanţi peste Dunăre sunt deja subiecte fierbinţi ale etnologiei 
(nedorite) a războiului. Şi cum, printr-o alchimie secretă, la români, 
orice subiect se transformă subit, dacă nu în poezie măcar în vers şi 
cântec, închei cu un fragment de cronică rimată despre un fenomen 
la ordinea zilei, reprodus într-un reportaj despre „micul trafic” cu 
carburanţi de pe la Moldova-Nouă: „Ţine, Doamne, Dunărea,/Ca 
s-ajung în Serbia,/Să trec benzina pe-o barcă,/Să câştig şi eu o 
marcă...”. Etnologia balcanică îşi lărgeşte, cum se vede, zi de zi, 
domeniul... 


(„Adevărul literar şi artistic”, nr. 469, 25 mai 1999, p. 11) 



Naţiune şi sex 

P entru a preveni orice confuzie sau gând necuvenit, trebuie 
făcută, de la început, precizarea că „sex” nu se referă aici la 
organul sau la actul reproducerii, procreaţiei, ci are înţelesul de 
„gen”, ca apartenenţă de sex, conform datelor naturale (masculin- 
feminin), a celor care desfăşoară, în plan social, anumite activităţi. 
Distincţia bărbat-femeie, raporturile dintre aceştia în interiorul 
grupurilor, ponderea fiecărui sex/gen în cadrul grupului uman dat, 
repartiţia drepturilor şi obligaţiilor grupurilor de femei şi de bărbaţi 
în diferite unităţi socioumane sunt nu doar teme ale reflecţiei 
antropologice sau sociologice, ci realităţi concrete, de care trebuie 
să se ţină seama în interpretarea fenomenului larg cultural. 

începând cu începuturile, cu miturile cosmogonice şi 
antropogonice primitive, trecând prin miturile etnogenezei şi 
ajungând până la miturile constituirii naţiunilor modeme, culturile 
diferitelor grupuri, popoare, etnii sau naţiuni au căutat o explicaţie a 
începutului şi au imaginat aceasta ca o facere , ca o creaţie, ca o 
zămislire, nu o dată chiar ca o procreaţie. în funcţie de tipul de 
societate şi de cultură, masculin sau feminin orientată, rolul creator 
major a fost acordat fie bărbaţilor, fie femeilor, fie ambelor sexe. 
Reintrate în vremea din urmă în atenţia istoricilor mentalităţilor şi a 
etnologilor, miturile constituirii naţiunilor modeme, în general, ale 
naţiunilor europene, în special, şi ale celor din sud-estul Europei în 
particular, scrutate, acestea din urmă, din afară, cu acea privire 
depărtată (le regard eloigne), specifică mai degrabă antropo¬ 
logiei/etnologiei clasice decât celei actuale, adepta unei priviri 
participative (le regard partage ) sunt supuse unui constant proces 
de regândire, de reinterpretare cu efecte care merg de la 
descoperirea sau învestirea lor cu sensuri noi până la totala negare, 
desfiinţare, demolare. Miturile creării naţiunilor modeme nu puteau 
să scape atenţiei noilor exegeţi, mai ales după ce acestea au trecut 
peste unul sau mai multe cicluri istorice, situaţia din sud-estul 
Europei fiind cea mai generoasă în fapte şi în sugestii interpretative. 
Pe terenul gândirii postmodeme şi-au făcut loc o serie de noi 



orientări - noua istorie, deconstrucţia, feminismul etc. Aplicată 
cvasimecanic şi „pe felii” scoase din contextul lor istoric şi de viaţă, 
perspectiva feministă se arată rodnică în încercarea de îndepărtare 
de vechile canoane, clişee, chiar prejudecăţi cu care au fost 
măsurate miturile şi construcţiile literare ale construirii naţiunilor 
modeme din această parte a lumii. 

Mă gândesc, ca atare, la două studii despre tema , jertfa zidirii” 
din balada Meşterul Manole , studii venite din spaţiul nord-american 
şi datorate unui folclorist de talie mondială - este vorba despre 
profesorul Alan Dundes, unul dintre cei mai reputaţi specialişti în 
folclor din întreaga lume, o personalitate a vieţii ştiinţifice din acest 
domeniu. Cel două studii ale sale au apărut, primul, în volumul 
Folklore Matters (Probleme de folclor) [The University of Ten- 
nessee Press/Knoxville, 1989, p. 151-168] sub titlul The Building of 
Skadar: The Measure of Meaning of a Ballad of the Balkans 
(Zidirea cetăţii Skadar: Măsura înţelesului unei balade din Balcani), 
al doilea în „Journal of American Folklore” [108, 1995, nr. 427, p. 
38-53], sub titlul How Indic Parallels to the Ballad of the «Walled- 
Up Wife» Reveal the Pitfall of Parochial Nationalistic Folkloristics 
(Cum scot în evidenţă variantele indiene ale baladei despre „Nevas¬ 
ta zidită” capcanele naţionalismului parohial în folcloristică). 

Două sunt, în mare, propunerile formulate de Alan Dundes cu 
privire la interpretarea baladei balcanice: a) renunţarea la a căuta 
presupusele origini ale acesteia la un popor sau altul din zona 
respectivă, semn al unui „naţionalism local în folcloristică” 
(parochial nationalistic folkloristics ), când de fapt tema este 
universală, un argument în acest sens constituindu-1 aşa-zisele 
„variante indiene” ale temei, dublate de versiunile ei ţigăneşti, şi b) 
abordarea baladei din perspectiva situaţiei femeii în societăţile 
balcanice dominant masculine. 

Interesantă, dar fără a fi întru totul originală, este abordarea 
baladei despre „jertfa zidirii” din perspectivă feministă sau 
feminină, variantele balcanice fiind văzute ca „metafore ale vieţii de 
familie” în toate societăţile în care se cântă balada. Se încearcă să se 
dea, astfel, un răspuns întrebării de ce trebuie să fie sacrificată, la 
temelia noii construcţii, o femeie? Această alegere ar arăta, susţine 
profesorul american, poziţia subalternă a femeii în societăţile 
balcanice, în care rolul ei este să stea deoparte, protejată de lumea 
din afară şi concentrându-se asupra hrănirii copiilor ei, de preferinţă 

băieţi! De reţinut ar fi faptul că şi alte texte folclorice au suferit, în 
raport cu anumite condiţii socioculturale, o modificare de sens, mai 
ales atunci când textul, povestea, a fost spusă (sau scrisă) de un 
bărbat. Alan Dundes însuşi demonstrează, într-un studiu mai vechi, 
că tragedia shakespeareiană Regele Lear a fost la origine o poveste 
populară feminin orientată, respusă de Shakespeare din punctul de 
vedere al tatălui, după cum celebrul basm despre Scufiţa Roşie a fost 
rescris de Charles Perrault şi de Fraţii Grimm în aşa fel încât să 
„satisfacă cerinţele unei ideologii masculine”, aducând în sprijin 
existenţa unei poveşti orale originale în care eroina-victimă se 
salvează singură, prin înţelepciunea ei. 

Nu este locul aici să intrăm în detalii, dar cel puţin în parte 
Dundes are dreptate când observă insistenţa şi vigoarea excesivă cu 
care a fost dezbătută, un secol şi jumătate, problema genezei şi 
difuziunii baladei în sud-estul Europei [(„For more than a century, 
there has been a brisk many-sided debate among Balkans folklorists 
as to which country had the right to claim «credit» for originating 
the walled-up wife ballad”, „J.A.F.” 108, 1995 nr. 108, p. 41)] şi 
când comentează teoria altminteri eminentului folclorist maghiar L. 
Vargyas cu privire la originea maghiară (sau bulgară) a baladei, 
opusă tezei lui L. Şăineanu cu privire la preeminenţa versiunilor 
sârbă şi românească. Dundes consideră că a susţine superioritatea 
unei versiuni naţionale în raport cu alta, pe motivul că una este mai 
„frumoasă” sau mai „realizată din punct de vedere estetic” decât 
aceea a altei naţiuni reprezintă o „culme a subiectivităţii etno- 
centrice” [(„Of course, it is the height of ethnocentric subjectivity to 
claim that one naţional version of a cross-culturall distributed 
folksong is more «beautiful» or «aesthetically pleasing» than that of 
another nation”, Idem, p. 45)]. Opunând acestei viziuni „parohial 
naţionaliste” punctul de vedere al interferenţelor culturale ( cross - 
cultural interpretation), Alan Dundes deschide o poartă deja 
deschisă sau măcar întredeschisă (dacă avem în vedere studiile lui 
Mircea Eliade şi Ion Taloş cu privire la universalitatea motivului /te¬ 
mei/credinţelor/practicilor rituale/legendelor despre jertfa zidirii), 
iar argumentele sale din zona literarului (versiunile indiene şi 
ţigăneşti) nu sunt foarte convingătoare. 

Nu este neapărat nevoie să subscriem integral opiniilor 
exprimate de folcloristul american. Aş sublinia, însă, valoarea 
teoretică a demersului său, deschiderea către interpretări multiple 

ale unuia şi aceluiaşi text, mai ales când acesta aparţine fondului 
comun umanităţii. „Folcloriştii - scrie Dundes - trebuie să se 
obişnuiască să accepte existenţa unor interpretări multiple aşa cum 
au învăţat să accepte existenţa unor versiuni multiple ale textului”. 
Această lecţie a magistrului american a fost bine asimilată de mai 
tânăra sa compatrioată, Margaret Hiebert Beissinger, autoare a unor 
studii de referinţă despre structurile compoziţionale ale cântecului 
epic românesc, precum: Stilul compoziţional oral în poezia narativă 
tradiţională română: cântecele lui Constantin Staicu, pe baza căreia 
a obţinut titlul de doctor (Ph. D.) la Universitatea Harvard, în 1984, 
şi Arta lăutarului. Tradiţia epică românească, 1991. Cercetătoarea 
americană semnează un destul de consistent articol despre Folclorul 
şi literatura balcanică într-o foarte recentă Encyclopedia of 
Folklore and Literature editată de Mary Ellen Brown, de la Indiana 
University, şi de Bruce A. Rosenberg, de la Brown University, 
apărută în 1998. în limitele impuse de un articol de dicţionar, sunt 
reţinute aspecte semnificative privind rolul central pe care l-a jucat 
folclorul în constituirea şi dezvoltarea literaturilor naţionale în 
Balcani, amintindu-i, pentru spaţiul cultural românesc, pe A. Pann şi 
pe V. Alecsandri, pe M. Eminescu şi pe G. Coşbuc, dintre poeţi, pe 
Ion Creangă, Ioan Slavici şi Liviu Rebreanu, dintre prozatori. 

într-un splendid volum Epic Tradition in the Contemporary 
World. The Poetics of Community , University of California Press, 
1999, la care este şi co-editoare, împreună cu Jane Tylus şi Susanne 
Wafford, Margaret Beissinger publică studiul Epic, gen şi 
naţionalism: dezvoltarea literaturii balcanice în secolul al XlX-lea. 
Sunt tratate aici, în aproape 20 de pagini, punctele de vedere expuse 
pe scurt în articolul de dicţionar menţionat mai înainte. Partea de 
noutate a studiului priveşte observaţia cu privire la prezenţa, sau mai 
exact absenţa personajelor sau eroilor de sex feminin în literatura 
populară şi cultă a popoarelor din Balcani. Cauza s-ar afla, crede 
autoarea, apropiindu-se prin aceasta, cum am anticipat, la un 
moment dat, de studiul lui Alan Dundes despre Meşterul Manole, în 
rolul jucat de cântecul epic eroic, de balada vitejească din această 
parte a lumii în procesul de edificare a conştiinţei naţionale, de unde 
caracterul dominant masculin al mesajului transmis de poemele 
epice populare, ca şi de scrierile literare inspirate de acestea. 
Exemplul ales din literatura română este acela al poemului lui Vasile 
Alecsandri, Dumbrava Roşie , în care, într-adevăr, „rolul femeilor 



este neglijabil”, ceea ce s-ar explica, susţine Margaret Hiebert 
Beissinger, prin faptul că „poemul epic reprezenta o temă care 
trebuia să aibă ecou printre bărbaţii care formau elita societăţii 
româneşti din secolul al XlX-lea”, aducând în sprijin, părerile altor 
analişti, precum Katherine Verdery care subliniază că „Imaginea 
naţiunii colective române a fost reprodusă, adică «născută» fără 
intervenţia femeilor”. 

Nu punem în chestiune exactitatea sau adevărul ştiinţific al 
acestei interpretări; subliniem doar că, privit cumva din afară, 
fenomenul cultural autohton capătă noi valori şi semnificaţii, se 
îmbogăţeşte şi se universalizează, ceea ce ne ajută chiar pe noi să ne 
înţelegem mai bine propria cultură, dar şi pe aceea a vecinilor sau a 
străinilor de oriunde ar fi ei. 

(„Adevărul literar şi artistic”, anul IX, nr. 513, 11 aprilie 2000, p. 6) 


Varietăţi antropologice (I) 


S -a zis, şi poate pe bună dreptate, că noţiunile de largă circulaţie 
tind spre indefinibil, sustrăgându-se, deci, operaţiei de definire 
de tip dicţionar. Este situaţia în care se află şi termenul antropologie, 
utilizat atât în discursul ştiinţific specializat, cât şi în comunicarea 
curentă, în care uneori îşi are locul şi rostul, alteori nu. Cert este că 
un instrument de lucru altminteri generos în informaţii în chiar 
domeniul respectiv cum este Dicţionar de etnologie şi antropologie. 
Editori Pierre Bonte şi Michel Izard (Paris, 1991; trad. românească, 
Polirom, 1999) nu tratează cei doi termeni din titlul său ca articole 
de dicţionar, dar dedică intrări speciale mai multor antropologii 
(biologică, cognitivă, economică, interpretativă, juridică, politică) şi 
mai multor etnologii (colonială, nord-africană, europeană etc.). 
Când, totuşi, unele dicţionare îşi asumă riscul de a da o definiţie, 
proporţional cu intenţia de a fi cât mai exactă şi mai completă, 
aceasta sfârşeşte prin avea o configuraţie stufoasă şi prolixă: 

„A. ştiinţă complexă, cumulativă, integrativă şi de sinteză a cuno¬ 
ştinţelor multilaterale despre om în evoluţia lui filogenetică de la 
humanide la humanoide, de la primele făpturi umane nediferenţiate 
rasial până la marea varietate a raselor umane, de la procesul 
antropogenezei până la marea diversitate a proceselor etnogenezei, 
de la complexitatea lui biologică, socială şi psihologică până la acti¬ 
vitatea lui creatoare” (Romulus Vulcănescu, Dicţionar de etnologie , 
Editura Albatros, 1979). Sigur, lexicograful a vrut să cuprindă, în 
spaţiul restrâns al unei definiţii de dicţionar, întreaga complexitate a 
unei discipline ştiinţifice al cărei obiect de studiu, omul în inte¬ 
gralitatea lui, este, el însuşi, greu prins într-o formulă concisă, lapi¬ 
dară. Ar fi nedrept, pe de altă parte, să nu admitem că definiţia de 
mai sus încorporează noţiunile-cheie pentru conceptul larg de antro¬ 
pologie: „ştiinţă... a cunoştinţelor... despre om”, „traducere”, în fapt, 
a componentelor greceşti ale cuvântului însuşi: „anthropos” + 
„logos”. 

Ţine de domeniul evidenţei faptul că omul trebuie să-şi fi pus, 
chiar de la începutul existenţei sale ca om („trestia gânditoare”) 
întrebări asupra lui însuşi, asupra originii, genezei, vieţii, morţii, 
asupra raporturilor sale cu semenii şi cu cosmosul, şi şi-a dat 
răspunsuri concretizate în credinţe, practici rituale şi ceremonii, 
reguli de comportament, mituri, legende, povestiri şi poeme, care 
vor constitui, toate, mai târziu, obiectul de studiu al antropologiei. 
Pentru că trebuie făcută o disociere clară între gândirea mitologică, 
artistică, teologică, filosofică a omului, manifestată pe întinsul 
existenţei sale ca om, şi gândirea ştiinţifică a omului cu privire la el 
însuşi, ca „animal cultural”, ca umanitate creatoare în plan material 
şi spiritual. Capacitatea omului nu numai de a se gândi pe sine 
însuşi, căci aceasta au făcut filosofii din Antichitate încoace, ci de a 
gândi asupra lui în calitate de creator de cultură, luat, deci, el, omul, 
nu numai ca „subiect al cunoaşterii”, ci şi ca „obiect al ştiinţei”. La 
această schimbare de paradigmă se referă afirmaţia, la prima vedere 
şocantă, aparţinând lui Michel Foucault după care „Omul nu exista 
înainte de secolul al XVIII-lea. (...) El este o creatură recentă pe 
care demiurgul cunoaşterii l-a fabricat cu mâinile sale, acum (era în 
1966 - n.n. - N.C.) mai puţin de două sute de ani. (...) Omul este o 
invenţie pe care arheologia gândirii noastre o arată de dată recentă”. 

„Inventarea” antropologiei este pusă în relaţie cu mersul 
ştiinţelor pozitive, cu extinderea câmpului observaţiei către alte 

„umanităţi”, grupuri umane diferite de ale noastre, ale europenilor, 
odată cu marile descoperiri geografice care îl pun pe „homo 
europeus” în contact cu „sălbaticii”, „primitivii” din Africa, cele 
două Americi, Australia, Polinezia etc., ale căror culturi, mod de 
viaţă, tradiţii sunt gândite prin raportarea la ale noastre, europenii 
sau nord-americanii de origine europeană. Concepută ca o ştiinţă a 
alterităţii, antropologia „clasică” îşi construişte obiectul cunoaşterii 
pe principiul diferenţei , cantonându-se în sfera societăţilor aşa-zis 
primitive, aflate geograficeşte departe de cele în care trăiau cerce¬ 
tătorii şi diferite, din punctul de vedere al dezvoltării tehnologice şi 
organizării sociale (simple, non-literate, legături de rudenie strânse, 
unelte rudimentare etc.) de cele europene. Lăsând deoparte faptul 
că, încă în zilele noastre, mai putem avea surpriza „descoperirii” 
unor grupuri umane rămase pe o treaptă de dezvoltare comparabilă 
cu aceea a societăţilor primitive, preistorice sau „fără istorie”, 
îngrijorarea că dispariţia acestora în procesul rapid şi nemilos al 
„civilizării” ar duce la „moartea antropologiei” a condus la o recon- 
figurare a domeniului, prin atragerea în spaţiul acestuia a „sălba¬ 
ticului de lângă noi”, a ţăranului, a ruralului, în primul rând (Cf. 
Francois Laplantine, Clefs pour l ’anthropologie, Seghers, 1987). 

Dar chiar şi atunci când se ocupau cu precădere, dacă nu 
exclusiv de „primitivi”, antropologi de marcă subliniau importanţa 
impactului pe care studiile lor pot să-l aibă/trebuie să-l aibă/îl au în 
înţelegerea propriei lor/noastre culturi. „Antropologia - scria Franz 
Boas în 1928 - este adesea considerată a fi o colecţie de curiozităţi, 
relatând despre aparenţele particulare ale oamenilor exotici şi 
descriind obiceiurile şi credinţele lor stranii. Ea este considerată ca 
o diversiune amuzantă, în aparenţă fără niciun impact asupra 
modului de viaţă al comunităţilor civilizate”. Considerând această 
opinie greşită, antropologul american de origine germană îşi 
propunea să demonstreze în studiile sale că „principiile 
antropologiei iluminează procesele sociale ale timpului nostru şi pot 
să ne arate nouă, dacă suntem gata să le ascultăm, ce să facem şi ce 
să evităm”. Peste câtva timp, Ruth Benedict arăta că în discuţia cu 
privire la formele şi procesele culturale, culturile primitive sunt 
„sursa către care trebuie să ne îndreptăm. Ele sunt laboratorul în 
care noi putem studia diversitatea instituţiilor umane. (...) Ele ne 
pun la îndemână informaţiile necesare privitoare la marile posibile 
variaţii în aranjamentele umane, şi o examinare critică a lor este 

esenţială pentru înţelegerea proceselor culturale. Acesta este unicul 
laborator de forme sociale pe care îl avem sau ar trebui să-l avem”. 

Trecerea de la antropologia clasică, aşezată sub semnul 
totalităţii (perspectiva holistă) la diversele antropologii 
contemporane (începând cu a doua jumătate a secolului al XX-lea) 
s-a produs, o dată, prin reconfigurarea domeniului şi, convergent, 
printr-o nouă situare epistemologică. S-a trecut de la studiul 
societăţilor (şi culturilor) extra-europene la studiul propriilor 
noastre societăţi, „întoarcerea acasă” ( anthropology at home ) 
însemnând şi o reconsiderare a obiectului de studiu, şi o modificare 
a opticii de abordare a acestuia, înlocuindu-se „privirea depărtată” 
(le regard eloigne ) cu „privirea participativă” (le regard partage), 
perspectivei „etice” luându-i locul cea „emică”. 

(„Adevărul literar şi artistic”, nr. 646, 10 decembrie 2002, p. 7) 


Varietăţi antropologice (II) 


S e poate zice, împreună cu alţi observatori ai fenomenului, că 
antropologiile actuale basculează între irepresibila tentaţie a 
totalităţii şi irezistibila atracţie a realului, a concretului, a localului, 
a temporalului, a particularului. Aşa se face că în ultimii ani au 
apărut, în spaţiul cultural românesc, o serie de „antropologii” cu 
caracter general, cursuri sau manuale universitare, introduceri în 
materie, compendii şi compilaţii utile scopului propus, în lipsa 
altora mai bune, şi un număr de „antropologii” speciale dintre care 
îmi sunt cunoscute cele ale lui Eniko Magyari-Vincze, Antropologia 
politicii identitare naţionaliste. Editura Fundaţiei pentru Studii 
Europene, Cluj-Napoca, 1997; Vintilă Mihăilescu, Fascinaţia 
diferenţei. Anii de ucenicie ai unui antropolog, Editura Paideia, 
1999; Lucia Ofrim, Ce mi-e drag nu mi-e urât. O antropologie a 
emoţiei, Editura Paideia, 2002; Nicolae Panea, Antropologie a 
tradiţiilor. Tradiţia populară şi mecanismele de reglare a 

mentalităţii. Editura Omniascop, Craiova, 1995 şi Zeii de asfalt. 
Antropologie a urbanului. Editura Cartea Românească, 2001. Vor fi 
fiind, desigur, şi altele de care nu am eu ştiinţă. 

Pregătită ca teză de doctorat sub îndrumarea regretatului 
profesor Mihai Pop, cartea Luciei Ofrim, Ce mi-e drag nu mi-e urât, 
beneficiază de un dens „Cuvânt înainte” semnat de acad. Constantin 
Bălăceanu-Stolnici care surprinde nota de noutate a lucrării în 
cercetarea ştiinţifică românească. Considerând „urâtul” drept „o 
categorie existenţială”, autoarea optează pentru tratarea acestuia din 
perspectiva antropologiei emoţiilor. 

Orientare de dată relativ recentă în studiile despre om, 
antropologia emoţiilor, se subsumează antropologiei cognitive, ale 
cărei principii sunt prezentate rezumativ în câteva pagini. Capitolul 
2, „Cultură şi emoţie”, reprezintă o adevărată introducere sintetică 
în această nouă ramură a ştiinţelor despre om, antropologia emoţiei, 
ale cărei începuturi nu sunt mai vechi de câteva decenii, fiind puse 
în legătură cu lucrarea cercetătoarei Michelle Rosaldo, Knowledge 
and Passion: Ilongot Notions of Seif and Social Life, Cambridge 
University Press, 1980, chiar dacă rădăcinile ei se pot găsi în scrieri 
ale sociologului Emile Durkheim sau ale antropologilor din şcoala 
„culture and personality” ilustrată de Ruth Benedict şi Margaret 
Mead. Bazându-se pe o bibliografie bogată, în cea mai mare parte 
necunoscută la noi, Lucia Ofrim introduce în câmpul cunoaşterii 
noţiuni şi concepte noi, pe care le preia din literatura de specialitate 
cea mai recentă, integrându-le în propriul său sistem de gândire. 
Sunt de reţinut observaţiile cu privire la calitatea „preeminent 
culturală” a experienţei emoţionale, la faptul că „emoţiile sunt 
forme de acţiune simbolică cu multiple articulaţii”, la tratarea 
emoţiilor ca fiind „un complex de idei determinate cultural despre 
natura sinelui şi interacţiunea socială” (Cf. Catherine A. Lutz, 
Unnatural Emotions, 1988), la disocierea natură-cultură şi la 
plasarea emoţiilor sub semnul culturalului şi socialului, emoţiile 
fiind văzute ca „entităţi construite social” etc. Pasul următor, prin 
care autoarea se apropie decisiv de tratarea propriu-zisă a temei sale, 
pune în relaţie „emoţia şi limbajul”, pomindu-se de la ideea că 
„acele cuvinte care desemnează emoţii sunt indici ai unor premise 
culturale desemnând scenarii pentru interacţiunea socială, ele conţin 
un sistem de semnificaţii... ataşate practicilor sociale”. Ultima parte 
a cărţii are un caracter aplicativ, urmărind diferitele semnificaţii ale 



urâtului în contexte rituale şi în contexte nerituale ale folclorului 
românesc. Din investigarea migăloasă a practicilor magice şi a 
poeziei descântecelor, a riturilor şi textelor poetice de la naştere, 
căsătorie şi înmormântare, pe de o parte, a cântecului liric, în care 
urâtul a dezvoltat o categorie tematică bine circumscrisă, a 
cântecului epic, a basmului, legendei şi snoavei, pe de altă parte, 
rezultă o multitudine de reprezentări ale urâtului, atât în calitatea lui 
de categorie existenţială, cât şi în aceea de categorie estetică. 

Este limpede că selectarea unui anume domeniu/obiect de stu¬ 
diu atrage după sine, cu necesitate, o anume opţiune epistemologică. 
„Urâtului’’ ca stare i se potriveşte, am văzut, interpretarea din pers¬ 
pectiva unei antropologii speciale, antropologia emoţiilor. Fenomen 
cu un impact din ce în ce mai puternic în viaţa societăţilor contem¬ 
porane, sportului nu-i lipseşte dimensiunea emoţională, chiar dacă 
aici este vorba de „emoţii colective” a căror gestionare nu este dintre 
cele mai simple. încercând, ca atare, o „antropologie a palestrei”, 
Nicolae Panea {Zeii de asfalt , 2001) alege perspectiva sociocul¬ 
turală: „Sportul - scrie universitarul craiovean sprijinindu-se pe 
studiul lui Fabio Mugnaini şi Pietro Clemente, II corpo dell ’atleta 
tra gara e festa (1999) - este doar vârful colorat şi pasional al unui 
iceberg a cărui faţă nevăzută ascunde o nouă concepţie despre timp 
a individului social, un nou ritm de viaţă, realităţi economice şi 
proiecţii simbolice noi, relaţii economice şi politice inedite, cu alte 
cuvinte o nouă şi enormă piaţă de practici sociale”. Investigarea în 
paralel a sportului tradiţional românesc - oină - şi a „sportului-rege” 
al timpurilor modeme oferă numeroase subiecte de reflecţie, pentru 
etnologi şi pentru oamenii de sport, în egală măsură. Recentul 
„scandal” al tinerelor gimnaste românce care au pozat pentru reviste 
de adulţi ar merita o dezbatere din perspectiva antropologiei 
sportului, a corpului uman ca parte a culturii. 

Ar fi de observat că toţi autorii acestor „antropologii” sunt 
universitari, majoritatea tineri şi foarte tineri, cu stagii de pregătire 
în Occident, cu acces la informaţia de ultimă oră în domeniu, 
dezinhibaţi şi deprovincializaţi, capabili să intre într-un dialog fertil 
cu specialiştii vest-europeni şi americani. Din păcate, în ţară, 
condiţiile unui asemenea dialog, sunt precare. Dar nu este exclus ca, 
prin însăşi existenţa acestor preocupări şi realizări notabile, să apară 
şi posibilitatea unui dialog real, în sânul „tinerei şi originalei” 
antropologii româneşti. 

Câţiva paşi s-au făcut şi se fac în acest sens. Există un institut 
academic specializat şi sectoare de antropologie la institutele de 
etnografie şi folclor, există chiar o Societate de Antropologie 
Culturală Românească (S.A.C.R.), cursuri, catedre, secţii, masterate 
de antropologie culturală şi socială în învăţământul superior, edituri 
în ale căror planuri oferta de carte de antropologie este deosebit de 
generoasă, publicaţii cu deschidere către acest tip de cercetare. Mă 
gândesc, de pildă, la „Suflet Oltenesc” (serie nouă), identificată 
drept „revistă de etnologie şi antropologie culturală” şi în ale cărei 
numere apărute până acum se constată o constantă tendinţă de a 
promova diferite antropologii. Astfel, în nr. 3/2002, Nicolae Panea 
scrie despre O antropologie a palestrei, reluând, de fapt, un capitol 
din cartea sa Zeii de asfalt. Antropologie a urbanului, 2001, amintită 
mai sus; Constantin Mihai propune o Schiţă pentru o antropologie 
a imaginarului, după ce în nr. 2/2002 formula nişte Prolegomene la 
o antropologie creştină, din „Anthropoetics. The Electronic Journal 
of Generative Anthropology”, voi. I (1996) este tradus un amplu 
interviu cu Rene Girard despre antropologia generativă etc. La 
Bucureşti, în cadrul Fundaţiei „Societatea de Mâine” - Galeria de 
Artă „Avanpost” (director conf. univ. dr. Petre Anghel) funcţionează 
un cerc ştiinţific studenţesc de antropologie a religiilor. Tinerii 
cercetători clujeni Ileana Benga şi Bogdan Neagotă au publicat într- 
un elegant volum comunicările colocviului româno-italian 
Religiosită popolare tra antropologia e storia delle religioni (Presa 
Universitară Clujeană, 2002) în care semnează savanţi italieni de 
reputaţie mondială precum Alberto Maria Cireşe şi Vittorio 
Lantemari, universitari şi cercetători români din Bucureşti (Mihai 
Alexandru Canciovici, Silvia Chiţimia, Nicoleta Coatu, Nicolae 
Constantinescu, Sabina Ispas, Laura Jiga, Alexandru Ofrim, Lucia 
Ofrim), din Cluj (Ileana Benga, Aurel Codoban, Bogdan Neagotă, 
Dumitru Pop), din Iaşi (Lucia Berdan, Lucia Cireş) şi din Koln (Ion 
Taloş), alături de colegii italieni Ignazio Emanuele Buttita, 
Francesco Faeta, Paolo Maria Guarrera, Elsa Guggino, Roberta 
Moretti, Sorina Romano, Gaetano Scollo, Elisabeta Silvestrini, 
Luisa Valmarin. 

Sub acoperişul primitor al antropologiei se construieşte mult şi, 
sper eu, durabil. 


(Idem, nr. 647, 17 decembrie 2002, p. 4) 

Dosarul receptării 


Ilie Moise, O carte eveniment. Centrul Naţional pentru 
Conservarea şi Promovarea Culturii Tradiţionale, „Buletin 
informativ”, anul XVI, nr. 12(199), decembrie 2008, p. 55-56: 

„Subintitulată Repere ale cercetării (1967-2007), cartea reface 
traseul ştiinţific al Profesorului Nicolae Constantinescu, începând 
cu debutul din 1967, în Gazeta literară (cu o prezentare a uneia 
dintre lucrările fundamentale ale momentului - Viziunea lumii în 
poezia noastră populară de Liviu Rusu) şi încheind cu „Arta 
lutului”, în care Profesorul N. C. ne recomandă una dintre lucrările 
de excepţie apărute în ultima vreme, Ceramica din Oltenia, 
elaborată şi tipărită de colega noastră Corina Mihăescu. [...] Avem 
de-a face, în cazul volumului Citite de mine... Folclor, etnologie, 
antropologie, cu un adevărat compendiu de istorie a disciplinei, în 
cronici şi recenzii ”. 

Iordan Datcu, Nicolae Constantinescu şi cartea de etnologie, 
„Litere”. Revistă lunară de cultură a Societăţii Scriitorilor 
Târgovişteni, anul X, nr. 1(106), ianuarie 2009, p. 52-53: 

„înainte de orice comentariu însă, trebuie spus despre Nicolae 
Constantinescu, profesorul de la Catedra de teoria literaturii şi 
folclor [titulatura exactă este „Teoria literaturii, Literatură 
comparată, Etnologie şi folclor - n.r.] a Universităţii din Bucureşti, 
că este unul dintre puţinii care au îndreptăţirea să emită opinii 
despre cartea de acest gen. [...] O parcurgere sistematică a 
cronicilor, recenziilor şi a unor prefeţe ale sale o facilitează volumul 
Citite de mine... , editat de CNCP (2008). [...] Spiritul său critic se 
manifestă încă de la debut, în «Gazeta literară» (1967, nr. 34)... [...] 
O notă aparte se cuvine ultimei secţiuni a cărţii, «Tineri etnologi», 
în care critica de întâmpinare practicată de autorul cărţii îşi face 
datoria aplicându-se asupra unor tinere speranţe la data apariţiei 
cronicilor, asupra unor «etnologi de şcoală nouă». [...] Le citeşte 
cărţile de debut şi, când este cazul, şi pe următoarele], îi citeşte în 
volume colective, cum au fost Etnologica şi Symposia, şi remarcă la 

ei noutatea perspectivelor, „aplicarea în perfectă cunoştinţă de cauză 
a unei noi episteme, proprie sau mai apropiată etnologiei şi 
antropologiei”. 

Aureliu Goci, Creaţia populară - moduri de abordare. Nicolae 
Constantinescu, „Citite de mine... Folclor, Etnologie, Antropo¬ 
logie". Colecţia „Anotimpuri culturale", Bucureşti, 2008, în „Sud”. 
Revistă lunară de cultură editată de Fundaţia „Dimitrie 
Bolintineanu” Bolintin Vale-Giurgiu-Bucureşti, nr. 1-2(114-115), 
ianuarie-februarie 2009, p. 8: 

„O carte surprinzătoare, cu o abordare nouă, quasi-eseistică a 
unor domenii culturale mai pretenţioase, aflate în interferenţă, 
precum folcloristica, etnologia şi antropologia semnează domnul 
Nicolae Constantinescu ...[...] La origine deci, eseurile de aici sunt 
articole de gazetă, publicistică specializată, dar în reducţia de 
informaţie şi în concentrarea de analiză şi interpretare pe care o 
impune spaţiul disponibil în pagina întotdeauna fierbinte a ziarului. 
[...] Evident, cartea aceasta de cronici şi recenzii, reproduse fidel, 
aşa cum au apărut în ziare şi reviste, reconstituind o călătorie prin 
universul cărţii româneşti de folclor/etnologie/antropologie este vie, 
şi oricum mai dinamică cu mult decât un curs universitar, dar şi mai 
fragmentată, mai puţin articulată decât o abordare sistematică”. 

Carmen Nedelcu, O carte a cărţilor de folclor, în „Cultura”. 
Fundaţia Culturală Română, serie nouă, anul IV, nr. 15(219), joi 9 
aprilie 2009, p. 28: 

„Nicolae Constantinescu surprinde în articolele sale notele 
specifice ale fiecărui text analizat, oferind informaţii preţioase, pe 
care un cunoscător de folclor le poate aprecia şi folosi. Păstrează un 
ton neutru, obiectiv, cu fraze elegante, echilibrate, ce urmăresc 
elementele esenţiale, nu portretul celui care a scris o carte sau alta, 
respectând principiul lui Kogălniceanu, din 1840, «vom critica 
cartea, iar nu persoana». Remarcă, de pildă, prudenţa cu care Ovidiu 
Bârlea îşi formulează obiectivele, opiniile şi ipotezele în cele două 
volume de Folclor românesc, dar şi faptul că se aduce în discuţie 
prea mult material folcloristic, în detrimentul interpretării. în acelaşi 
timp, subliniază importanţa acestei lucrări în spaţiul cultural 
românesc. [...] Cartea Citite de mine... Folclor, Etnologie, 

Antropologie. Repere ale cercetării (1967-2007) a profesorului 
Nicolae Constantinescu reprezintă o sinteză temeinic documentată 
despre un domeniu prea puţin cunoscut, o invitaţie la lectură, o 
provocare adresată nu doar iubitorilor de folclor, ci tuturor celor 
interesaţi de cultură. O carte despre alte cărţi, care te smulge din 
cotidian, dar mai ales te îndeamnă să te apropii cu dragoste de 
folclor, antropologie şi etnologie". 

Niculina Chiper, Nicolae Constantinescu, Citite de mine... 
Folclor, Etnologie, Antropologie. Repere ale cercetării (1967- 
2007), Centrul Naţional pentru Conservarea şi Promovarea Culturii 
Tradiţionale, Bucureşti, 2008, 333 p. (în curs de apariţie) 

„Volumul de faţă cuprinde o selecţie de cronici şi recenzii, 
apărute de la debutul din «Gazeta literară», în 1967, reproduse 
exact aşa cum au văzut lumina tiparului, în ziare, reviste sau 
volume - de aici şi unele repetiţii, reluări, lăsate intenţionat aşa, 
pentru a avea în faţă, cât mai fidel, etapele traseului urmat. Se 
reface astfel, fragmentar, călătoria prin universul cărţilor româneşti 
de folclor, etnologie, antropologie pe durata a patru decenii”, 
mărturiseşte profesorul Nicolae Constantinescu în cuvântul înainte 
('Cititorul către cititori ) al culegerii recent apărute, intitulate, în 
spiritul cărţilor vechi, Cade-se a şti...). Este, de fapt, o prefaţă- 
dedicaţie, în care autorul arată că nevoia de a scrie despre cărţile 
citite a apărut ca «un dat firesc» impus de dorinţa de a le face 
cunoscute, dar şi de a intra în dialog cu autorii. Prefaţa auctorială 
se înfăţişează de aceea cititorilor prezumtivi în primul rând ca o 
promisiune. 

Cartea se deschide cu un Modest omagiu, la centenarul 
naşterii sale, Profesorului Mihai Pop (1907-2007), cel care 
îndemna, subtil şi hâtru, la citirea cărţilor, citarea vorbelor 
maestrului fiind semnificativă pentru prezenta publicaţie: 

«- Ce mai scrieţi, Domnule Profesor? 

-Ce să mai scriu, dragă; eu abia am timp să citesc ce scrieţi 
voi.» 

Această citare introduce un sens, un simbol, înscriindu-1 pe 
autorul prezentei culegeri într-o tradiţie ilustră. Forţa ilocuţionară a 
acestui mic text ţine de construirea unei reprezentări discursive. Iar 
rememorarea împrejurărilor în care Nicolae Constantinescu a 

publicat prima recenzie în «Gazeta literară» adaugă o notă de 
melancolie mărturisirii. 

Traseul didactic al autorului se suprapune cu cel de meşteşugit 
cronicar al disciplinei venerate. Volumul face parte din colecţia 
«Anotimpuri culturale» (îngrijită de Oana Gabriela Petrică) şi 
cuprinde recenzii, cronici, articole grupate în trei secţiuni. Prima, 
intitulată Debut, include două referiri la volume datorate unor nume 
importante, Liviu Rusu ( Viziunea lumii în poezia noastră populară) 
şi Ovidiu Bârlea ( Poveştile lui Creangă), iar modalitatea cum s-a 
produs acest debut ocupă primele două pagini din cuvântul înainte. 

După 1990, când nu se mai publică doar studii de autor, sinteze, 
monografii, ori tipologii şi corpusuri, cronicarul s-a oprit, cu scop 
recuperator, asupra unor apariţii inedite, de la marile monografii 
despre sărbătorile şi obiceiurile tradiţionale (Sim. FI. Marian, Tudor 
Pamfile, Elena Niculiţă-Voronca, Elena Sevastos, Artur Gorovei), 
despre mitologia populară românească (Tudor Pamfile, Marcel 
Olinescu, Ion Otescu, Traian Gherman ş.a.), până la autori 
interbelici, începând cu Mircea Eliade, Mircea Vulcănescu, Emest 
Bemea, Anton Golopenţia, şi continuând cu Ion I. Ionică, Ion Taloş, 

C. Eretescu, Sanda Golopenţia-Eretescu. 

Toate cărţile prezentate în secţiunea a Il-a constituie, aşa cum 
sugerează titlul Fundamente, exerciţii pentru aşezarea bazelor 
culturii sale de specialitate. Nicolae Constantinescu s-a oprit asupra 
unor autori importanţi ai domeniului (Al. Dima - Arta populară şi 
relaţiile ei, Dumitru Caracostea şi Ovidiu Bârlea - Problemele 
tipologiei folclorice, Mihai Pop şi Pavel Ruxăndoiu - Folclor literar 
românesc, Ovidiu Bârlea - Folclorul românesc, I-II, Ion Taloş - 
Meşterul Manole ), asupra unor lucrări fundamentale ( Bibliografia 
generală a etnografiei şi folclorului românesc, I-II, Antologiile de 
folclor - selecţia ca exegeză, I-II, O remarcabilă recuperare - Anton 
Golopenţia, Românii de la est de Bug, I-II), asupra unor texte de 
referinţă şi probleme esenţiale ale folcloristicii româneşti ( Mioriţa, 
Meşterul Manole, Basme populare din zilele noastre, A fost de unde 
n-a fost, Sub aripa cerului, Mostre din folclorul zilelor noastre ş.a.). 

In secţiunea a IlI-a a volumului, Nicolae Constantinescu se 
apropie, de la înălţimea maturităţii ştiinţifice, ca şef de şcoală, cu 
înţelegere şi prietenie, după cum mărturiseşte, asupra lucrărilor 
elaborate de tineri etnologi. Este un gest de colegialitate şi o 
încercare de a impune o schemă valorică: «Vreau să-i asigur pe toţi 

cei despre ale căror cărţi am scris că am facut-o cu prietenie şi cu, 
mai ales, multă dragoste pentru disciplina noastră comună, cu cele 
trei feţe ale ei - folclor, etnologie, antropologie...». Amintim în acest 
sens articolul Calendare şi sărbători, în care comentează studiul 
Calendarele poporului român (Editura Paideia, 2001, Colecţia 
cărţilor de referinţă), scris de Antoaneta Olteanu, o carte de 740 de 
pagini în care autoarea, adunând o imensă informaţie etnologică, dă 
cititorului imaginea complexă a «lucrării omului românesc în relaţia 
sa cu timpul», realizând un amplu capitol din «visata enciclopedie a 
culturii populare româneşti». 

Este semnificativ faptul că profesorul Nicolae Constantinescu 
îşi încheie cartea cu un articol intitulat Arta lutului. în structurarea 
prezentului volum, titlul poate fi considerat programatic. Dascălul 
vrea să modeleze prin această carte, vrea să înserieze contribuţii 
pentru a da exemple pentru cariera tinerilor săi colaboratori. 

Ne aflăm din acest punct de vedere în faţa unei lucrări în care 
autorul nu doreşte să facă o simplă rememorare a propriei activităţi, 
ci să indice posibilii paşi dintr-o carieră ştiinţifică de prestigiu, paşi 
din care cititorul atent şi interesat poate contura profilul unui 
folclorist, etnolog, antropolog format la o renumită şcoală, 
recunoscător antecesorilor şi cordial faţă de cei care îi urmează. 

Acest al //-/ea volum 
al selecţiei de cronici, 
studii şi articole vine în 
continuarea celui dintâi, 
apărut în Colecţia „Ano¬ 
timpuri culturale“ nr. 5, 
2008, editată de Centrul 
Naţional pentru Conser¬ 
varea şi Promovarea 
Culturii Tradiţionale. 

Volumul I cuprinde reflecţii ale autorului 
pe marginea celor mai importante contribuţii 
teoretice în domeniul ştiinţelor etnologice, 
configurând relieful cercetării româneşti în 
aceste domenii din perioada 1967-2007. 

Păstrând, în esenţă, structura primului 
volum - primit extrem de favorabil de lectori 
mai mult decât avizaţi -, selecţia de faţă 
întregeşte panorama contribuţiilor ştiinţifice 
din domeniul etnologiei şi aşază o temelie 
solidă sintezei mult aşteptate. 

Pentru că aceia care îşi vor asuma, într-un 

„la cald“ nu doar o bogată informaţie docu¬ 
mentară, dar şi pulsul viu al unei/unor disci¬ 

de înnoire şi modernizare. 

